KAD GULOŠAIS MOSTAS

1 BEZMIEGS

Kādu pēcpusdienu bēguma stundā misters Izbisters, jauns mākslinieks, kas bija apmeties Boskāslā, devās uz gleznaino Pentargenas līci apskatīt turienes alas. Kāpdams lejup pa stāvo taku uz Pentargenas piekrasti, viņš negaidot uzdūrās vīrietim, kas galīgi izmisis sēdēja zem pārkārušās klints blīvas. Vīrieša rokas bija gjēvi noguldītas uz ceļiem, piesarkušās acis stīvi blenza vienā punktā un seja bija saraudāta.

Izdzirdējis Izbistera solus, vīrietis satrūkās. Abi izskatījās apjukuši, visvairāk Izbisters, kurš, meklēdams izeju no neērtās situācijas, dziļdomīgi ierunājās par sezonai neparasti karsto laiku.

—   Ļoti karsts, — svešais strupi atbildēja un pēc brītiņa vienmuļā tonī piemetināja: — Nevaru iemigt.

Izbisters apstājās kā iemiets.

—    Tiešām? — tas bija viss, ko Izbisters teica, bet viņa izturēšanās pauda vissirsnīgāko vēlēšanos palīdzēt.

—         Tas var izklausīties neticami, — svešais

turpināja, gurdi pavērdamies Izbisterā un ar vāru kustību apstiprinādams savus vārdus, — bet es neesmu gulējis, neesmu pat acu aizdarījis sešas naktis.

—    Vai pie ārsta bijāt?

—   Jā. Taču nelīdz. Zāles gan iedeva. Mana nervu sistēma . .. Varbūt citiem tās līdz. Tas grūti izskaidrojams. Es nedrīkstu ieņemt lielāku devu.

—    Tad ir grūtāk, — sacīja Izbisters.

Viņš stāvēja uz šaurās taciņas un nezināja, ko iesākt. Bija skaidrs, ka šis cilvēks grib izkratīt sirdi. Apstākļi, gluži dabiski, spieda turpināt sarunu.

—    Es pats nekad neesmu cietis no bezmiega, — ikdienišķā tonī teica Izbisters, — bet, cik man zināms, cilvēki šādos gadījumos atrod līdzekļus . ..

—    Es nedrīkstu eksperimentēt.

Svešais runāja gurdeni. Viņš noraidoši atmeta ar roku, un sarunas pavediens aprāvās.

—    Bet fiziskie vingrinājumi? — nedroši ieminējās Izbisters, novērsdams skatienu no sarunu biedra izmocītās sejas un aplūkodams viņa ceļinieka apģērbu.

—    Esmu mēģinājis. Laikam veltas pūles. Jau kuro dienu eju kājām gar piekrasti, no pašas Ņūkejas. Garīgajam nespēkam klāt nāk fiziskais, un tas ir viss. Sā nemiera cēlonis ir pārpūle un nepatikšanas. Redziet . . .

Svešais apklusa kā piepeša nespēka pārņemts. Tad viņš novilka ar kaulaino roku pār pieri un atsāka, it kā sarunātos pats ar sevi:

—    Esmu vientuļš, pamests un klīstu pa pasauli kā dieva nepieņemts. Man nav ne sievas, ne bērnu .. . Kas to teicis, ka cilvēki bez bērniem ir līdzīgi nokaltušiem dzīves koka zariem? Man nav sievas, nav bērnu, man nav pienākuma. Manā sirdī pat nemājo nekāda vēlēšanās. Beidzot es nolēmu kaut ko uzsākt. Es sacīju sev: «Es to izdarīšu,» — un, lai to piepildītu, lai uzveiktu šīs iesūnojušās vārgās miesas, ķēros pie zālēm. Ak dievs, cik zāļu es neesmu izdzēris! Es nezinu, vai jūs jūtat, cik smaga nasta ir miesa, cik daudz laika un dzīves tā laupa dvēselei. Dzīve! Mēs dzīvojam tikai starpbrīžos. Ir jāēd, bet, kad esam paēduši, mūs pārņem gremošanas procesa trulā pašapmierinātība vai arī īgnums. Mums vajadzīgs gaiss, citādi mūsu domas top kūtras, bezjēdzīgas un noklīst maldu ceļos. Mūsu uzmanību izkliedē tūkstotis iekšēju un ārēju kairinājumu, līdz mūs pieveic snaudiens un miegs. Tā vien šķiet, ka cilvēks dzīvo, lai gulētu. Pat labākajā gadījumā cilvēkam pieder gaužām niecīga dienas dala. Un tad vēl talkā nāk šie viltus draugi alkaloīdi, kas remdē dabisko nogurumu un nogalina nemieru. Melnā kafija, kokaīns . ..

—    Es saprotu, — teica Izbisters.

—    Es panācu savu, — iekarsis turpināja bezmiega mocītais vīrs.

—    Un šī ir tā cena?

—   Jā.

Brīdi abi klusēja.

—    Jūs nespējat iedomāties manas alkas pēc miera. Tās ir stiprākas par izsalkumu un slāpēm. Šīs sešas garās dienas, kopš esmu pabeidzis savu darbu, mans prāts ir kā straujš un neapturams atvars, nevaldāmā domu straume, mežonīgi virpuļojot, drāžas nezin uz kurieni… — Pēc īsa brīža viņš piemetināja: — Uz bezdibeni.

—    Jums ir jāiemieg, — Izbisters sacīja pārliecināti, it kā būtu atradis radikālu līdzekli. — Jums katrā ziņā ir jāiemieg.

•— Prāts man ir skaidrāks par skaidru. Savu mūžu tas nav bijis tik skaidrs. Un tomēr es jūtu, ka mani ievilks atvarā. Pavisam drīz . . .

—    Tā?

—           Vai jūs esat redzējis, kā ierauj atvarā skaidu? Projām no dienas gaismas, šķirties no saules gaismas, no saprāta .. .

—    Bet… — Izbisters gribēja iejaukties.

Svešais pavēloši pacēla roku, acis viņam nikni

zvēroja, balss kļuva griezīga.

—           Es izdarīšu pašnāvību. Ja ne citur, tad, lūk, tur, melnās aizas dibenā, kur klintis apskalo zaļi viļņi, kur ceļas un krīt baltas čauvas un trīs šaura ūdens josliņa. Tur es katrā ziņā atradīšu . . . miegu.

—           Tas nebūtu prātīgi darīts, — iebilda Izbisters, kuru bija pārsteigusi svešā vīrieša histēriskā jūtu izpausme. — Tad jau labāk lietot zāles.

—           Tur es katrā ziņā atradīšu miegu, — svešais atkārtoja, nelikdamies zinis par Izbistera vārdiem.

Izbisters paraudzījās uz viņu.

—          Ziniet, nav teikts, — viņš ierunājās. — Lulvortā ir tāda pati klints, nebūs mazāka par šo. Reiz no klints virsotnes nokrita meitenīte, un vēl šobaltdien viņa ir sveika un vesela.

—    Bet tie klinšu bluķi?

—           Var gadīties, ka jums visu nakti jānonīkst ar salauztiem locekļiem, ļaujot ledainajam ūdenim šļāk- ties virsū. Vai tas jums patiktu?

Viņu skatieni sastapās.

—           Man žēl sagraut jūsu ilūzijas, — Izbisters turpināja ar sardonisku smīnu, — bet lekt no šīs vai vienalga no kuras klints … es runāju no mākslinieka viedokļa, — viņš iesmējās, — šāds pašnāvības veids nudien ir bezgala diletantisks.

—    Bet kas cits man atliek? — aizkaitināts iekliedzās nelaimīgais. — Kas? Prātu var zaudēt, kad tu nevienu nakti. ..

■— Vai ceļu gar piekrasti jūs mērojat viens?

—    Jā.

—    Jūs esat rīkojies diezgan aušīgi. Piedodiet, ka es tā saku. Viens! Jūs pats atzināt, ka fiziskā piepūle nav nekāds līdzeklis pret garīgo piepūli. Kas jums ieteica šo līdzekli? Pastaiga nav nekāds joks. Augu dienu cepina saule, svelme, nogurums, vientulība . Vakarā jūs, jādomā, liekaties gultā un par katru cenu mēģināt iemigt, vai ne?

Izbisters apklusa un caururbjoši paskatījās uz cietēju.

—    Palūkojieties uz šīm klintīm! — sēdošais vīrietis pēkšņi iesaucās. — Palūkojieties uz jūru, kas mirguļo un viļņojas te kopš mūžseniem laikiem! Vai redzat baltās putas, kas saplok varenās klints pie- kājē? Un zilo velvi, no kuras augstumiem žilbinošā saule dāsni lej savu gaismu? Tā ir jūsu pasaule! Jums tā patīk, jūs tajā jūtaties kā dieva ausī. Šī pasaule silda, uztur un priecē jūs. Bet man . ..

Viņš pagrieza galvu, un Izbisters ieraudzīja līķa bālu seju ar asinīm pieplūdušām acīm un bezkrāsainām lūpām. Viņš gandrīz čukstēja:

—    Šī pasaule ir manas nelaimes iemiesojums. Visa pasaule … ir manas nelaimes iemiesojums.

Izbisters skatījās te uz saules apspīdētajām pirmatnīgajām klintīm, te bezcerības pārņemtā cilvēka sejā. Kādu brīdi viņš nebilda ne vārda.

—    Mēģiniet naktī iemigt, — viņš sacīja, — un jūsu izmisums pagaisīs kā nebijis. Pieminiet manus vārdus.

Tagad Izbisters bija pārliecināts, ka tā ir liktenīga sastapšanās. Vēl pirms pusstundas viņš bija juties ārkārtīgi vientuļš. Turpretī tagad viņam bija veicams grūts un cēls uzdevums. Izbisters saprata to uzreiz. Vispirms šai nelaimīgajai būtnei bija vajadzīga sabiedrība. Izbisters atlaidās uz sūnainas klints malas blakus nekustīgi sēdošajam svešiniekam un kā vien prazdams mēģināja viņu izklaidēt, bet klausītājs bija iegrimis apātijā. Viņš drūmi raudzījās uz jūru un atbildēja tikai uz Izbistera tiešiem jautājumiem un arī ne uz visiem. Taču svešais neiebilda pret šo laipno iejaukšanos viņa izmisumā.

Šķita, ka viņš ir pat pateicīgs, un, kad pēc īsa brīža Izbisters, matīdams, ka bez atbildes viņa runa draud apsīkt, ieminējās, vai viņi nevarētu kāpt lejā no kraujas un kopā atgriezties Boskāslā, lai pamielotu acis ar Blekapitu, svešais labprāt piekrita. Ejot viņš sāka sarunāties pats ar sevi un piepeši pagrieza bālo seju pret ceļa biedru.

—   Ar ko tas beigsies? — viņš jautāja, pavēzē- dams roku. — Viss griežas, griežas, griežas. Viss griežas un griežas, griežas un griežas vienā laidā.

Viņš apstājās, vilkdams ar roku gaisā apļus.

—   Viss būs labi, draudziņ, — Izbisters atteica veca paziņas tonī. — Esiet bez bažām. Ticiet man.

Vīrietis nolaida roku. Viņi kāpa augstāk gar kraujas malu, dodamies uz zemesragu aiz Penellijas, un bezmiega mocītais bez mitas žestikulēja un izmeta atsevišķas frāzes, kas bija radušās nemiera uzvandītajās smadzenēs. Nonākuši līdz ragam, viņi apstājās tajā vietā, kur paveras skats uz drūmo, noslēpumaino Blekapitu, Un svešinieks apsēdās atvilkt elpu. Tiklīdz taciņa kļuva platāka, viņi sāka soļot blakus un Izbisters atjaunoja sarunu. Viņš tikko bija sācis stāstīt par grūtībām, kādas jāpārvar sliktā laikā, būvējot Boskāslas ostu, kad ceļa biedrs negaidot pārtrauca viņu.

—    Man kaut kas nav kārtībā ar galvu, — svešinieks teica. — Vairs nav tā, kā bija. Es jūtu tādu kā spiedienu, kā smagumu. Nē, tā nav miegainība. Tas ir kaut kas līdzīgs ēnai, melnai ēnai, kas pēkšņi un ātri uzkrīt kaut kam dzīvam, darbīgam. Domu jūklis — atvars, kas atvars. Tas nav izstāstāms. Es tikko spēju koncentrēties un runāt ar jums par to.

Viņš kā paguris apstājās.

—    Neraizējieties, draudziņ, — mierināja Izbisters. — Man šķiet, ka es jūs saprotu. Vismaz nav nekādas vajadzības stāstīt par to.

Bezmiega mocītais ņēmās berzēt acis. Izbisters mēģināja atsākt sarunu, tad viņam iešāvās prātā kāda doma.

—    Nāciet man līdzi, — viņš teica, — pasēdēsim, uzsmēķēsim. Es parādīšu jums savas Blekapitas skices. Gribat?

Svešinieks paklausīgi piecēlās un sekoja. Viņa kustības bija gausas un nedrošas, un Izbisters dzirdēja, ka ceļa biedrs, kāpjot lejā, vairākas reizes paklūp.

—    Nāciet iekšā, — aicinā-ja Izbisters, — un nobaudiet pāris cigaretes un dievišķo alkohola indi. Vai jūs lietojat alkoholu?

Pie dārza vārtiņiem svešais saminstinājās. Šķita, ka viņš nav drošs, vai rīkojas pareizi.

—   Es nedzeru, — viņš lēni atteica, iedams pa dārza celiņu, un pēc brīža piemetināja: — Es neko nedzeru. Viss griežas, griežas kā ritenī…

Uz sliekšņa viņš atkal paklupa un iegāja istabā, it kā neko neredzētu.

Tad viņš smagi atkrita vienkāršā krēslā. Atspiedis galvu rokās, viņš noliecās uz priekšu un sastinga. No krūtīm viņam izlauzās apslāpēta nopūta.

Izbisters rosījās pa istabu nervozi, kā maz pieredzējis namatēvs, izmezdams pa frāzei, kas gandrīz neprasīja atbildes. Viņš paņēma mapi, nolika to uz galda un palūkojās kamīna pulkstenī.

—    Cerams, ka neatteiksieties paēst kopā ar mani vakariņas, — Izbisters sacīja, turēdams rokā neaizdedzinātu cigareti un domādams, ka viņa viesis cieš no pārmērīgas narkotisko vielu lietošanas. — Varu piedāvāt tikai aukstu jēra gaļu, taču tā ir vienkārši lieliska. Velsas gaumē. Jā, un vēl, man šķiet, augļu pīrāgu.

Brīdi nogaidījis, viņš atkārtoja uzaicinājumu.

Viesis neatbildēja. Izbisters apstājās ar sērkociņu rokā un uzlūkoja svešo.

Klusums ieilga. Sērkociņš nokrita zemē, un neaizdedzinātā cigarete tika nolikta uz galda. Šķita, ka svešais ir aizmidzis. Izbisters paņēma mapi, atvēra to, nolika uz galda un, nezinādams, ko iesākt, šaubīdamies nočukstēja:

—    Varbūt.. .

Viņš palūkojās vispirms uz durvīm, pēc tam uz krēslā sēdošo viesi. Tad Izbisters, atskatīdamies uz svešinieku, uz pirkstgaliem izzagās no istabas.

Viņš klusiņām aizvēra durvis. Ārdurvis palika vaļā, un viņš izgāja dārzā un palika stāvam pie kurpīšu krūma. No šīs vietas pa atvērto logu varēja redzēt svešinieku, kas aizvien vēl sēdēja, atspiedis galvu rokās. Viņš nebija pakustējies.

Pa ceļu ejošie bērni apstājās un ziņkāri raudzījās uz mākslinieku. Kāds jūrnieks pasveicināja viņu. Izbisters nosprieda, ka viņa gaidošā poza laikam izliekas neparasta. Smēķējot viņš varbūt izskatīsies dabiskāk. Viņš izņēma no kabatas pīpi un tabak- maku un sāka lēnām stampāt pīpē tabaku.

— Savādi, — viņš nočukstēja mazliet neapmierināts. — Katrā ziņā jāļauj viņam izgulēties.

Viņš sparīgi uzrāva sērkociņu un aizsmēķēja.

Šajā mirklī viņš izdzirdēja tuvojamies dzīvokļa saimnieci, kas ar aizdedzinātu lampu nāca ārā no virtuves. Izbisters pagriezās un, pametis saimniecei ar pīpi, apstādināja viņu uz viesistabas sliekšņa. Viņš mēģināja čukstus paskaidrot, kas notiek, jo sieviete nezināja, ka pie viņa kāds atnācis. īsti nenoticējusi viņam, saimniece ar visu savu lampu iegāja atpakaļ, bet Izbisters, pietvīcis un juzdamies drusku neērti, paslēpās aiz verandas stūra.

Kad pīpe jau sen bija izdzisusi un visapkārt sāka laidelēties sikspārņi, ziņkāre beidzot guva virsroku un viņš ielavījās atpakaļ tumšajā viesistabā. Atvēris durvis, viņš apstājās. Svešinieks sēdēja kā sēdējis, viņa stāvs iezīmējās pret logu. Vakars bija kluss, tikai no tālienes, no mazajiem kuģīšiem, kas pārvadāja šīferi, atlidoja matrožu dziesma. Uz tumšā pakalnu fona taisni un nekustīgi slējās kurpīšu un del- fīniju pīķi. Piepeši Izbisters satrūkās, noliecās pār galdu un ieklausījās. Nelāgās aizdomas izvērtās pārliecībā. Pārsteigumu nomainīja bailes.

Krēslā sēdošais cilvēks neelpoja!

Izbisters lēni un klusi apgāja apkārt galdam, divas reizes apstādamies un ieklausīdamies. Beidzot viņš uzlika roku uz krēsla atzveltnes un noliecās, tā ka viņu galvas gandrīz saskārās.

Tad Izbisters noliecās vēl zemāk, lai ielūkotos apmeklētājam sejā. Viņš nodrebēja un iekliedzās. Acu vietā viņš ieraudzīja tikai baltumus.

Viņš ielūkojās vēlreiz un redzēja, ka acis ir vaļā, bet zīlītes paslēpušās zem plakstiņiem. Izbisters nobijās. Viņš sagrāba svešinieku aiz pleca un sapurināja.

—    Vai jus guļat? — viņš skaļi uzsauca. — Vai-jus guļat?

Nebija vairs ne mazāko šaubu, ka cilvēks ir miris. Izbisters sarosījās, sāka šaudīties pa istabu, uzgrūdās galdam un piezvanīja.

—    Nesiet, lūdzu, ātrāk lampu! — viņš sauca gaitenī. — Ar manu draugu nav labi.

Viņš atgriezās pie nekustīgi sēdošā svešinieka, vēlreiz saņēma to aiz pleca, sapurināja un uzrunāja. Saimniecei ienākot ar lampu, istabu piepildīja dzeltenīga gaisma. Izbistera seja bija bāla, kad viņš pagriezās pret sievieti.

—    Jāsameklē ārsts, — viņš sacīja. — Tā ir vai nu nāve, vai lēkme. Vai ciemā ir ārsts? Kur es varu atrast ārstu?

2

LETARĢIJA

Kataleptiskā stinguma stāvoklis, kas bija pārņēmis svešo, turpinājās diezgan ilgi, tad viņa ķermenis kļuva ļengans kā bezrūpīgi gulošam cilvēkam. Viņa acis izdevās aizvērt.

No viesnīcas aizmigušo nogādāja Boskāslas slimnīcā, bet no slimnīcas pēc pāris nedēļām — Londonā. Taču viņu nekādi neizdevās atmodināt. Beidzot nolēma likt viņu mierā. Kādēļ, tas tiks paskaidrots vēlāk. Ilgu laiku nepazīstamais gulēja šajā dīvainajā stāvoklī inerts un nekustīgs, ne dzīvs, ne miris, it kā sastindzis uz robežas starp nebūtību un esamību. Viņu skāva akla tumsa, kurā neuzzibsnīja ne sīkākais domas vai sajūtas stariņš, miegs bez sapņiem, visu aptverošs miers. Viņa domu virpulis bija izzudis pēkšņā klusuma uzplūdā. Kur atradās šis cilvēks? Kur vispār atrodas cilvēks, kad to savā varā paņēmusi ne jutība?

—    Man šķiet, ka tas bija vakar, — teica Izbisters.

—   Es atceros visu, it kā tas būtu noticis vakar. Varbūt pat skaidrāk nekā tad, ja tas tiešām būtu noticis vakar.

Tas bija tas pats Izbisters, ar kuru mēs iepazināmies pirmajā nodaļā, tikai viņš vairs nebija jauns. Kādreiz brūnajos, pēc modes īsi apgrieztajos matos tagad vīdēja sirmums, bet kādreiz sārti baltā seja bija savītusi un kļuvusi dzeltena. Arī smailajā bārdiņā vizēja sudrabs. Viņš runāja ar kādu vieglā vasaras uzvalkā ģērbušos vecāku vīru (vasara tagad bija neparasti karsta). Tas bija Vormings, Grehema, letarģiskajā miegā iegrimušā cilvēka, Londonas uzticības persona un tuvākais radinieks. Sarunas biedri stāvēja blakus kāda Londonas nama istabā un vēroja aizmigušo.

Ieģērbts garā kreklā, ar krunkainu seju, neskūtu zodu, vārgiem locekļiem un zilganiem nagiem tas kā nedzīvs gulēja viņu priekšā uz piepūšamā matrača. Tam pāri jumās plāna stikla vāks. Likās, ka stikls šķir gulētāju no dzīves īstenības, pārvērš par dīvainu mūmiju. Abi sarunu biedri ar acīm urbās caur stiklu gulošajā.

—    Tas man bija trieciens, — sacīja Izbisters.

—   Man vēl tagad šermuļi skrien pār kauliem, atceroties viņa baltās acis. Ziniet, tās bija baltas, pārbo- lītas. Te man tas viss nevilšus ataust atmiņā.

—    Vai kopš tās reizes jūs netikāt viņu redzējis? — jautāja Vormings.

—    Ne vienreiz vien gribēju atnākt, — atteica Izbisters, — bet kā neizdevās, tā neizdevās izbrīvēt kādu brīdi. Es gandrīz visu laiku biju Amerikā.

—    Ja atmiņa mani nevil, — teica Vormings, — jūs bijāt mākslinieks?

—    Biju. Bet tad es apprecējos un drīz sapratu, ka ar mākslu maizi nevar nopelnīt, vismaz viduvēji apdāvināts cilvēciņš ne, un es nācu pie prāta. Reklāmas uz Duvras klintīm ir mans darbs.

—    Labas reklāmas, — piezīmēja advokāts, — kaut gan man nav sevišķa prieka tās redzēt.

—    Ja vien būs vajadzība, tās noturēsies tikpat ilgi, cik klintis, — pašapmierināts sacīja Izbisters. — Pasaule mainās. Pirms divdesmit gadiem, kad viņš iemiga, es dzīvoju Boskāslā, man bija tikai kaste ar akvarelkrāsām un cildeni, vecmodīgi sapņi. Man nenāca ne prātā, ka vienā jaukā dienā manas krāsas daudzinās visu svētīto Anglijas piekrasti no Lendsen- aas līdz Lizardai. Laime nereti atnāk tad, kad cilvēks to negaida.

Šķita, ka Vormings šaubās, vai tāda ir tā laime.

—    Cik atceros, tad mēs abi toreiz izmainījāmies ceļā.

—    Jūs atgriezāties ar to pašu ekipāžu, kas bija aizvedusi mani uz Kemelfordas dzelzceļa staciju. Tas bija tieši jubilejas laikā, Viktorijas jubilejas laikā, tāpēc ka es atceros tribīnes un karogus Vestminsterā un kariešu rindu Celsijā.

—    Tā bija otrā, briljanta jubileja, — teica Vormings.

—    Jā gan! Pirmās, piecdesmit gadu, jubilejas laikā es biju mazs puisēns un dzīvoju Vukejā. To visu es palaidu garām . . . Cik daudz uztraukumu bija ar to svešo! Mana saimniece negribēja viņu turēt — sastindzis viņš izskatījās tik atbaidošs! Mēs ar visu krēslu pārnesām viņu uz viesnīcu. Boskāslas ārsts — ne tas, bet otrs, kas dzīvoja tur agrāk, — noņēmās ar viņu līdz diviem naktī. Mēs abi ar viesnīcas saimnieku rādījām gaismu un visādi palīdzējām viņam.

—    Tātad jūs apgalvojat, ka viņš bija stīvs?

—    Viņš bija sastindzis. Jūs varējāt locīt viņu, kā patīk. Ja nostādītu viņu uz galvas, viņš neapkristu. Es vēl nekad nebiju redzējis tādu stingumu. Tagad, — Izbisters ar galvas kustību norādīja uz gulošo stāvu, — ir pavisam citādi. Tas mazais ārsts … Kā viņu sauca?

—    Smizers.

—    Jā. Smizers . .. pazaudēja tik daudz laika, cerēdams dabūt viņu pie samaņas! Ko visu viņš nedarīja! Atceroties vēl tagad kļūst nelabi. Sinepju plāksteri, mākslīgā elpināšana, injekcijas . .. Un kur nu vēl tie mazie, velnišķīgie aparātiņi, ne dinamo .. .

—    Indukcijas spoles?

—    Jā. Viņa muskuļi trīsēja un cilājās, ķermenis raustījās. Iedomājieties, divas ar blāvu, dzeltenu gaismu degošas sveces, svaidīgas ēnas, mazais, kustīgais ārsts un viņš ar savu nedabiski izlocīto ķermeni. Viņš rādās man vēl tagad.

Viņi apklusa.

—    Dīvains stāvoklis, — ierunājās Vormings.

—    Pilnīga atšķirtība no šīs pasaules, — Izbisters turpināja. — Te guļ ķermenis, nekas vairāk. Ne dzīvs, ne miris. Kā tukša vieta ar uzrakstu «Aizņemts». Ne sajūtu, ne gremošanas, ne pulsa, pat ne miņas no pulsa. Sajūta ir tāda, it kā es neredzētu_cilvēku. Viņš ir beigtāks par īstenībā mirušu. Ārsti man teica, ka viņam pat mati neaugot, turpretī miroņiem tie turpina augt.

—    Zinu, — Vormings atbildēja, un pār viņa seju noslīdēja sāpju ēna.

Viņi atkal paskatījās caur stiklu. Grehems tiešām gulēja dīvainā transa stāvoklī, kam nebija precedenta visā medicīnas vēsturē. Dažreiz transs bija il- dzis apmēram gadu, bet beidzies vai nu ar atmodu, vai ar nāvi, dažreiz vispirms ar pirmo, pēc tam ar otro. Izbisters pamanīja dūrienu pēdas, ko bija atstājuši ārsti, injicējot barības vielas, lai neļautu izdzist dzīvībai; viņš norādīja uz šīm zīmēm Vormingam, kurš centās neredzēt tās.

—     Kamēr viņš gulēja te, — Izbisters sacīja pašapmierināti kā cilvēks, kam dzīvē gājis kā pa taukiem, — es grozīju savus uzskatus par dzīvi, apprecējos, audzināju bērnus. Mans vecākais dēls — toreiz dēli man nebija ne prātā — ir Amerikas pilsonis un drīz beigs Harvarda universitāti. Matos man jau parādījies sirmums. Bet viņš nav kļuvis ne vecāks, ne gudrāks, — tāds pats kā es jaunībā. Cik savādi, kad tā padomā!

Vormings pagriezās.

—    Es arī esmu kļuvis vecs. Zēns būdams, es spēlēju ar viņu kriketu. Taču viņš izskatās vēl gluži jauns. Varbūt tikai drusku padzeltējis. Par spīti tam viņš tomēr ir jauns. '

—    Un šajā laikā vēl bija karš, — teica Izbisters.

—    Jā, tas bija jāpārlaiž.

—    Cik es nopratu, — pēc brīža ierunājās Izbisters, — viņam bija neliels īpašums.

—   Bija gan, — atteica Vormings. Viņš māksloti nokāsējās. — Un es esmu tā aizbildnis.

—    Ak tā . . . — Izbisters novilka, padomāja un tad sacīja: — Tā uzturēšanas izdevumi, bez šaubām, nav lieli. .. īpašums, bez šaubām, pieaug?

—    Tā tas ir. Ja vien viņš pamodīsies, viņš būs daudz bagātāks nekā agrāk.

—    Man kā praktiskam cilvēkam, — sacīja Izbisters, — gluži dabiski, šī doma ne vienreiz vien ir ienākusi prātā. Es pat domāju, zināms, no komerciālā viedokļa, ka šis miegs viņam ir gaužām izdevīgs. Viņš, jāsaka, zināja, ko dara, kad iegrima letar- ģijā. Ja viņš būtu vēl dzīvojis . . .

—    Šaubos, vai viņš darīja to tīšām, — sacīja Vormings. — Viņš nebija no tālredzīgajiem. īstenībā .. .

—    Ak tā?

—    Šajā ziņā mūsu uzskati atšķīrās. Es viņam biju kaut kas līdzīgs aizbildnim. Jūs droši vien esat daudz pieredzējis un saprotat, ka ir tādi apstākļi. .. Bet, ja tā arī būtu bijis, maz ticams, ka viņš atmodīsies. Šis miegs izsūc lēni, taču izsūc. Acīmredzot viņš lēni, ļoti lēni un neatturami virzās pretī nāvei, vai tā nav?

—    Pamodies viņš laikam būtu gaužām pārsteigts. Šajos divdesmit gados daudz kas ir mainījies. Būtu gluži tāpat kā ar Ripu van Vinklu. [1]

—    Mainījies ir tiešām daudz kas, — Vormings piekrita. — Starp citu, arī es esmu pārvērties. Esmu kļuvis par večuku.

Izbisters liekuļotā izbrīnā iesaucās:

—    Es gan to neteiktu!

—    Man bija četrdesmit trīs gadi, kad viņa baņķieri — atcerieties, jūs telegrāfējāt viņa baņķieriem — griezās pie manis.

—    Adrese bija čeku grāmatiņā, ko es atradu viņa kabatā, — teica Izbisters.

—           Tātad nav grūti saskaitīt, — nobeidza Vormings.

Iestājās klusums. Tad Izbisters lāva vaļu ziņkārei.

—           Bet ja nu viņš guļ vēl gadiem ilgi? — viņš jautāja un pēc brīža turpināja: — Tas mums ir jāapsver. Jūs saprotat, vienā jaukā dienā viņa īpašums var nonākt svešās rokās.

—          Ticiet man, mister Izbister, šis jautājums neliek mierā arī mani. Man nav tādu radu, kam es varētu nodot aizbildnību. Neredzēti ērmota situācija.

—    Tā ir, — sacīja Izbisters.

—           Manuprāt, ir jābūt kādai sabiedriskai iestādei, kādam juridiski nemirstīgam aizbildnim, jo viņš tiešām var atmosties, kā daži ārsti domā. Es faktiski jau esmu apjautājies vienam otram sabiedriskam darbiniekam. Bet vairāk nekas nav darīts.

—           Nudien nav slikta doma — nodot aizbildnību kādai sabiedriskai iestādei, teiksim, Britu muzejam vai Karaliskajai medicīnas akadēmijai. Tiesa, izklausās mazliet neparasti, bet jau pats gadījums ir neparasts.

—    Grūti pierunāt viņus, lai pārņem aizbildnību.

—    Kavē birokrātisms, vai ne?

—    Daļēji.

Viņi apklusa.

—          Tas tomēr ir interesanti, — pirmais ierunājās Izbisters. — Procenti aug un aug.

—           Protams, — teica Vormings. — Kurss aizvien ceļas.

—           Esmu dzirdējis, — saviebies atbildēja Izbisters. — Viņam tas nāk par labu.

—    Ja tikai viņš atmodīsies.

—    Ja tikai viņš atmodīsies, — atkārtoja Izbisters.

—   Bet vai jūs redzat, cik smails viņam izskatās deguns un kā nolaisti plakstiņi?

Vormings bridi skatījās uz aizmigušo.

—    Diezin vai viņš atmodīsies, — viņš beidzot sacīja.

—    Es tomēr netieku gudrs, — sacīja Izbisters,

—   no kā sākās šī letarģija. Viņš gan teica man kaut ko par pārmācīšanos. Es bieži esmu domājis par to.

—    Viņš bija diezgan apdāvināts, bet pārlieku nervozs un jūtīgs cilvēks. Viņam bija nepatikšanas ģimenē, šķiršanās no sievas, un, es domāju, lai aizmirstos, viņš pa galvu pa kaklu metās iekšā politikā. Viņš bija fanātisks radikālis, sociālists jeb tipisks liberālis, kā viņi paši mēdza sevi dēvēt, progresīvu uzskatu cilvēks. Enerģisks, kaismīgs, nesavaldīgs. Pārpūlējās polemikā, un, lūk, kas iznāca. Es atceros viņa uzrakstīto pamfletu — interesants darbs. Dīvs, neprātīgs sacerējums. Tajā bija vairāki pravietojumi. Daži 110 tiem nav piepildījušies, citi ir noticis fakts. Vispār iepazīstoties ar viņa atziņām, tu sāc apjaust, cik daudz negaidīta ir pasaulē. Viņam daudz būs jāmācās un daudz kas jāiemācās no jauna, kad viņš atmodīsies. Ja viņš kādreiz vispār atmodīsies . . .

—    Es dotu nezin ko, — sacīja Izbisters, — lai dzirdētu, ko viņš teiks, ieraudzīdams visur tik daudz pārmaiņu.

—    Es arī, — sacīja Vormings. — Jā, es arī. — Un negaidot, kā vecs cilvēks ar nožēlu piebilda: — Bet man nebūs lemts piedzīvot viņa atmodu.

Vormings stāvēja, domīgi lūkodamies uz vaska figūru.

—    Viņš nekad nemodīsies, — Vormings beidzot sacīja nopūzdamies. — Viņš nekad vairs nemodīsies.

3 ATMODA

Vormings tomēr bija kļūdījies. Atmoda tuvojās.

Cik brīnum sarežģīta ir tāda šķietami vienkārša parādība kā apziņa!

Kurš var izsekot tās atdzimšanai, mums rītos mostoties no miega, neskaidrajām sajūtām, kas atdzīvojušās saplūst kopā un savijas, pirmajām neskaidrajām dvēseles kustībām, neapzinātā izaugšanai par apzināto, apzinātā pārtapšanai vārdos vēl neizteiktā domā, līdz beidzot mēs atkal pazīstam paši sevi? Tas, kas notiek ar katru no mums, no rīta mostoties, notika arī ar Grehemu, kad beidzās viņa nāves miegs. Tumsa pamazām izklīda, un viņš neskaidri nojauta, ka guļ kaut kur vārgs, nevarīgs, taču dzīvs.

Pāreja uz esamību, liekas, notiek lēcienveidīgi un iziet dažādas stadijas. Milzu iedomu tēli, kas savā laikā bijuši drausma īstenība, nenoteiktu atmiņu gūzma, spokaini radījumi, neparastas ainas, it kā no citas planētas. Kaut kādas neskaidras atbalsis, īsa saruna, kāds vārds — viņš nezināja, kam tas pieder,— gan vēlāk ienāks prātā, pārsteidzoša, sen aizmirsta vēnu un muskuļu sajūta, smaga, bezcerīga cīņa, nebūtības bezdibeņa priekšā stāvoša cilvēka cīņa. Tad pavērās nemierīgi viļņojošu ainu panorāma . . .

Grehems juta, ka viņa acis ir vaļā un redz kaut ko neparastu.

Tas bija kaut kas balts, kaut kāda mala, varbūt koka ietvars. Mazliet pagriezis galvu, viņš pārlaida acis priekšmeta kontūrām. Tās izzuda kaut kur augšā. Grehems mēģināja aptvert, kur viņš atrodas. Vai tas nozīmētu, ka viņš ir slims? Domas bija melnākas par melnu. Viņš juta nenoteiktas bailes kā cilvēks, kas pamodies pirms rītausmas. Viņam izklausījās, it kā būtu dzirdami neskaidri čuksti un ātri attālinošos solu dipoņa.

Pagrozījis galvu, Grehems saprata, ka ir ārkārtīgi vārgs. Viņš nosprieda, ka gul gultā viesnīcā, kaut gan neatcerējās redzējis tur šo balto ietvaru. Droši vien viņš bija gulējis. Tagad viņam atausa atmiņā, ka viņš bija gribējis gulēt. Arī klints un ūdenskritums, pat saruna ar garāmgājēju . . .

Cik ilgi viņš bija nogulējis? Kas tā par skubīgu soļu dipoņu? Un tas uzplūstošais un atplūstošais troksnis, kas atgādina bangu čaloņu pār oļiem? Viņš izstiepa nespēcīgo roku, lai paņemtu pulksteni no krēsla, kur parasti mēdza to nolikt, bet pieskārās gludai, cietai, stiklam līdzīgai virsmai. Tas notika tik negaidīti, ka Grehems bija pagalam pārsteigts. Viņš pagriezās, brīdi pārsteigts skatījās, tad mēģināja uz- slieties sēdus. Tas prasīja milzu piepūli, viņš juta reiboni, vājumu un . . . izbrīnu.

Viņš izberzēja acis. Stāvoklis joprojām palika mīklains, taču galva bija pilnīgi skaidra, — acīmredzot miegs bija nācis par labu. Viņš atradās nevis gultā, bet gluži kails gulēja uz ļoti mīksta un atsperīga matrača tādā kā stikla silē. Grehems pārsteigts konstatēja, ka matracis ir gandrīz caurspīdīgs un zem tā ir spogulis, kurā kā caur miglu saredzams viņa stāvs. Viņa roka — viņš nodrebēja, ieraudzīdams, cik sausa un dzeltena ir āda, — bija apsaitēta ar kaut kādu dīvainu gumijas lenti, kas, šķiet, bija iegriezusies ādā. Šī gulta atradās zaļganā stikla kastē (tā viņam vismaz likās), kuras baltais ierāmējums arī bija sākumā piesaistījis viņa uzmanību. Kastes kaktā stāvēja kāds spožs un sarežģīts aparāts, pēc izskata savāds, kaut gan termometru viņš pazina.

Stiklam līdzīgās vielas zaļganā nokrāsa traucēja tālu redzēt, tomēr Grehems samanīja, ka atrodas lieliskā, plašā telpā ar milzīgu, baltu arku pretī. Pie pašas stikla krātiņa sienas stāvēja mēbeles — ar sudrabainu, it kā zvīņainu galdautu pārklāts galds un daži krēsli, bet uz galda bija daudz ar kaut kādiem ēdieniem pildītu trauku, pudele un divas glāzes. Grehems sajuta, ka ir izsalcis kā suns.

Zālē neviena nebija, un pēc brīža Grehems nošļūca no caurspīdīgā matrača un mēģināja nostāties uz sava nelielā mājokļa tīrās, baltās grīdas. Taču viņš nebija pareizi aprēķinājis savus spēkus un sagrīļojies izstiepa roku, lai atbalstītos pret stikla sienu. Mirkli tā izturēja spiedienu, izliekdamās kā pūslis, tad ar vāja šāviena troksni pārplīsa un . . . izzuda kā pārdurts burbulis. Bezgala pārsteigts, Grehems izstreipuļoja lielajā zālē. Lai nepakristu, viņš pieķērās pie galda un nogrūda zemē glāzi. Tā noskanēja uz grīdas, tomēr nesaplīsa, un viņš atslīga vienā no atzveltnes krēsliem.

Drusku atguvies, viņš paņēma pudeli, piepildīja uz galda palikušo glāzi un iztukšoja to. Šķidrums izskatījās bezkrāsains, bet ūdens tas nebija. Tas patīkami smaržoja, gāja pie sirds un ātri atjaunoja spēkus. Nolicis glāzi uz galda, Grehems palūkojās apkārt.

Tagad, kad skatienu vairs neaizsedza zaļganais stikls, telpa nebija zaudējusi nekā no saviem apmēriem un lieliskuma. Zem arkas viņš redzēja kāpnes, kas veda tieši uz plašu gaiteni. Abās pusēs gaitenim slējās pulētas kolonas no kaut kāda tumša ultrama- rina krāsas akmens ar baltu dzīslojumu. No turienes nāca soļu troksnis, balsu čala un dobja dūkoņa. Pilnīgi atguvies, Grehems modri klausījās, aizmirsis ēdienu.

Piepeši viņš atjēdzās, ka ir kails, un, skatīdamies pēc kāda apģērba gabala, ieraudzīja uz cita krēsla atzveltnes garu, melnu apmetni. Viņš ietinās tajā un drebēdams atkal apsēdās krēslā.

Viņš joprojām nebija ticis pie skaidrības. Acīmredzot viņš bija gulējis un gulošs pārnests. Bet uz kurieni? Un kas tie bija pai cilvēkiem aiz zilajām kolonām? Boskāsla? Viņš pielēja otru glāzi ar bezkrāsaino šķidrumu un ar baudu izdzēra.

Kas tā bija par ēku? Tās sienas šķita viegliņām šūpojamies gluži kā dzīvas. Viņš apskatīja tīro zāli, kuras skaistās arhitektūras formas nebojāja rotājumi, un viņa uzmanību piesaistīja spilgtas gaismas pildīts apaļš, kupolveida padziļinājums griestos. Pacēlis acis, viņš ieraudzīja nepārtraukti zibošu ēnu. «Bam! Bam!» — šai svaidīgajai ēnai bija savs īpašs tonis pieklusinātajā skaņu jūklī, kas pildīja gaisu.

Viņš gribēja kādu pasaukt, bet no rīkles izlauzās pavisam nožēlojama skaņa. Tad, piecēlies un kā piedzēries grīļodamies, viņš devās pie arkas. Aizstreipuļojis līdz kāpnēm, viņš paklupa uz sava melnā apmetņa stērbeles, kas vilkās pa zemi, bet noturējās kājās, pieķerdamies pie vienas no zilajām kolonām. Gaitenis veda uz zilu un purpura vestibilu un izbeidzās ar tādu kā treliņotu balkonu, kas bija spoži apgaismots un karājās milzu ēkas iekšienē. Visur rēgojās kolosālas arhitektūras formas. Čala kļuva aizvien saklausāmāka, un Grehems ieraudzīja, ka balkonā ar muguru pret viņu žestikulēdami un aizrautīgi sarunādamies stāv trīs cilvēki, ģērbušies greznos, vaļīgos tērpos, kas priecēja ar savām košajām, saskanīgajām krāsām. Līdz balkonam uzmutuļoja pūļa murdoņa, noplandīja karogs, tad gaisā uzlidoja kāds spilgti krāsots priekšmets — vai nu gaiši zila cepure, vai jaka, aizzibēja garām un nokrita. Kliedza acīmredzot angliski, bieži atkārtojās vārds «atmodīsies». Grehems izdzirdēja kādu iespiedzamies, un trīs cilvēki negaidot iesmējās.

— Ha-ha-ha! — smējās viens no viņiem, rudma- tains vīrs īsā purpura tērpā. — Kad Gulošais modīsies, kad?

Viņš līksmi dzirkstošām acīm paskatījās gaitenī. Piepeši viņš pārvērtās sejā un pamira. Abi pārējie, izdzirdējuši viņu iesaucamies, apsviedās un arī sastinga. Viņu sejas pauda apjukumu, ko nomainīja izbailes.

Te uzreiz Grehema ceļi saļodzījās, pret kolonu atbalstītā roka zaudēja spēku, viņš pastreipuļoja uz priekšu un nokrita knūpus.

4

SACELŠANĀS DUNA

Pēdējais, ko Grehems dzirdēja krītot, bija zvanu dimdoņa. Vēlāk viņš uzzināja, ka gandrīz stundu nogulējis bez samaņas, uz dzīvības un nāves robežas. Atguvies viņš konstatēja, ka ir atpakaļ savā caurspīdīgajā guļasvietā ar karstu kompresi uz krūtīm un uz kakla. Viņš ievēroja, ka melnā lente ir noņemta un roka apsaitēta. Baltais ierāmējums joprojām karājās virs viņa, bet caurspīdīgās, zaļganās vielas vairs nebija. Vīrietis spilgti violetā apģērbā, viens no tiem, kas bija redzēti balkonā, stāvēja Gre- hemam blakus un cieši lūkojās viņam sejā.

No tālienes kā plūdusi plūda zvanu dimdoņa un neskaidras skaņas, un Grehema iztēle zīmēja pilnā rīklē kliedzošu laužu pūli. Piepeši kaut kas asi noskanēja, it kā būtu aizcirstas durvis.

Grehems pacēla galvu.

—    Ko tas nozīmē? — viņš lēni vaicāja. — Kur es atrodos?

Viņš pazina rudmati, kas bija pamanījis viņu pirmais. Kāds apjautājās, ko Grehems teicis, bet viņu strupi aprāva.

Cilvēks violetajā tērpā atbildēja maigā balsī angliski ar vieglu ārzemnieka akcentu, Grehemam vismaz tā izklausījās.

—    Jūs esat pilnīgā drošībā. Jūs tikāt atvests šurpu no turienes, kur jūs aizmigāt. Te ir pilnīga drošība. Jūs te kādu laiku gulējāt. Letarģiskajā miegā.

Viņš teica vēl kaut ko, bet Grehems to nedzirdēja. Tad cilvēkam tika pasniegts neliels kauss. Grehems sajuta uz pieres atvēsinošu šalti, tādu kā smaržojošu migliņu, un viņam kļuva labāk. Viņš apmierināts aizvēra acis.

—    Vai ir labāk? — apjautājās cilvēks violetajā tērpā, kad Grehems atvēra acis.

Tas bija gadus trīsdesmit vecs patīkama izskata vīrietis ar gaišu ķīļbārdiņu un zelta sprādzi pie kakla izgriezuma.

—    Jā, ir, — atbildēja Grehems.

—    Jūs kādu laiku gulējāt. Letarģijā. Jūs saprotat? Letarģijā. Tas var likties dīvaini, bet kā es šeit stāvu — jūs esat ticis cauri sveikā.

Grehems neko neatbildēja, taču šie vārdi viņu nomierināja. Viņš noskatīja visus trīs apkārtstāvošos

Tie ziņkāri lūkojās viņā. Viņš gan domāja, ka atrodas kaut kur Kornvolā, bet nekas par to neliecināja. Grehems atcerējās, ko savā laikā bija iecerējis, bet nebija paguvis izdarīt Boskāslā. Nokremšļojies viņš jautāja:

—    Vai jūs aizsūtījāt telegrammu manam brālēnam? E. Vormings, Čenserileinā 27?

Visi trīs cītīgi klausījās, tomēr viņam vajadzēja atkārtot jautājumu.

—    Cik viņam savāda izruna! — nočukstēja rud- matainais.

—    Telegrammu, ser? — acīmredzot pārsteigts, pārjautāja jaunais cilvēks ar ķīlbārdiņu.

—    Viņš laikam grib teikt, vai ir nosūtīta elektro- gramma, — ieminējās trešais, deviņpadsmit vai divdesmit gadus vecs patīkama izskata jauneklis.

-— Cik es neattapīgs! — apķēries iesaucās bārdainais. — Varat būt drošs, ka viss tiks izdarīts, ser, — viņš uzrunāja Grehemu. — Baidos tikai, ka būs pagrūti nosūtīt. . . telegrammu jūsu brālēnam. Viņa pašreiz nav Londonā. Bet neraizējieties par tādiem sīkumiem. Jūs nogulējāt diezgan ilgi, un pa to laiku ir noticis ne mazums pārmaiņu, ser. (Grehems noprata, ka šis vārds ir «ser», kaut gan svešais izrunāja to «sēr».)

—    Ak tā .. . — Grehems noteica un nomierinājās.

Tas viss bija pārmēra dīvaini, bet šie neparasti

ģērbtie cilvēki, bez šaubām, kaut ko slēpa. Viņi bija savādi, un arī telpa bija savāda. Tā laikam bija kāda jauna iestāde. Piepeši viņam radās aizdomas. Vai tikai tas nav izstādes paviljons? Gan viņš Vormingam sados par to. Taču tas bija maz ticams. Un izstādē viņu nerādītu kailu.

Pēkšņi Grehemam atausa gaisma. Viņa priekšā it kā tika pavērts aizkars. Viņš noģieda, ka ir gulējis bezgala ilgi: tas bija lasāms pret viņu pavērstajās godbijīgajās sejās. Viņš satraukts palūkojās uz šiem cilvēkiem. Šķita, ka viņi savukārt mēģina kaut ko izlasīt Grehema acīs. Viņš savilka lūpas, lai runātu, taču nespēja neko izteikt. Tajā pašā mirklī radās savāda vēlēšanās neatklāt to svešajiem. Acis nodūris, viņš raudzījās uz savām kailajām kājām. Vēlēšanās runāt bija pazudusi. Grehemu kratīja stipri drebuli.

Viņam iedeva padzerties kaut kādu rožainu šķidrumu, kas izstaroja zaļganu gaismu un garšoja pēc buljona, un viņš atguva spēkus.

—     Tagad . . . tagad man ir labāk, — Grehems aizsmakušā balsī teica un izdzirdēja apkārtējo piekrītošus čukstus. Tagad viņam viss bija pilnīgi skaidrs. Viņš atkal mēģināja ierunāties, bet arī šoreiz nekas neiznāca.

Ar roku saspiedis kaklu, viņš mēģināja trešo reizi.

—     Cik ilgi? — viņš apspiestā balsī jautāja. — Cik ilgi es nogulēju?

—     Diezgan ilgi, — atteica rudbārdainais, saskatīdamies ar pārējiem.

—    Cik ilgi?

—    Ļoti ilgi.

—    Jā, jā! — Grehems neapmierināts iesaucās.

—  Bet es gribu . .. vai tas nozīmē pāris gadus? Daudz gadu? Kaut kas notika . . . esmu aizmirsis, kas. Es nojaušu . . . Bet jūs . .. — Viņš iešņukstējās. — Neslēpiet to man. Cik ilgi.. .

Viņš apklusa, aizspieda ar rokām acis un, nevienmērīgi elpodams, gaidīja atbildi.

Visi trīs pusbalsī sarunājās.

—    Piecus, sešus? — Grehems vārgā balsī jautāja.

—   Vairāk?

—    Daudz vairāk.

—    Daudz?

—    Daudz.

Grehems raudzījās svešajos vīriešos, un šķita, ka velnēni rausta viņa sejas muskuļus. Viņš gaidīja atbildi.

—    Daudz gadu, — sacīja vīrs ar rudo bārdu. Grehems ar mokām uzslējās sēdus. Ar izģindušu

roku viņš ātri notrausa asaru.

—    Daudz gadu … — viņš atkārtoja.

Viņš aizvēra un atkal atvēra acis, lai aplūkotu daudzas nepazīstamas lietas.

—    Cik ilgi galu galā? — viņš neatlaidās.

—    Esiet gatavs izdzirdēt kaut ko pārsteidzošu.

—    Un tas būtu?

—    Vairāk nekā grosu gadu. Dīvainais vārds viņu pārsteidza.

—    Vairāk nekā . ..

Divi no nepazīstamajiem sāka kaut ko pārspriest. Dažas ašas frāzes, kurās bija vārds «decimāls», paslīdēja viņam garām.

—    Cik gadu jūs teicāt? — Grehems jautāja.

—   Cik? Neskatieties taču tā! Atbildiet!

No paklusās sarunās Grehems uztvēra četrus vārdus — «vairāk nekā divus gadsimtus».

—           Ko? — viņš iekliedzās, pagriezdamies pret jaunekli, kurš,, pēc viņa domām, bija teicis šos vārdus.

—   Cik ilgi? Kā jūs teicāt? Divus gadsimtus!

—          Jā, — apstiprināja rudbārdainais. — Divsimt gadu.

Grehems atkārtoja šos vārdus. Viņš bija gaidījis pamatīgu skaitli, taču šie divi gadsimti viņu galīgi satrieca.

—           Divsimt gadu! — Grehems izdvesa, it kā viņa priekšā lēni vērtos bezdibenis. — Bet tad taču . ..

Neviens neatbildēja.

—   Jūs .. . jūs teicāt.. .

—          Divsimt gadu. Divus gadsimtus, — atkārtoja rudbārdainais.

Iestājās klusums. Grehems paskatījās viņiem acīs un pārliecinājās, ka viss dzirdētais ir taisnība.

—           Nevar būt! — viņš žēlabaini iesaucās. — Es sapņoju. Letarģija .. . letarģijā nevelkas tik ilgi. Nav tiesa. Jūs ņirgājaties par mani! Sakiet man . . . vēl tikai pirms dažām dienām es gāju gar Kornvolas piekrasti . ..

Viņa balss aizlūza.

Vīrs ar linu krāsas bārdu bija neziņā.

—           Es neesmu sevišķi stiprs vēsturē, — viņš negribīgi teica un paskatījās uz pārējiem.

—           Jums taisnība, ser, — sacīja jaunākais. — Bos- kāsla atrodas agrākajā Kornvolas hercogistē, uz dienvidrietumiem no pļavām. Tur vēl tagad stāv māja. Es esmu tur bijis.

—           Boskāsla? — Grehems pagriezās pret jaunekli. — Jā, tā bija Boskāsla! Mazā Boskāsla . .. Kaut kur tur es iemigu. Lāgā neatceros. Lāgā neatceros.

Viņš saķēra galvu un nočukstēja:

—    Vairāk nekā divsimt gadu!

Grehemam sažņaudzās sirds. Sejai raustoties, viņš sāka ātri bērt vārdus:

—           Bet ja tiešām ir pagājuši divsimt gadu, tad visi, kurus esmu pazinis, visi, kurus esmu redzējis vai ar kuriem esmu runājis pirms iemigšanas, ir miruši.

Neviens no trim neatbildēja.

—           Arī karaliene un karaliskā ģimene, ministri, garīdzniecība un valdība. Dižciltīgais un vienkāršais,

bagātais un nabagais, visi, visi. .. Vai Anglija vēl pastāv? Tavu laimi! Vai Londona pastāv? Šī taču ir Londona, vai ne? Un jūs esat mani palīgi un sargi? Bet tie? Ko? Arī palīgi un sargi?

Mazliet pacēlies, viņš vērās platām acīm.

—   Bet kāpēc es atrodos te? Nē, nerunājiet. Cietiet klusu. Ļaujiet man . . .

Viņš sēdēja klusēdams un berzēja acis. Viņam pasniedza vēl vienu glāzi rožainā šķidruma. Izdzēris to, Grehems jutās možāks un sāka no visas sirds raudāt.

Palūkojies apkārtstāvošo sejās, viņš negribot mazliet muļķīgi iesmējās caur asarām.

—    Div-simt ga-du, div-simt ga-du! —'viņš atkārtoja, tad savilka seju histēriskā grimasē un atkal paslēpa rokās.

Pēc brīža Grehems nomierinājās. Bezspēcīgi nokāris rokas, viņš sēdēja gandrīz tajā pašā pozā, kādā viņu bija atradis Izbisters pie Pentargenas klintīm. Viņa uzmanību piesaistīja kāda rešņa valdonīga balss un tuvojošies soļi.

—    Ko jūs darāt? Kāpēc nepaziņojāt man? Jums taču tika piekodināts! Vainīgais atbildēs par to. Šim cilvēkam ir vajadzīgs miers. Vai durvis ir ciet? Visas? Viņam vajadzīgs absolūts miers. Ar viņu nedrīkst sarunāties. Vai viņam kaut kas ir teikts?

Vīrietis ar rudo bārdu kaut ko paklusi atbildēja, un Grehems, pametis aci pār plecu, ieraudzīja tuvojamies pamaza auguma, resnu vīrieti bez bārdas, ar ērgļa degunu, vērša kaklu un masīvu zodu. Biezās, melnās, ieslīpās uzacis, kas uz virsdegunes gandrīz sagāja kopā un nokarājās pār iedubušajām pelēkajām acīm, piešķīra sejai nejauku, biedējošu izteiksmi. Viņš paglūnēja uz Grehemu un tad pievērsās vīrietim ar linu krāsas bārdu.

—    Pārējie, — viņš aizkaitināts sacīja, — var iet.

—    Iet? — jautāja rudbārdainais.

■— Protams. Bet tā kā durvis tiktu aizvērtas.

Uzmetuši ašu mirkli Grehemam, uzrunātie paklausīgi pagriezās un devās nevis uz arku, kā viņš bija gaidījis, bet gan pie pretējās sienas. Biezās sienas sloksne ar plīstošu troksni uzritinājās augšup un atkal nolaidās aiz abiem aizgājušajiem. Telpā palika Grehems, tikko atnākušais un purpura drānās ģērbtais cilvēks ar linu krāsas bārdu.

Kādu laiku resnais nelikās ne zinis par Grehemu, bet iztaujāja otru, acīmredzot savu padoto, kā viņi pildījuši savu pienākumu. Viņš runāja skaidri, tomēr Grehems maz ko saprata no viņa vārdiem. Šķita, ka Grehema atmoda viņu nevis pārsteidz, bet sanikno. Varēja matīt, ka viņš ir dziji satraukts.

—          Nemulsiniet viņu, stāstīdami tādas lietas, — viņš vairākas reizes atkārtoja. — Nemulsiniet viņu.

Saņēmis atbildes uz visiem saviem jautājumiem, viņš strauji apgriezās un ziņkāri paskatījās uz pamodušos gulētāju.

—    Jūs esat pārsteigts? — viņš jautāja.

—    loti.

—    Visa apkārtējā pasaule jums liekas savāda?

—          Lai cik savāda būtu pasaule, man laikam būs jādzīvo tajā.

—    Jādomā gan.

—          Bet vai jūs vispirms neiedotu man ko uzvilkt mugurā?

—          Tas … — resnais iesāka un aprāvās, bet vīrietis ar linu krāsas bārdu, notvēris viņa skatienu, aizgāja. — Tūlīt jums atnesīs drēbes.

—          Vai tiešām es esmu nogulējis divsimt. . .? — jautāja Grehems.

—   Viņi jums to pateica, vai ne? Divsimt trīs gadus, tā būs precīzāk.

Uzrāvis uzacis un sakodis zobus, Grehems samierinājās ar neapstrīdamo faktu. Brīdi viņš sēdēja klusēdams, tad jautāja:

—    Vai te tuvumā ir dzirnavas vai dinamo? — Nenogaidījis atbildi, viņš piemetināja: — Viss, jādomā, ir šausmīgi izmainījies? Kas tur kliedz?

—    Nieki, — nepacietīgi attrauca resnais. — Tā ir tauta. Vēlāk jūs droši vien visu uzzināsiet. Tā ir, kā jūs sakāt, — viss ir izmainījies. — Viņš runāja aprauti, piere viņam bija savilkta, un radās iespaids, ka viņš mēģina atrast izeju. — Pirmām kārtām jāsadabū jums drēbes. Labāk pagaidīt tepat. Neviens nedrīkst tuvoties jums. Jums ir jānoskujas.

Grehems paberzēja zodu.

Vīrs ar linu krāsas bārdu bija atpakaļ; negaidot pagriezis galvu, brīdi ieklausījās, tad saskatījās ar vecāko un caur arku izsteidzās uz balkona. Troksnis un kliedzieni pieņēmās spēkā. Resnais arī ausījās. Pēkšņi viņš pie sevis nolamājās un uzmeta Grehe- raara nelaipnu skatienu. Balsis kāpa no apakšas kā paisuma viļņi, te uzbangodamas, te pieklusdamas. Reizumis bija dzirdams sitienu troksnis un griezīgi kliedzieni, pēc tam tādi kā lūstošu spieķu brīkšķi. Grehems sasprindzināja dzirdi, lai uztvertu šajā haosā atsevišķas skaņas.

Tad viņš saklausīja kādu frāzi, kas .tika atkārtota bez sava gala. Sākumā viņš neticēja savām ausīm. Bet tad šaubas izgaisa.

—    Rādiet mums Gulošo! Rādiet mums Gulošo!

Resnais aizdrāzās līdz arkai.

—    Nolādēts! — viņš iebrēcās. — Kā viņi zina? Viņi zina? Varbūt viņi tikai min?

Kāds laikam atbildēja.

—    Es nevaru iziet, — resnais sacīja. — Man jāpieskata viņš. Uzsauciet viņiem kaut ko no balkona.

Atbildi nevarēja sadzirdēt.

—  Sakiet, ka viņš nav atmodies. Vienalga ko! To es atstāju jūsu ziņā. — Viņš steigšus atgriezās pie Grehema. — Tūlīt jums būs ko vilkt mugurā. Jūs nedrīkstat palikt te . .. tas nav iespējams . . .

Viņš aizskrēja, neatbildēdams uz Grehema jautājumiem. Drīz viņš bija atpakaļ.

—   Es nevaru jums izskaidrot, kas patlaban notiek. Tas ir pārāk sarežģīti. Pēc pāris minūtēm jūsu apģērbs būs gatavs. Jā, pēc pāris minūtēm. Un tad es varēšu aizvest jūs no šejienes. Mūsu uztraukumi būs galā.

—    Bet šis troksnis . .. Viņi kliedz . . .

—    Par Gulošo. Tas ir par jums. Viņi ir jukuši. Es nesaprotu, ko tas nozīmē. Es galīgi nekā nesaprotu!

Attālo neatšķiramo trokšņu jucekli pāršķēla griezīga zvana skaņa. Resnvēderainais pieskrēja pie kāda aparāta zāles stūrī. Brīdi viņš klausījās, skatīdamies stikla bumbā, piekrītoši pamāja ar galvu un izrunāja dažus vārdus; tad resnais apstājās pie sienas, kurai cauri nesen bija izgājuši tie divi. Siena atkal uzrotījās kā priekškars, taču viņš vēl vilcinājās.

Grehems pacēla roku un bija pārsteigts, cik stipra tā kļuvusi. Viņš nolaida pār guļasvietas malu vienu kāju, pēc tam otru. Galva vairs nereiba. Viņš gandrīz neticēja, ka ir tik ātri atveseļojies. Viņš apsēdās un ņēmās taustīt locekļus.

No balkona ienāca vīrietis ar linu krāsas bārdu. Tajā pašā brīdī resnā priekšā apstājās lifts un no tā

izkāpa tumši zaļās, šaurās drēbēs ģērbies kalsns cilvēks ar sirmu bārdu. Rokā viņam bija sainis.

—   Lūk, drēbnieks ir klāt, — sacīja resnais, norādīdams uz ienākušo. — Jums nekad vairs nebūs jāvalkā šis melnais apmetnis. Es nesaprotu, kā tas te gadījies. Bet nedrīkst zaudēt laiku. Nekavējieties! — viņš uzrunāja drēbnieku.

Sirmgalvis paklanījās un, pienācis tuvāk, apsēdās Grehemam blakus uz gultas malas. Viņa kustības bija rāmas, bet acīs spridzēja ziņkāre.

—    Kā redzēsiet, mode ir mainījusies, ser, — viņš sāka un pašķielēja uz resnā pusi.

Tad viņš veicīgi attaisīja saini, un viņam klēpī parādījās spilgti audumi.

—    Jūs, ser, būtībā dzīvojāt cilindra laikmetā, Viktorijas laikmetā, kam piemita tendence uz pusapa- ļām platmalēm. Visur pareizas līknes. Turpretī tagad . - .

Viņš izvilka nelielu aparatiņu, kas atgadinaja kabatas pulksteni, piespieda pogu, un uz ciparnīcas parādījās mazs balti ģērbts cilvēciņš, kas kustējās arī uz ekrāna. Drēbnieks paņēma zilganbalta atlasa paraugu.

—   Manuprāt, jums būtu piemērots šis, — viņš uzrunāja Grehemu.

Resnais pienāca un apstājās līdzās Grehemam.

—    Mums ir ļoti maz laika, — viņš sacīja.

—    Paļaujieties uz mani, — atbildēja drēbnieks. — Mana mašīna drīz būs klāt. Ko jūs teiksiet?

—   Kas tas ir? — jautāja deviņpadsmitā gadsimta cilvēks.

—   Jūsu dienās klientam rādīja modes žurnālus, — paskaidroja drēbnieks, bet tagad ir citādi. Paskatieties. — Mazā figūriņa atkārtoja savas kustības, taču

šoreiz citā uzvalkā. — Vai arī šis. — Un uz ciparnīcas parādījās cita maza figūriņa daudz krāsainākā tērpā. Drēbnieks rīkojās ļoti veicīgi un pāris reizes pameta acis uz lifta pusi.

Lifts atkal nodūca, un no tā izkāpa gaiši zilā rupja auduma uzvalkā ģērbies mazasinīgs zēns ar īsi apgrieztiem matiem un ķīnieša vaibstiem; viņš bez trokšņa iestūma sarežģītu mašīnu uz ritentiņiem. Drēbnieks bez vilcināšanās nolika kinetoskopu, palūdza Grehemu nostāties mašīnas priekšā un nodeva kaut kādus rīkojumus īsi apcirptajam zēnam, kas atbildot veidoja ar rīkles skaņām Grehemam nesaprotamus vārdus. Kamēr zēns kaktā kaut ko murmināja, drēbnieks vilka ārā no aparāta rokturus ar nelieliem diskiem galā, vilka un tuvināja Grehema ķermenim — plecam, elkonim, kaklam un tā tālāk, līdz beidzot viss ķermenis un locekļi bija noklāti ar šiem diskiem.

Tajā laikā Grehemam aiz muguras zālē ar liftu uzbrauca vēl vairāki cilvēki. Drēbnieks iedarbināja mehānismu, un tā daļas ar klusu, ritmisku troksni sakustējās; pēc tam viņš nospieda sviras un atbrīvoja Grehemu. Drēbnieks atkal aplika viņam apmetni, bet vīrietis ar linu krāsas bārdu pasniedza glāzi ar atspirdzinošu šķidrumu. Pāri glāzes malai Grehems redzēja, ka viens no nupat atnākušajiem vēro viņu sevišķi cieši.

Resnais, kas visu laiku bija satraukti staigājis pa zāli, pagriezās un caur arku devās uz balkonu, no kurienes vēl aizvien joņiem nāca dobja dunoņa. īsi apcirptais zēns iedeva drēbniekam gaiši zila atlasa gabalu, un abi ņēmās nostiprināt to mašīnā apmēram tā, kā deviņpadsmitajā gadsimtā iespiedmašīnās nostiprināja papīra ruļļus, Tad viņi klusi iestūma

mašīnu telpas attālākajā stūrī, kur pie sienas karājās pīts vads. Viņš kaut ko savienoja, un mašīna sāka darboties.

—           Ko viņi dara? — jautāja Grehems, ar tukšo glāzi norādīdams uz rosīgajiem cilvēkiem un pūlēdamies nelikties zinis par jaunekļa caururbjošo skatienu. — Vai šo mehānismu darbina kāda enerģija?

—    Jā, — atbildēja vīrs ar linu krāsas bārdu.

—          Kas ir šis cilvēks? — Grehems jautāja, norādīdams uz arkas pusi.

Purpura drānās ģērbtais cilvēks apjucis paplūkāja savu mazo bārdiņu un klusi sacīja:

—           Tas ir Hovards, jūsu galvenais aizbildnis. Redziet, ser, to grūti paskaidrot. Padome iecel aizbildni un viņa palīgus. Lai ļaudis nomierinātos, parasti šajā zālē ielaiž publiku. Pirmo reizi mēs esam aizslēguši durvis. Bet, starp citu, lai viņš pats paskaidro jums to.

—          Cik savādi! — teica Grehems. — Aizbildnis? Padome?

Tad, pagriezis muguru pret nupat atnākušo, viņš pusbalsī jautāja:

—           Kāpēc šis cilvēks tik cieši raugās manī? Vai viņš ir hipnotizētājs?

—           Kas viņš par hipnotizētāju! Viņš ir kapilloto- mists.

—    Kapillotomists?

—          Jā, viens no galvenajiem. Gadā viņš nopelna pusgrosu lauvu.

Tas nu izklausījās gaužām aplami. Grehems netika gudrs.

—    Pusgrosu lauvu? — viņš jautāja.

—    Vai tad jums nav bijis lauvu? Laikam gan nav bijis. Jums toreiz bija vecās mārciņas, vai ne? Lauvas ir mūsu naudas vienības.

—    Bet jūs vēl teicāt. . . pusgrosu?

—    Teicu, ser. Seši duči. Pa šo laiku ir izmainījušies pat sīkumi. Jūs dzīvojāt decimālās sistēmas, arābu sistēmas laikmetā — desmiti, simti, tūkstoši. Mums desmitnieku vietā ir ducis. Desmit un vienpadsmit mēs apzīmējam ar vienzīmes ciparu, divpadsmit jeb duci — ar divzīmju, divpadsmit duču kopā sastāda grosu, lielo simtu, divpadsmit grosu — do- candu, bet docandu docands — miriādi. Vienkārši, vai ne?

—   Laikam gan, — piekrita Grehems. — Bet kap ,.. ko tas nozīmē?

Vīrietis ar linu krāsas bārdu palūkojās pār plecu.

—    Te būs jūsu drēbes, — viņš teica.

Grehems apcirtās un ieraudzīja turpat blakus smaidošo drēbnieku, kam pār roku bija pārmests pilnīgi gatavs apģērbs. īsi apcirptais zēns ar vienu pirkstu stūma sarežģīto mašīnu uz liftu. Grehems pārsteigts skatījās uz gatavo kārtu.

—    Vai tiešām … — viņš sāka.

—    Tikko šūts, — atbildēja drēbnieks.

Viņš nolika apģērbu Grehemam pie kājām, piegāja pie gultas, kurā Grehems vēl nesen bija atdusējies, novilka no tās caurspīdīgo matraci un pacēla spoguli. Šajā brīdī spalgi noskanēja zvans, kas aicināja resno. Vīrietis ar linu krāsas bārdu piesteidzās viņam klāt un tad izgāja caur arku.

Drēbniekam piepalīdzot, Grehems uzvilka tumšu purpura apakšveļu, zeķes un vesti. Resnais iznāca no sava stūra un devās pretī vīrietim ar linu krāsas bārdu, kurš atgriezās no balkona. Viņi sāka pusbalsī sarunāties, pie tam viņu sejās neapšaubāmi jautās satraukums. Purpura apakšveļai virsū tika uzvilkts gaiši zils apģērbs, kas Grehemam lieliski piestāvēja. Grehems ieraudzīja sevi spogulī bālu, neskuvušos un izspūrušu, taču viņš vismaz nebija vairs kails.

—    Man jānoskujas, — viņš sacīja, pētīdams sevi spogulī.

—    Tūlīt, — atteica Hovards.

Jaunais cilvēks novērsa caururbjošo skatienu. Viņš aizvēra un atkal atvēra acis un, izstiepis sausnējo roku, tuvojās Grehemam. Apstājies viņš gausi novē- cināja roku un aplaida acis apkārt.

—    Krēslu! — Hovards uzsauca, un vīrietis ar linu krāsas bārdu vienā acumirklī pasniedza Grehemam krēslu.

—    Sēdieties, lūdzu, — sacīja Hovards.

Grehems vilcinājās, pamanījis dīvainā jaunekļa

rokā pazibam bārdas nazi.

—    Vai jūs nesaprotat, ser? — pieklājīgi apjautājās vīrietis ar linu krāsas bārdu. — Viņš apgriezīs jums matus.

—    Ak tā! — atviegloti iesaucās Grehems. — Bet jūs taču nosaucāt viņu par .. .

—    Par kapillotomistu. Pareizi! Tas ir viens 110 labākajiem māksliniekiem pasaulē.

Grehems mudīgi apsēdās. Vīrietis ar linu krāsas bārdu aizgāja. Kapillotomists pienāca klāt, apskatīja Grehema ausis, pataustīja pakausi, aplūkoja viņu no visām pusēm. Hovardam jau sāka zust pacietība. Tad, naski darbodamies ar saviem rīkiem, kapillotomists viens divi noskuva Grehemam bārdu, apcirpa ūsas un apgrieza matus. Visu to viņš darīja, nerunādams ne vārda, aizrautīgi kā iedvesmas pārņemts dzejnieks. Kad viņš bija beidzis, Grehemam iedeva kurpes,

Piepeši skaļa balss — šķita, ka no aparāta telpas stūrī, — uzkliedza:

—    Ātrāk, ātrāk! Visa pilsēta jau zina. Neviens vairs nestrādā. Neviens vairs nestrādā. Nav ko kavēties, nāciet!

—    Šie vārdi sabiedēja Hovardu. Grehems noprata, ka viņš ir neziņā, ko lai iesāk. Beidzot viņš devās uz stūri, kur atradās aparāts un stikla bumba. Pa to laiku no balkona puses plūstošā apslāpētā dunoņa pieņēmās spēkā un, te tuvodamās, te attālinādamās, grandīja kā pērkons. Grehems vairs nevarēja izturēt. Viņš pameta skatienu uz resno un ļāvās iekšējam dzenulim. Pāris lēcienos viņš bija lejā pa kāpnēm, ārā gaitenī un pēc brīža jau uz balkona, kur nesen bija stāvējuši trīs svešie.

5

KUSTĪGAS IELAS

Grehems piegāja pie balkona margām un palūkojās lejup. Viņam parādoties, atskanēja pārsteiguma saucieni un milzīgais pūlis saviļņojās.

Pirmajā mirklī laukums izskatījās pēc grandiozas celtnes, kas izpletusies uz visām pusēm. Laukuma vidū augstu gaisā kopā sagāja gigantiskas spāres un pret debesīm slējās caurspīdīga materiāla jumts. Aukstā, baltā gaisma, ko izstaroja lielas bumbas, nomāca vājos saules starus, kas lauzās iekšā caur spārēm un vadiem. Šur un tur pāri bezdibenim kā zirnekļa tīkli aizstīdza tilti, kas čumēja un mudžēja no gājējiem, un gaisu caurauda tievi kabeļi. Atgāzis galvu, viņš ieraudzīja ēkas augšējo daļu nokarājamies pār balkonu, bet pretējā fasāde bija pelēcīga, drūma, izraibināta ar prāvām arkām, apaļiem caurumiem, balkoniem, kolonām, torņveida izciļņiem, neskaitāmiem platiem un augstiem logiem un sarežģītiem arhitektūras rotājumiem. Šķērsām pāri fasādei horizontāli un slīpi stiepās uzraksti svešā valodā. Zem paša jumta vietumis bija piestiprinātas izturīgas virves, kas sniedzās līdz apaļiem caurumiem pretējā sienā. Piepeši Grehema uzmanību piesaistīja sīka zili ģērbta figūriņa. Tā parādījās laukuma otrā pusē augstu gaisā pie kādas virves nostiprinājuma vietas, turēdamās pie neskaitāmām auklām, kas atzarojās no resnās virves nelielas mūra dzegas priekšā. Piepeši Grehemam nokņudēja sirds, ieraugot, ka cilvēks zi- benīgi/nošļūc pa virvi un pazūd apaļajā caurumā virves otrā galā.

Iznākot uz balkona, Grehems vispirms bija paskatījies uz augšu un viņa uzmanība bija pievērsta tur un pretī notiekošajam. Tad viņš ieraudzīja ielu. Īstenībā tā nebija iela, kādu bija pazinis Grehems, jo deviņpadsmitajā gadsimtā par ielu sauca nekustīgu nomīdītas zemes joslu, pa kuru kā urgas starp šauriem trotuāriem tecēja ekipāžu rindas. Šī iela bija ap trīssimt pēdu plata un kustējās, kustējās visa, izņemot vidējo, zemāko daļu. Sākumā viņš apmulsa, tad saprata.

Zem balkona šis neparastais ceļš joņoja uz labo pusi, kā deviņpadsmitā gadsimta ātrvilciens — bezgalīga platforma ar nelielām atstarpēm, kas deva tai iespēju izlocīties līdzi ielai. Uz platformas bija sēdekļi un nelieli kioskiņi, taču tie drāzās garām pārāk strauji, lai tos varētu sīkāk apskatīt. Aiz tuvākās, visātrākās platformas rēgojās virkne citu, kas virzījās uz to pašu pusi. Katra platforma kustējās manāmi lēnāk par iepriekšējo, tā ka bija iespējams pāriet no vienas platformas uz otru un tādējādi no visātrākās platformas nokļūt līdz nekustīgajam ielas vidum. Aiz tā bija līdzīgu platformu sērija, kas kustējās uz kreiso pusi.. Milzums ļaužu sēdēja uz divām visplatākajām un visātrākajām platformām vai ari pārkāpa no vienas joslas uz otru.

—    Jūs nedrīkstat te palikt, — piepeši blakus ierunājās Hovards. — Uz karstām pēdām prom no šejienes!

Grehems neatbildēja. Šķita, ka viņš nekā nedzird. Dārdēdamas skrēja platformas, klaigāja pūlis. Viņš redzēja skaisti ģērbtas sievietes un meitenes ar vējā plīvojošiem matiem un uz krūtīm sakrustotām lentēm. Tās dūrās acīs vispirms. Tad viņš ievēroja, ka dominējošais tonis šajā apģērbu kaleidoskopā ir gaiši zilais, tā pati krāsa, kādā bija bijis drēbnieka mācekļa uzvalks. Tad līdz viņa ausīm atlidoja saucieni:

—    Gulošais! Kas noticis ar Gulošo?

Garām skrejošās platformas kļuva aizvien raibākas no bālganajiem cilvēku seju plankumiem. Grehems redzēja, ka rāda ar pirkstiem. Šīs milzu arkādes nekustīgā vidusdaļa tieši pretī balkonam bija pieblīvēta ar cilvēkiem zilos apģērbos. Šķita, ka tur notiek tāds kā cīniņš. Ļaudis tika grūsti virsū uz platformām un pret savu gribu vesti projām. Attapušies viņi lēca nost no platformām un drāzās atpakaļ iekšā pūlī.

—    Tas ir Gulošais! Tas nudien ir Gulošais! — atskanēja kliedzieni.

—    Tas nav vis Gulošais! — citi kliedza pretī.

Aizvien vairāk seju pagriezās pret Grehemu. Vidējā platformā Grehems ievēroja caurumus, tādas kā bedres: acīmredzot tur bija kāpnes, pa kurām cilvēki iekļuva pazemē un izkļuva no tās. Vislielākā drūzmēšanās notika pie viena no tuvākajiem caurumiem. Cilvēki drāzās turp no visām pusēm, veikli pārlekdami no vienas platformas uz otru. Tie, kas stāvēja uz augstākām platformām, laiku pa laikam pavērās uz balkonu. Drukni stāvi spilgti sarkanos formas tērpos rosījās gar pašām kāpnēm, mēģinādami atturēt pūļa spiedienu. Pūlis ap tiem ātri auga. Košie punkti manāmi izcēlās uz ļaužu masas bālgani zilā fona. Tur norisinājās kaut kāda cīņa.

Grehems skatījās, nelikdamies zinis, ka Hovards kliedz viņam ausī un rausta aiz rokas. Piepeši Hovards pazuda un Grehems palika uz balkona viens.

Kliedzieni «Gulošais!» atkārtojās biežāk un biežāk, cilvēki uz tuvākās platformas piecēlās kājās. Tuvākā platforma, kas virzījās uz labo pusi, bija fukša, no pretējās puses nākošā — sētin nosēta ar braucējiem. Neticami ātri Grehema priekšā ielas vidū bija salasījies varens pūlis, blīva, viļņojoša masa; atsevišķie kliedzieni saplūda nepārtrauktos daudzbalsīgos auros: «Gulošais! Gulošais!» Pa vidu atskanēja aplausi un gaviles, vietām uzplandīja lakatiņi un bija dzirdami saucieni: «Apturiet ielas!» Bez tam Grehems saklausīja kādu svešu vārdu, it kā «ostrogs». Lēnākās platformas drīz vien bija pilnas ar cilvēkiem, kas skrēja pretī kustības virzienam, lai tiktu tuvāk Grehemam.

—   Apturiet ielas! — viņi sauca. Izveicīgākie no ielas vidusdaļas skrēja uz tuvāko kustīgo joslu, izkliegdami kaut ko nesaprotamu, un ieslīpi skrēja atpakaļ uz centrālo platformu. Vienu viņš saprata:

—    Tas tiešām ir Gulošais! Tas tiešām ir Gulošais!

Dažas minūtes Grehems stāvēja nekustēdamies.

Tad viņš apjēdza, ka viss šis nemiers ir saistīts ar viņu. Tīkami pārsteigts par tādu popularitāti, viņš paklanījās un sveicinot pamāja ar roku. Troksnis, kas sacēlās pēc tam, pārsteidza viņu vēl vairāk. Spiešanās pie kāpnēm kļuva vēl mežonīgāka. Balkoni bija aplipuši ar cilvēkiem, daudzi šļūca pa virvēm, citi lidoja pāri laukumam, sēdēdami uz trapecēm. Grehems izdzirdēja aiz muguras balsis, no arkas puses nāca cilvēki. Tad Grehems ieraudzīja savu aizbildni Hovardu, kurš, sāpīgi sagrābis viņu aiz rokas, centās atvilkt nost no margām un kaut ko kliedza ausī.

Viņš pagriezās. Hovarda seja bija bāla.

—   Atpakaļ! — viņš kliedza. — Viņi tūlīt apstādinās ielas. Visa pilsēta sacelsies.

Hovardam nopakaļ pa gaiteni ar zilajām kolonām steidzās vēl citi — rudmatis, vīrietis ar linu krāsas bārdu, kāds garš tēvainis griezīgi sarkanas krāsas tērpā un vesels bars citu sarkanā ģērbtu vīru ar nūjām rokā, un visu sejās bija lasāms satraukums.

—    Vediet viņu prom! — pavēlēja Hovards.

—    Kādēļ? — jautāja Grehems. — Es neredzu . . .

—    Jums ir jāiet prom no šejienes! — pavēloši teica sarkanā ģērbtais. Viņa skatiens bija stingrs. Grehems nolūkojās visos pēc kārtas, un piepeši viņam kļuva skaidrs, ka tie gatavojas pastrādāt ar viņu vardarbību. Kāds sagrāba viņa roku . ..

Grehemu vilka projām. Pūļa rēkoņa kļuva divtik skaļa, it kā no brīnumainās ielas troksnis būtu iekļuvis šajā lielajā ēkā un atbalsojies tās sienās. Izbrīnījies un apjucis, nespēdams rast sevī spēku pretoties, Grehems juta, ka viņu tā kā ved, tā kā velk garām zilajām kolonām. Negaidot viņš atradās divatā ar Hovardu liftā, kas traucās augšup.

6 ATLANTA ZĀLE

Kopš brīža, kad no viņa bija atvadījies drēbnieks, līdz brīdim, kad viņš attapās liftā, bija pagājušas ne vairāk kā piecas minūtes. Kaut gan Grehemu vēl nospieda mūžgarā miega smagums, negaidītajā apjausmā, ka viņš ir dzīvs un atrodas pavisam citā pasaulē, viss viņam likās brīnumains, gandrīz nereāls, kā nomoda sapnis. Pagaidām viņš bija nomaļš vērotājs, pārsteigts skatītājs, pagaidām vēl tikai ar vienu kāju atgriezies dzīvē. Viss, ko viņš bija redzējis, īpaši satrauktais pūlis zem balkona, likās viņam kā teātra izrāde.

—    Es nekā nesaprotu, — viņš nočukstēja. — Kas noticis? Visas domas man ir sajukušas. Kāpēc viņi kliedz? Kādas briesmas draud?

—    Mums ir savi uztraukumi, — teica Hovards, izvairīdamies no Grehema jautājošā skatiena. — Šis ir briesmīgs laiks. Un jūsu atmodai un iziešanai uz balkona tik tiešām ir sakars . . .

Viņš runāja saraustīti un apklusa kā cilvēks, kam pietrūcis elpas.

—    Es nekā nesaprotu, — Grehems atkārtoja.

—    Vēlāk visu sapratīsiet, — Hovards mierināja un pikti paskatījās uz augšu, it kā lifta gaita viņam šķistu pārāk lēna.

—    Nav šaubu, ka, ieskatījies vērīgāk, es visu sapratīšu labāk, — apmulsis sacīja Grehems. — Šobrīd tas viss vēl ir tik savādi. Viss liekas iespējams. Viss līdz pēdējam sīkumam. Tik daudz es saprotu, ka jūsu skaitīšanas sistēma atšķiras no mūsējās.

Lifts apstājās, un viņi izgāja šaurā gaitenī ar augstām sienām, gar kurām aizlocījās milzums cauruļu un resnu kabeļu.

—   Kas tā par lielu celtni! — brīnījās Grehems. ļ— Vai tā ir viena ēka? Kur mēs atrodamies?

—    Te ir viens no centriem, kas apgādā pilsētu ar gaismu un tamlīdzīgi.

—    Par ko visi uz tās lielās ielas bija tik uztraukti? Kāda ir jūsu pārvaldes sistēma? Vai jums arī ir policija?

—    Dažādas, — atteica Hovards.

—    Dažādas?

—    Mums ir četrpadsmit dažādu policiju.

—    Nesaprotu.

—    Ļoti iespējams. Mūsu sociālā iekārta jums var likties ļoti sarežģīta. Taisnību sakot, es pats to īsti labi nesaprotu. Un vispār neviens to nesaprot. Ar laiku jūs varbūt sapratīsiet. Tagad mums jāiet uz Padomi.

Grehema uzmanību piesaistīja cilvēki, kurus viņi sastapa gaiteņos un zālēs. Brīdi viņš domāja par Hovardu un tā skopajām atbildēm, tad viņu ieinteresēja kaut kas cits. Puse gaiteņos un zālēs sastapto cilvēku likās ģērbti sarkanos formas tērpos. Gaiši zilo krāsu, kas bija valdījusi uz kustīgajām platformām, te nemanīja. Pretī nākošie visi kā viens sveicināja viņu un Hovardu.

Viņi iegriezās garā, tālu pārredzamā gaitenī, kur uz zemiem krēsliem sēdēja daudz meiteņu, gluži kā klasē. Skolotāja neredzēja, balss nāca no kāda neparasta. aparāta. Grehems konstatēja, ka meitenes noraugās viņā un Hovardā ar ziņkāri un izbrīnu. Taču steigā viņš nepaguva tās lāgā apskatīt. Grehems sprieda, ka meitenes pazīst Hovardu un prāto, kas varētu būt viņš, Grehems. Šis Hovards acīmredzot bija svarīga persona, un tomēr viņš bija norīkots ti-/ kai par Grehema aizbildni. Tas bija dīvaini.

Tad sekoja patumšs gaitenis, kur tādā augstumā, ka bija saredzamas gājēju pēdas un potītes, ne vairāk, pie griestiem karājās ietve. Tālāk nāca galerija^ ar retiem garāmgājējiem, kas apgriezās, lai ar izbrīnītiem skatieniem pavadītu Grehemu un viņa sarkanā ģērbto ceļa biedru.

Spēcinošo līdzekļu iedarbība izbeidzās. Ātrā iešana sāka viņu nogurdināt. Grehems lūdza, lai Hovards iet lēnāk. Drīz viņi brauca liftā ar logu uz platu ielu, taču logs bija ciet un viņš bija pārāk augstu, lai saredzētu platformas apakšā. Viņš redzēja tikai cilvēkus, kas slīdēja pa trosēm un staigāja pa nedrošiem tiltiem.

Pēc tam viņi galvu reibinošā augstumā šķērsoja ielu pa stikla tiltu, kas bija tik caurspīdīgs, ka viņam tirpas skrēja pār kauliem. Pat tilta grīda bija no stikla. Atcerējies klintis starp Ņūkveju un Boskāslu (tas bija sen sen, bet viņam šķita, ka nesen), Grehems lēsa, ka atrodas apmēram četrsimt pēdu virs kustīgajām ielām. Viņš apstājās un paskatījās uz zilajām un sarkanajām sīkbūtnēm, kas drūzmējās un žestikulēja zem niecīgā balkoniņa, uz kura viņš nesen bija stāvējis. Viegla dūmaka un lielu bumbu izstarotā gaisma traucē]a saskatīt vairāk. Nelielā šūpulim līdzīgā kastē sēdošs cilvēks ātri, kā krizdams slīdēja pa virvi virs šaurā tilta. Grehems nevijus apstājās, lai noskatītos, kā dīvainais pasažieris pazūd lejā, tad atkal pievērsās ņirbošajam pūlim.

Pa vienu no ātrākajām ielām skrēja bariņš sarkanu stāvu. Tuvojoties balkonam, tie izklīda uz visām pusēm un pārvietojās uz lēnākajām joslām. Šķita, ka šie sarkanā ģērbtie cilvēki ir apbruņoti ar nūjām vai rundziņām un ka tie vicina tās un kaujas. Kā vaja atbalss līdz Grehemam nonāca nikni kliedzieni, spiedzieni un vaimanas.

—   Ejiet! — pavēlēja Hovards, uzlikdams viņam takas uz pleciem.

Pa virvi nošlūca vēl viens cilvēks. Gribēdams uzzināt, no kurienes tas gadījies, Grehems palūkojās augšup un caur stikla griestiem un kabeļu un siju pinumu ieraudzīja kaut ko ritmiski kustamies līdzīgi vējdzirnavu spārniem, bet virs tiem — tālas, bezkrāsainas debesis. Hovards vilka Grehemu tālāk, un viņš attapās šaurā ejā, kas bija rotāta ar ģeometriskiem rakstiem.

—    Es gribu vēl paskatīties! — iesaucās Grehems pretodamies.

—   Nē, nē, — atteica Hovards, nelaizdams vaļā viņa roku. — Šurp, jums jānāk šurp.

Divi sarkanā ģērbti viri, kas viņiem sekoja, laikam bija gatavi palīdzēt Hovardam ar spēku.

Gaiteņa galā parādījās nēģeri melni dzeltenos formas tērpos, kas atgādināja lapsenes; viens no nēģeriem steidza atdarīt slīdošu aizvirtni, ko Grehems bija noturējis par durvīm, un veda viņus tālāk. Grehems atradās galerijā, kas nokarājās pār plašu istabu. Pavadonis melni dzeltenajā formā pagājās uz priekšu, atdarīja vēl vienu aizvirtni un palika gaidoši stāvam.

Šī istaba atgādināja vestibilu. Tajā bija daudz laužu, bet pretējā pusē — plata un impozanta izeja uz kāpnēm; izeja bija aizsegta ar smagām portjerām, aiz kurām varēja samanīt vēl plašāku telpu. Abās pusēs izejai kā sastinguši stāvēja baltie cilvēki sarkanos un nēģeri melni dzeltenos tērpos.

Ejot cauri galerijai, Grehems dzirdēja lejā čukstus:

«Gulošais!» un apbrīnas murdoņu un juta, ka uz viņu skatās. Izgājuši cauri vēl vienam mazam gai- tenītim galerijas sienā, viņi atradās ar dzelzs treliņiem ierobežotā metāla galerijā, kas apjoza pa portjeru spraugu jau redzēto lielo zāli. Viņš iegāja no stūra, tādējādi uzreiz aptverdams zāles milzīgos izmērus. Nēģeris lapsenes formas tērpā stāvēja kā labi izdresēts kalps un aizvēra divviru durvis aiz viņiem.

Salīdzinājumā ar visām citām līdz šim redzētajām telpām šī Grehemam šķita neparasti grezna. Attālākajā stūri uz pjedestāla, apgaismota spožāk par visiem pārējiem priekšmetiem, slējās balta, gigantiska nenogurdināmā Atlanta statuja, kas turēja uz saviem nolīkušajiem pleciem zemeslodi. Šī statuja pirmā piesaistīja Grehema uzmanību — tik milzīga un izteiksmīga, tik balta un vienkārša. Zālē nebija nekā cita, izņemot šo statuju un estrādi pašā zāles vidū. Estrāde šajā telpā gandrīz pazuda; tā izskatījās pēc metāla sloksnītes, ja uz tās ap galdu stāvošie septiņi cilvēki neuzsvērtu zāles izmērus. Visiem septiņiem mugurā bija baltas mantijas, un, tikko piecēlušies no savām vietām, viņi stingri uzlūkoja Grehemu. Galda galā laistījās kaut kādi aparāti.

Hovards veda viņu cauri visai galerijai, līdz viņi nonāca pie zemes smaguma saliektā giganta. Te abi apstājās. Abi sarkanā ģērbtie vīri, kas bija sekojuši viņiem, nostājās Grehemam katrs savā pusē.

—   Jums kādu laiciņu jāuzkavējas tepat, — nočukstēja Hovards un, nenogaidījis atbildi, aizsteidzās tālāk pa galeriju.

—    Bet kāpēc . ..— Grehems iesāka un sakustējās, it kā gribētu doties Hovardam līdzi, bet viņam priekšā aizstājās viens no sarkanā ģērbtajiem.

—    Jums jāgaida tepat, ser, — tas sacīja.

—    Kāpēc?

.— Tāda ir pavēle, šer.

—    Kas to devis?

—    Tā mums pavēlēts, ser.

Tā bija aizkaitināta cilvēka atbilde.

—    Kas šī par istabu? — Grehems jautāja. — Kas tie par cilvēkiem?

—    Tie ir Padomes locekli, ser.

—    Kādas Padomes?

—    Mūsu Padomes.

—    Oho! — Grehems izsaucās un, šoreiz velti izgaidījies atbildi no otra sarga, piegāja pie margām un paskatījās uz baltā ģērbtajiem cilvēkiem, kas stāvēja, lūkodamies viņā un sačukstēdamies.

Padome? Grehems ievēroja, ka tagad viņu ir astoņi, kaut gan nebija pamanījis, no kurienes gadījies jaunpienākušais. Viņi ir nedomāja sveicināt; viņi skatījās uz Grehemu tā, kā deviņpadsmitajā gadsimtā ziņkāro pūlītis būtu skatījies uz augstu debesīs pacēlušos gaisa balonu. Kas tā bija par Padomi, šī niecīgā ļaužu saujiņa dižā, baltā Atlanta pakājē, nošķīrusies no jebkurām nevēlamām ausīm šajā iespaidīgajā zālē? Un kāpēc viņš ir atvests šurp, kāpēc tiek tā aplūkots un paklusām aprunāts? Parādījās Hovards, kas pa spodro grīdu ātri devās uz estrādi. Piegājis tuvāk, viņš palocījās un parādīja kaut kādus īpatnus žestus. Laikam to prasīja etiķete. Tad viņš uzkāpa uz estrādes un apstājās pie aparāta galda galā.

Grehems vēroja nedzirdamo sarunu. Viens no baltā ģērbtajiem paskatījās uz viņa pusi. Grehems velti sasprindzināja dzirdi. Tie, kas sarunājās, sāka žestikulēt aizvien sparīgāk. Viņš pavērsa skatienu uz savu pavadoņu vienaldzīgajām sejām .. . Kad viņš paskatījās atkal, Hovards bija izstiepis rokas un purināja galvu, it kā protestētu. Viens no baltā ģērbtajiem pārtrauca viņu, uzbliezdams ar dūri pa galdu.

Grehemam šķita, ka saruna velkas bezgala ilgi. Viņš paskatījās uz nekustīgo milzi, pie kura kājām bija notikusi Padomes sēde, tad uz zāles sienām. Tās rotāja pseidojapāņu stilā darināti panno, daudzi no tiem bija loti skaisti. Šie tumša metāla ietvaros iestrādātie panno bija izvietoti starp galeriju metāla kariatīdēm un interjera gareniskajām līnijām. Šie panno vēl vairāk izcēla zāles centrā novietotās baltās statujas varenumu. Atkal pievērsies Padomei, Grehems ieraudzīja Hovardu kāpjam lejā. Kad viņš nāca tuvāk, Grehems redzēja, ka viņš ir piesarcis un pūš vien, un sejas panti liecina par satraukumu.

—    Nāciet šurp, — viņš īsi sacīja, un abi klusēdami iegāja pa mazām durvīm, kas atvērās, viņiem tuvojoties. Abās pusēs šīm durvīm stāvēja divi vīri sarkanos tērpos. Kāpdams pāri slieksnim, Grehems pameta acis atpakaļ un redzēja visu baltā ģērbto Padomi stāvam turpat un noraugāmies viņam nopakaļ. Tad durvis smagi aizkrita, un pirmo reizi pēc atmodas viņu apņēma klusums. Nebija dzirdami pat soļi.

Hovards atvēra vēl vienas durvis, un viņi atradās pirmajā no blakus istabām, no kurām vienā valdošā bija baltā, otrā — zaļā krāsa.

—    Kas tā bija par Padomi? — jautāja Grehems. — Par ko viņi sprieda? Kāds viņiem sakars ar mani?

Hovards rūpīgi aiztaisīja durvis, smagi nopūtās un kaut ko noteica pie sevis. Viņš pārgāja pāri istabai, pagriezās un vēlreiz nopūtās.

—    Uh! — viņš atviegloti izdvesa.

Grehems stāvēja un skatījās uz viņu.

—           Jums jāsaprot, — Hovards beidzot ierunājās, vairīdamies skatīties Grehemam acīs, — ka mūsu sociālā iekārta ir ļoti sarežģīta. Vienkārša izskaidrošana, kaili fakti var sniegt jums maldinošu priekšstatu. Lieta ir tā, ka vairāku iemeslu dēļ jūsu pieticīgais īpašums, ko jūsu brālēns Vormings ir palielinājis un atstājis jums, ir kļuvis paprāvs. Tādējādi — to jums būs grūti saprast — jūs esat kļuvis par pasaules mērogā nozīmīgu personību.

Hovards apklusa.

—    Un tad? — jautāja Grehems.

—    Pie mums sākušies lieli nemieri.

—    Ak tā?

—         Jau nonācis tiktāl, ka ir nepieciešams ieslēgt jūs te.

—    Apcietināt mani? — iesaucās Grehems.

—    Varbūt pareizāk — uz kādu laiku izolēt jūs.

—    Savādi gan! — sacīja Grehems.

—    Jums ne matiņš nenokritīs no galvas!

—    Ne matiņš!

—    Bet jums jāpaliek te.

—    Vispirms es tomēr gribētu zināt, kas un kā.

—    Katrā ziņā.

—    Labi, tad stāstiet. Kas man varētu draudēt?

—    Pašreiz nav laika stāstīt.

—    Kāpēc ne?

—    Tas ir pārāk garš stāsts, ser.

—           Tieši tāpēc būtu jāsāk tūlīt. Jūs teicāt, ka es esot svarīga persona. Kas tie bija par kliedzieniem, ko es dzirdēju? Kāpēc ļaudis kliedz un ir tik satraukti, uzzinājuši, ka esmu atmodies? Kas ir tie baltie cilvēki Padomes zālē?

—           Visam savs laiks, ser, — atteica Hovards. — Tikai bez steigas, bez steigas. Tagad tādi juku laiki, ka

galva griežas. Jūsu atmoda . . . neviens nebija gaidījis, ka jūs atmodīsieties. Padome apspriežas.

—    Kāda Padome?

—    Tā, kuru jūs nupat redzējāt.

Grehems īdzīgi sakustējās.

—    Nav tiesa, — viņš teica. — Jums jāizstāsta man, kas tur notiek.

—    Jums jāpagaida. Jums jāpagaida.

Grehems apsēdās.

—    Ja jau esmu gaidījis tik ilgi, lai atgrieztos dzīvē, — viņš sacīja, — pagaidīšu vēl drusku.

—    Tā jau ir labāk, — sacīja Hovards. — Jā, tā ir daudz labāk. Bet tagad es atstāšu jūs vienu. Uz kādu laiku. Man jāpiedalās Padomes sēdē . .. Atvainojiet!

Viņš piegāja pie durvīm, kas bija nedzirdami atvērušās, mazliet pastāvēja, tad nozuda.

Grehems paraustīja durvis, taču veltīgi, jo tās nesaprotamā kārtā bija cieši noslēgtas, griezās atpakaļ, apmeta līkumu pa istabu un apsēdās. Viņš sēdēja, sakrustojis rokas, saraucis uzacis, kodīdams nagus un pūlēdamies sakārtot kaleidoskopiski ņirbošos pirmās atdzimšanas stundas iespaidus: milzīgos mehānismus, nebeidzamās istabu un eju virknes, cīniņu un mutuļojošo nemieru uz dīvainajiem ceļiem, mazo nesimpātisko cilvēku grupiņu kolosālā Atlanta piekājē, Hovarda noslēpumaino izturēšanos. Viņam radās nojauta par vēsturē vēl nepieredzētu mantojumu, kam varbūt jau nodarīts kas slikts. Ko lai iesāk? Un šo nomaļo istabu klusums tik daiļrunīgi liecināja par apcietinājumu!

Grehemam ienāca prātā, ka šī spilgto iespaidu virkne nav nekas vairāk kā sapnis. Viņš mēģināja aizvērt acis, bet arī šis pārbaudītais līdzeklis neglāba

Tad viņš sāka pētīt mazās istabas, kurās atradās.

Ieraudzījis sevi garā, ovālā spogulī, viņš pārsteigts apstājās. Viņš bija krāšņā purpura un gaiši zilā tērpā, ar smaili apgrieztu, iesirmu bārdiņu, ar sirmām šķipsnām kādreiz tumšajos matos, kas krita pār pieri neierastā, bet diezgan patīkamā sakārtojumā. Viņam varēja dot četrdesmit piecus gadus. Sākumā Grehems neattapa, ka tas ir viņš pats. Tad viņš rūgti iesmējās.

— Paaicināt tagad veco Vormingu, — viņš iesaucās, — lai nāk man līdzi paēst pusdienas!

Viņš sāka pārcilāt atmiņā savus paziņas, bet pēkšņi atskārta, ka tie visi sen sen jau miruši. Šī doma tā satrieca, ka viņš sadrūma un nobālēja.

Atmiņā atausa trokšņainās kustīgās platformas un celtnes uz brīnumainās ielas. Gandrīz vai taustāmi atdzīvojās kliedzošais pūlis un mēmi stāvošie, naidīgie Padomes locekli baltos tērpos. Viņš jutās uzkrītoši nožēlojams, melns un maziņš. Un viss ap viņu, visa šī pasaule bija viņam sveša.

7

KLUSAJĀS ISTABĀS

Grehems atsāka aplūkot istabas. Ziņkāre guva virsroku pār nogurumu. Dibenistaba bija augsta, ar kupolveida griestiem; to vidū bija garens caurums, kurā griezās ritenis ar platiem spārniem, kas acīmredzot dzina gaisu šahtā.- Istabas klusumu traucēja vienīgi šo spārnu dūkoņa. Spraugās starp spārniem redzēja debesis. Grehems bija pārsteigts, ieraugot zvaigzni.

Tas lika pievērst uzmanību faktam, ka šo istabu spožais apgaismojums ir atkarīgs no daudzajām gar dzegu izvietotajām spuldzītēm. Logu nebija: Grehems atcerējās, ka nebija redzējis logus arī citās istabās un pārejās, pa kurām viņš bija gājis kopā ar Hovardu. Vai te kādreiz ir bijuši logi? Ielas pusē viņš gan ievēroja logus, bet vai tie bija domāti gaismai? Bet varbūt visā pilsētā dienu un nakti deg mākslīgā gaisma, tā ka te vispār nav nakts?

Viņu pārsteidza vēl kaut kas: nevienā istabā nebija kamīna. Varbūt tagad bija vasara un šīs bija vasaras telpas vai arī visa pilsēta tika apsildīta un atvēsināta vienlaikus? Šie jautājumi ieinteresēja Grehemu, un viņš ņēmās aplūkot gludo sienu drapējumi], vienkārši konstruēto gultu un asprātīgās ietaises guļamistabas uzkopšanai bez mazākās roku piepūles. Nekur nebija rotājumu, acis priecēja tikai krāsas un graciozas formas. Istabā atradās daži ērti krēsli, viegls galds, kas klusi pārvietojās uz ritentiņiem, uz galda — pudeles ar kaut kādu šķidrumu, glāzes un divi šķīvji ar dzidru, želejai līdzīgu vielu. Nevienas grāmatas, nevienas avīzes, nekādu rakstāmpiederumu.

«Ir gan pasaule pārvērtusies,» Grehems nodomāja.

Blakus istabā viņš pamanīja rindās sakārtotus du- bultcilindrus, uz kuru baltās virsmas bija zaļi uzraksti, kas harmonēja ar istabas vispārējo noskaņu. Sienas vidū bija pakarināts mazs, četrstūrains aparātiņš ar baltu un gludu priekšējo daļu. Aparātam pretī stāvēja krēsls. Pazibēja doma, ka šie cilindri varētu būt grāmatas vai moderni grāmatu aizstājēji, kaut gan no pirmā acu uzmetiena tas šķita neticami.

Uzraksti uz cilindriem izbrīnīja viņu. Sākumā šķita, ka tie ir krievu valodā. Tad viņš aptvēra, ka tā ir izkropļota angļu valoda: «Qi Man huwdbi Kin», kam vajadzēja nozīmēt: «Cilvēks, kas gribēja būt karalis».

«Fonētiskā metode,» Grehems nodomāja. Viņš atcerējās lasījis stāstu ar tādu pašu nosaukumu, spilgti atcerējās šo vienu no labākajiem stāstiem pasaulē. Taču šis priekšmets nemaz nelīdzinājās grāmatai. Viņš izburtoja uzrakstu uz diviem blakus cilindriem. Ne viņš bija dzirdējis «Tumsas dvēseli», nedz «Nākotnes madonnu»: šīs grāmatas droši vien bija tapušas vēlāk par Viktorijas laikmetu.

Viņš appētīja vienu no cilindriem, nolika atpakaļ vietā un pievērsās četrstūrainajam aparātam. Viņš pacēla vāku un atrada iekšā ieliktu dubultcilindru, bet aparāta augšdaļā — uz mata tādu pogu kā elektriskajam zvanam. Viņš piespieda to, kaut kas noklikšķēja un apklusa, pēc tam atskanēja balsis un mūzika, bet aparāta priekšpusē sakustējās krāsaini attēli. Pēkšņi atskārtis, kas tas varētu būt, Grehems pakāpās atpakaļ un vēroja.

Uz aparāta plakanās virsmas parādījās maza, krāsaina aina ar kustīgiem stāviem. Tie ne tikvien kustējās, bet arī sarunājās tīrās, smalkās balsīs. Radās tāds iespaids, kā apgriežot binokli un skatoties caur lielajiem stikliem un klausoties, ausi pie garas caurules piespiedušam. Grehemu uzreiz ieinteresēja notiekošais. Vīrietis staigāja šurpu turpu un kaut ko dusmīgi klāstīja izskatīgai, bet untumainai sievietei. Abi bija skaistos tērpos, kas Grehemam likās bezgala dīvaini.

—   Es strādāju, — teica vīrietis, — bet ko tu darīji?

—   A! — iesaucās Grehems. Viņš aizmirsa visu uz pasaules un atsēdās. Nepilnu piecu minūšu laikā viņš dzirdēja minam savu vārdu, dzirdēja frāzi «kad Gulošais mostas», kas tika izsmējīgi lietota kā sakāmvārds attiecībā uz to, kā nekad nebūs. Drīz Grehems bija iepazinis šīs abas darbojošās personas kā savus tuvākos draugus.

Beidzot miniatūrā drāma bija galā, un aparāta četrstūrainā seja kļuva nedzīva.

Tā bija savāda pasaule, kurā viņam tika ļauts ielūkoties — nekautra, baudkāra, rosīga un viltīga drausmīgas ekonomiskās cīņas pasaule; dažus mājienus viņš nesaprata, dažas epizodes liecināja par tikumības ideālu pilnīgu pārvēršanos, daži momenti — par apšaubāmu progresu. Zilas krāsas drēbes, kas bija valdījušas pilsētas ielās, acīmredzot valkāja vienkāršie cilvēki. Grehems nešaubījās, ka sižets ir mūsdienīgs, un drāmas atbilstība īstenībai nebija noliedzama. Traģiskās beigas atstāja uz viņu satriecošu iespaidu. Viņš sēdēja, stīvi blenzdams uz priekšu.

Grehems satrūkās un izberzēja acis. Redzētais bija viņu tā aizrāvis, ka, attapies zaļajā un baltajā istabā, viņš bija pārsteigts ne mazāk kā pirmajā atmodas brīdī.

Viņš piecēlās un bija atkal savā brīnumzemē. Ki- netoskopa drāmas iespaidi gaisa, to vietā atmiņā atdzima nemieri platajās ielās, mīklainā Padome un viss pēc atmodas pārdzīvotais. Cilvēki bija runājuši par Padomi kā par spēka un varas iemiesojumu. Viņi bija runājuši arī par Gulošo. Sākumā Grehemu nepārsteidza tas, ka viņš jau ir tas Gulošais. Viņš centās atcerēties, ko ļaudis bija teikuši. . .

Grehems iegāja guļamistabā un skatījās caur ventilatora spārniem. Tiem griežoties, kā ritmiski viļņi istabā ieplūda dobja motora dunoņa, vairāk ne skaņas. Kaut gan istabās vēl joprojām valdīja mūžīgā diena, viņš pamanīja, ka debesu josliņa tapusi zila un ka tā nosēta ar zvaigznītēm .. .

Viņš vēlreiz aplūkoja istabas, taču nekādi nevarēja atvērt cieši aizslēgtās durvis, ne pazvanīt vai kā citādi pasaukt cilvēkus. Spēja brīnīties jau bija notrulinājusies, bet Grehemu mocīja ziņkāre, zināšanu alkas. Viņš gribēja precīzi noskaidrot savu vietu šajā jaunajā pasaulē. Viņš centās saņemties, lai sagaidītu, kamēr kāds nāks viņu apraudzīt. Gribējās uzsūkt zināšanas, ļauties nemiera virpulim, gūt svaigus iespaidus.

Viņš atgriezās otrā istabā pie aparāta un drīz bija iemanījies nomainīt cilindrus. Te viņam iešāvās prātā, ka šī nelielā ierīce ir palīdzējusi saglabāt valodu tā, ka tā ir saprotama arī pēc divsimt gadiem. Uz labu laimi paņemts cilindrs atskaņoja kādu muzikālu fantāziju. Sākumā tā bija skaista, vēlāk kļuva pārlieku juteklīga. Grehems pazina mazliet sagrozītu Tanheizera stāstu. Mūzika bija sveša, bet vārdi skanēja pārliecinoši, kaut gan pagadījās arī pa nesaprotamai vietai. Tanheizers devās nevis uz Venus- kalnu, bet uz Baudu Pilsētu. Kas bija Baudu Pilsēta? Bez šaubām, sapnis, baudkāra rakstnieka fantāzijas auglis.

Grehems ieklausījās uzmanīgāk. Bet tad stāstam piejaucās sentimentāla piegarša, un tas vairs negāja piē sirds. Jo vairāk Grehems klausījās, jo mazāk viņam patika.

Mūzika pat kļuva viņam pretīga. Tajā nebija ne iztēles, ne idealizācijas — tikai fotogrāfiska realitāte. Viņam jau pietika divdesmit otrā gadsimta Venus- kalna. Viņš aizmirsa, kāda loma šī skaņdarba paraugam bija bijusi deviņpadsmitā gadsimta mākslā, un ļāva vaļu savai atpalikuša cilvēka neapmierinātībai.

Viņš piecēlās sapīcis un tāds kā nokaunējies, kaut gan klausījās šo skaņdarbu vientulībā. Viņš pagrūda aparātu, lai apklusinātu mūziku. Kaut kas nosprak- šķēja. Izlēca violeta dzirkstele, viņa rokai cauri izskrēja strāva, un aparāts apklusa. Kad Grehems otrā dienā mēģināja izņemt ārā Tanheizera cilindrus un to vietā ielikt citus, izrādījās, ka aparāts ir sabojāts . . .

Dažādu domu plosīts, Grehems staigāja krustām šķērsām pa istabu. Tas, ko bija parādījuši cilindri, un paša acīm redzētais mulsināja viņu. Šķita pārsteidzoši neticami, ka savā trīsdesmit gadu garajā mūžā viņš ne reizi nav mēģinājis iztēloties nākotni.

«Mēs paši bijām šīs nākotnes veidotāji,» Grehems domāja, «bet diezin vai kāds no mums papūlējās padomāt, kāda būs šī nākotne. Un te nu tā ir! Ko viņi sasnieguši? Kas ir izdarīts? Kā es ieiešu šinī pasaulē?» Gigantiskās ielas un namus viņš jau bija redzējis, ļaužu pūļus arī. Bet sadursmes pilsētas ielās? Un valdošo šķiru izvirtību?

Grehems atcerējās Belami, kura sociālās utopijas varonis bija tik dīvaini pravietojis to, ko viņš piedzīvoja pašreiz. Bet notiekošais nebija ne utopija, ne sociālisms. Viņš bija redzējis pietiekami daudz, lai saprastu, ka vecvecā pretruna starp greznību, izšķērdību un netiklību, no vienas puses, un kliedzošu nabadzību, no otras puses, ir kļuvusi vēl asāka. Viņš pietiekami labi zināja dzīves svarīgākos faktorus, lai novērtētu stāvokli. Gigantiskus apmērus bija sasniegušas ne tikai pilsētas celtnes un ļaužu masas gigantiskajās ielās: galējo robežu bija sasniegušas arī ielās dzirdamās balsis, Hovarda satraukums un vispārējās neapmierinātības atmosfēra. Kas tā par valsti? Laikam taču Anglija, bet cik neangliska tā likās.

Viņš centās stādīties priekšā pārējo pasauli, taču visu klāja mīklains plīvurs.

Grehems klīda pa istabām, aplūkodams visu kā krātiņā ieslodzīts zvērs. Viņu bija pārņēmis stiprs nogurums un drudžains satraukums, kas neļāva iemigt. Viņš ilgi stāvēja zem ventilatora, ieklausīdamies, vai nedzirdēs sacelšanās atbalsis, jo bija pārliecināts, ka pilsēta vēl nav rimusi.

Tad Grehems sāka sarunāties pats ar sevi.

—    Divsimt trīs gadi! — viņš atkārtoja, muļķīgi smiedamies. — Tātad es esmu divsimt trīs gadus vecs! Visvecākais iedzīvotājs! Droši vien viņi nav noraidījuši mana laika paražu un pieturas pie vecākā tiesību likuma. Manas prasības ir neapstrīdamas. Es atceros Bulgārijas slaktiņu, it kā tas būtu noticis vakar. Godājams vecums! Ha, ha!

Viņš bija pārsteigts, izdzirdot savus smieklus, un iesmējās vēl skaļāk. Tad viņš atskārta, ka ir izturējies muļķīgi.

—   Rāmāk! — viņš sev sacīja. — Rāmāk!

Viņš palēnināja soļus.

—    Šī jaunā pasaule … Es to nesaprotu. Kāpēc? Visu laiku šis «kāpēc»! Cilvēki, jādomā, prot lidot un daudz ko citu. Pagaidiet, ļaujiet atcerēties, kā tas sākās.

Grehems bija pārsteigts, ka trīsdesmit gadu garā mūža atmiņas ir tik stipri izbālējušas. Viņš atcerējās pa epizodei, lielākoties nenozīmīgus momentus. Vislabāk saglabājušās bija bērnības atmiņas: viņam nāca prātā mācību grāmatas un aritmētikas stundas. Tad Grehemam atausa atmiņā mūža zīmīgākie notikumi, sen mirusī sieva, viņas maģiskā ietekme, viņa sāncenši, draugi un nodevēji, dažādi pārsteidzīgi lēmumi, pēdējie bēdu gadi, šaubu uzplūdi un visbeidzot sasprindzinātais darbs. Drīz jo drīz visa šī agrākā dzīve nostājās viņa priekšā, varbūt mazlietiņ apsūbējusi kā ārā atstāts metāls, kas tomēr nav samaitāts tā, lai nebūtu derīgs uzspodrināšanai. Atmiņas tikai uzplēsa rētas. Vai bija vērts spodrināt metālu? Brīnums izrāvis viņu no agrākās nepanesamās dzīves .. .

Grehems sāka apsvērt pašreizējo stāvokli. Velti viņš cīkstējās ar faktiem. Tie veidoja neatšķetināmu samezglojumu. Caur ventilatoru viņš ieraudzīja debesīs rīta blāzmas sārtumu. No atmiņas dzīlēm izlīda doma, kas nedeva un nedeva miera.

— Man jāguļ, — viņš sev teica.

Miegs būtu brīnumains glābiņš no dvēseles ciešanām un pieaugošajām miesas sāpēm. Viņš piegāja pie neparastas, mazas gultas, atgūlās un acumirklī iemiga . . .

Grehems bija spiests gribot negribot iepazīties ar savu mājokli, jo ieslodzījums ilga trīs dienas. Šajā laikā istabā neienāca neviens cits, izņemot Hovardu. Viņa pašreizējais stāvoklis bija mīklaināks par atmodu. Viņš, šķiet, bija atgriezies dzīvē tikai tādēļ, lai nokļūtu šīs neizsakāmās vientulības varā. Hovards regulāri apmeklēja viņu, atnesdams spēcinošus un barojošus dzērienus un Grehemam nepazīstamus vieglus un gardus ēdienus. Aizejot viņš allaž rūpīgi aizslēdza durvis. Sīkumos Hovards kļuva jo dienas laipnāks, bet par notikumiem aiz šīm skaņu necaurlaidīgajām sienām viņš nebilda ne pušplēsta vārda. Viņš cik vien iespējams pieklājīgi izvairījās no jebkādām sarunām par notikumiem ārpasaulē.

Šajās trīs dienās Grehema domām nebija miera.

Viņš salīdzināja visu redzēto ar to faktu, ka viņu cenšas turēt ieslodzītu. Viņš izvirzīja visdažādākos minējumus un pamazām sāka nojaust. Šīs noslēgtības dēļ viņš vēlāk varēja pārdomāt visu patlaban notiekošo. Kad beidzot pienāca atbrīvošanas brīdis, Grehems bija tam jau sagatavots . ..

Hovarda izturēšanās stiprināja Grehema apziņu, ka viņš ir nozīmīga persona. Likās, ka laika sprīdī starp durvju atvēršanos un aizvēršanos Hovardam līdzi ienāk kaut kādu svarīgu notikumu vēsmas. Grehema jautājumi kļuva aizvien noteiktāki un precīzāki. Hovards protestēdams atkāpās. Esot sagadījies tā, ka Grehema atmoda sakrīt ar šķiru nemieriem.

— Lai izskaidrotu to, man jāizstāsta jums pusotra grosa gadu vēsture, — iebilda Hovards.

—    Tā nu tas ir, — atteica Grehems. — Jums bail, ka es varu kaut ko izdarīt. Es savā ziņā esmu tāds kā šķīrējtiesnesis, vismaz varu būt šķīrējtiesnesis.

—   Tā nav. Taču jūsu automātiski pieaugusī bagātība — to es varu jums teikt — dod jums lielas tiesības iejaukties notikumos. Bez tam jums ar saviem astoņpadsmitā gadsimta cilvēka uzskatiem ir zināma ietekme.

—    Deviņpadsmitā gadsimta, — Grehems izlaboja.

—    Un tomēr jūs esat un paliekat vecās pasaules cilvēks un galīgi neizprotat mūsu valsts iekārtu.

—   Vai es esmu tik neaptēsts?

—    Nebūt ne.

—    Vai es izskatos pēc cilvēka, kurš spēj rīkoties pārsteidzīgi?

—  Vispār neviens necerēja, ka jūs varētu rīkoties.

Neviens neticēja jūsu atmodai. Nevienam ir sapņos nerādījās, ka jūs varētu atmosties. Padome ir radījusi ap jums antiseptiskus apstākļus. Patiesībā mēs domājām, ka jūs esat miris, ka trūdēšana ir tikai apturēta. Bet… nē, tas ir pārāk sarežģīti. Mēs nedrīkstam tik ātri.. . kamēr jūs neesat pilnīgi atmodies.

—    Tas nav tas, — teica Grehems. — Pieņemsim, ka ir tā, kā jūs sakāt. Kāpēc tad mani dienu un nakti nebāž pilnu ar zināšanām un visām šīlaika gudrībām, lai sagatavotu atbildīgajam uzdevumam? Vai es tagad esmu gudrāks nekā pirms divām dienām, ja kopš manas atmodas tiešām ir pagājušas divas dienas?

Hovards saknieba lūpas.

—   Es sāku apjaust, ar katru stundu skaidrāk apjaušu noslēpumu, kuru jūs glabājat. Vai šī Padome jeb komiteja, jeb kā nu to sauc, cep atskaites par manu īpašumu? Vai tā ir?

—    Tāda neuzticība … — Hovards sāka.

—  Oho! — Grehems pārtrauca. — Pieminiet manus vārdus: slikti klāsies tiem, kas mani te ieslodzījuši, slikti! Es esmu dzīvs. Varat nešaubīties, ka esmu dzīvs. Pulss man ar katru dienu kļūst stiprāks, prāts skaidrāks un rosīgāks. Es vairs nevēlos miera. Esmu atgriezies dzīvē un gribu dzīvot.. . Dzīvot!

Hovardam kaut kas iešāvās prātā. Viņš pienāca tuvāk Grehemam un konfidenciālā tonī ierunājās:

—    Padome ieslēdza jūs te jūsu paša labā. Jums nav miera. Gluži dabiski — tik enerģisks cilvēks! Jums te ir apnicis. Bet mēs esam gatavi apmierināt katru jūsu vēlēšanos, katru vismazāko vēlēšanos . .. Droši vien jums tādas ir. Varbūt jūs ilgojaties pēc sabiedrības?

Viņš daudznozīmīgi apklusa.

—           Jā, — Grehems domīgi atbildēja, — tieši pēc sabiedrības.

Ak tā! Mēs tiešām esam izturējušies pret jums nevērīgi.

—    Pēc cilvēkiem, kas piepilda jūsu ielas.

—    Diemžēl .. . bet… —• sacīja Hovards.

Grehems sāka staigāt pa istabu. Hovards stāvēja

pie durvīm un vēroja viņu. Hovarda mājieni Grehemam nebija īsti skaidri. Sabiedrība? Pieņemsim, ka viņš atsauktos priekšlikumam un pieprasītu sabiedrību. Bet vai no sarunas ar otru viņam rastos kaut aptuvens priekšstats par sīvo cīņu, kas bija iedegusies viņa atmodas brīdī? Viņš iegrima domās un saprata mājienu. Viņš apsviedās pret Hovardu.

—    Ko jūs saprotat ar vārdu «sabiedrība»?

Hovards pacēla acis un paraustīja plecus.

—           Cilvēciskas būtnes, — viņš paskaidroja, un pār stingo seju pārslīdēja smaids. — Mums varbūt ir brīvāki uzskati nekā jūsu laikā. Piemēram, ja vīrietis vēlas izklaidēties un meklē sievietes sabiedrību, mēs tur nesaskatām nekā pelama. Mēs esam atbrīvojušies no tādiem aizspriedumiem. Mūsu pilsētā ir šķira, nepieciešama šķira, neviena nenicināta, diskrēta . . .

Grehems klausījās pamiris.

—           Tas jums īsinās laiku, — teica Hovards. — Par to man vajadzēja padomāt agrāk, bet pilsētā risinājās tādi notikumi . . .

Viņš norādīja uz ielu.

Grehems bija neziņā. Uz mirkli viņa priekšā nostājās valdzinošs sievietes tēls, ko bija radījusi iztēle. Tad viņš iedegās dusmās.

—    Nē! — viņš iesaucās un sāka skraidīt pa istabu. — Viss, ko jūs sakāt, viss, ko jūs darāt, pārliecina mani, ka man ir sakars ar lieliem notikumiem. Es negribu īsināt laiku, kā jūs izteicāties. Iekāre un juteklība ir nāve! Izsūkšana! Pirms iemigšanas es daudz tiku lauzījis galvu par šo bēdīgo patiesību. Es negribu sākt no gala. Tur ir pilsēta, laužu masas, bet es sēžu te kā trusītis maisā.

Dusmās Grehemam aizcirtās elpa, un viņš pakratīja gaisā dūres. Tad viņš sašutuma lēkmē izplūda arhaiskos lāstos. Viņa žesti kļuva draudoši.

—    Es nezinu, pie kādas partijas jūs piederat. Es atrodos tumsā, un jūs turat mani tumsā. Taču vienu es zinu: jūs esat ieslodzījuši mani ļaunā nolūkā. Ļaunā nolūkā. Es brīdinu, brīdinu jūs par iespējamām sekām. Kad es tikšu pie varas …

Viņš attapās, ka tādi draudi var būt bīstami viņam pašam, un aprāvās. Hovards joprojām stāvēja un ziņkāri vēroja.

—    Es darīšu to zināmu Padomei, — viņš teica.

Grehems gandrīz vai gribēja mesties Hovardam

virsū, lai nosistu vai nožņaugtu viņu. Tas laikam bija lasāms viņa sejā, jo Hovards laidās lapās. Vienā mirklī klusās durvis aizcirtās, un deviņpadsmitā gadsimta cilvēks bija viens.

Kādu laiku Grehems stāvēja kā sālsstabs, pacēlis dūres. Tad rokas bezspēcīgi nolaidās.

—    Cik muļķīgi es izturējos! — viņš nopukojās un, ļaudams vaļu dusmām, sāka staigāt pa istabu un murmināt lāstus. Ilgi, ilgi viņš nespēja rimties, lādēja savu likteni, pats savu ģeķību un neliešus, kas bija viņu ieslodzījuši. Viņš nespēja rāmā garā apsvērt situāciju. Viņš kļuva nikns, jo baidījās par nākotni.

Beidzot viņš nomierinājās. Protams, viņa apcietinājumam nebija iemesla, tomēr tam neapšaubāmi bija likumīgs pamats, ko devis jaunais laiks. Tam noteikti bija likumīgs pamats. Šie cilvēki aizsoļojuši pa progresa ceļu divsimt gadu tālāk nekā Viktorijas laika paaudze. Vairāk kā skaidrs, ka viņi bija kļuvuši mazāk humāni. Tiesa, viņi ir atraisījušies no aizspriedumiem. Bet vai tad humānisms ir tāds pats aizspriedums kā šķīstība?

Grehems lauzīja galvu, ko ar viņu darīs. Visi viņa minējumi, lai cik loģiski tie bija, neko nedeva.

— Ko viņi var man izdarīt? — izprātojies Grehems teica pats sev. — Pat visļaunākajā gadījumā es varu piekrist viņu prasībām. Bet ko viņi grib? Un kāpēc viņi nevis uzstāda savas prasības, bet tur mani ieslodzījumā?

Viņš vēlreiz mēģināja atminēt Padomes nolūkus. Viņš gribēja tikt skaidrībā, ko nozīmē Hovarda izturēšanās atsevišķas detaļas — greizie skatieni un neizprotamā svārstīšanās. Kādu laiku viņš apsvēra bēgšanas plānu. Bet kur lai paslēpjas šajā biezi apdzīvotajā pasaulē? Viņš būtu sliktākā situācijā nekā sakšu brīvzemnieks, kas pēkšņi izmests deviņpadsmitā gadsimta Londonā. Bez tam kā lai tiek ārā no šīm istabām?

«Kam no tā būs labums, ja man notiks nelaime?»

Viņš iedomājās nemierus, dumpi, kura ass viņš acīmredzot bija. No atmiņas dzīlēm uzpeldēja vārdi, kam šķietami nebija sakara ar notiekošo, bet kas skanēja diezgan pārliecinoši. Tie bija Padomē dzirdētie vārdi:

«Mums ir izdevīgāk, ja mirst viens cilvēks, nevis vesela tauta.»

8 JUMTI

No otrā istabā rotējošā ventilatora pa caurumu, kurā vīdēja naksnīgās debesis, kļuva dzirdamas neskaidras skaņas. Apakšā stāvošo Grehemu izbiedēja kāda balss.

Pavēries augšup, viņš aiz ventilatora ieraudzīja izplūdušus sejas un plecu apveidus. Kāds cilvēks skatījās uz viņu. Tad pastiepās tumša roka, strauji joņojošie spārni atsitās pret to, un uz to plānajām malām parādījās brūngani plankumiņi; no turienes kaut kas sāka pilēt uz grīdas.

Grehems paskatījās uz leju un ieraudzīja pie savām kājām asinis. Izbailēs viņš atkal pacēla galvu. Siluets bija nozudis.

Grehems stāvēja nekustīgi, ar acīm urbdamies nemierīgajā tumsas ielāpā. Viņam likās, ka pa gaisu spurdz attāli, bālgani plankumiņi. Tie svaidīdamies un riņķodami traucās pretī viņam, bet, uzdūrušies ventilatora gaisa strāvai, aizdrāza garām. Iekļuvuši gaismas joslā, plankumiņi balti uzzibsnīja un izdzisa tumsā. Grehems saprata, ka aiz šīs siltās un gaišās telpas sienām, dažas pēdas no viņa, krīt sniegs.

Grehems pārgāja pāri istabai un atgriezās pie ventilatora. Pavisam tuvu viņš pamanīja cilvēka galvu. Bija dzirdami čuksti, tad piesardzīgs sitiens ar kādu metāla priekšmetu, brīkšķis, balsis, un spārni apstājās. Istabā ielidoja pārslas un, nesasniegušas grīdu, izkusa.

—    Nebaidieties, — kāds sacīja.

Grehems stāvēja zem ventilatora.

—    Kas jūs tāds esat? — viņš nočukstēja.

Kādu bridi nebija dzirdams nekas cits kā tikai ventilatora čīkstoņa, tad kāds uzmanīgi pabāza pa caurumu galvu. Seja bija pagriezta pret Grehemu, lumšie mati slapji no sniega. Cilvēks pieķērās pie kaut kā ar roku. Viņam bija jauneklīga seja, spriganas acis un uz pieres pietūkušas vēnas. Viņš bija sasprindzinājis visus spēkus, lai noturētu līdzsvaru.

Brīdi abi klusēja.

—    Jūs esat Gulošais? — beidzot svešais iejautājās.

—    Jā, — Grehems atbildēja. — Ko jūs gribat no

manis?

—    Es nāku no Ostroga, ser.

—    No Ostroga?

Cilvēks ventilatorā pagrieza galvu, un Grehems ieraudzīja viņa seju profilā. Šķita, ka viņš ieklausās. Piepeši svešais īsi iekliedzās un parāvās atpakaļ, tikko izvairīdamies no ventilatora, kas bija sācis griezties. Kad Grehems pacēla acis, ventilatorā bija saskatāmas tikai pārslas, nekas vairāk.

Apmēram pēc stundas ceturkšņa kļuva dzirdams pazīstamais metāliskais troksnis, ventilatora spārni apstājās un caurumā no jauna parādījās galva. Gaidošais un satraukumā drebošais Grehems pa šo laiku nebija izkustējies no vietas.

—    Kas jūs esat? Ko jūs vēlaties? — viņš jautāja.

—          Mēs gribam parunāt ar jums, ser, — atbildēja svešais. — Mēs gribam … es nevaru noturēt riteni. Jau trīs dienas mēs mēģinām tikt jums klāt.

—          Vai tas ir glābiņš? — čukstus jautāja Grehems. — Bēgšana?

—    Jā, ser, ja jūs piekrītat.

—           Vai jūs esat no manas partijas, no Gulošā partijas?

—    Jā, ser,

—    Ko tad lai es daru? — vaicāja Grehems.

Kaut kas nobrīkšķēja, un caurumā parādījās svešinieka roka ar asiņojošu delnu, bet pēc tam arī ceļi.

—    Paej iet nost, — svešais nosēca un, sasizdams rokas un plecu, smagi nolēca uz grīdas, Vaļā palaistais ventilators šņākdams sāka griezties. Svešais apvēlās, žigli pielēca kājās un elsodams ņēmās berzēt apdauzīto plecu. Viņa mirdzošās acis vērās Grehemā.

—    Jūs patiešām esat Gulošais! — viņš sacīja. — Es jūs redzēju guļam. Toreiz katrs varēja redzēt jūs.

—    Es esmu tas, ku*š gulēja letarģiskajā miegā, — Grehems paskaidroja. — Viņi mani ieslēguši te. Es atrodos te jau kopš savas atmodas brīža, vismaz trīs dienas.

Svešais dzīrās atbildēt, bet, kaut ko izdzirdējis, atskatījās uz durvīm un pēkšņi metās pie tām, bērdams nesakarīgus vārdus. Viņam rokā pazibēja tērauda asmens, un viņš sāka raut nost durvju viras.

—    Sargies! — kāds uzkliedza. Balss nāca no augšas.

Grehems ieraudzīja virs sevis divas pazoles, pieliecās, un kaut kas smags uzgāzās viņam uz pleca, notriecot viņu četrrāpus zemē. Smagums pārvēlās viņam pāri galvai. Grehems paslējās uz ceļiem un ieraudzīja pretī sēžam otru svešinieku.

—   Es jūs neredzēju, ser, — tas izdvesa un piecēlies palīdzēja piecelties arī Grehemam. — Vai jūs nesasitāties, ser?

No ārpuses tika sists pa ventilatoru, un, gandrīz skarot Grehema seju, nokrita balts metāla gabals.

—    Kas tas? — iesaucās pārsteigtais Grehems, raudzīdamies uz ventilatoru. — Kas jūs esat? Ko jūs darāt? Iegaumējiet, ka es neko nezinu.

—          Paej iet nost, — teica svešais un atvilka Gre- / _

hemu tālāk no ventilatora, no kura atkal izkrita prāvs metāla gabals.

—    Mēs gribam aizvest jūs projām, ser, — elsdams teica svešais. Viņam pierē sārtojās rēta, un no tās sūcās asinis. — Jūsu tauta jūs aicina.

—    Kurp aizvest? Kāda mana tauta?

—    Uz zāli pie tirgus. Te jūsu dzīvībai draud briesmas. Mums ir spiegi. Mēs laikus dabūjām zināt, ka Padome nolēmusi jau šodien pat noindēt vai nogalināt jūs. Viss ir jau sagatavots. Ļaudis ir apmācīti, vēj dzinēj u apsardze, inženieri un puse ielu mehāniķu ir ar mums. Visa pilsēta ir sacēlusies pret Padomi. Mums ir ieroči. — Viņš norausa ar plaukstu asinis. — Par jūsu dzīvību te nedod .. .

—    Bet kādēļ vajadzīgi ieroči?

—    Tauta ir sacēlusies, lai aizstāvētu jūs, ser. Nu?

Viņš apsviedās pret savu biedru, kas bija nolēcis pirmais un tagad vilka gaisu caur zobiem. Tas deva viņam zīmi paslēpties un pats nostājās tā, lai durvis atvērušās viņu aizsegtu.

Tajā brīdī, acis nodūris, ar paplāti rokās istabā ienāca Hovards. Viņš satrūkās, pacēla acis, durvis ar blākšķi aizcirtās ciet, paplāte viņam rokās sašūpojās, un Hovardam deniņos ieurbās tērauda asmens. Viņš nogāzās kā aizcirsts koks un palika - guļam šķērsām pāri istabai. Dūrējs noliecās, uzmanīgi aplūkoja nogalinātā seju un, pagriezies pret durvīm, darīja tālāk savu darāmo.

—    Jūs gribēja noindēt, — kāds iečukstēja Grehemam ausī.

Piepeši viņus apņēma tumsa. Neskaitāmās gar dzegu degošās spuldzītes bija nodzisušās. Ventilatora caurumā spokaini virpuļoja pārslas un rosījās trīs tumši stāvi. No augšas tika nolaistas kāpnes, un kādam rokā uzzibēja raksturīgā dzeltenā gaisma.

Mirkli Grehems svārstījās. Taču šo cilvēku izturēšanās, drudžainā steiga un vārdi tik ļoti saskanēja ar viņa paša bailēm no Padomes, ar cerībām uz bēgšanu, ka Grehems pārāk ilgi neprātoja. Tauta taču gaida viņu!

—  Es neko nesaprotu, — viņš teica, — bet ticu. Sakiet, kas man jādara.

Vīrs ar rētu pierē satvēra Grehemu aiz rokas.

—    Kāpiet augšā, — viņš skubināja. — Veicīgi. Viņi laikam ir izdzirdējuši. . .

Izstiepis rokas, Grehems sataustīja kāpnes, uzcēla kāju uz zemākā pakāpiena un, pagriezis galvu, pār vistuvāk stāvošā cilvēka plecu kabatas baterijas dzeltenajā gaismā ieraudzīja, ka tas, kurš bija ieradies pirmais, pie durvīm vēl ņemas ar Hovardu, jāteniski uztupies viņam virsū. Svešajam un ventilatora caurumā stāvošajam piepalīdzot, Grehems kāpa augšā, līdz atradās uz cietas, aukstas un slidenas virsmas.

Viņš drebinājās. Temperatūra bija strauji mainījusies. Apkārt stāvēja savs pusducis kaut kādu cilvēku. Pārslas krita uz rokām, uz sejas un ātri kusa Brīdi bija tumšs, tad paspīdēja bāla, violeta gaisma, un pēc tam viss atkal ietinās tumsā.

Viņš saprata, ka atrodas uz milzum lielas pilsētas būves, kas aizstāj Viktorijas laika Londonas atsevišķos namus, ielas un laukumus. Jumts bija plakne, pār kuru kā čūskas krustām šķērsām uz visām pusēm aizlocījās resnas tauvas. Caur tumsu un pārslu biežņu rēgojās vējdzinēju riteņi, kas trokšņaini griezās, vējam te pieņemoties spēkā, te atslābstot. Izlauzušies kaut kur no apakšas, sniega vērpetes taustīja balta mirkšķinošas gaismas strēle. Dziļi lejā gan te, gan tur bija viedamas vēja darbinātu mehānismu aprises, gaisā ņirbēja zilganas dzirkstis.

Visu to Grehems paguva saskatīt dažās sekundēs, kamēr viņa glābēji stāvēja viņam apkārt. Kāds uzmeta Grehemam plecos biezu, mīkstu mēteli no ādai līdzīgas drānas un aizpogāja cilpiņas uz krūtīm un pleciem. Runāts tika īsām, aprautām frāzēm. Kāds stūma Grehemu uz priekšu.

—    Šurp! — teica neredzamais pavadonis, skubinādams pasteigties un rādīdams uz neskaidru gaismas pusapli tālumā.

Grehems paklausīja.

—    Uzmanīgāk! — brīdināja tā pati balss, kad Grehems paklupa uz tauvas. — Ejiet starp tauvām, nevis taisni. Mums maz laika.

—    Kur ir ļaudis? — Grehems vaicāja. — Ļaudis, kuri mani gaidot.

Svešais neatbildēja. Viņš palaida vaļā Grehema roku, jo eja kļuva šaurāka, un gāja pa priekšu. Grehems paklausīgi sekoja. Drīz viņš jau skrēja.

—   Vai pārējie arī nāk? — viņš jautāja, smagi elsodams, bet atbildes nebija.

Viņa pavadonis tikai atskatījās un skrēja tālāk. Viņi nonāca pie tādas kā no šķērsām saliktiem metāla stieņiem taisītas laipas un nogriezās uz tās. Grehems arī atskatījās, bet sniegputenī neviena neredzēja.

—    Nāciet! — pavadonis steidzināja.

Viņi skriešus tuvojās mazam vēj dzinējam, kas griezās augstu gaisā.

—    Stāt! — pavadonis uzsauca. Viņi bija uzdūru- šies vadam, kas aizstiepās uz ventilatora šahtu. — Pieliecieties. — Viņi līdz potītēm iestiga ar slapju sniegu pilnā notekā starp divām zemām sienām, kas sniedzās līdz jostas vietai.

— Es iešu pirmais, — sacīja pavadonis.

Ietinies mētelī, Grehems sekoja viņam. Viņu priekšā pavērās šaurs bezdibenis, kam pāri bija pārmesta tekne. Zagšus paskatījies lejā, Grehems redzēja tikai melnu aku. Mirkli viņš nožēloja, ka piekritis bēgt. Otrreiz paskatīties viņam bija bail, un, brienot tālāk pa kūstošo sniegu, sāka reibt galva.

Beidzot tikuši pāri bezdibenim, viņi izgāja pieputinātā, no iekšienes spīdošā laukumiņā. Grehems baidījās spert soli uz šā nedrošā pamata, bet viņa pavadonis gāja vien tālāk. Uzrāpušies pa slidenām kāpnēm, viņi atradās liela stikla kupola pakājē. Viņi a Pgāja apkārt kupolam. Tālu lejā rēgojās dejojošu ļaužu pūļi, kupolam cauri lauzās mūzika. Grehemam. izklausījās, ka vētras kaucieniem cauri skan kliedzieni, un pavadonis atkal jo sparīgi ņēmās viņu mudināt. Elsdami pūzdami viņi uzkāpa laukumiņā, kur slējās daudz vējdzinēju; viens no tiem bija tik liels, ka varēja redzēt tikai daļu tā spārna, kas ātri parādījās redzeslokā, lai tūlīt pagaistu sniegā un tumsā. Izkūlušies cauri metāla balstu biezoknim, viņi beidzot iznāca virs kustīgajām platformām, kas atgādināja Grehemam no balkona redzētās. Viņi rāpus līda pa caurspīdīgo jumtu, kas klāja platformu ielu un ko sniegs bija padarījis slidenu.

Stikli bija aizsvīduši, un lejā Grehemam viss rādījās kā dūmakā tīts, toties tuvāk caurspīdīgā jumola virsotnei stikli bija tīri un viņš varēja saskatīt vairāk. Pavadonis gan steidzās, taču Grehems juta reiboni un kā paralizēts pieplaka pie stikliem. Tālu apakšā, nepazīdama miega, mūžīgās dienas gaismā kā skudru pūznis čumēja pilsēta, nerimtīgi slīdēja platformas. Pa viegli nostieptajām virvēm šaudījās vēstneši un nezināmu profesiju cilvēki, gaisa tilti bija laužu pilni. Tas bija tikpat kā skatīties aizstik- lotā stropā, un no šaušalīga kritiena viņu sargāja tikai plāna stikla kārtiņa. Ielās šķita esam silts un gaišs, bet Grehems bija līdz ādai slapjš no kūstošā sniega, un kājas viņam bija aukstas kā ledus. Kādu laiku viņš pat nejaudāja pakustēties.

—    Nāciet! — izbailēs sauca pavadonis. — Nāciet!

Grehems ar pūlēm aizkļuva līdz jumola virsotnei.

Darīdams tāpat kā viņa pavadonis, Grehems šļūca

lejā pa kori, raudams līdzi mazu sniega lavīnu. Šļūkdams viņš domāja, kas notiktu, ja ceļā pagadītos dziļa aiza. Malā, ar kājām smagi ietriecies sniega putrā, viņš tencināja dievu, ka ticis cauri sveikā. Viņa pavadonis pa plānu metāla sienu jau rāpās augšā uz līdzenas virsmas.

Šķidrajam pārslu autam cauri varēja saredzēt citas vējdzinēju rindas miglainos apveidus. Pēkšņi vienmērīgi rotējošo riteņu dūkoņā ielauzās apdullinošs kauciens, kas nāca no kāda mehānisma un bija dzirdams visās debess pusēs.

—    Viņi dzenas mums pakaļ! — šausmās iekliedzās Grehema pavadonis, un šajā mirklī žilbinoša gaisma pārvērta nakti par dienu. Starp vējdzinēju stāviem no puteņa vērpetēm iznira augsti masti ar bumbām, kas izstaroja spilgtas gaismas kūļus. Tie skrēja uz visām pusēm, cik tālu vien sniedza skatiens.

—   Šurp! — sauca pavadonis un uzgrūda Grehemu uz metāla restēm, kas kā gara lente aizstiepās starp divām apsnigušām virsmām. Grehema sastingušajām kājām pat kļuva silti, un no tām sāka celties viegls tvaiks^

—          Ātrāk! — sauca pavadonis, kas gāja metrus desmit pa priekšu, un, negaidīdams Grehemu, cauri gaiši apspīdētai telpai skrēja pie nākamās vējdzinēju balstu rindas. Attapies no pārsteiguma, Grehems sekoja pārliecībā, ka bojā eja ir nenovēršama . . .

Dažas minūtes viņi gāja cauri gaismas un dziļu ēnu mudžeklim, ko veidoja briesmīgie mehānismi. Piepeši Grehema pavadonis nogriezās sāņus un nozuda kāda milzu balsta ēnā. Pēc mirkļa Grehems stāvēja viņam blakus.

Smagi elsodami, viņi skatījās apkārt.

Grehema acīm pavērās savāds skats. Vairs gandrīz nemaz nesniga, gaisā lidinājās retas novēlojušās pārslas. Plata, līdzena virsma spīdēja spokaini baltā gaismā, uz kuras fona kustējās kaut kādi stāvi un garas necaurredzamas tumsas sloksnes, kas atgādināja neveiklus ēnu titānus. Tam visam pāri pacēlās metāla konstrukcijas, dzelzs savijumi un vējdzinēju riteņi, kas lēni griezās pierimušajā vējā, mezdami plašus lokus spīgajā miglā. Kur vien vizošām pārslām piebārstītā gaismas josla paslīga zemāk, baļķi, sijas un nepārtraukti slīdošas lentes acumirklī savijās neatšķetināmā mudžeklī. Un kaut gan tas viss kustējās, kaut gan tam it kā bija jēga un gala mērķis, šis sniega klātais mehānismu tuksnesis šķita neapdzīvots, vientulīgs un visu aizmirsts kā nepieejams Alpu ledājs.

—   Viņi mūs panāks, — sauca pavadonis, — bet mēs esam vēl tikai pusceļā. Lai būtu cik auksts būdams, mums kādu laiku jānogaida, lai sāk snigt vairāk.

Viņam klabēja zobi.

—   Kur tad ir tirgi? — jautāja Grehems. — Kur ir ļaudis?

Otrs neatbildēja.

—   Skatieties! — Grehems nočukstēja, pieplaka pie sniega un apklusa.

Pārslas bija sākušas krist biezāk, un no melnā debesu bezdibeņa strauji iznira kāda liela mašīna. Tā stāvus nāca lejā, tad, izpletuši platos spārnus un atstājusi aiz sevis baltu tvaiku strūkliņu, apsviedās apkārt un apbrīnojami ātri un viegli slīdēja pa gaisu, aprakstīja slaidu horizontālu loku, lai pēc tam pazustu sniegputenī. Cauri mašīnas ribām Grehems saskatīja divus sīkus, rosīgus cilvēciņus, kuri, kā viņam šķita, pētīja apkārtni ar binokli. īsu brīdi viņš tos redzēja skaidri jo skaidri, tad pārslu virpuļos tie kļuva blāvāki, līdz beidzot nozuda pavisam.

—    Tagad var! — uzsauca pavadonis. — Iesim!

Viņš saķēra Grehemu aiz piedurknes, un abi skrēja

prom pa vējdzinēju dzelzs balstu mežu. Grehems, kas skrēja kā ar aizsietām acīm, uzdrāzās virsū savam pavadonim, kad tas negaidot pagriezās pret viņu. Divpadsmit metru attālumā priekšā vērās dziļa aiza. Tā aizstiepās ir pa labi, ir pa kreisi, cik tālu vien sniedza skatiens. Šķita, ka ceļš viņiem ir pilnīgi nogriezts.

—    Dariet tāpat kā es, — čukstēja pavadonis. Viņš nogūlās zemē, pierāpoja pie malas, noliecās un pārkāra vienu kāju pāri. Viņš laikam mēģināja sataustīt kādu atbalstu, atrada arī un ieslīdēja bezdibenī. Tad parādījās viņa galva.

—   Te ir kur atsperties, — viņš čukstēja. — Visu ceļu būs tumšs. Dariet tāpat kā es.

Grehems vilcinādamies nometās četrrāpus, pielīda pie malas un ielūkojās samtainajā melnumā. Kādu brīdi viņš nekustējās ne uz priekšu, ne atpakaļ, tad apsēdās, nolaida lejā kājas, sajuta pastiepjamies pavadoņa roku, sajuta, ka slīd bezdibenī, un attapās dubļainā iedobē, kur bija tik tumšs, ka vai acī durams.

—    Uz šejieni, — atskanēja čuksti, un, piespiedies pie sienas, viņš rāpoja pa kūstoša sniega pildītu iedobi. Tā viņi rāpoja vairākas minūtes. Grehemam likās, ka viņš izbauda visu izmisuma dziļumu, ka šim aukstajam, slapjajam un nogurdinošajam ceļam nebūs gala. Vēl pēc kāda laika viņš vairs nejuta ne rokas, ne kājas.

Noteka gāja uz leju. Grehems ievēroja, ka ēkas jumtmala atrodas vairākus metrus virs viļņiem. Augstāk stiepās spokaini baltu plankumu rindas, tādi kā cieši aizslēģoti logi. Viņi nonāca pie tauvas; tā bija nostiprināta virs viena no šiem logiem un nozuda tumsā. Pavadonis sagrāba Grehemu aiz rokas.

—    Klusu! — viņš nočukstēja.

Pacēlis acis, Grehems ar šausmām ieraudzīja lidaparāta platos spārnus lēni un klusi slīdam pa sniegotajām pelēkzilajām debesīm. Viens mirklis, un tā vairs nebija.

—    Nekustieties! Viņi vēl atgriezīsies.

Abi sastinga. Tad Grehema ceļa biedrs piecēlās un, satvēris tauvu, mēģināja to kaut kur piestiprināt.

—    Kas tas ir? — apjautājās Grehems.

Par atbildi atskanēja vārgs kliedziens. Pavadonis nekustējās. Grehems pagriezās un redzēja viņa izplūdušos vaibstus. Viņš vērās debesīs, un Grehems, sekodams sava pavadoņa skatienam, ieraudzīja tāluma dēļ vēl pavisam maziņo lidaparātu. Tā spārni pletās un pletās, mašīna ātri auga lielāka. Tā tuvojās viņu bezdibenim.

Pavadonis sāka drudžaini darboties. Viņš iespieda Grehemam rokā divas krustām saliktas kārtis. Grehems tumsā tikai sataustīja to formu. Ar tievām saitēm tās bija piestiprinātas pie tauvas. Saitēs karājās mīkstas cilpas, kur iebāzt rokas.

—    Sēstieties krustam virsū, — satraukts čukstēja pavadonis, — un turieties pie cilpām. Stingrāk turieties, stingrāk!

Grehems darīja, kā likts.

—    Leciet! — uzsauca pavadonis. — Dieva dēļ, Ieciet!

Grehems nespēja neko atbildēt. Vēlāk viņš priecājās, ka viņa seju slēpusi tumsa. Viņš klusēja un trīcēja kā drudzī. Viņš lūkojās uz ēnu, kas joņoja tieši virsū.

—    Leciet! Leciet, dieva dēļ, citādi viņi dabūs mūs rokā, — pavadonis kliedza un pagrūda Grehemu.

Grehems sagrīļojās, nevilšus iekliedzās un brīdī, kad lidaparāts bija tieši virs galvas, gāzās lejup tumsas bezdibenī, sēdēdams uz kokiem un ar rokām konvulsīvi ieķēries virvēs. Kaut kas nobrīkšķēja, kaut kas spēcīgi atsitās pret sienu. Grehems dzirdēja, kā, slīdot pa virvi, dūc trīsis ar tajā iekārto šūpuli. Viņš dzirdēja kliedzam aeronautus. Viņš juta, ka viņam pret muguru atspiežas kāda ceļgali . . . Viņš kā akmens krita ar galvu uz priekšu. Savu vienīgo glābiņu viņš turēja rokās. Viņš gribēja kliegt, bet nejaudāja.

Grehems drāzās pretī žilbinošai gaismai, un tas lika viņam vēl stiprāk ieķerties virvē. Jau bija saskatāmas kustīgās ielas, gaismas bumbas un saaudušās sijas. Tas viss zibēja viņam garām. Radās iespaids, ka ir atvērusies liela rīkle, lai aprītu viņu.

Viņš atkal bija tumsā, krita un krita, ar sāpošām rokām turēdamies pie virves, tad kaut kas noskanēja, acīs iecirtās gaisma, un viņš bija spilgti apgaismotā, ļaužu pilnā zālē. Tauta! Viņa tauta! Pretī skrēja skatuve, un viņš pa tauvu nolaidās apaļā caurumā pa labi no skatuves. Grehems matīja, ka ātrums aizvien vairāk samazinās, un drīz viņš kustējās pavisam lēni. Atskanēja līksmi saucieni: «Glābts! Mūsu valdnieks! Viņš ir izglābies!» Skatuve lēni tuvojās. Tad . ..

Grehems izdzirdēja, ka viņam aizmugurē sēdošais pavadonis izbailēs iekliedzas, un viņa kliedzienu atkārtoja pūlis apakšā. Viņš nevis vairs slīdēja pa trosi, bet gan krita kopā ar to. Sacēlās klaigas, vaimanas un spiedzieni. Viņa izstieptās rokas atdūrās pret kaut ko mīkstu.

Grehemu pacēla uz rokām. Drošs par to viņš nebija, bet vēlāk šķita, ka viņš pārvests uz platformu. Viņš neredzēja, kas noticis ar pavadoni. Atguvies viņš jau bija uz kājām; viņu balstīja palīdzīgas rokas. Viņš atradās dziļā nišā, kas, spriežot pēc agrākās pieredzes, varēja būt teātra loža. Varbūt tas patiešām bija teātris.

Ausīs dunēja nepārredzamā pūļa pērkonīgie auri:

— Tas ir Gulošais! Gulošais ir ar mums!

Gulošais ir ar mums! Mūsu Valdnieks! Valdnieks ir ar mums! Viņš ir glābts!

Lielā zāle bija ļaužu pilna. Atsevišķas sejas nebija atšķiramas: tikai sārtas putas šajā dzīvajā jūrā, roku un lakatiņu vēcienus; Grehems juta, ka šis pūlis iedarbojas uz viņu hipnotizējoši, ka tas uzmundrina viņu. Aiz balkoniem, galerijām un lielām arkām pavērās tālas perspektīvas, un viss bija bāztin piebāzts ar gavilējošiem cilvēkiem. Netālu, saplakusi kā beigta čūska, gulēja trose. Ļaudis no lidaparāta bija to augšgalā pārgriezuši pušu, un tā bija nokritusi zālē. Laikam tā tika jau vākta nost no ceļa. Iespaids bija satricinošs, visa ēka drebēja 110 pūļa rēkoņas.

Grehems ielūkojās apkārtstāvošajos. Kāds balstīja viņu zem rokas.

— Vediet mani uz mazo istabiņu, — viņš lūdza, —i uz mazo istabiņu.

Vairāk neko viņš nevarēja izteikt.

Kāds melnā ģērbies vīrietis panācās uz priekšu un saņēma viņa vaļā palaisto roku. Citi pakalpīgi atvēra durvis. Kāds pieveda viņu pie krēsla. Viņš saļodzījās, smagi apsēdās un aizklāja seju ar rokām. Nespēdams vairs valdīt pār sevi, Grehems drebēja pie visām miesām. Kāds bija noņēmis viņam no pleciem mēteli, bet viņš to pat nebija pamanījis, purpura zeķes izskatījās melnas no slapjuma. Apkārt rosījās cilvēki, risinājās svarīgi notikumi, taču viņš to neievēroja.

Viņš bija glābts. Tūkstošiem balsu to apstiprināja. Viņš bija drošībā. Šie ļaudis visi bija viņa pusē. Atvilcis elpu, Grehems sēdēja, neatņemdams rokas no sejas. Gaisu tricināja nepārredzamā pūļa kliedzieni.

9

TAUTA IZGĀJUSI IELĀS

Grehems pamanīja, ka viņam piedāvā glāzi bezkrāsaina šķidruma, pacēla acis un ieraudzīja savā priekšā melnīgsnēju jaunu cilvēku dzeltenā apģērbā. Grehems tūlīt izdzēra un uzreiz atžirga. Blakus stāvēja garš cilvēks melnā apģērbā un rādīja uz pusatvērtajām zāles durvīm. Šis cilvēks kliedza viņam kaut ko ausī, bet cauri šausmīgajai rēkoņai neko nevarēja sadzirdēt. Aiz vīrieša stāvēja meitene sudrabaini pelēkā kleitā, un Grehems par spīti apjukumam saprata, ka viņa ir skaista. Viņas tumšās acis, pilnas izbrīna un ziņkāres, bija pievērstas Grehemam, lūpas vieglītiņām kustējās. Pa puspavērtajām durvīm varēja redzēt pārpildīto zāli, no kurienes ieplūda nevienmērīgs troksnis, klaudzoņa, aplausi un kliedzieni, kas gan pierima, gan atsākās no jauna, lai pāraugtu pērkonīgā grandoņā, bet nemitējās visu laiku, kamēr Grehems uzturējās mazajā istabiņā. Viņš vēroja melni ģērbtā vīrieša lūpas un noprata, ka tas mēģina viņam kaut ko ieskaidrot.

Truli paraudzījies visapkārt, Grehems pietrūkās kājās un sagrāba kliedzošā cilvēka roku.

—    Sakiet man, kas es esmu, — viņš iesaucās, — kas es esmu!

Pārējie pienāca tuvāk, lai dzirdētu, ko viņš saka.

—    Kas es esmu?

Viņš mēģināja rast atbildi apkārtējo sejās.

—    Viņi nav neko tam paskaidrojuši! — iesaucās meitene.

—    Sakiet man, jel sakiet! — Grehems lūdzās.

—    Jūs esat Pasaules Valdnieks. Jums pieder pasaule.

Grehems neticēja savām ausīm. Viņš atsacījās ticēt. Viņš izlikās nesaprotam un nedzirdam un atkal ierunājās:

—    Es atmodos pirms trim dienām, trīs dienas biju cietumnieks. Cik noprotu, starp cilvēkiem šajā pilsētā risinās cīņa. Vai šī ir Londona?

—    Jā, — atbildēja jauneklis.

—     Un tie, kas sapulcējušies lielajā zālē ar balto Atlantu? Kāds tiem sakars ar mani? Es neko nesaprotu. Un šī inde? Šķiet, pasaule pa to laiku, kamēr es gulēju, zaudējusi prātu. Bet varbūt es pats esmu zaudējis prātu . . . Kas tie par padomniekiem pie Atlanta kājām? Kādēļ viņi gribēja mani noindēt?

Lai jūs atkal iemigtu, — paskaidroja cilvēks dzeltenā. — Lai novērstu jūsu iejaukšanos.

—    Bet kādēļ?

—          Tādēļ, ka jūs esat Atlants, ser, — sacīja cilvēks dzeltenā. — Jūs turat uz saviem pleciem pasauli. Viņi valda pār to jūsu vārdā.

Dūkoņa zālē bija apklususi, un kāds runāja. Izskanot pēdējiem vārdiem, izlauzās apdullinošs troksnis, tādi pērkondimdoši kliedzieni, aizsmakušu un griezīgu balsu piekrišanas saucieni un aplausi, ka cilvēki mazajā istabiņā nevarēja cits citu sadzirdēt.

Grehems stāvēja, velti pūlēdamies saprast tikko dzirdēto.

—          Padome … — viņš vienaldzīgi atkārtoja, tad atgādājās vārdu, kas bija viņu pārsteidzis.

—    Bet kas ir Ostrogs? — viņš jautāja.

—          Ostrogs ir organizators . . . sacelšanās organizators. Mūsu vadonis jūsu vārdā.

—    Manā vārdā? Un jūs? Bet kāpēc viņš nav te?

—           Viņš . .. atsūtīja mūs. Es esmu viņa brālis . . . pusbrālis Linkolns. Viņš grib, lai jūs parādītos šiem ļaudīm un pēc tam satiktos ar viņu. Tāpēc viņš atsūtīja mūs. Viņš ir Vējdzinēju Pārvaldē. Tauta izgājusi ielās.

—           Jūsu vārdā, — iesaucās jauneklis, — viņi. valdīja, apspieda, tiranizēja. Beidzot. . .

—    Manā vārdā! Mans vārds ir Zemes Valdnieks?

Pauzē starp dunoņas uzplūdiem kļuva dzirdama

nikna, skanīga un caururbjoša balss; runāja jauns vīrietis ar sarkanu ērgļa degunu un kuplām ūsām.

—           Neviens negaidīja, ka jūs atmodīsieties. Neviens to negaidīja. Viņi ir viltīgi. Nolādētie tirāni! Bet viņi tika pārsteigti. Viņi nezināja, ko iesākt — noindēt, nohipnotizēt vai nogalināt jūs. Pūļa kliedzieni atkal pārspēja viņu.

—    Ostrogs atrodas Vējdzinēju Pārvaldē, viņš ir sagatavojies … Ir ziņas, ka cīņa jau sākusies.

Grehemam pienāca klāt cilvēks, kas bija nosaucis sevi par Linkolnu.

—    Ostrogs to paredzēja. Paļaujieties uz viņu. Mūsu organizācijas ir gatavas. Mēs sagrābsim aerodromus .. . Varbūt tas jau ir izdarīts. Tad . . .

—    Tie, kas sapulcējušies še, teātrī, — skaļi kliedza cilvēks dzeltenā, — ir tikai daļa no mūsu spēkiem. Mums ir piecas miriādes apmācītu cilvēku!

—    Mums ir ieroči! — papildināja Linkolns. — Mums ir plāns un vadītājs. Viņu policija padzīta no ielām un salasījusies . . . (Tālākais nebija sadzirdams.) Tagad vai nekad! Padome ir izmesta uz sēkļa … Tā neuzticas pat savam regulārajam karaspēkam .. .

—    Paklausieties, tauta sauc jūs!

Grehema apziņa līdzinājās mākoņainai mēness naktij — te bija tumša un bezcerīga, te gaiša un nāves bālumā. Viņš bija Zemes Valdnieks, kūstošajā sniegā līdz pēdējai vīlītei izmircis cilvēks. No visas iespaidu ņirboņas visvairāk pārsteidza antagonisms: vienā pusē — nelielā, bet stiprā un disciplinētā Baltā Padome, no kuras viņš bija izbēdzis, otrā pusē — šausmīgie pūļi, nepārredzamās un blīvās laužu masas, kas izkliedza viņa vārdu, godājot viņu par Valdnieku. Viena partija bija ieslodzījusi viņu cietumā un notiesājusi uz nāvi. Šie kliedzošie tūkstoši aiz durvīm bija viņu atbrīvojuši. Bet kādēļ tas viss notika, to Grehems nesaprata.

Atvērās durvis, un Linkolna balss noslīka pūļa dunoņā. Mētādami rokas, ienācēji tuvojās Grehemam un Linkolnam. Lūpas viņiem kustējās, bet balsis nebija dzirdamas. «Parādiet mums Gulošo! Parādiet mums Gulošo!» skandēja pūlis. «Esiet mierīgi! Klusu!» aicināja citi.

Paskatījies pa atvērtajām durvīm, Grehems ieraudzīja lielu, ovālu zāli ar satraukti kliedzošu cilvēku sejām un izstieptām rokām, vīriešus un sievietes, kas vēcināja gaiši zilus lakatiņus. Daudzi stāvēja. Kāds izdēdējis cilvēks saplēstā brūnā apģērbā bija uzkāpis uz sēdekļa un vēcināja melnu apmetni. Meitenes acīs Grehems izlasīja gaidas. Ko šie cilvēki grib no viņa? Troksnis ārpusē bija kļuvis citāds, vienmērīgāks, ritmiskāks. Grehems arī jutās citādi. No gandrīz paniskajām bailēm nebija vairs ne vēsts, Viņš sāka iztaujāt, ko no viņa vēlas.

Linkoins kliedza kaut ko viņam ausī, bet Grehems bija kā ar kurlumu sists. Pārējie, izņemot meiteni, rādīja uz zāles pusi. Viņš sāka apjaust, kādēļ troksnis kļuvis citāds. Visa šī masa dziedāja. Tā nebija vienkārši dziesma: saplūdušas kopā, balsis cēlās vēl augstāk uz instrumentālās mūzikas, laikam ērģeļu mūzikas, viļņa, kurā varēja saklausīt trompešu pūtienus, plīvojošu karogu šalkas, stingro marša ritmu un pieteikta kara parādes svinīgumu. Cilvēku kājas sita takti: tram, tram!

Grehemu vilka uz durvju pusi. Viņš automātiski paklausīja. Šīs dziesmas spēks viņu aizrāva, iedvesmoja un iedrosmināja. Priekšā pavērās zāle, kas mūzikas taktī bangoja kā krāsu jūra.

—    Pamājiet viņiem ar roku! — sauca Linkoins. — Pamājiet viņiem ar roku!

—    Pagaidiet, — kāds teica otrā pusē, — viņam jāuzvelk šis.

Kāda roka pieskārās Grehemam pie kakla, aizturot viņu pie durvīm, un uz pleciem viņam tika

uzlikta mantija. Atbrīvojis roku, viņš sekoja Linkol- nam. Blakus ar satraukumā kvēlojošiem vaigiem gāja meitene pelēkā. Uz brīdi viņa pietvīkusi un saviļņota kļuva Grehemam par dziesmas iemiesojumu. Viņš atkal stāvēja nišā. Viņam parādoties, skaņu vilnis aprāvās un sajuka apsveikuma saucienu putās. Lin- kolna vadīts, Grehems šķērsoja skatuvi un paskatījās pūlī.

Zāle bija kolosāla, sarežģīta celtne — galerijas, balkoni, amfiteātri, kāpnes un platas arkas. Tālu augšā rēgojās ieeja plašā galerijā, kas bija laužu pārpilna. Viss milzums kustējās kā vienota masa, no kuras izcēlās atsevišķas figūras, mirkli piesaistīja viņa uzmanību un atkal izzuda. Gandrīz pie pašas platformas trīs vīrieši balstīja skaistu sievieti ar izjukušiem matiem, kura vicināja zaļu zizli. Mazliet tālāk no šīs grupas izmocīts sirmgalvis zilā audekla uzvalkā visiem spēkiem centās drūzmā saglabāt savu vietu, bet vēl tālāk bija redzams pliks pauris un kliedzienā atvērta bezzobaina mute. Kāds sauca mīklaino vārdu: «Ostrogs!» Taču par visiem iespaidiem spēcīgākais bija šī dziesma. Pūlis sita ar kājām takti: tram, tram, tram, tram! Slīpi šķeļot gaisu, zibēja zaļi ieroči. Pavisam tuvu pāri platam, līdzenam laukumiņam skatuves priekšā uz lielās arkas pusi aizmar- šēja nodala, kliedzot: «Uz Padomi!» Tram, tram, tram, tram! Grehems pacēla roku, un rēkoņa pieņēmās spēkā divtik. Viņš uzsauca:

—    Uz priekšu!

Viņa lūpas veidoja varonīgus vārdus, kurus neviens nedzirdēja. Viņš atkal pamāja ar roku, norādīdams "uz, arku, un atkārtoja:

—    Uz priekšu!

Ļaudis vairs nesita ar kājām takti, viņi maršēja: tram, tram, tram, tram! Šajā karapulkā bija redzami bārdaini vīrieši, sirmgalvji, jaunieši, sievietes ar kailām rokām, plīvojošās kleitās, meitenes. Jaunā laikmeta vīrieši un sievietes! Grezni tērpi un pelēkas skrandas pazuda zilu apģērbu straumē. Uz labo pusi rāvieniem virzījās varens, melns karogs. Pavīdēja nēģeris zilā apģērbā, krunkaina veča dzeltenā kleitā, tad garām teatrāli nodefilēja grupa zili ģērbtu garu, gaišmatainu vīriešu ar baltām sejām. Grehems pamanīja divus ķīniešus. Garš, dzeltenādains jauneklis ar tumšiem matiem un dzirkstošām acīm, no galvas līdz kājām ģērbies baltā, jūsmīgi kliegdams, uzsvem- pās uz platformas malas, nolēca zemē un atskatīdamies joza tālāk. Galvas, pleci, rokas, kuras bija satvērušas ieročus, — viss šūpojās marša ritmā.

Cita pēc citas parādījās un attālinājās sejas, tūkstošiem acu ieskatījās viņa acīs un pazuda. Cilvēki māja viņam ar rokām un kliedza kaut ko nesaprotamu. Lielākā dala seju bija sārtas, bet daudzas slimīgi bālas. Arī šie cilvēki pazina slimības, un ne viena vien sveicienam pacelta roka bija izdēdējusi un vāja. Jaunā laikmeta vīrieši un sievietes! Cik dīvains un pārsteidzošs skats!

Gājiens kā plata straume aizlīgoja garām uz labo pusi; zāles sānceliņi bez mitas izvirda aizvien jaunas un jaunas masas: tram, tram, tram, tram! Atbalss zem arkām un velvēs padarīja vienoti skandēto dziesmu daudzkārt stiprāku. Vīriešu un sieviešu rindas sajaucās: tram, tram, tram, tram! Šķita, ka solo visa cilvēce. «Tram, tram, tram, tram!» dimdēja Grehema smadzenēs. Plivinājās apģērbi, ņirbēja vienā ņirbēšanā sejas.

Tram, tram, tram, tram! Linkolna vadīts, viņš pagriezās pret arku un neapzināti, pats gandrīz to nemanīdams, mūzikas taktī gāja uz priekšu, Žestikulējošais un dziedošais pūlis virzījās uz vienu pusi, cilvēku straume plūda uz leju, līdz pret Grehemu pagrieztās sejas bija nonākušas viņa kāju līmenī. Priekšā viņš redzēja ceļu, apkārt — svītu, pa labi — apsardzi, augstmaņus un Linkolnu. Pavadoņu saradās aizvien vairāk, un tie reizi pa reizei aizsedza skatu uz pūli kreisajā pusē. Pa priekšu soļoja apsardzes vīri melnos tērpos, pa trīs rindā. Pa šauru, treliņiem ierobežotu pāreju Grehems izgāja cauri arkai, pa kuru iebruka ļaužu masas. Viņš nezināja un arī negribēja zināt, kurp iet. Viņš atskatījās uz gaismas pielieto zāli. Tram, tram, tram, tram!

10

CĪŅA TUMSĀ

Viņš vairs neatradās zālē. Viņš gāja pa galeriju, kas bija pārmesta pār vienu no kustīgajām platformām, kuras šķērsoja pilsētu. Pa priekšu un aiz muguras soļoja svīta. Visa kustīgo ceļu ieleja bija pilna ar cilvēkiem, kas, soļodami no labās uz kreiso pusi, kliedza un vicināja rokas un ieročus, kliedza, parādīdamies redzeslokā, kliedza, iedami garām, un kliedza attālinādamies, kad elektriskās gaismas bumbas sakusa ar apvārsni un paslēpa neapsegto galvu mežu. Tram, tram, tram, tram!

Dziesma, palikusi bez mūzikas pavadījuma, skanēja aizsmakusi un asi, un kāju izsistais raksts — tiam, tram, tram, tram! — sajaucās ar nekārtīgi soļojošā pūļa kāju dipoņu pa augšējiem ceļiem.

Grehemu pārsteidza kontrasts. Nami ielas pretējā pusē šķita tukši, pār sānejām nostieptās troses un tilti tāpat bija tukši un neapgaismoti. Pazibēja doma, ka ari tiem jābūt laužu pārpildītiem.

Drīz viņš pamanīja kaut kādu neizprotamu pulsē- šanu un apstājās. Pa priekšu ejošā svīta soļoja tikai tālāk, bet apkārtējie apstājās līdz ar viņu. Viņu sejās jautās bažas un izbailes. Acīmredzot pulsēja elektriskā gaisma. Viņš arī pacēla galvu.

Sākumā Grehemam likās, ka šī pulsēšana ir nejauša un tai nav nekāda sakara ar notikumiem te apakšā. Katra žilbinoši spožā bumba pulsēja, te sarāvās, te izpletās, te atkal sarāvās kā milža ķetnā saspiesta: tumsu ātri nomainīja gaisma, gaismu — tumsa.

Grehems noģida, ka šai parādībai ir sakars ar cilvēkiem te apakšā. Nami, ielas un blīvās laužu masas pārvērtās brīnumainā gaismas un ēnu rotaļā. Ēnas zibenīgi lēkāja, stiepās garumā, pletās platumā, tad piepeši noplaka un uzradās no jauna. Dziesmu un soļu dimdoņu vairs nedzirdēja. Tūkstošu vienotais maršs bija aprāvies, pūlis šķēlās. Malu malās atskanēja saucieni: «Gaisma! Gaisma!» Grehems raudzījās lejup. Neprātīgajā gaismas dejā iela izskatījās fantastiska. Desmit sekundēs gaisma pilnīgi nodzisa, un piķa nielna tumsa aprija ļaužu miriādes.

Izcēlās juceklis, kāds sagrāba- Grehemu aiz rokas. Kaut kas sāpīgi iebelza viņam pa liela kaulu. Kāds ierēca viņam tieši ausī:

—    Viss kārtībā!

Grehems atbrīvojās no sākotnējā apmulsuma. Viņš atdūrās ar pieri pret Linkolna pieri un skaļi jautāja:

—    Ko nozīmē šī tumsa?

—         Padome pārgriezusi vadus, pa kuriem pilsētai pienāk elektrība. Mums būs jāpagaida. Ļaudis neapstāsies. Viņi grib . . .

Viņa balss noslīka kliedzienu uzplūdos:

—    Glābiet Gulošo! Sargājiet Gulošo!

Kāds no apsardzes uzgrūdās virsū Grehemam un nevilšus iesita viņam pa roku ar ieroci. Ap Grehemu sagriezās dzīvs virpulis, kas mutuļoja ar katru brīdi trokšņaināk un trakāk. Viņš dzirdēja atsevišķas frāzes, bet nepaguva uztvert to jēgu. Vieni deva pretrunīgas pavēles, citi atbildēja. Piepeši tuvumā atskanēja griezīgi kliedzieni.

—    Sarkanā policijā! — kāds nokliedza Grehemam pie pašas auss un aizsteidzās.

Tālumā kaut kas nobrikšķēja, un acumirklī gar ceļa malu uzmirgoja sīki zibšņi. To gaisma izrāva no apkārtējās tumsas milzumu cilvēku, kas bija apbruņoti tāpat kā Grehema apsardze. Visur sāka sprakšķēt un šaudīties ašas gaismas svītras, un tumsa nokrita kā parauts priekškars. Acis apžilbināja spoža gaisma, un pārsteigtais Grehems ieraudzīja cilvēku ķermeņu kamolu. Ielas otrā pusē atskanēja uzmundrinoši saucieni. Grehems gribēja izdibināt, no kurienes nāk gaisma. Augstu gaisā trosē karājās cilvēks, turēdams rokā spožu jo spožu laternu, kas bija izkliedējusi tumsu.

Grehems atkal paskatījās uz kustīgajiem ceļiem. Acīs dūrās sarkans plankums tālumā. Tā bija sarkanās formās ģērbtu cilvēku gūzma, ko, aizsprostojot augšējo eju, bija ielencis un spieda atpakaļ pret nejūtīgo mūri paprāvs pretinieku pūlis. Tur notika cīņa. Cēlās un krita ieroči, dažas galvas šajā cīkstiņā pagaisa, un to vietā uzradās citas; mazās liesmiņas, ko izspļāva zaļi ieroči, gaismā izskatījās pēc pelēkām dūmu strūkliņām.

Piepeši gaisma nodzisa, un ielas no jauna ietina piķa melna tumsa un verdošs haoss.

Kāds uzgrūdās Grehemam virsū. Viņu stūrna pa galeriju. Kāds kaut ko kliedza, acīmredzot viņam, taču Grehems bija pārāk satraukts, lai saprastu. Viņu piespieda pie sienas, un garām aizklunkuroja vairāki cilvēki. Šķita, ka viņa sargi cīnās cits ar citu.

Negaidot atkal parādījās trosē iekārtais cilvēks ar laternu un pār notikuma vietu nolija žilbinoša gaisma. Sarkansvārču bars aizvien vairāk tuvojās, tā priekšējās nodaļas jau bija pusceļā uz ēkas centrālo daļu. Paskatījies uz augšu, Grehems ieraudzīja, ka tie jau ielauzušies pretējās puses zemajās, tumšajās galerijās un pāri savu biedru galvām šauj uz apakšā murdošo pūli. Grehems saprata, kas notiek. Sacēlušies jau pašā sākumā uzdūrušies slēpnim. Sarkanie policisti izmantoja apjukumu, kas bija izcēlies, nodziestot gaismai, un uzbruka viņiem. Tad Grehems attapās, ka ir viens, ka viņa sargi un Linkoins ir palikuši iepakaļ. Steigdamies palīgā, viņi izmisīgi māja tam. Cilvēki uz ielas kaut ko pilnā kaklā kliedza. Pretējās puses ēkas fasāde bija sētin nosēta ar sarkanā ģērbtiem cilvēkiem, kas rādīja uz viņu ar pirkstiem un auroja.

— Gulošo! Glābiet Gulošo! — kliedza pūlis.

Kaut kas ietriecās sienā Grehemam virs galvas. Metāla sienas sudrabainajā virsmā viņš ieraudzīja zvaigžņveida caurumu. Linkoins bija pavisam tuvu. Grehems juta, ka tiek satverta viņa roka. Garām aiz- spindza divas lodes.

Pirmajā mirklī Grehems neaptvēra, ka šauts uz viņu. Viss bija iegrimis tumsā.

Sagrābis Grehemu aiz rokas, Linkoins veda viņu pa galeriju.

— Ātrāk, iekams no jauna nav iedegusies gaisma! — viņš steidzināja.

Viņa satraukums pielipa ari Grehemam. Pašsaglabāšanās instinkts uzveica pārsteiguma stingumu. Kādu bridi Grehems bija aklu nāves baiļu varā. Viņš skrēja, tumsā neredzēdams, kur liek kāju, un uzgrūz- damies līdzās skrejošajiem sargiem. Viņa vienīgā vēlēšanās bija izbēgt no šīs bīstamās galerijas, kur viņš ir tik labi saskatāms. Trešo reizi gaisma noplaik- snījās pavisam tuvu. No ielas atskanēja satraukti kliedzieni, sākās neiedomājams sajukums. Sarkan- svārči gandrīz bija sasnieguši centrālo eju. Neskaitāmas acis bija vērstas pret. Grehemu, un arī viņi kliedza. Pretējā fasāde bija nosēta ar cilvēkiem sarkanos tērpos. Un viņš bija visu šo apbrīnojamo notikumu ass. Tā bija Padomes policija, kas mēģināja viņu sagūstīt.

Viņam par laimi šauts tika steigā no simts piecdesmit metru attāluma. Pāri galvai aizdžinkstēja lodes, ausi apsvilināja izkusušā metāla strūkla, un Grehems bez skatīšanās zināja, ka visa pretējā fasāde ir aplipuši ar sarkanās formās ģērbtiem policistiem, kas iznākuši no slēpņa un šauj uz viņu.

Priekšā nokrita viens no viņa sargiem, un Grehems, nespēdams apstāties, pārlēca pāri konvulsiju raustītajam ķermenim.

Pēc īsa brīža viņš neskarts ienira tumšā ejā, un kāds pilnā sparā uzdrāzās viņam virsū. Aklā tumsā Grehems vēlās lejup pa kāpnēm. Ripodams viņš ar kādu sadūrās, tad ar rokām ieskrēja sienā. Kautiņā saķērušies stāvi apgrieza viņu apkārt un atstūma nost. Grehemu spieda no visām pusēm. Viņam jau trūka elpas, likās, ka brīkšķ ribas. Tad viņš jutās brīvāk, pūlis rāva viņu līdzi, un drīz Grehems atra- dēs tajā pašā lielajā teātri, no kura nesen bija izgājis. Brīžiem kājas pat neskāra grīdu. Viņš klupa un darbojās ar elkoņiem. Atskanēja saucieni: «Viņi tuvojas!» un apslāpēti kliedzieni. Grehema kāja atsitās pret kaut ko, un viņš izdzirdēja aizsmakušu vaidu. Skanēja ari saucieni: «Gulošais!» — bet Grehems bija pārāk apdullis, lai varētu atbildēt. Sāka tarkšķēt zaļie ieroči. Grehems bija zaudējis pats savu gribu, akli, bez domāšanas, automātiski kā atoms ļāvās panikā bēgošajam pūlim. Viņu stumdīja, grūstīja, maidzīja, viņš atsitās pret pakāpienu un attapās uz no- gāzenas virsmas. Piepeši no tumsas iznira krīta bālas un pārsteigtas, izbiedētas un sviedriem noplūdušas sejas. Kāda jaunekļa seja bija Grehemam pavisam tuvu, nepilnas divdesmit collas atstatu. Tobrīd Grehems nepievērsa šim faktam nekādu uzmanību, turpretī vēlāk tas viņam bieži rādījās sapņos. Šis pūļa saspiestais jauneklis bija nošauts un jau beigts.

Arī ceturto spožo zvaigzni laikam bija iededzinājis cilvēks troses galā. Caur platajiem logiem un arkām plūstošā gaisma atklāja Grehemam, ka viņš atrodas bēgošo vidū pašā lielā teātra apakšā. Melnās ēnas vērta šo ainu drūmu. Netālu no Grehema policijas nodaļa lauzās cauri pūlim. Grehems nezināja, vai viņš ir pamanīts vai nav. Viņš meklēja Linkolnu un savu apsardzi. Linkoins stāvēja pie pašas skatuves melnā ģērbtu revolucionāru lokā, slējās pirkstgalos un raudzījās uz visām pusēm, savukārt meklēdams Grehemu. Viņam aiz muguras bija tukšu krēslu rindas, no kurām viņu šķīra ne visai augsta barjera. Grehemam kaut kas ienāca prātā, un viņš sāka lauzt sev ceļu uz barjeru. Kad viņš bija to sasniedzis, gaisma nodzisa.

Grehems veicīgi atbrīvojās no garās mantijas, kura ne tikai traucēja kustēties, bet arī piesaistīja uzmanību. Kāds sapinās mantijas krokās. Grehems pārrāpās pāri barjerai un nolēca otrā pusē tumsā. Taustīdamies viņš devās uz eju, kas veda augšup. Tumsā šaušana mitējās, soļu dipoņa un kliedzieni pierima. Piepeši Grehemam kāja aizķērās aiz kāda pakāpiena, viņš paklupa un pakrita. Tumsā atkal uzliesmoja spožas saliņas, no jauna uzbangoja kņada, un pa platiem atvērumiem teātra sienā iespīdēja piektās žilbinoši baltās zvaigznes gaisma.

Veldamies pāri krēsliem, Grehems izdzirdēja komandas un šāvienu blīkšķus, uzrausās kājās un pieliecās, pamanījis, ka grupiņa melnā ģērbtu cilvēku ap viņu šauj uz sarkanajiem apakšā, lēkdami no krēsla uz krēslu un slēpdamies aiz tiem, lai pārlādētu ieročus. Viņš instinktīvi parāvās aiz krēsliem, redzēdams, ka nomaldījušās lodes uzšķērž gaisa spilvenus un sakapā to mīkstos metāla ietvarus. Instinktīvi viņš apsvēra celiņu izvietojumu un drošāko ceļu, lai bēgtu, kad visu atkal klās tumsas plīvurs.

Uz krēsla uzlēca jauns cilvēks izbalējušā zilā apģērbā.

— Hallo! — viņš izkliedza. Viņa kājas bija collas sešas no Gulošā galvas.

Viņš paskatījās uz Grehemu, taču nepazina to, tad pagriezās, izšāva un iesaucās: «Pie velna Padomi!» — un atkal notēmēja. Grehemam šķita, ka jaunekļa kakls kļuvis uz pusi mazāks. Kaut kas uzpilēja Grehemam uz vaiga. Zaļais ierocis sastinga puspacelts. Mirkli jaunais cilvēks stāvēja ar trulu izteiksmi sejā, tad sāka svērties uz priekšu. Viņam ieliecās ceļi. Viņš nogāzās zemē, un to pašu brīdi kļuva tumšs. Izdzirdējis nokrītam ķermeni, Grehems pielēca kājās un, dzīvību glābdams, skrēja uz celiņu. Viņš nostiepās garšļaukus, uzrausās kājās un metās skriet pa celiņu uz augšu.

Kad gaisma iedegās sesto reizi, Grehems jau bija tuvu pie izejas. Ko nagi nes viņš metās turp, kamēr gaisma nav nodzisusi. Kad viņš pagriezās ap stūri, viss atkal iegrima absolūtā tumsā. Zemē notriekts, viņš veicīgi uzrausās kājās. Viņš bija iekļuvis neredzamu bēgļu pūlī, kas drāzās vienā virzienā. Viņš domāja to pašu, ko visi, — kā tikt tālāk no kaujas vietas. Viņš grūstījās, lauzās uz priekšu, klupa, skrēja, tika saspiests tā, ka zaudēja pamatu zem kājām, līdz izkļuva brīvībā.

Dažas minūtes viņš skrēja pa tumšu, līkumotu gaiteni, tad šķērsoja platu atklātu vietu, aiz kuras sākās gara nogāze, un beidzot nokāpa līdzenā laukumiņā. Visapkārt kliedza: «Viņi tuvojas! Policija drīz būs klāt! Viņi šauj! Ejiet tālāk no sadursmes vietas!

Policisti šauj! Uz Septītā Ceļa būs droši. Prom uz Septīto Ceļu!»

Pūlī bija ne tikvien sievietes un bērni, bet arī vīrieši.

Pūlis cauri arkai izspraucās vāji apgaismotā atklātā vietā. Melni stāvi lēca un rāpās augšā pa gigantiskiem pakāpieniem. Ļaudis izklīda pa labi un pa kreisi . . . Drīz Grehems bija palicis viens. Viņš apstājās pie pēdējā pakāpiena, priekšā bija sēdvietas un neliels kiosks. Izgājis laukumiņā, viņš apstājās kioska dzegas ēnā un, smagi elsodams, apskatījās apkārt.

Visu slēpa pelēka pustumsa, un tomēr Grehems saskatīja, ka tie ir tagad nekustīgo «ceļu» platformu augstie pakāpieni. Platformas aizlocījās katra uz savu pusi, pāri tām slējās varenas celtnes ar nesalasāmiem uzrakstiem un sludinājumiem, un cauri sijām un

\partrosēm balsnīja saraustīta debesu josliņa. Garām aiz- trauca vairāki cilvēki. Cik varēja noprast no sarunām un izsaucieniem, viņi steidzās iesaistīties cīņā. Citi slapstījās pa tumšiem kaktiem.

No tālienes nāca cīnās troksnis. Skaidrs bija viens — šī nebija tā iela, uz kuras atradās teātris. Kaujas iespaidi pamazām gaisa. Viņi taču cīnījās par viņu!

Grehems līdzinājās cilvēkam, kas atlicis sāņus aizraujošu grāmatu, un viņu pārņēma šaubas, vai notiekošais bijis realitāte. Detaļas viņš vairs neatcerējās, pārāk spēcīgs bija kopiespaids. Atmiņā bija iespiedusies bēgšana no Padomes gūsta, ļaužu pārpildītā zāle un sarkano policistu uzbrukums, toties ar pūlēm Grehems atcerējās savu atmodu un mokošās gaidas Klusajās Istabās. Pirmo reizi atmiņā atausa Pentargenas ūdenskritums, kas šķieda vējā šļakatas, un saules apspīdētā drūmīgā Kornišas piekraste. Kontrasts bija pārsteidzošs, tad aiza aizbruka ciet un viņš sāka apjaust savu stāvokli.

Noslēpumainība, kas viņu bija apņēmusi Klusajās Istabās, bija zudusi, un Grehems sāka atšķirt īstenības kontūras. Nesaprotamā kārtā viņš ir kļuvis par pasaules saimnieku, un lielās politiskās partijas cīnās viņa dēļ. Vienā pusē — Padome ar savu sarkano policiju, kas piesavinājusies viņa īpašumu un dzīrās viņu nonāvēt, otrā pusē — revolūcija ar tās noslēpumaino vadoni Ostrogu, kas bija viņu atbrīvojis. Un visa gigantiskā pilsēta raustās abu partiju cīņas konvulsijās. Šī viņa pasaule nudien ir zaudējusi prātu!

— Es nesaprotu! — Grehems iesaucās. — Es nesaprotu!

Starp karojošajām partijām viņš bija izslīdējis brīvībā. Kas būs tālāk? Kas notiek patlaban? Viņš iztēlojās, kā sarkanā ģērbtie vīri meklē viņu rokā, klīdinādami melnā ģērbtos revolucionārus.

Lai nu kā, viņš bija guvis atelpu. Nemanīts viņš vēroja notikumu norisi. Saspringti ielūkodamies celtņu tumsā, viņš atcerējās, ka augšā aust saule, ka visu pasauli joprojām apspīd dienas gaisma. Drīz Grehems jutās spēcināts. Caurcaurēm izmirkušās drānas bija gandrīz izžuvušas. Viņš nogāja pa šiem krēslainajiem ceļiem vairākas jūdzes, ne ar vienu nepārmīdams vārdu, neviena neuzbilsts, tumšs rēgs starp citiem tumšiem rēgiem — iekārots atnācējs no pagātnes, nejaušs pasaules valdnieks. Baidīdamies, ka viņu varētu pazīt, Grehems vairījās no vietām, kas bija apgaismotas vai kur pulcējās cilvēki; tādos gadījumos viņš vai nu pavēroja un griezās atpakaļ, vai arī gāja pa citām kāpnēm. Kaut gan tuvumā nekur cīņas nenotika, visa pilsēta bija satraukta. Reiz viņam pat vajadzēja bēgt, lai nesastaptos ar nodaļu, kas soļoja pa ielu un savāca visus pretimnācējus. Likās, ka nav neviena neitrālā.

Nodaļa sastāvēja galvenokārt no vīriešiem, un tiem visiem bija ieroči. Cīņas degpunkts acīmredzot bija tajā pilsētas daļā, no kuras Grehems nāca. No tās puses laiku pa laikam atlidoja attāla dunoņa. Gre- hemā uzliesmoja cīņa starp piesardzību un ziņkāri. Virsroku guva piesardzība, un viņš aizvien vairāk attālinājās no sadursmes vietas. Viņš gāja neviena netraucēts un nepamanīts. Drīz noklusa pat cīņas atbalsis, ceļā pagadījās mazāk un mazāk cilvēku, līdz beidzot ielas kļuva pavisam tukšas. Namu fasādes te bija vienkāršākas un rupjākas; Grehemam likās, ka viņš iemaldījies tukšu noliktavu rajonā. Vientulības apņemts, viņš palēnināja soli.

Ķermeni bija ielijis nogurums. Reizēm viņš nogriezās sāņus, lai atpūstos uz kāda augšējo ceļu soliņa. Taču urdošais nemiers un doma par aktīvo līdzdalību šajā cīņā nekur nedeva miera. Vai tiešām cīnījās tikai viņa dēl?

Tad pa kādu izmirušu ielu atvēlās zemestrīces dārdiem līdzīgs troksnis: pilsētai cauri brāzās salta gaisa strāva, šķindēja stikli, kā krampjos raustījās, šķobījās un bruka sienas. Nepilnu simts metru attālumā no vidējās galerijas jumta nobira stikli un dzelzs, vēl tālāk bija dzirdami kliedzieni un šāvieni. Grehems metās skriet, pats nezinādams, kurp.

Kāds skrēja viņam pretī. Grehems atguva savaldību.

— Ko viņi uzspridzināja? — aizelsies jautāja cilvēks. — Tas taču bija sprādziens. — Grehems nepaguva atbildēt, kad cilvēks jau bija projām.

Priekšā slējās krēslā tītas ēkas, lai gan debesis jau apgaismoja ausma. Grehema acīm atklājās daudz svešāda un nesaprotama; dažus uzrakstus viņš izburtoja. Ar lielu acu un prāta piepūli viņam no svešajiem burtiem izdevās salikt vārdus «Te ir Idemits» un «Darba Birojs — Sānmalā». Ērmoti tā iedomāties, ka visi šie klintīm līdzīgie nami pieder tev!

Gadījums bija palīdzējis viņam atgriezties dzīvē. Grehemam tiešām bija izdevies tāds lēciens laikā, par kādu bija fantazējuši romānu autori. Viņš bija gatavs vērot jauno pasauli. Bet izrādes vietā Grehemu pārsteidza nāves briesmas, biedinošas ēnas un tumsība. Varbūt kādā melnā labirintā viņu gaida nāve. Varbūt viņu nogalina, iekams viņš kaut ko uzzinājis. Ej nu sazini, vai slepkava neglūn aiz šī paša stūra . .. Grehemā modās kaisla vēlēšanās visu redzēt., kaislas ilgas visu uzzināt.

Viņš centās izvairīties no tumšiem nostūriem. Tā vien gribējās paslēpties. Bet kur tverties, lai neliktos uzkrītoši, kad atkal iedegsies gaisma? Beidzot viņš apsēdās uz kāda soliņa, pārliecināts, ka ir viens.

Viņš aizsedza nogurušās acis ar rokām. Ja nu, atvēris acis, viņš vairs neierauga šīs tumsas klātās paralēlo ceļu siles un neskaitāmās ēkas? Ja nu atklājas, ka pēdējo dienu notikumi, viņa atmoda, satrauktais pūlis, tumsa un cīņas — tas viss ir tikai māņu tēls, kāds jauna veida sapnis? Jā, tam jābūt sapnim, ne velti tas ir tik nesakarīgs, tik neloģisks. Kāpēc ļaudis cīnījās par viņu? Kāpēc šī jaunā, pilnīgākā pasaule turēja viņu par savu kungu un pavēlnieku?

Tā Grehems prātoja, sēdēdams ar aizvērtām acīm. Un tad, neticēdams ausīm, viņš atvēra acis cerībā ieraudzīt pazīstamo deviņpadsmitā gadsimta dzīves ainu, mazo Boskāslas ostu, Pentargenas klintis vai savu guļamistabu. Taču īstenībai nav nekādas daļas par cilvēku cerībām. No tumsas iznira cilvēku grupa ar melnu karogu, lai iesaistītos cīņā, bet aizmugurē slējās reibinoši augsta fasāde ar grūti saburtojamiem, izplūdušiem uzrakstiem.

— Tas nav sapnis, — Grehems sacīja, — nē, tas nav sapnis.

Un viņš atkal aizsedza seju ar rokām.

11

VECAIS VISZINIS

Grehems satrūkās, izdzirdēdams turpat blakus kādu nokāsējamies.

Viņš strauji pagriezās un ieraudzīja dažus metrus tālāk iežogojuma paēnā sēžam sīciņu, kuprainu stāvu.

—           Vai jums ir kādi jaunumi? — cilvēks jautāja sevišķi drebošā balsi.

Grehems uzreiz neattapa, ko atbildēt.

—    Nav gan, — viņš teica.

—           Es nogaidu te, lai atkal iedegas gaisma, — sacīja večuks. — Šie zilie nelieši ir visur . .. visur.

Grehems kaut ko atmurmināja. Veltīgi viņš centās saskatīt tumsā sirmgalvja seju. Viņš gribēja runāt, bet nezināja, kā iesākt.

—           Tumšs un nemīlīgs, — piepeši ierunājās večuks. — Tumšs un nemīlīgs. Vajadzēja man līst ārā no mājām tādā briesmu laikā!

—           Viegli nav, — piebalsoja Grehems. — Jums ir grūti.

—            Tik tumšs! Vecam tādā tumsā itin viegli pazust. Visi kā prātu zaudējuši. Karo un plēšas. Policija tos izklīdināja, un tagad visur vazājas klaidoņi. Kādēļ viņi neatved nēģerus, lai tie gādā par kārtību? Man šīs tumšās ejas ir līdz kaklam. Es uzkritu virsū kādam līķim. Drošāk tomēr ir kompānijā, — večuks turpināja, — ja vien tā ir kārtīgu cilvēku kompānija.

Tad večuks piecēlās un pienāca tuvāk Grehemam. Acīmredzot viņš bija atstājis patīkamu iespaidu. Vecais apsēdās, nopriecādamies, ka vairs nav viens.

—           Jā, — viņš sacīja, — ir gan briesmīgi laiki. Karo un plēšas, visur vāļājās līķi. Tumšos kaktos mirst vīrieši, stipri, veseli vīrieši. Dēli! Man ir trīs dēli. Dievs zina, kur viņi ir patlaban!

Večukam aizlūza balss, tad viņš atkārtoja:

—    Dievs zina, kur viņi ir patlaban.

Grehems gudroja, ko atbildēt, lai nenodotu sevi.

—    Šis Ostrogs uzvarēs, — večuks atsāka. — Viņš

noteikti uzvarēs. Neviens lāgā nezina, kas viņam padomā. Mani dēli ir pie vēj dzinējiem, visi trīs. Viena no manām vedeklām kādu joni bija viņa mīļākā. Viņa mīļākā! Mēs neesam nekādi vienkāršie cilvēki, lai gan šonakt man jāklimst tumsā … Es zinu, kas notiek. Paredzēju ātrāk par visiem. Bet šī tumsa! Padomājiet, tumsā uzkrist virsū līķim!

Večukam no krūtīm lauzās gārdzoša elpa.

—    Ostrogs … — ierunājās Grehems.

—           Dižākais vadonis, ko pasaule jebkad redzējusi, — večuks viņu pārtrauca.

Grehems koncentrēja domas.

—           Padomei tautā ir maz draugu, — viņš nedroši iebilda.

—           ļoti maz. īpaši starp trūcīgajiem. Viņu laiks ir pagājis. Jā! Viņiem vajadzēja rīkoties gudrāk. Vēlēšanas bija divreiz. Un Ostrogs . .. Bet tagad ir jau sācies, un nekas vairs nelīdzēs, nekas vairs nelīdzēs. Divreiz viņi noraidījuši Ostrogu, Ostrogu vadoni! Es dzirdēju, cik nikns viņš toreiz kļuvis, briesmīgi nikns. Lai dievs viņam stāv klāt! Nekas zemes virsū viņam nelīdzēs, ja viņš sakūdījis pret tiem Strādnieku Sabiedrības. Neviens cits to nebūtu iedrošinājies. Visi zilie apbruņoti un izgājuši ielās. Gan viņš uzvarēs. Viņš uzvarēs. .

Brīdi večuks klusēja.

—    Šis Gulošais … — viņš sāka un aprāvās.

—    Jā, nu? — jautāja Grehems.

Vecišķā balss sāka konfidenciāli čukstēt, bālā seja pieliecās tuvāk.

—    īstais Gulošais . ..

—    Nu?

—    Pirms daudz gadiem miris.

—    Kā tā? — Grehems asi noprasīja.

—    Pirms daudz gadiem. Miris. Pirms daudz gadiem.

—    Kā jūs tā varat runāt? — Grehems nenoturējās.

—    Varu. Varu tā runāt. Viņš ir miris. Gulošo, kas pamodās tagad . .. viņi naktī apmainīja. Kāds līdz nemaņai piedzirdīts nabags. Bet es nedrīkstu stāstīt jums visu, ko zinu. Es nedrīkstu stāstīt jums visu, ko zinu.

Kādu laiku viņš kaut ko murmināja pie sevis. Noslēpums viņam acīmredzot nedeva mieru.

—    Es nepazīstu tos, kas viņu iemidzināja, — tas notika vēl pirms manis, — bet es pazīstu cilvēku, kas viņam iešļircinājis uzbudinošu līdzekli un atmodinājis viņu. Izredzes bija desmit pret vienu, — vai nu atmodināt, vai nogalināt. Atmodināt vai nogalināt. Tur savu roku pielicis Ostrogs.

Grehems bija tik pārsteigts, ka vairākkārt pārtrauca sirmgalvi, likdams viņam atkārtot stāstīto un kāri iztaujādams, lai spētu ticēt savām ausīm. Tātad viņa atmoda nav bijusi dabiska! Vai tie būtu vecā vīra murgi, vai arī visā tajā ir kripatiņa patiesības? Kādā atmiņas apcirknī viņam bija aizķēries, ka tādi gadījumi ir iespējami, ja pastāv stimulējoši līdzekli. Ienāca prātā, ka viņam laimējies, sastopot šo sirmgalvi: taču viņš uzzinās kaut ko vairāk par jauno pasauli. Vecais vīrs ilgi šņākuļoja un krekšķināja, tad ierunājās augstā, aizsmakušā balsī:

—    Pirmoreiz viņi to noraidīja. Es to visu zinu.

—    Ko noraidīja? — Grehems jautāja. — Gulošo?

—    Gulošo? Nē jel. Ostrogu. Viņš bija briesmīgs, briesmīgs! Viņam toreiz tika apsolīts, apsolīts nākamreiz. Muļķi viņi bija, noniecinādami tādu cilvēku. Tagad visa pilsēta lej ūdeni uz viņa dzirnavām un viņš samaļ tādus kā mēs abi. Samaļ miltos. Iekams viņš atjaunos kārtību, strādnieki būs paguvuši pārkost cits citam rīkli un apkaut visādus ķīniešus un strādnieku policiju, bet mūs, pārējos, liks mierā. Līķi! Laupīšanas! Tumsa! Nekas tamlīdzīgs pēdējā gadu grosā nav noticis. Eh, plāni klājas mazajiem ļautiņiem, kad lielie saiet matos! Plāni gan!

—    Kā jūs teicāt? Kas nav noticis pēdējā gadu grosā?

—    Ko? — pārjautāja večuks.

Rūkdams, ka Grehems neskaidri izrunā vārdus, viņš lika tam atkārtot jautājumu vairākas reizes.

—    Nebija kautiņu, asinsizliešanas, ieroču žvadzi- nāšanas, un muļķi nekladzināja par brīvību un tamlīdzīgām blēņām, — vecais paskaidroja. — Visā savā mūžā neesmu pieredzējis kaut ko tādu. Tagad atkārtojas tas pats, kas vecos laikos, kad Parīzē sacēlās tauta. Tas bija pirms trīs gadu grosiem. Es saku, nekā tāda nav bijis. Bet tāda jau tā pasaule radīta. Viss atkārtojas. Es zinu. Es zinu. Ostrogs ir strādājis piecus gadus, un visur ir rūguši nemieri, ir piedzīvots bads, draudi, augstas runas un ieroču šķinda. Zilais audekls un kurnēšana. Neviens nevar justies drošs. Katrs cenšas nemanīts nozust un ielīst kādā spraugā. Un, lūk, kur mēs esam! Sacelšanās, cīņa — un Padomei beigas.

—    Jūs jau esat labi informēts par visiem notikumiem, — sacīja Grehems.

—    Es atstāstu to, ko esmu dzirdējis. Manī nav Pļāpu Mašīnas.

—    Nē, — noteica Grehems, gudrodams, kas tā par mašīnu. — Un jūs droši zināt, ka Ostrogs … ka tieši Ostrogs noorganizējis šo dumpi un sarīkojis Gulošā atmodu? Tādēļ vien, ka nav uzņemts Padomē?

—    Manuprāt, visi to zina, — atbildēja sirmgalvis.

— Izņemot galīgus muļķus. Viņš nodomājis pats pārvaldīt valsti. Vai nu Padomē, vai bez tās. Katrs to zina. Un te nu mēs sēžam tumsā starp līķiem! Bet kur tad jūs esat bijis, ka nezināt par cīņu starp Ostrogu un Verneju? Un kāds, pēc jūsu domām, ir šo nemieru cēlonis? Gulošais, jā? Jūs domājat, ka Gulošais tiešām eksistē un ir atmodies pats?

—     Es maz zinu un esmu vecāks, nekā izskatos, — Grehems atbildēja. — Bez tam man ir vāja atmiņa. Daudz ko, kas noticis … it īpaši pēdējos gados .. . Taisnību sakot, diez vai es zinu vairāk par pašu Gulošo.

—     Ak tā? — nobrīnījās večuks. — Jūs sakāt, ka esat vecs? Starp citu, jūs nemaz neizskatāties vecs. Tiesa, ne visi saglabā atmiņu tik ilgi kā es. Bet tie taču ir svarīgi notikumi! Un jūs neesat tik vecs, cik es, nebūt ne. Bet lai nu paliek. Negribu spriest par citiem pēc sevis. Es liekos jaunāks, nekā patiesībā esmu. Varbūt jūs izskatāties vecāks par saviem gadiem?

—    Tā tas ir, — atteica Grehems. — Pie tam ar mani notika dīvainas lietas. Es zinu gaužām maz. Piemēram, vēsture. Vēsturi es nezinu gandrīz nemaz. Gulošais un Jūlijs Cēzars man ir viens un tas pats. Interesanti, ko jūs par visu to teiksiet.

—    Es nezinu pārāk daudz, — sacīja večuks. — Šo to zinu, bet… Tss!

Abi apklusa un ieklausījās. No tālienes atvēlās smaga duna, zem sēdošo kājām nodrebēja zeme. Garāmgājēji piestāja un sāka sasaukties. Ziņkāres tirdīts, sirmgalvis uzrunāja kādu, kas steidzās garām. Grehems, viņa piemēra iedrosmināts, piecēlās un izvaicāja citus. Neviens nezināja, kas noticis.

Atgriezies vecajā vietā, Grehems izdzirdēja sirmgalvi pusbalsī kaut ko purpinām. Pāris minūtes abi klusēja.

Grehemu mocīja doma par tik tuvu un vienlaikus tomēr tik tālu gigantisku cīņu. Vai patiesi šim večukam ir taisnība, vai var ticēt garāmgājēju ziņām, ka revolucionāri uzvarēs? Bet varbūt viņi maldās un sarkanā policija attīra ielas? Kuru katru brīdi kauja var pārsviesties uz šo kluso pilsētas daļu un atkal ieraut viņus notikumu virpulī. Vajadzēja izmantot iespēju un, kamēr vēl laiks, izdibināt no vecā visu, ko var.

Grehems pagriezās pret sirmgalvi, bet jautājums palika viņam uz mēles. Večuks ierunājās pats:

—    Re, kā tas viss satrāpījies! Tas Gulošais, kam tic visi muļķi! Es zinu par viņu visu, vēsture man allažiņ ir padevusies. Kad es biju puika, es lasīju iespiestas grāmatas. Jūs man neticēsiet. Iespējams, ka jūs nevienu no tām neesat pat redzējis. Tās visas ir sabirzušas putekļos, un Sanitārā Sabiedrība tās sadedzina, lai taisītu no šīm grāmatām flīzes. Tomēr savs labums no tām bija. Šo to no tām varēja iemācīties. Šīs jaunmodīgās Pļāpu Mašīnas — jums tās vairs nešķiet jaunmodīgas, vai ne? — ir viegli klausīties, bet tikpat viegli arī aizmirst. Es tomēr esmu izpētījis visu, kas attiecas uz Gulošo.

—    Tas izklausīsies neticami, — nedroši teica Grehems, — bet es zinu tik maz . .. esmu bijis tik aizņemts ar savām sīkajām personiskajām darīšanām .. . apstākļi tā sagadījušies, ka es neko nezinu par Gulošo. Kas viņš bija?

—    Es zinu, — teica večuks, — es zinu. Viņš bija nenozīmīga persona un sapinās, nabadziņš, ar vieglprātīgu sievieti. Tad viņš iegrima letarģiskajā miegā. Vēl ir saglabājušās tādas nobrūnējušas fotogrāfijas,

kurās viņš redzams gulošs pirms pusotra simta grosu gadu, pirms pusotra simta grosu gadu.

—    Sapinās, nabadziņš, ar vieglprātīgu sievieti … — Grehems atkārtoja pie sevis, tad skaļi piebilda: — Labi, turpiniet.

—    Redziet, viņam bija brālēns, vārdā Vormings, neprecējies cilvēks, bez bērniem. Tolaik parādījās idemita ceļi, un, izmantojot to, Vormings ar spekulā-

1 cijām kļuva stāvus bagāts. Jūs, protams, esat dzirdējis? Neesat? Viņš nopirka visus patentus un izveidoja lielu sabiedrību. Tais laikos vēl pastāvēja grosu grosi individuālu uzņēmumu un sīku sabiedrību. Grosu grosi! Viņa ceļi nonāvēja dzelzceļus pārdesmit gados. Viņš uzpirka tos un pārvērta par idemita ceļiem. Negribēdams savu lielo īpašumu Sadrumstalot vai atstāt akcionāriem, viņš novēlēja visu Gulošajam un iecēla īpašu Aizbildnības Padomi. Viņš domāja, ka Gulošais nekad neatmodīsies, ka viņš gulēs tik ilgi, kamēr miegs kļūs par nāvi. Viņš to zināja pārlieku labi, un še tev — iekrita! Kāds amerikānis, kam abi dēli bija gājuši bojā kuģa katastrofā, arī novēlēja savu lielo īpašumu Gulošajam. Tādā kārtā Aizbildnības Padomes rīcībā jau pašā sākumā bija aptuveni divpadsmit miriādu lauvu, ja ne vairāk.

—    Kā viņu sauca?

—    Grehems.

—    Nē, es domāju to amerikāni.

—    Izbisters.

—    Izbisters! — Grehems iesaucās. — Es taču nezināju pat viņa vārdu!

—    Kāds tur brīnums, — atteica večuks, — kāds tur brīnums. Mūsdienās cilvēki skolās sevišķi daudz vis neiemācās. Bet es par viņu zinu visu. Viņš bija bagāts amerikānis, ieceļojis no Anglijas, un atstāja

Gulošajam pat vairāk nekā Vormings. Kā viņš tika pie īpašuma? Ko nezinu, to nezinu. Laikam taisīja gleznas ar mašīnām. Vārdu sakot, viņš kļuva bagāts, novēlēja visu savu īpašumu, un tā radās Padome. Sākumā tā bija Aizbildnības Padome.

—    Un kā tā izauga?

—    Ak, kā jūs nesaprotat! Kur nauda ir, tur nauda rodas, un divpadsmit galvas ir gudrākas par vienu. To viņi nostrādāja veikli. Ar naudu viņi ietekmēja politiku un palielināja kapitālu, laižot to apgrozībā un nosakot tarifus. Kapitāls auga un auga. Sie aizbildņi gadiem ilgi darbojās ar Gulošā firmas nosaukumu, zem sabiedrību maskas un tamlīdzīgiem paņēmieniem. Padome kārtoja juridiskus darījumus, hipotēku un akciju lietas, uzpirka jebkuru politisko partiju, jebkuru avīzi. Ja jūs paklausīsieties tolaiku vēsturi, jūs redzēsiet, ka Padome auga vienā augšanā. Tās rokās koncentrējās biljoniem lauvu — viss Gulošā īpašums. Un sākums tam visam bija nejaušība — Vorminga testaments un negadījums ar Iz- bistera dēliem.

Ir gan tas cilvēks dīvains radījums, — večuks turpināja. — Es nekādi netieku gudrs, kā Padome tik ilgi varēja sastrādāt. Divpadsmit cilvēku — tas ir daudz. Jau no pašas pirmās dienas viņi darbojās uz vienu roku. Un tomēr viņi krita. Manās jaunības dienās Padome nozīmēja to pašu, ko muļķim dievs. Mēs nedrīkstējām pat domās pieļaut, ka Padome varētu rīkoties aplami. Par viņu sievietēm mēs nedrīkstējām ne sapņot! Tagad esmu kļuvis gudrāks.

Ir gan cilvēks dīvains radījums. Te mēs esam, jūs — jauns un neko nezināt, bet es — septiņdesmit- gadīgs vecis. Man būtu piedodams, ka es aizmirstu, — es jums visu to skaidroju septiņdesmit, septiņdesmit… Un tomēr es vēl dzirdu un redzu, dzirdu labāk, nekā redzu. Galva man ir skaidra, un es par visu esmu lietas kursā. Septiņdesmit! … Dzīve ir savāda. Man bija divdesmit, kad Ostrogs bija mazs puiķelis. Es pazinu viņu vēl pirms tam, kad viņš bija izsities līdz Vējdzinēju Pārvaldes vadītāja postenim. Kopš tā laika daudz kas ir mainījies. Es arī kādreiz staigāju zilā. Un, lūk, esmu nodzīvojis līdz šai dienai, lai redzētu šo dumpi, tumsu, jucekli un līķu kaudzes uz ielām. Un tas viss ir viņa roku darbs! Tas viss ir viņa roku darbs!

Un večuks sāka klusi murmināt, laikam cildināja Ostrogu.

Grehems domāja.

—   Atļaujiet, — viņš ierunājās un izstiepa roku, it kā grasītos skaitīt pirkstus. — Tātad Gulošais bija aizmidzis …

—    Viņš tika apmainīts, — iestarpināja sirmgalvis.

—    Pieņemsim. Bet Gulošā īpašums pa to laiku divpadsmit aizbildņu rokās auga un auga, līdz beidzot aprija gandrīz visu pasauli. Pateicoties šim īpašumam, divpadsmit aizbildņi kļuva par pasaules valdniekiem, tāpēc ka viņiem bija cenzs, gluži kā vecos laikos Anglijas parlamentā . ..

—   Jā, — atsaucās večuks, — tas ir trāpīgs salīdzinājums. Jūs nemaz neesat tik …

—    Un tagad šis Ostrogs uzkurinājis pasauli ar negaidītu Gulošā atmodu, kam neticēja neviens, izņemot māņticīgos vienkāršos ļautiņus. Gulošais pieprasīja no Padomes savu īpašumu.

Večuks apstiprināja teikto nokāsēdamies.

—   Savādi, — viņš teica, — sastapt cilvēku, kas dzird šīs lietas pirmo reizi.

—    Kā tad, ka savādi, — Grehems piebalsoja.

—    Vai jūs esat bijis Baudu Pilsētā? — večuks jautāja. — Visu mūžu esmu ilgojies. .. — Viņš iesmējās. — Vēl tagadīt es mlļuprāt papriecātos. Kaut vai paskatītos, arī tad būtu labi.

Viņš nomurmināja vēl vienu frāzi, ko Grehems nesaprata.

—    Kad Gulošais pamodās? — negaidot iejautājās Grehems.

—    Pirms trim dienām.

—    Kur viņš ir patlaban?

—    Viņš ir Ostroga rokās. Viņš izbēga Padomei pirms kādām četrām stundām. Manu dārgo ser, kur jūs visu laiku esat bijis? Viņš ir bijis tirgu zālē, kur notikusi cīņa. Visa pilsēta par to klaigā. Visas Pļāpu Mašīnas. Par to dzirdams malu malās. Muļķi, kas aizstāv Padomi, — pat tie runā tā. Visi joza turp, lai redzētu viņu, un katrs dabūja ieroci. Vai tad jūs bijāt pilnā vai gulējāt? Tādā reizē! Nē, jūs dzenat jokus! Izliekaties, ka neko nezināt. Arī elektrību nodzēsa tādēļ, lai apklusinātu Pļāpu Mašīnas un neļautu cilvēkiem pulcēties. Varbūt jūs gribat teikt…

—    Esmu dzirdējis, ka Gulošais izbēdzis, — Grehems sacīja. — Taču drīz būšot rokā. Bet vai jūs' esat pārliecināts, ka viņš ir pie Ostroga?

—    Ostrogs nelaidīs viņu vaļā, — sirmgalvis atteica.

—    Bet Gulošais? Vai jūs esat pārliecināts, ka viņš nav īsts? Es neesmu dzirdējis …

—    Tā domā visi muļķi. Jā, tā viņi domā. It kā nebūtu dzirdējuši tūkstošiem visdažādāko lietu. Es pārāk labi pazīstu Ostrogu. Vai es jums nestāstīju? Savā ziņā mēs ar viņu esam radi. Jā gan, radi. Ar manas vedeklas starpniecību.

—    Es domāju . ..

—    Ko?

—    Es domāju, diezin vai Gulošajam izdosies tikt pie varas. Es domāju, ka viņš būs lelle vai nu Ostroga, vai Padomes rokās, līdzko cīņa būs beigusies.

—    Ostroga rokās katrā ziņā. Kādēļ lai viņš nebūtu lelle? Iedomājieties sevi viņa vietā. Viņa labā tiek darīts viss, viņam pieejamas visas baudas. Kādēļ lai viņš tiektos pēc varas?

—    Kas tās par Baudu Pilsētām? — jautāja Grehems.

Večuks lika atkārtot jautājumu. Beidzot pārliecinājies, ka saklausījis pareizi, viņš pikti iebukņīja Grehemu ar elkoni.

—    Tas nu ir par traku! — viņš teica. — Jūs ņirgājaties par vecu vīru. Man jau sen ir aizdomas, ka jūs zināt vairāk nekā izliekaties.

—    Varbūt, — atbildēja Grehems. — Bet kādēļ lai es izliktos? Es patiesi nezinu, kas ir Baudu Pilsēta.

Večuks noķiķināja.

—   Vēl vairāk — es neprotu lasīt jūsu uzrakstus, es nezinu, kāda nauda patlaban ir apgrozībā, es nezinu, kādas ārvalstis ir pasaulē. Es nezinu, kur es atrodos. Es neprotu skaitīt. Es nezinu, kur dabūt ēdienu, dzērienu un pajumti.

—   Gana, gana! — sacīja večuks. — Ja jums tagad pasniegtu glāzi ar dzērienu, ko jūs ar to darītu — liktu pie auss vai pie acīm?

—    Es lūgšu jūs pastāstīt man par visu.

—    Kā tad, zīdā tērpies džentlmenis var atļauties sev joku. — Grehema piedurknei uz brīdi pieskārās krunkaina roka. — Zīds. Tā, tā… Lai nu kā, es tomēr gribētu būt Gulošā vietā. Viņam ies augsti. Greznība un visādi prieki. Viņam ir tāda savāda seja. Kad varēja brīvi piekļūt viņam klāt, es nopirku biļetes un gāju skatīties. Seja uz mata kā īstajam, spriežot pēc fotogrāfijām, tikai tāda dzeltenīga. Bet viņš drīz atlabs. Ir gan tā pasaule dīvaina! Padomājiet, tāda laime! Tāda laime! Es domāju, ka viņu sūtīs uz Kapri. Sākumam neko labāku nevar vēlēties.

Večukam atkal uznāca kāss. Pēc tam viņš sāka skaudīgi runāt par visādiem priekiem un labumiem.

—          Tavu laimi, tavu laimi! Visu mūžu esmu nodzīvojas Londonā, cerēdams, ka arī man kaut kas kritīs.

—          Bet jūs taču teicāt, ka īstais Gulošais esot miris, — Grehems viņu pārtrauca.

Večuks lika viņam atkārtot šos vārdus.

—          Cilvēks nedzīvo ilgāk par duci gadu desmitu. Tas nav iespējams, — teica večuks. — Es neesmu no dumjām mājām. Lai muļķi tic tam, ja grib.

Vecā vīra ietiepība Grehemu sadusmoja.

—          Vai jūs esat muļķis vai neesat, — viņš teica, — bet par Gulošo jūs samelojāties.

—    Kā tā?

—           Par Gulošo jūs samelojāties. Sākumā es neko neiebildu, bet tagad es jums pateikšu. Jums nav taisnība par Gulošo.

—           Kā jūs zināt? Es domāju, ka jūs nezināt neko, pat kas ir Baudu Pilsētas,

Grehems klusēja.

—          Jūs pats neko nezināt, — večuks palika pie sava. — Kā jūs varat zināt? Ir tikai nedaudzi cilvēki .. .

—    Es esmu Gulošais.

Grehemam vajadzēja' atkārtot šos vārdus. Kādu brīdi abi klusēja.

—          Atvainojiet, ser, bet nav prātīgi runāt tādas lietas. Tik nemierīgā laikā jūs varat iekulties nepatikšanās, — teica večuks.

Mazliet samulsis, Grehems uzstājīgi atkārtoja:

—    Es saku, ka esmu Gulošais. Pirms daudziem gadiem mani tiešām pārņēma letarģiskais miegs mazā ciematiņā, kur mājas bija celtas no akmeņiem vēl tajos laikos, kad pastāvēja dzīvžogi, ciematiņi un viesnīcas un visa zeme bija sadalīta nelielos gabalos, nelielos lauciņos. Vai esat dzirdējis par tiem laikiem? Un tas esmu es, kas atmodās pirms četrām dienām.

—    Pirms četrām dienām! Gulošais! Bet viņi taču ir pievākuši Gulošo! Pievākuši un neparko nelaidīs vaļā. Blēņas! Līdz šim jūs runājāt diezgan prātīgi. Es zinu visu, lai gan pats neesmu tur bijis. Viņam līdzās pastāvīgi jābūt Linkolnam. Vienu viņi to nelaidīs ne soli, kā likts. Jūs esat savāds cilvēks. No tiem, kam patīk jokot. Tagad es saprotu, kādēļ jūs tā kropļojat vārdus, bet.. .

Viņš aprāvās un novicināja roku.

—    It kā Ostrogs ļautu Gulošajam klaiņāt apkārt vienam! Nē, stāstiet to kādam citam, bet ne man. Kā tad, es jau nu ticēšu . .. Kādēļ jūs izliekaties? Vai es jūs nepavedināju uz to ar savām runām par Gulošo?

Grehems piecēlās un teica:

—    Paklausieties, es esmu Gulošais.

—   Jūs esat dīvains cilvēks, — atteica večuks. ••— Sēžat tumsā, runājat lauzītā valodā un pūšat pīlītes. Bet…

Grehems nomierinājās un iesmējās.

—    Cik muļķīgi, — viņš iesaucās, — cik muļķīgi! Sapnim taču reiz jābeidzas. Tas kļūst aizvien nejēdzīgāks. Es, kas nekad agrāk neesmu sapņojis tumsā, divsimt gadu vecs anahronisms, sēžu šajā sasodītajā tumsā un mēģinu iestāstīt kaut kādam muļķa sakārnim, kas es tāds esmu, bet pa to laiku… Uh!

Aizkaitināts viņš strauji piecēlās un gāja projām. Večuks uz pēdām sekoja.

—     Neejiet prom! — viņš lūdzās.—Lai esmu vecs muļķis, tikai neejiet prom! Nepametiet mani vienu šajā tumsā.

Grehems neziņā apstājās. Kā viņš tik vieglprātīgi bija izpaudis savu noslēpumu?

—      Neticēdams jums, es negribēju jūs aizvainot, — nākdams tuvāk, teica večuks. — Es nedomāju neko ļaunu. Sauciet sevi par Gulošo, ja jums tīk. Tas ir muļķīgs joks .. .

Grehems vēl brīdi pastāvēja, tad apcirtās un gāja projām. Kādu laiku aiz muguras vēl bija dzirdami sirmgalvja šļūcošie soļi un aizsmakušie kliedzieni. Tad veco viszini aprija tumsa, un viņš nozuda Grehema skatienam.

12

OSTROGS

Tagad Grehems izprata savu stāvokli labāk. Viņš vēl ilgi klīda pa ielām, bet pēc sarunas ar veco vīru viņš bija stingri apņēmies uzmeklēt Ostrogu. Viens bija skaidrs: sacelšanās vadoņiem apbrīnojami veikli izdevies noslēpt viņa pazušanu. Taču kuru katru brīdi viņš varēja izdzirdēt ziņu par savu nāvi vai arī par to, ka Padome viņu sagūstījusi.

Piepeši kāds nostājās Grehemam priekšā.

—    Vai dzirdējāt? — viņš jautāja.

—    Nē, — Grehems atbildēja nodrebēdams.

—     Gandrīz ducis, ducis cilvēku! — svešais nobēra un aizdrāzās.

Tumsā garām pagāja vairāki vīrieši un meitenes, uztraukti žestikulēdami un saukdami: «Kapitulējuši! Padevušies! Ducis cilvēku! Divi duči! Urā, Ostrog! Urā, Ostrog!» Balsis noklusa tālumā.

Tuvojās vēl viena grupa, kas skali kliedza. Šoreiz Grehems centās saprast atsevišķu frāžu jēgu. Viņš šaubījās, vai tā maz ir angļu valoda. Saraustītās frāzes vedināia domāt, ka tā ir izkropļota angļu valoda, tāds kā koloniju vai nē&amp;eru žargons. Viņš neuzdrošinājās uzbāzties ar jautājumiem. Iespaids, ko radīja garāmgājēji, neapstiprināja vina bažas, toties apstip- rināia večuka vārdus par Ostrogu. Grehems uzreiz nespēja noticēt, ka šie ļaudis priecāias oar Padomes sakāvi un ka Padome, kas tik neatlaidīgi un nikni biia vinu vajājusi, šajā divu pušu konfliktā izrādījusies vāiākā. Bet, ia tas tā, kas notiks ar viņu? Vairākkārt viņš grasījās visu sīki izdibināt. Vienu reizi viņš pats pagriezās atpakaļ un ilgi gāja nopakaļ resnam labsirdīga izskata cilvēkam un tomēr neuzdrīkstējās uzrunāt viņu.

Beidzot Grehems apķērās, ka var pavaicāt, kur atrodas Vējdzinēju Pārvalde, kaut gan viņš nezināja, ko tas nozīmē. Pirmais uzrunātais deva padomu iet uz Vestminsteru. Otrs parādīja tuvāko ceļu, taču Grehems drīz vien apmaldījās. Nezinot citu ceļu, viņam ieteica atstāt to ceļu, pa kuru viņš gājis, un pa tumšam kāpnēm nokāpt pārejā. Tur viņam atgadījās piedzīvojumi: viņš sadūrās ar kādu aizdomīgu subjektu, kas runāja aizsmakušā balsī un tādā kā nedzirdētā valodā; tā bija nepārtraukta vārdu plūsma ar angļu vārdu piemaisījumu, droši vien pretīgs jauno laiku žargons. Tad tuvumā atskanēja meitenes balss: «Tra-la-la, tra-la-la . ..» Viņa uzrunāja Grehemu tajā pašā sakropļotajā angļu valodā, paziņoja,

ka viņa esot pazaudējusi savu māsu, tumsā uzskrēja Grehemam virsū un, saķērusi aiz rokas, iesmējās. Manīdama Grehema neapmierinātību, meitene nozuda.

Troksnis visapkārt pieņēmās spēkā. Garām aiz- klunkuroja uzbudināti cilvēki. «Viņi padevušies!», «Padome!», «Nevar būt, ka Padome ir kritusi!», «Tā runā uz ceļiem».

Eja kļuva platāka. Siena izbeidzās. Grehems bija iznācis atklātā vietā. Tālumā mudēia pūlis. Nonācis līdzās kādam stāvam, viņš jautāja, kurp jāiet.

— Visu laiku taisni, — atbildēja sievietes baļss.

Bet, tiklīdz viņš bija atgājis no sienas, viņš uzgrūdās virsū galdiņam ar stikla traukiem. Apradis ar tumsu, Grehems atšķīra veselu rindu tādu galdiņu. Viņš gāja gar šo rindu. Pie viena vai diviem galdiņiem šķindēja stikls un skanēja ēdampiederumi. Acīmredzot bija cilvēki, kam par spīti vispārējām jukām un tumsai netrūka aukstasinības pusdienot vai nekaunības nozagt kaut ko ēdamu. Tālu priekšā un augstu gaisā spīdēja vājas gaismas pusaplis. Kad Grehems tam tuvojās, gaismu aizsedza melns izcilnis. Uzdūries kāpnēm, viņš nonāca galerijā. Viņš izdzirdēja šņukstus un ieraudzīja divas nobijušās meitenītes, kas bija piespiedušās pie treliņiem. Saklausījuši solus, bērni apklusa. Grehems mēģināja mazās nomierināt, bet viņas klusēja kā ūdeni mutē ieņēmušas. Pagājis tālāk, viņš atkal dzirdēja meitenītes šņukstam.

Drīz Grehems attapās kāpņu pakājē tuvu platam caurumam. Aiz tā viņš ieraudzīja palsu miglu un, izgājis no tumsas, atkal atradās uz kustīgās ielas. Pa to nekārtībā soļoja laužu pūlis. Viņi dziedāja revolucionāru himnu, lielākā daļa nepareizi. Gan te,

gan tur, mētādamas nemierīgas ēnas, liesmoja lāpas. Grehems prasīja ceļu, un abas reizes viņam atbildēja tajā pašā neizprotamajā žargonā. Trešo reizi viņš saprata, ka atrodas Vestminsterā divas jūdzes no Vējdzinēju Pārvaldes. Sameklēt ceļu tālāk vairs nebija grūti.

Kad Grehems beidzot bija pavisam tuvu pie Vējdzinēju Pārvaldes, līksmās procesijas ielās, gaviles un iedegusies gaisma lika saprast, ka Padome ir tiešām gāzta. Bet par Gulošā nozušanu neviens nerunāja.

Gaisma pilsētā atdzīvojās tik negaidīti, ka ne tikai Grehems, bet arī visi pārējie ap viņu apstājās, sa- mieguši acis. Visa pasaule šķita nokaitēta līdz baltkvēlei.

Iedegoties gaismai, Grehems jau bija ierauts virmojošajā masā, kas bija nosprostojusi visas ielas ap Vējdzinēju Pārvaldi, un te, kur visi varēja redzēt viņu kā uz delnas, Grehems sāka šaubīties, vai viņam iet pie Ostroga.

Viņu stumdīja, grūstīja un spaidīja tie paši ļaudis, kas aizsmakušās balsīs nemitīgi izkliedza viņa vārdu; daži bija asiņaini, acīmredzot cietuši, cīnīdamies par viņu. Uz Vējdzinēju Pārvaldes fasādes kustējās glezna, taču viņš nevarēja to saskatīt, jo, lai cik izmisīgi lauzās cauri pūlim, netika ne pēdu uz priekšu. No sarunu fragmentiem viņš noprata, ka glezna vēstī par notikumiem pie Padomes nama. Neziņa un šaubas saistīja Grehema kustības. Viņš pat nespēja izdomāt, kā lai iekļūst ēkā bez ieejām. Viņš ļāva, lai dzīvā straume viņu nes, līdz atradās pie kāpnēm, kas veda no centrālā ceļa ēkas iekšienē. Grehems izvēlējās kāpnes par savu mērķi, bet drūzma bija tik liela, ka viņš ilgi netika tām tuvumā. Pat pie ieejas

Grehemam vajadzēja zaudēt laiku, veselu stundu skaidrojoties ar sargiem, iekams tie bija ar mieru pieteikt Grehemu cilvēkam, kurš vairāk par visiem citiem vēlējās viņu redzēt. Vienā vietā par viņa stāstu mierīgi pasmējās, tā ka, ticis līdz otrām kāpnēm, viņš vienkārši paziņoja, ka grib darīt zināmu Ostrogam kaut ko ārkārtīgi svarīgu. Ko, to viņš neatklāja. Sardze nelabprāt piekrita ziņot par viņu. Mazā istabelē pie lifta vajadzēja gaidīt, kamēr ieradās Linkoins. Kādu brīdi pastāvējis durvis, caururbjoši vērdamies Grehemā, viņš vētraini metās tam klāt.

—    Tiešām, — viņš sauca, — tas esat jus! Un jūs neaizgājāt bojā? Mans brālis jau gaida. Pašreiz viņš Pārvaldē ir viens. Mēs bažījāmies, ka jūs teātrī nenogalina. Viņš tam neticēja. Lai ko mēs viņiem teiktu, stāvoklis tomēr ir ļoti nopietns, citādi viņš būtu ieradies jūs sagaidīt.

Uzbraukuši augšā ar liftu, viņi gāja pa šauru gaiteni, šķērsoja lielu, tukšu zāli, kur sastapa tikai divus kurjerus, un nonāca mazā istabiņā, kur vienīgās mēbeles bija garš dīvāns un liels, ovāls, sudrabaini mirgojošs disks ar vadiem. Te Linkoins atstāja Grehemu vienu. Viņš palika lauzām galvu, ko nozīmē miglainās aprises, kas lēni kustas uz diska.

Piepeši Grehema uzmanību piesaistīja kāda skaņa. Tās bija gaviles, milzīga pūļa neprātīgas gaviles, nevaldāmas līksmes izpausme. Tā aprāvās tikpat spēji, cik spēji bija sākusies, kā skaņa, ko dzird mirklī starp durvju atvēršanu un aizvēršanu. Blakus istabā bija dzirdami skubīgi soļi un melodiska žvadzoņa, it kā pa zobratu slīdētu vaļīga ķēde. Pēc tam viņš dzirdēja sievietes balsi un neredzamas kleitas čaukstoņu.

—    Tas ir Ostrogs, — sacīja sieviete.

Saraustīti nošķindēja zvaniņš, un viss atkal apklusa.

Kļuva dzirdamas balsis un kņada. Starp citām skaņām izcēlās kāda soli, kas tvirti un vienmērīgi nāca aizvien tuvāk. Lēni pacēlās priekškars. Parādījās garš, sirms vīrietis krēmkrāsas zīda tērpā. Pacēlis roku, viņš caur pieri lūkojās Grehemā.

Brīdi cilvēks stāvēja nekustīgi, turēdams aizkaru, tad palaida to vaļā. Grehemam vispirms radās iespaids, ka šim cilvēkam ir ļoti augsta piere, dziļi iedubušas, gaiši zilas acis zem sirmām uzacīm, ērgļa deguns un stingri iezīmēta mutes līnija. Maisiņi zem acīm un zemu noslīgušie mutes kaktiņi bija pretrunā ar viņa stalto stāju un liecināja, ka viņš vairs nav nekāds jaunais. Grehems nevilšus piecēlās, un kādu laiku viņi stāvēja, vērodami viens otru.

—    Vai jūs esat Ostrogs? — jautāja Grehems.

—    Jā, es esmu Ostrogs.

—    Vadonis?

—    Tā mani sauc.

Grehems juta, cik neērti ir klusēt.

—           Esmu jums pateicību parādā par savu izglābšanos, — viņš biedzot ierunājās.

—           Mēs baidījāmies, ka tikai neesat nogalināts, — teica Ostrogs, — vai arī neesat atkal iemidzināts — šoreiz uz mūžīgiem laikiem. Mēs darījām visu iespējamo, lai neviens neuzzinātu par jūsu pazušanu. Kur jūs bijāt? Kā jūs nokļuvāt te?

Grehems īsos vārdos pastāstīja.

Ostrogs klausījās klusēdams. Tad viņš viegli pasmaidīja.

—          Vai zināt, ko es domāju, kad viņi ieradās, lai paziņotu par jūsu atnākšanu?

—    Kā es to varu zināt?

—    Mēs gatavojām jums dubultnieku.

—    Man dubultnieku?

—    Jums līdzīgu cilvēku, ko mums izdevās atrast. Mēs jau gatavojāmies hipnotizēt viņu, lai viņam būtu vieglāk nospēlēt savu lomu. Tas bija nepieciešams. Sacelšanās izraisījās tādēļ, ka jūs bijāt pamodies, dzīvs un kopā ar mums. Arī tagad ļaudis ir sapulcējušies teātrī un pieprasa, lai jūs parādītos. Viņi vēl netic . .. Jūs droši vien šo to zināt par savu stāvokli?

—    Ļoti maz, — Grehems atteica.

—    Tad, lūk, ko es jums teikšu. — Ostrogs pagājās pa istabu. — Jūs esat absolūts Pasaules Valdnieks. Jūs esat Zemes Karalis. Jūsu vara daudzējādā ziņā gan ir ierobežota, un tomēr jūs esat valdības galva, tās simbols. Šī Baltā Padome, Aizbildnības Padome, kā to dēvē . . .

—    Šis un tas man par to ir jau zināms.

—    Ak tā …

—    Es sastapu kādu pļāpīgu večuku.

—    Saprotu .. . Mūsu masas — šis vārds ir palicis vēl no jūsu dienām, jūs, protams, zināt, ka arī mūsu dienās pastāv masas, — uzskata jūs par likumīgo valdnieku. Gluži tāpat kā jūsu laikos vairums atzina karaļa varu. Tautas masas uz visas zemeslodes ir neapmierinātas ar jūsu aizbildņiem. Daļēji tā ir parastā neapmierinātība, zemāko slāņu naids pret augstākajiem, kam par iemeslu ir smagais darbs, spaidi un trūkums. Vienlaikus nevar neatzīt, ka pie daudz kā vainojama Baltā Padome. Dažos gadījumos, kaut vai Strādnieku Sabiedrības pārvaldīšanā, tā nerīkojās saprātīgi. Tā deva daudz ieganstu neapmierinātībai. Tautas partija jau sen aģitēja, prasot reformas, kad pamodāties jūs. Tādu laimīgu sagadīšanos domādams neizdomāsi. — Ostrogs pasmaidīja. — Sabiedrībā, kas vairs neticēja jūsu atmodai no ilgās gujas, izskanēja prasība pamodināt jūs, apelēt pie jums un … Te uzreiz .. .

Ostrogs izteiksmīgi pamāja ar roku, un Grehems palocīja galvu par zīmi, ka ir sapratis.

—    Padomes locekļi dzina intrigas, ķīvējās. Kā vienmēr. Viņi nevarēja izlemt, ko darīt ar jums! Vai atceraties, kā viņi jūs apcietināja?

—  Atceros. Bet tagad . .. vai mēs esam uzvarējuši?

—    Mēs esam uzvarējuši. Tik tiešām esam uzvarējuši. Vienā naktī, piecās stundās. Sacēlām kājās ļaudis it visur. Vējdzinēju Pārvaldes darbinieki, Strādnieku Sabiedrība ar miljoniem strādnieku — visi sacēlās. Mēs panācām, ka mūs atbalsta aeroplāni.

—    Jā, — teica Grehems.

—    Tas tiešām bija svarīgi, citādi tie varēja aizlidot. Visa pilsēta sacēlās, katrs trešais cilvēks ķērās pie ieročiem. Visi zilie, visi sabiedriskie kalpotāji, izņemot dažus aeronautus un apmēram pusi sarkano policistu. Jums izdevās izbēgt, viņu ceļu policija tika sakauta, atbruņota vai iznīcināta, mazāk nekā puse policistu patvērās Padomes namā. Tagad visa Londona ir mūsu rokās. Tikai Padomes nams vēl turas. Puse dzīvi palikušo sarkano policistu aizgāja bojā neprātīgajā mēģinājumā saņemt jūs gūstā otrreiz. Pazaudējuši jūs, viņi pazaudēja savas galvas. Mēs iznīcinājām visus, kas bija teātrī, nogriezdami viņiem atkāpšanās ceļu uz Padomes namu. Šī nakts bija īsta uzvaras nakts. Visur mirdz jūsu zvaigzne. Vēl vakar Baltā Padome valdīja, kā bija valdījusi gadu gro- siem ilgi, pusotra gadsimta ilgi, un tagad? Kas tai atlicis, ja neskaita saujiņu apbruņotu vīru? Beigas!

—    Es maz ko zinu, — sacīja Grehems. — Es domāju .. . Man nav īsti skaidrs, kas noticis. Esiet tik laipns un pastāstiet. Kur ir Padome? Kur risinās cīņa?

Ostrogs piegāja pie sienas, kaut kas noknikšķēja, un viss, izņemot ovālo disku, iegrima tumsā. īsu brīdi Grehems stāvēja kā sālsstabs.

Tad miglainais disks kļuva dziļāks un krāsaināks, līdzīgs tādam kā ovālam logam, pa kuru pavērās neparasts skats.

Sākumā Grehems nesaģida, ko redz. Tā bija pelēkas un skaidras ziemas dienas ainava. Šķērsām pāri ainavai tālumā nokarājās no diviem baltiem vadiem savīta resna virve. Vējdzinēju milži, platās atstarpes un tumsas bezdibeņi bija radniecīgi, bēgot no Padomes nama, redzētajiem. Pa laukumu starp divām melnā ģērbtu cilvēku rindām gāja taisna sarkanā ģērbtu stāvu ķēdīte, un Grehems bez Ostroga paskaidrojumiem saprata, ka tas notiek uz jaunlaiku Londonas jumtiem. Pagājušās nakts sniegs jau bija nokusis. Grehems nosprieda, ka disks ir modernizēta camera obscura, taču neviens viņam to nepaskaidroja. Sarkanie stāvi kustējās no kreisās uz labo pusi, bet nozuda kreisajā pusē. Viņš bija pārsteigts, līdz ieraudzīja, ka visa ainava virzās kā panorāma pa ovālu.

—    Tūliņ jūs redzēsiet cīņu, — teica Ostrogs, stāvēdams viņam aiz muguras. — Sarkanā ģērbtie zeļļi ir gūstekņi. Tas notiek uz Londonas jumtiem: visas mājas tagad praktiski veido vienu veselumu. Arī ielas un skvēri ir zem jumta. Jūsu laiku spraugas un aizas ir izzudušas.

Aizsedzot gandrīz pusi ekrāna, fokusā parādījās cilvēka stāvs. Nozibēja metāls, uzliesmoja uguns, pār ekrānu kā plakstiņš pār putna aci aizslīdēja ēna, un aina atkal tapa skaidra. Grehems ieraudzīja starp vējdzinējiem tekalējam cilvēkus ar ieročiem, no kuriem šāvās ārā dūmu māknlīši. Bars aizvien vairāk sabiezēja labajā pusē. plātījās rokām, klaigāja — ko, to nevarēja dzirdēt. Cilvēki un vējdzinēji lēni slīdēja pa ekrānu.

—    Tas ir Padomes nams — paskaidroja Ostrogs, kad redzeslokā parādījās tumšs sienas stūris. Drīz tas pārauga platā bezdibenī, kam visapkārt slējās cita citai cieši pieklāvušās ēkas un no kura pret palsajām ziemas debesīm vijās dūmu strūkliņas. Tumsā drūmi rēgojās celtņu drupas, sakropļoti resni stabi un sijas. Un pa šo postažu, kas bija palikusi pāri no kādreiz dižajiem namiem, rāpās, lēkāja un ložņāja neskaitāmi cilvēki.

—    Tas ir Padomes nams, — ierunājās Ostrogs. — Vinu pēdējais atbalsta punkts. lai uzspridzinātu apkārtējos namus, šie neprāši iztērēia tik daudz munīcijas, ka tās pietiktu aizsardzībai veselu mēnesi. Vini gribēja apturēt mūsu uzbrukumu. Vai jūs dzir- dēiāt sprādzienu? Tas izbirdināja pilsētā pusi stiklu.

Kamēr Ostrogs runāia, uz ekrāna augstu jo augstu pāri drupām pacēlās stipri sapostīta balta ēka. Apkārtējās ēkas bija uzspridzinātas. Pāreju vietās rēgojās melni caurumi; apgāztās sienas pavēra skatu uz lielām zālēm, kuru interiera rotājumi drūmi ba- loia ziemas nokrēslā; no izrobotajām sienām kā puķu vītnes nokarājās pārrautas troses un savijušās metāla siias. Pa šo postažu šaudījās sarkani punktiņi — sarkanās formās ģērbtie Padomes aizstāvji. Šad un tad drupu kaudzes apgaismoja bāli uzliesmojumi. Sākumā Grehemam šķita, ka uzbrukums baltajai ēkai rit pilnā sparā, bet tad viņš saprata, ka revolucionāri ne tikdaudz uzbrūk, cik cenšas patverties aiz drupām, lai no visām pusēm sīvi apšaudītu šo sarkanā ģērbto cilvēku pēdējo atbalsta punktu.

Un pirms nepilnām desmit stundām viņš bija stāvējis zem ventilatora vienā no šīs ēkas istabām, nesaprazdams, kas notiek pasaulē!

Ielūkojies vērīgāk šajā kauju epizodē, kas mēmi slīdēja pār ekrānu, Grehems pamanīja, ka balto ēku apjož drupas. Ostrogs īsi pastāstīja, ka ielenktie velti nodarījuši tādus postījumus, cerēdami apturēt uzbrukumu. Viņš rāmi runāja par neskaitāmiem upuriem. Viņš norādīja uz improvizētu kapsētu drupās, uz kādreizējo kustīgo ceļu gropēs iekārtotiem pārsiešanas punktiem, kur sīkas figūriņas mudēja kā parazīti sienā. Viņš sīki iepazīstināja ar Padomes nama plānu, ar pretinieka izvietojumu. īsā laikā Grehemam bija radies priekšstats par pilsoņu karu, kas bija satricinājis Londonu. Tas bija nevis vienkāršs dumpis, nejauša sašutuma izpausme, bet lieliski organizēts coup d'etat[2] . ostrogs zināja pārsteidzoši daudz sīkumu; šķita, ka viņš zina, ar ko nodarbojas katra melnā un sarkanā ģērbto ļaužu grupiņa, kas lodāja pa drupām.

Izstiepis roku, kas noklāja pār gaišo ekrānu milzīgu, melnu ēnu, Ostrogs rādīja Grehemam istabu, no kuras viņš izbēdzis, un viņa ceļu drupu laukos. Grehems pazina bezdibeni, kam pāri veda tekne, un vēj- dzinējus, aiz kuriem viņš bija slēpies no lidaparāta. Ceļa pārējo daļu bija sapostījis sprādziens. Viņš no jauna paskatījās uz Padomes namu, kas jau bija pa pusei nogājis no ekrāna; tā vietā parādījās pakalna nogāzē izvietojies staltu celtņu un torņu puduris.

—    Un Padome ir tiešām gāzta? — Grehems jautāja.

—    Ja, ir gazta, — Ostrogs atbildēja.

—   Un es … Vai tiešām tas taisnība, ka es .. .?

—    Jā, jūs esat Pasaules Valdnieks.

—    Bet šis baltais karogs …

—    Tas ir Padomes karogs, kas simbolizē varu pār visu pasauli. Tas drīz kritīs. Cīņa jau ir beigusies. Viņu uzbrukums teātrim bija pēdējais izmisīgais mēģinājums. Viņiem atlicis ne vairāk par tūkstoš cilvēkiem, un daudzi no tiem pārnāks mūsu pusē. Viņiem nepietiek munīcijas. Bet mēs esam atdzīvinājuši seno laiku karamākslu. Mēs laižam darbā lielgabalus.

—   Bet pagaidiet. Vai tad šī pilsēta ir visa pasaule?

—   Tas ir gandrīz viss, kas atlicis no viņu impērijas. Pārējās pilsētas ir vai nu sacēlušās, vai gaida, kāds būs cīņas iznākums. Jūsu atmoda ir apmulsinājusi, paralizējusi viņus.

—    Vai Padomei nav lidaparātu? Kāpēc viņi nelaiž darbā tos?

—    Viņiem ir gan. Taču lielākā dala aeronautu ir pārnākuši mūsu pusē. Tiesa, viņi baidās cīnīties kopā ar mums, bet viņi arī neuzdrošinās pacelt roku pret mums. Mēs viņus esam sašķēluši. Puse aeronautu ir ar mums, un pārējie to zina. Bez tam viņi zina, ka jūs esat izbēdzis vajātājiem. Pirms stundas mēs nošāvām cilvēku, kas mēģināja nogalināt jūs. Mēs ieņēmām aerodromus, kurā pilsētā vien varējām, un saņēmām visus lielos aeroplānus; kas attiecas uz mazajiem, kam laimējās aizbēgt — daži tādi bija —, mēs tos apšaudījām tik stipri, ka tie netika Padomes namam ne tuvumā. Ja kāds arī nolaidīsies, pacelties tas vairs nevarēs, jo tam nav kur ieskrieties. Daļu mēs iznīcinājām, daļa nolaidās un bija spiesti padoties, pārējie aizlidoja uz kontinentu cerībā sasniegt draudzīgu pilsētu, ja vien tiem pietiks degvielas. Daudzi aeronauti bija priecīgi, ka tiek saņemti gūstā un pasargāti no tālākām ciešanām. Nav sevišķi patīkami, ka tevi notriec. Šai zinā Padomei nav ko gaidīt palīdzību. Tās stunda ir situsi.

Ostrogs iesmējās un pagriezās pret ekrānu, lai parādītu Grehemam aerodromus. Pat četri tuvākie izskatījās loti tāli un vieglā rīta miglā tīti. Grehems tomēr saprata, ka tās ir loti plašas būves salīdzinājumā ar apkārtējām ēkām.

Kad neskaidrie apveidi no ekrāna nozuda, parādījās sarkanā ģērbtu atbruņotu policistu bars, kas šķērsoja kādu laukumu. Tad atkal melnas drupas un ielenktais baltais Padomes cietoksnis. Tas izskatījās nevis vairs pēc spokainas akmens grēdas, bet gan pēc saules apspīdēta dzintara gabala, jo mākoņi bija izklīduši. Ap to joprojām nerimās pundurīšu cīņa, bet sarkanā ģērbtie aizstāvji vairs nešāva.

Tā deviņpadsmitā gadsimta cilvēks krēslainā klusumā vēroja lielas sacelšanās, iespaidīga valsts apvērsuma noslēguma ainu. Sirdij pamirstot, viņš atskārta, ka tā ir viņa pasaule un nevis tā, ko viņš atstājis pagātnē, ka tā nav nekāda teātra izrāde ar kulmināciju un atrisinājumu, ka šajā pasaulē viņam būs jādzīvo un ka tā sola viņam pienākumus, briesmas un atbildību. Viņš pagriezās, lai atkal jautātu. Ostrogs jau grasījās atbildēt, tad teica:

— Visu to sīkāk paskaidrošu vēlāk. Pirmajā vietā — darbs. Ļaudis pa kustīgajiem cejiem steidzas šurp no visām pilsētas daļām, tirgi un teātri jau ir pārpildīti._Jūs esat ieradies īstajā laikā. Tauta grib jūs redzēt. Ārzemēs arī grib jūs redzēt. Parīze, Ņujorka, Čikāga, Denvera, Kapri, tūkstošiem citu pilsētu ir satrauktas un vēlas jūs redzēt. Tik ilgus gadus ir gaidīta jūsu atmoda, un tagad viņi gandrīz nespēj ticēt…

—   Bet es taču nevaru būt visur!

Ostrogs atbildēja no istabas otra gala. Iedegās gaisma, un attēls uz ovālā diska nobālēja un izdzisa.

—     Mums ir kinetotelefotogrāfi, — viņš sacīja.

—    Kad jūs parādīsieties te, jūs visā pasaulē ieraudzīs miriādu miriādes laužu, kas sapulcējušies tumšās zālēs. Protams, ne tā kā te, bet melnā un baltā attēlā. Jūs dzirdēsiet viņu saucienus, ko pastiprinās kliedzieni šajā zālē. Un te ir optiska ierīce, ko lieto aktieri un dejotājas. Jums tas droši vien ir jaunums. Jūs stāvat spilgtā gaismā, un skatītāji redz nevis jūs, bet jūsu palielinātu attēlu uz ekrāna. Katrs skatītājs vistālākajā galerijā, ja vēlas, var saskaitīt jūsu skropstas.

—           Cik Londonā iedzīvotāju? — Grehems jautāja pēkšņā ziņkāres uzplūdā.

—    Divdesmit astoņas miriādes.

—    Cik tas iznāk?

—    Vairāk nekā trīsdesmit trīs miljoni.

Tādu skaitli Grehems nebija gaidījis.

—    Jums būs kaut kas jāsaka — teica Ostrogs.

—    Nevis runa, kā to mēdza saukt jūsu laikos, bet tas, ko mēs saucam par vārdu — kāda frāze, seši septiņi vārdi. To prasa ceremoniāls. Kaut vai, teiksim: «Esmu atmodies, un mana sirds ir ar jums.» Lūk, ko viņi gaida no jums.

—    Kā jūs teicāt? — Grehems jautāja.

—           Esmu atmodies, un mana sirds ir ar jums. Un jums jāpaklanās, karaliski jāpaklanās. Bet pirmām kārtām mums jādabū melna mantija — tā ir jūsu krāsa. Vai piekrītat? Un pēc tam viņi izklīdīs.

Grehems svārstījās.

—    Esmu jūsu rokās, — viņš teica.

Nebija ne mazāko šaubu, ka Ostrogs ir tādās pašās domās. Brīdi pagudrojis, viņš pagriezās pret priekškaru un pateica dažus vārdus neredzamiem apkalpotājiem. Gandrīz tajā pašā brīdī tika pasniegta tāda pati melna mantija, kādu Grehems bija uzvilcis teātrī. Kad viņš uzmeta to plecos, blakus istabā skarbi notrinkšķēja zvans. Ostrogs jau dzīrās jautāt apkalpotājam, tad pārdomājis atsvieda sāņus priekškaru un izgāja.

Grehems stāvēja blakus godbijīgā pozā sastingušam apkalpotājam, klausīdamies Ostroga noklustošajos soļos. Kāds kaut ko ātri pajautāja, tam atbildēja, un kāds skrēja. Priekškars sašūpojās, un atkal parādījās Ostrogs: viņa platā seja dega satraukumā. Piegājis pie sienas, viņš nodzēsa gaismu, satvēra Grehemu aiz rokas un norādīja uz ekrānu.

—   Viņi ir pieveikti, — viņš sacīja.

Grehems redzēja Ostroga melno, kolosālo rādītājpirkstu virs Padomes nama. Sākumā viņš neko nesaprata, tad ievēroja, ka karogkātā vairs neplīvo baltais karogs.

—    Tas nozīmē, ka? … — viņš sāka.

—   Padome ir padevusies. Tās valdīšanai gals uz laiku laikiem. Skatieties! — Ostrogs iesaucās, rādīdams uz melnu karogu, kas lēnām, rāvieniem slīdēja augšup pa karogkātu.

Ekrāns kļuva bālāks, jo, atmetis sāņus priekškaru, istabā ienāca Linkoins.

—   Ļaudis izsaka neapmierinātību, — viņš pavēstīja.

Ostrogs nelaida vaļa Grehema roku.

— Mēs sacēlām kājās tautu, — viņš teica. — Mēs devām tai ieročus. Vismaz šodien tās gribai jābūt likumam.

Linkoins pieturēja priekškaru, lai izlaistu ārā Grehemu un Ostrogu . ..

Ceļā uz tirgiem Grehems uzmeta īsu mirkli garai, zemai telpai ar baltām sienām, kurā ar tādām kā pārsegtām nestuvēm staigāja zilā ģērbti cilvēki un skraidīja purpurā ģērbti ārsti. No ēkas skanēja vaidi un vaimanas. Acīs dūrās kāda tukša, asinīm nošķiesta gulta un citās gultās guloši ievainotie ar asiņainiem pārsējiem. To visu viņš uztvēra īsā brīdī no tiltiņa ar margām, tad aina nozuda kolonās un viņš devās tālāk …

Pūla auri tuvojās aizvien vairāk; tagad tie atgādināja pērkona dimdoņu. Tad viņu priekšā netālu no tirgus izauga melnu karogu mežs, zilu apģērbu un brūnu skrandu jūra. Tas bija tas pats teātris, kur viņš gaismas uzliesmojumos un tumsā bija slēpies no sarkanās policijas. Šoreiz viņš iegāja teātrī pa galeriju augstu virs skatuves. Ēka atkal bija spoži apgaismota. Grehems ar acīm meklēja celiņu, kurā toreiz bēgdams bija iegriezies, taču nevarēja to atrast, jo celiņu bija pārāk daudz. Nebija saskatāmi arī sadauzītie sēdekli, cauršautie spilveni un citas kaujas pēdas, jo laužu bija ka biezs. Visa zāle, izņemot skatuvi, bija pārpildīta. Lejā viļņojās dzīva jūra, katrs sārtais punkts tajā bija pret Grehemu pavērsta seja. Kad parādījās viņš un Ostrogs, kņa- doņa un dziedāšana norima, visus apklusināja un nomierināja gluži parasta ziņkāre. Ļaužu miriādes vēroja katru viņa kustību.

13 VECĀS IEKĀRTAS GALS

Cik Grehems varēja spriest bija ap pusdienlaiku, kad tika nolaists Padomes baltais karogs. Tomēr bija jāpaiet vēl pāris stundām, iekams tika izstrādāti kapitulācijas noteikumi. Noturējis «runu», Grehems atgriezās jaunajos apartamentos Vējdzinēju Pārvaldē. Pēdējo divpadsmit stundu nepārtrauktie pārdzīvojumi bija viņu galīgi salauzuši, bet interese bija pagaisusi. Viņš stingi un vienaldzīgi sēdēja, līdz iemiga. Viņu uzmodināja divi ārsti, kas bija ieradušies ar spēcinošiem dzērieniem. Ieņēmis atnestās zāles un, paklausot ārstu padomam, nomazgājies aukstā vannā, Grehems manīja, ka strauji atgūst interesi un enerģiju, un tūlīt bija ar mieru pievienoties Ostrogam vairākas jūdzes (kā viņam šķita) tālā pastaigā pa pārejām, liftiem un lejupceļiem, lai būtu klāt, kad kapitulēs Baltā Padome.

Ceļš nepārtraukti līkumoja pa namu labirintu. Iedami pa līkloču eju, viņi pa iegarenu caurumu ieraudzīja saulrieta apspīdētus mākoņus un nopostītā Padomes nama robainās kontūras. Līdz viņiem atvēlās pūla dūkoņa. Pēc brīža viņi bija nonākuši līdz sagrautas ēkas malai, kas izcēlās pāri gruvešu kaudzei. Pavēries skats bija ne mazāk dīvains par nesen ovālajā spogulī redzēto.

Viņu priekšā pletās gandrīz jūdzi plats nepareizs amfiteātris. Kreisā puse bija rieta apzeltīta, labais spārns un apakšējā daļa tinās vēsā un dzidrā ēnā. Virs pelnu pelēkā Padomes nama uz liesmojošā saulrieta fona joprojām līgani plandīja lielais, melnais uzvarētāju karogs. Pretī ņirdza tukšas istabas, zāles un ejas, no drupām, biedīgi izspraukušās, rēgojās sakropļotas metāla sijas, kā jūraszāļu mudžekļi karājās sapinušies vadi. No lejas nāca neskaitāmu balsu dunoņa, pērkonīgi dārdi un trompešu skaņas. Ap šīm lielajām, baltajām drupām visur bija postaža: bezveidīgas, nomelnējušas akmeņu kaudzes, pēc Padomes pavēles uzspridzinātu fabriku pamati un eksplozijas spēka saliektas sijas, ēku skeleti, titāniskas sienu masas un smagnēju kolonu mežs. Lejā cauri drūmīgajai postažai mirguļodams tecēja ūdens, un tālumā starp ēku milzeņiem no vītnē sagrieztas ūdensvada caurules gala divsimt pēdu augstumā krākdama šlācās ārā dzirkstoša kaskāde. Un ļaužu, ļaužu bez sava gala.

Visur, kur vien varēja nostāties, drūzmējās sīki, rieta zelta aplieti cilvēciņi. Viņi rāpās pa grūstošajām sienām, vītnēm un grupiņām lipa ap augstajām kolonām, mudēja amfiteātra drupu lokā. Gaisu tricināja kliedzieni, visi spiedās tuvāk centram.

Padomes nama augšējie stāvi šķita esam tukši, nemanīja ne dzīvas dvēseles. Vienīgi uzvarētāju karogs melnoja pret debesīm. Beigtie bija vai nu Padomes namā, vai aiznesti, vai arī tos aizsedza pūlis. Daži aizmirsti bija iestrēguši spraugās un gulēja ūdenī.

— Vai jūs viņiem neparādītos, ser? — ievaicājās Ostrogs. — Viņi deg nepacietībā jūs redzēt.

Brīdi vilcinājies, Grehems piegāja pie pašas pussagrautās sienas malas. Viņa vientuļais, slaidais stāvs asi izcēlās pret debesīm.

Tie, kas čumēja un kustēja tur lejā, drupās, uzreiz nepamanīja viņu. Nelielas melnos formas tēr

pos ģērbtu cilvēku nodaļas ar pūlēm lauza sev ceļu uz Padomes namu. Grehems redzēja mazās, melnās galviņas pārvēršamies gaišos plankumos, un pūlim pāri aizvēlās tāda kā šalka, liecinot, ka viņu ir pazinuši. Grehemam iešāvās prātā, ka viņam jādod kāda zīme. Viņš pacēla roku, norādīja uz Padomes namu, tad nolaida roku. Kliedzieni saplūda vienbalsīgā rēkoņā, un līdz viņam atšļāca gaviļu viļņi.

Jau pirms Padomes galīgās kapitulācijas debesis rietumos bija nokrāsotas palsos zilganzaļos toņos un dienvidpusē spīdēja Jupiters. Debesis nemanāmi satumsa, pār pilsētu nolaidās rāma, skaista nakts; lejā ļaudis steidzās, uztraucās, drudžaini deva pavēles, stājās rindās un pajuka kur kurais. Noguruši, nosvīduši vīri, kliedzienu pavadīti, nesa ārā tos, kas bija krituši tuvcīņā garajos gaiteņos un zālēs . . .

Abpus ceļam, pa kuru vajadzēja nākt Baltās Padomes locekļiem, izvietojās melnā ģērbta apsardze; cik tālu drupu zilgajā krēslainībā vien iesniedzās skatiens, visur — ieņemtajā Padomes namā un uz apkārtējo namu gruvešiem — ņudzēja ļaužu tūkstoši; pat pieklususi, balsu dunoņa izklausījās pēc viļņu čalas oļainā piekrastē. Ostrogs bija izvēlējies vietu uz sagruvuša mūra, un tur uz ātru roku no baļķiem un metāla sijām bija uzbūvēts paaugstinājums. Tas bija gandrīz gatavs, bet šīs pagaidu būves paēnā dūkdamas un šķindēdamas vēl kustējās mašīnas.

. Uz nelielā paaugstinājuma nostājās Grehems, cieši blakus viņam — Ostrogs un Linkoins, bet mazliet attālāk — grupa zemāku ierēdņu. Lejāk uz platākas platformas bija novietojusies revolucionārā apsardze melnos formas tērpos ar maziem, zaļiem ieročiem, kuru nosaukumu Grehems vēl

nezināja. Apkārt stāvošie redzēja, ka Grehema skatiens nepārtraukti klīst no pūļa krēslainajās drupās uz tumšo Baltās Padomes namu, no kurienes drīz vajadzēja nākt ārā aizbildņiem, uz tuvāko drupu sablīvējumu un atpakaļ uz pūli. Dobjā dunoņa pārauga apdullinošā rēkoņā.

Tad melnajā arkā, gaismas apspīdēti, parādījās Padomes locekļu baltie stāvi. Padomes namā viņi bija sēdējuši tumsā. Viņi tuvojās pa elektrisko zvaigžņu iezīmēto ceļu; pūlis, pār kuru viņi bija valdījuši simts piecdesmit gadu, nepārtraukti draudoši rēca. Jo tuvāk viņi nāca, jo skaidrāk saredzamas kļuva viņu nogurušās, bālās un raižpilnās sejas. Nācēji uzlūkoja viņu un Ostrogu. Šie skatieni bija pilnīgs pretstats stingajiem skatieniem tur, Atlanta zālē .. . Dažus no viņiem Grehems pazina: to, kas, sarunādamies ar Hovardu, bija bliezis pa galdu, druknu vīrieti ar rudu cekulu, un vēl kādu ar smalkiem sejas pantiem, tumšiem matiem un īpatnēju iegarenu galvu. Grehems pamanīja, ka divi no viņiem sačukstas, skatīdamies uz Ostrogu. Nopakaļ nāca garš, tumšmatains, patīkama izskata vīrietis. Piepeši viņš pacēla galvu un, pārlaidis acis Grehemam, pievērsās Ostrogam. Ceļš bija iekārtots tā, ka Padomes locekļiem, metot plašu loku, bija jānodefilē garām pūlim, iekams viņi sasniedza slīpu dēļu laipu, kas veda uz skatuvi, kur vajadzēja notikt kapitulācijai.

— Valdnieks, valdnieks! Dievs un valdnieks! — auroja tauta. — Pie velna Padomi!

Grehems paraudzījās vispirms uz kliedzošo melno masu, tad uz Ostrogu, kas stāvēja bāls, nekustīgs un nesatricināmi mierīgs. Tad viņš pievērsa skatienu Baltās Padomes locekļiem. Pacēlis galvu, Grehems

ieraudzīja pazīstamās vienaldzīgās zvaigznes. Cik neparasts bija viņa liktenis! Vai tiešām tā dzīve pirms divsimt gadiem, no kuras viņa atmiņā saglabājies tik maz, un šī dzīve ir viena un tā pati?

14

SKATS NO VĀRNU LIGZDAS

Un tā, pārvarējis visdažādākos šķēršļus un nogājis šaubu un cīņas ceļu, deviņpadsmitā gadsimta cilvēks beidzot bija nostājies šīs sarežģītās pasaules priekšgalā.

Pamodies no ilgā un dziļā miega pēc izglābšanās un Padomes gāšanas, Grehems neapjēdza, kas ap viņu notiek. Viņš ar lielām pūlēm noķēra kādu atmiņu pavedienu un tad atcerējās visu, bet tas likās tik nereāls, it kā būtu dzirdēts no kāda cita vai izlasīts grāmatā. Un, iekams atmiņa bija tapusi skaidra, Grehems sajuta brāzmainu prieku, ka ir izbēdzis un ieņem tik augstu posteni. Viņam piederēja zemeslode, viņš bija Pasaules Valdnieks. Šis jaunais, lielais laikmets vārda pilnā nozīmē bija viņa laikmets. Tagad viņš vairs nevēlējās, kaut tas būtu sapnis vien; viņš centās sev iegalvot, ka viss notiekošais ir īstenība.

Iztapīgs sulainis palīdzēja viņam apģērbties; šo procedūru novēroja cienīgs virsadjutants, pamaza auguma cilvēks, kas izskatījās pēc japāņa, kaut gan runāja angliski kā anglis. No viņa Grehems uzzināja šādus tādus sīkumus. Revolūcija bija beigusies, dzīve pilsētā iegriezusies parastajā gultnē. Vairums

ārvalstu vēsti par Padomes krišanu uzņēmušas ar sajūsmu. Padome nekur nav bijusi populāra, un tūkstošiem Rietumamerikas pilsētu, kas pat pēc divsimt gadiem vēl apskaudušas Ņujorku un Londonu, un Austrumi vienoti sacēlušies, uzzinot par Grehema apcietināšanu. Parīzē rit cīņa. Pārējā pasaule nogaida.

Kad Grehems brokastoja, istabas stūrī ietrinkšķē- jās telefons un viņa virsadjutants laipni ziņoja, ka Ostrogs vaicājot, kā Grehemam klājas. Viņš pārtrauca brokastis, lai atbildētu. Drīz ieradās Linkoins, un Grehems izteica vēlēšanos runāt ar tautu un iepazīties ar jauno dzīvi, kas viņam pavērusies. Linkoins informēja, ka pēc trim stundām Vējdzinēju Pārvaldē notiks sēde, kurā piedalīsies augstākās amatpersonas ar savām sievām. Grehema vēlēšanās pabraukāt pa pilsētas ielām gan vēl nav izpildāma, tādēļ ka ļaudis ir augstākā mērā satraukti. Toties var izmantot vējdzinēju uzrauga Vārnu Ligzdu, lai. aplūkotu pilsētu no putna lidojuma. Grehemu pavadīs viņa adjutants. Linkoins, izteicis adjutantam komplimentus, atvainojās, ka nevarēs piedalīties pastaigā sakarā ar steidzamajiem administratīvajiem pienākumiem.

Šī diskam līdzīgā Vārnu Ligzda, nostiprināta ar trosēm, rēgojās daudzšķautņainas metāla smailes galā augstāk par visaugstāko vējdzinēju, ap tūkstoš pēdu virs jumtiem. Grehems nokļuva līdz turienei ar nelielu trosēs iekārtu liftu. Šķietami trauslajam stiebram ap vidu bija iekārtota viegla galerija ar daudzām caurulēm — no augšas tās izskatījās tik mazas —, kas uz ritentiņiem lēni griezās pa ārējo sliedi. Tie bija objektīvi, kas bija saistīti ar spoguļiem, vienā no kuriem Ostrogs tika rādījis Grehe- mam savu nākšanu pie varas. Adjutants japānis izkāpa pirmais, un viņi nostāvēja gandrīz stundu jautādami un atbildēdami.

Tā bija pavasarīgi daudzsološa diena. Pūta silts vējš. Debesis bija spilgti zilas, un lejā nepārredzama pletās rīta saules apspīdētā Londona. Gaiss bija bez dūmiem un mākoņiem, tīrs kā kalnu ielejā.

Izņemot nepareizi ovālās formas, drupas ap Padomes namu un virs tā plīvojošo melno karogu, varenajā pilsētā nemanīja nekādas citas pēdas no revolūcijas, kas vienā diennaktī bija apgriezusi otrādi visu pasauli. Drupās aizvien vēl drūzmējās ļaudis, un milzīgie aerodromi, no kuriem miera laikā aero- plāni bija devušies uz dažādām lielām Eiropas un Amerikas pilsētām, arī bija nosēti melni ar uzvarētājiem. Pa šaurām sastatnēm, kas bija uzslietas uz skrāģiem, skraidelēja strādnieki, ar skubu atjaunodami sakarus starp pilsētu un Padomes namu, uz kurieni no Vējdzinēju Pārvaldes bija paredzēts pārcelt Ostroga rezidenci.

Citur saules apspīdētajā pilsētā nekur nemanīja nekādus postījumus. Šajā visu aptverošajā mierā Grehems gandrīz aizmirsa tūkstošiem cilvēku guļam mākslīgajā gaismā pazemes labirintā mirušus vai no dabūtajiem ievainojumiem mirstošus, aizmirsa improvizētos hospitāļus ar drudžaini strādājošiem ārstiem, žēlsirdīgajām māsām un sanitāriem, aizmirsa visus elektriskajā gaismā pieredzētos brīnumus, pārsteigumus un jaunumus. Viņš zināja, ka dziļi lejā ielu pūznī revolūcija svin uzvaru un visur triumfē melnā krāsa — melnas lentes, melni karogi, melnas sijas pāri ielām. Bet te, žilbinošajos saules staros, ārpus cīņas krātera, it kā pasaulē nekas nebūtu noticis, slējās vēj dzinēj i, kas pamazītēm vien bija izauguši Padomes valdīšanas laika un tagad miermīlīgi dūca, veikdami savu mūžseno pienākumu.

Tālu pamalē, izroboti un puslīdz vējdzinēju aizsegti, ziloja Serejas pakalni, mazliet tuvāk ziemeļpusē iezīmējās Haigeitas un Masvelas pakalnu kontūras. Droši vien visā zemē, uz katra paugura un pa- kalniņa, kur kādreiz aiz žogiem koku ielokā bija slēpušās mājiņas, baznīcas, viesnīcas un fermas, rēgojās tie paši reklāmu izraibinātie vējdzinēji, izdēdējušie un acīs krītošie jaunā laikmeta simboli, kas meta ērmīgas ēnas un bez mitas ražoja enerģiju, kura ieplūda pilsētas artērijās. Bet zemāk vientuļu ganu uzraudzībā klīst neskaitāmi Britu Pārtikas Tresta lopu bariņi un ganāmpulki.

Starp vienveidīgajām gigantiskajām celtnēm acs neatrada nevienu pazīstamu apveidu. Grehems zināja, ka Svētā Paula katedrāle ir palikusi neskarta, tāpat arī daudzas sirmās Vestminsteras būves, bet tās no visām pusēm aizseguši grandiozās celtniecības laikmeta milži. Pat Temzas sudraba lente neizjauca pilsētas vienmuļību; izslāpušās ūdensvada caurules izdzēra visu valgmi, iekams tā bija sasniegusi pilsētas sienas. Tās iztīrītā un padziļinātā gultne un grīva tagad bija kļuvušas par jūras kanālu, un īdzīgi laivinieki veda pa to smagas kravas no Pūlas. Austrumos miglā starp debesīm un zemi slējās biezs mastu mežs Pūlas ostā. Kravas, kam nekur nebija jāsteidzas, no visām pasaules malām veda šurp gigantiski buru kuģi, turpretī steidzamās kravas pārvadāja nelieli ātrgaitas mehāniskie kuģīši.

Uz dienvidiem pāri pakalniem aizstiepās akvedukti, pa kuriem kanalizācijas sistēmā ievadīja jūras ūdeni. Trīs dažādos virzienos aizlocījās gaišas līnijas — ceļi ar kustīgiem, pelēkiem plankumiņiem. Grehems nolēma apskatīt tos, tiklīdz radīsies izdevība. Bet pirmām kārtām viņš gribēja iepazīties ar lidaparātiem. Adjutants aprakstīja viņam šos ceļus kā apmēram simts jardu platas, viegli izliektas joslas, pie tam kustība notiek pa katru tikai vienā virzienā; ceļi taisīti no idemita — mākslīgas vielas, kura, kā Grehems noprata, līdzinās elastīgam stiklam. Ar ātrumu no vienas līdz sešām jūdzēm minūtē pa ceļu šurpu turpu drāzās šauras gumijotas mašīnas gan ar vienu lielu riteni, gan ar diviem vai četriem mazākiem riteņiem. Dzelzceļi bija pazuduši; vietumis bija saglabājušies uzbērumi ar rūsainām joslām. Daži no tiem bija izmantoti par pamatu idemita ceļiem.

Grehema uzmanību vispirms pievilka lielas reklāmas gaisa balonu flotiles abpus aerodromam. Neredzēja neviena aeroplāna. Tie vairs nemeta lokus, un tikai viens vienplāksnis kā gaisā uzrauts krislītis riņķoja zilajā tālienē virs Serejas kalniem.

Grehems jau bija dzirdējis — un viņam bija grūti tam ticēt —, ka gandrīz visas provinces pilsētas un ciemi ir nozuduši. Neizmērojamu druvu vidū stāvēja milzu hoteļi, kas vēl glabāja pilsētu nosaukumus, piemēram, Bucnmansa, Vorhema, Svanedža .. . Taču pavadonis ātri pierādīja viņam šādu pārmaiņu neiz- bēgamību. Vecās iekārtas pastāvēšanas laikā visa zeme bijusi kā nosēta ar fermeru mājiņām, ik pēc divām vai trim jūdzēm bijusi muiža, krogs, kurpnieka darbnīca, veikals un baznīca — vesels ciems. Ik pēc astoņām jūdzēm bijusi provinces pilsēta, kur dzīvojis advokāts, labības tirgotājs, vilnas uzpircējs, seglinieks, veterinārārsts, ārsts, tapsētājs, dzirnavnieks utt. Astoņas jūdzes bijis ļoti izdevīgs attālums fermerim, lai aizbrauktu uz tirgu un tajā pašā dienā tiktu atpakaļ. Bet tad parādījušies dzelzceļi, pēc tam aizvien jauni ātri automobiļi, kas izspieduši ratus un zirgus; kad lielos ceļus sākuši būvēt no koka, kaučuka, idemita un citiem elastīgiem materiāliem, atkritusi nepieciešamība pēc tik bieži izvietotām pilsētām. Lielās pilsētas vērsušās plašumā. Strādniekus tās pievilkušas ar šķietami daudzveidīgām iespējām atrast darbu, uzņēmējus ar it kā neizsmeļamām iespējām kļūt bagātiem.

Tā kā prasības pieaugušas un dzīves veids kļuvis sarežģītāks, dzīve laukos tapusi dienu no dienas dārgāka un grūtāka. Kad izzudis garīdznieks un pārvaldnieks, kuru vietā nākuši pilsētas speciālisti, ciemam laupītas pēdējās kultūras iezīmes. Kad telefoni, kinematogrāfi un fonogrāfi nomainījuši avīzes, grāmatas, skolotājus un pat vēstules, dzīvot ārpus elektrības kabeļa sfēras nozīmējis dzīvot kā mežoņiem. Provincē nav bijis iespējams ne kārtīgi apģērbties, ne paēst (saskaņā ar izsmalcinātajām laikmeta prasībām), nav bijis iespējams atrast ne labu ārstu, ne sabiedrību, ne peļņu.

Mehāniskās ierīces novedušas pie tā, ka lauksaimniecībā viens inženieris aizstājis trīsdesmit strādniekus. Tādējādi pretstatā tiem laikiem, kad Londonā bijis pavisam maz cilvēku, jo ierēdņi, pabeiguši darbu, steigušies projām no dūmiem un kvēpiem piesātinātās pilsētas, strādnieki tieši devušies uz pilsētu, lai atpūstos un izklaidētos, bet no rīta brauktu atpakaļ uz darbu. Pilsēta aprijusi cilvēci; cilvēks sasniedzis jaunu attīstības pakāpi. Vispirms viņš bijis nomads, mednieks, tad zemkopis attīstītas lauksaimniecības valstī, kur pilsētas un ostas nav bijis nekas cits kā provinces centri un tirgi. Un šī pašreizējā cilvēku koncentrēšanās bija izgudrojumu laikmeta loģiskas sekas.

Šie fakti uzbūra Grehema iztēlē ainu. Taču, kad viņš mēģināja iztēloties, kas notiek «otrā pusē», kontinentā, fantāzija viņam neklausīja.

Grehemam rādījās pilsēta aiz pilsētas, pilsētas līdzenumos, platu upju krastos, jūras malā, sniegotu kalnu ielokā. Vairums cilvēku runā angļu valodā vai tās spāņu-amerikāņu, indiešu, nēģeru un «pi- džina» [3] dialektos: divām trešdaļām cilvēces tā ir ikdienas valoda. Kontinentā, ja neskaita dažas gandrīz izmirušas valodas, pastāv trīs galvenās valodas: vācu, kas izplatīta līdz Salonikiem un Dženovai un atspiedusi spāņu-angļu dialektu līdz Kadišai, pār- franciskota' krievu valoda, kas sajaucas ar indiešu- angļu dialektu Persijā un Kurdistanā un ar «pidžinu» Pekinā, un joprojām tīrā, skanīgā un izsmalcinātā franču valoda, kas saglabājusies Vidusjūras krastos līdztekus indiešu-angļu un vācu valodām un iespiedusies āfrikāņu dialektos līdz pat Kongo.

Un visur uz zemes, kas no vienas vietas apbūvēta ar pilsētām, izņemot «melno tropu joslu», valda tā pati kosmopolītiskā sabiedriskā sistēma, un visur, no poliem līdz ekvatoram, plešas viņa īpašumi- Visa pasaule ir civilizēta, visi cilvēki dzīvo pilsētās, visa pasaule pieder viņam . ..

Dienvidaustrumos cauri dūmakai mirdzošas vīdēja savā ziņā biedinošās Baudu Pilsētas, par kurām Grehems bija uzzinājis no kinematogrāfa-fonogrāfa un vecā vīra uz ielas. Dīvainas vietas, kas atgādināja leģendāro Sibarisu, mākslas un dailes pilsētas, pērkamas mākslas un dailes pilsētas, kur valda rosme un mūzika un kurp traucas visi, kuriem uzsmaidījusi laime apkaunojošajā, mežonīgajā ekonomiskajā cīņā elektriskās gaismas pielietajā labirintā tur apakšā.

Grehems zināja, ka šī cīņa ir nežēlīga. Par to liecināja fakts, ka dzīve deviņpadsmitā gadsimta Anglijā tagad likās idiliska, ja ne ideāla. Skatīdamies uz leju, Grehems centās stādīties priekšā šīs sarežģītās pilsētas lielās rūpnīcas …

15

PROMINENTI ĻAUDIS

Vējdzinēju Pārvaldes priekšnieka apartamenti būtu pārsteiguši Grehemu, ja viņš būtu iegājis tajos ar gluži svaigām atmiņām par deviņpadsmitā gadsimta dzīvi, taču viņš bija apradis ar jaunā laikmeta vērienu. Pa jau pazīstamajām slīdošajām durvīm Grehems izgāja laukumiņā, no kura uz leju veda platas un skaistas kāpnes; pa tām staigāja līdz šim neredzēti grezni ģērbušies vīrieši un sievietes. No šīs vietas bija redzami daždažādi smalki arhitektūras rotājumi matēti baltā, viegli violetā un purpura krāsā; tos savienoja tilti, kas likās darināti no porcelāna un filigrāni apstrādāta sudraba; zāles dziļumā stāvēja miglaini, sacaurumoti ekrāni.

Augstāk Grehems ieraudzīja citu virs citas sēdekļu rindas, no kurām uz viņu skatījās ļaudis. Gaisu drebināja neskaitāmu balsu murdoņa un līksma, bravurīga militārā mūzika. Tā nāca no augšas, bet no kurienes īsti — Grehems nevarēja saprast.

Centrālā aile bija pilna ar cilvēkiem, bet nelikās, ka tā būtu pārpildīta; te bija sapulcējušies vairāki tūkstoši cilvēku. Visi bija ģērbušies grezni, pat fantastiski, vīrieši ne mazāk neparasti kā sievietes, jo vīriešu apģērba puritāniskās atturības iespaids jau sen piederēja pagātnei. Reti kādam vīrietim nebija īsi un rūpīgi sasprogoti mati, plikpauru nebija nemaz. īsie, iecirtotie mati būtu sajūsminājuši Roseti, bet vienam no džentlmeņiem, kas bija norīkots līdzi Grehemam ar noslēpumainu titulu «amorists», tīri labi piestāvēja divas bizītes ā la Margarita. Vairumam bija bizes; acīmredzot ķīnieši vairs nekaunējās savas izcelsmes. Apģērbu bija vislielākā dažādība. Slaidie vīrieši dižojās biksēs līdz ceļiem; bija redzami uzpūši un šķēlumi, īsi apmetņi un garas mantijas. Valdošais bija Leona X laiku stils, bet varēja manīt arī Austrumu estētisko uzskatu iespaidu. Vīriešu tuklumu, ko Viktorijas laikos būtu slēpis no galvas līdz kājām cieši aizpogāts apģērbs, tagad sedza cēlas, brīvi krītošas krokas. Pārsvarā bija graciozs slaidums. Grehemam, tipiski atturīga laikmeta tipiski atturīgam cilvēkam, visi šie vīrieši, spriežot pēc viņu sejām, šķita ne vien pārsmalcināti, bet arī pārāk ekspansīvi. Viņi žestikulēja, pauda savu izbrīnu, interesi, sajūsmu, bet par visu vairāk pārsteidzoši atklāti izteica jūtas, kuras viņos izraisīja dāmas. Jau no pirmā acu uzmetiena bija skaidrs, ka sievietes te ir vairākumā.

Dāmas atšķīrās no kungiem ar apģērbiem, gaitu un .izturēšanos, kas nebija tik izteiksmīga, toties bija mākslotāka. Dažām mugurā bija klasiski vienkāršie un daiļi sakrokotie ampīra stila tērpi, valdzinoši vizēja roku un plecu baltums. Bija arī tādi tērpi, kas cieši apkļāva augumu, bez vīlēm un jostām, un tērpi, kas krita no pleciem garās krokās. Vakartērpu tīkamā pārdrošība divu gadsimtu gaitā nebija zudusi.

Visu kustības pārsteidza ar savu grāciju. Grehems ieminējās Linkolnam, ka šie cilvēki atgādina viņam Rafaela zīmējumus. Linkoins atbildēja, ka bagātās ģimenēs graciozu žestu apgūšana ir audzināšanas neatņemama sastāvdaļa.

Grehemu saņēma ar atturīgiem aplausiem. Šie cilvēki pierādīja, cik labi viņi ir audzināti, — nedrūz- mējās ap Grehemu un neuzbāzās ar jautājumiem, kad viņš pa kāpnēm devās lejā uz zāli.

Linkoins jau bija informējis Grehemu, ka te sapulcējusies Londonas augstākā sabiedrība; gandrīz visi klātesošie bija ietekmīgas amatpersonas vai cilvēki, kam ar tādām cieši sakari. Daudzi bija atgriezušies no Eiropas Baudu Pilsētām, vienīgi lai apsveiktu viņu. Te bija gaisa flotiļu komandieri, kuru pārnākšana Grehema pusē bija palīdzējusi gāzt Padomi, Vējdzinēju Pārvaldes vadošie darbinieki un daži Pārtikas Tresta augstākie ierēdņi. Eiropas Cūkaudzē- tavu kontrolieri izcēlās ar melanholisku ārieni, interesantiem vaibstiem un izsmalcināti ciniskām manierēm. Ģērbies saskaņā ar baznīcas likumiem, garām aizgāja bīskaps, sarunādamies ar džentlmeni, kas bija ģērbies tradicionālajā Čosera uzvalkā un ar lauru vainagu galvā.

—   Kas tas par cilvēku? — Grehems iejautājās gandrīz neviļus.

—    Londonas bīskaps, — atteica Linkoins.

—    Nē, tas otrs.

—    Dzejnieks laureāts.

—    Vai tiešām vēl līdz šim …

—   Nē, dzejoļus viņš neraksta. Viņš ir Votona, kāda padomnieka, attāls radinieks. Bet viņš pieder pie «Sarkanās Rozes» rojālistiem — ir tāds labs klubs, kuri turas pie vecām tradīcijām.

—    Asano teica, ka te esot karalis.

—    Karaļa vairs nav. Viņš ir izraidīts. Runa droši vien bija par kādu no Stjuartiem, bet. . .

—    Vai viņu ir daudz?

—    Pārāk daudz.

Grehems to lāgā neizprata, bet nojauta, ka tā piederas jaunajam laikmetam. Grehems laipni paklanījās pirmajam cilvēkam, ar kuru viņu iepazīstināja. Acīmredzot pat šajā sabiedrībā pastāvēja sava hierarhija un Linkoins stādīs priekšā viņam tikai vissvarīgākās personas. Pirmais bija gaisa flotes pavēlnieks, kura iedegusi seja krasi izcēlās izmeklētās publikas vidū. Atkrišana no Padomes bija padarījusi viņu par loti svarīgu personu.

Grehems nosprieda, ka šis cilvēks ar savu vienkāršo izturēšanos stipri atšķiras no klātesošo vairuma. Viņš izteica dažas vispārējas piezīmes, apliecināja savu lojalitāti un apvaicājās par valdnieka veselību. Viņš kustējās strauji un nerunāja tik aprauti kā pārējie. Viņš pārsteidza Grehemu, nosaukdams sevi par vienkāršu «gaisa suni» — tieši tā viņš teica —, bet Grehemam tas neizklausījās pēc nejēdzības, jo aeronauts bija vecā kaluma cilvēks, kas nepretendēja uz pārmērīgi lielām zināšanām un zināja tikai nepieciešamo. Viņš strupi, bez mazākās pieglaimības paklanījās un aizgāja.

—    Prieks redzēt, ka tādi cilvēki vēl ir dzīvi, — sacīja Grehems.

—    Fonogrāfi un kinematogrāfi, — mazliet nicīgi noteica Linkoins. — Viņš ir izgājis dzīves skolu.

Grehems vēlreiz paskatījās uz drukno stāvu. Tas atgādināja viņam pagājību.

—    Fakts ir tāds, ka mēs viņu uzpirkām, — teica Linkoins. — Pa daļai uzpirkām, pa daļai viņš baidījās no Ostroga. Kad viņš pārnāca mūsu pusē, viss risinājās ātrāk.

Linkoins strauji pagriezās, lai stādītu priekšā Skolu Tresta galveno inspektoru. Tas bija smuidrs vīrietis zili pelēkā akadēmiska piegriezuma apģērbā; viņš skatījās uz Grehemu caur vecmodīgu pensneju un katru savu piezīmi pavadīja ar rūpīgi koptās rokas žestu. Grehems tūlīt painteresējās par viņa pienākumiem un uzdeva dažus elementārus jautājumus. Likās, ka galveno inspektoru uzjautrina valdnieka absolūtā nezināšana. Viņš īsumā pastāstīja par tresta monopolu audzināšanā; monopols bija izveidojies, trestam noslēdzot līgumu ar neskaitāmajām Londonas municipalitātēm. Inspektors jūsmīgi stāstīja par progresu, kas noticis izglītības laukā kopš Viktorijas laikiem.

—    Mēs esam iznīdējuši iekalšanu, — viņš teica,

—    pilnīgi iznīdējuši. Eksāmeni vairs nav jākārto. Jūs esat apmierināts, vai ne?

—    Kā jūs to panācāt? — Grehems jautāja.

—   Mēs padarījām mācības aizraujošas, cik aizraujošas vien iespējamas. Ja skolēniem kaut kas nepatīk, mēs ļaujam visam iet savu gaitu. Mums jāapstrādā nepārredzams lauks.

Viņš sāka izklāstīt detaļas, un saruna ieilga. Grehems uzzināja, ka augstskolās vēl tiek lietota lekciju metode, tikai citādā formā.

—    Ir, piemēram, tādas meitenes, — būdams liels sava pienākuma apziņā, teica galvenais, inspektors,

—   kam ir zināma vēlēšanās mācīties, ja vien tas nav pārāk grūti. Tādu mums ir tūkstošiem. Šobrīd, —

• viņš teica ar Napoleona žestu, — turpat vai pieci simti fonogrāfu dažādās Londonas daļās lasa lekcijas par Platona un Svifta ietekmi uz Šellija, Hezlita un Bernsa intīmajiem piedzīvojumiem. Pēc tam viņi uz šo lekciju pamata raksta esejas un nopelniem bagātāko vārdi kļūst plaši pazīstami. Vai redzat, cik tālu mēs esam aizgājuši? Jūsu laika neizglītotās vidusšķiras ir palikušas pagātnē.

—    Bet kā ir ar sabiedriskajām pamatskolām? — jautāja Grehems. — Vai jūs tās vadāt?

—    Protams, — atbildēja galvenais inspektors.

Grehems, kas, būdams demokrāts, sen bija nodar^

bojies ar šo problēmu, ieinteresējās un sāka iztaujāt. Viņam nāca prātā atsevišķas nejaušas frāzes, ko bija izmetis tumsā uz ielas sastaptais večuks. Galvenais inspektors apstiprināja vecā vīra vārdus.

—    Mēs cenšamies padarīt un arī padarām pamatskolu mazajiem interesantu. Viņiem taču pavisam drīz jāsāk strādāt. Tikai daži gaužām vienkārši likumi — paklausība, uzticība.

—   Tātad sevišķi daudz jūs viņiem nemācāt?

—    Kālab lai mēs mācītu? Tas noved pie nepatikšanām un nemiera. Mēs viņus uzjautrinām. Un pat tad vēl visur nemiers, aģitācija. Neviens nezina, kur strādnieki sagrābstījuši tās idejas. Droši vien cits no cita. It visur sociālistiski murgi, pat anarhija! Aģitatoriem būs plašs darba lauks strādnieku vidū. Esmu pārliecināts — es allaž esmu bijis pārliecināts —, ka mans visupirmais uzdevums ir cīnīties ar tautas neapmierinātību. Kādēļ lai tauta justos nelaimīga?

—    Es brīnos, — domīgi noteica Grehems. — Es vēl daudz ko nesaprotu.

Linkoins, kas sarunas laikā bija vērojis Grehema sejas izteiksmi, iejaucās.

—    Citi gaida, — viņš pusbalsī teica.

Galvenais skolu inspektors paklanījās.

—   Varbūt, — uztvēris nejaušu Grehema skatienu, ierosināja Linkoins, — jūs gribat iepazīties ar kādu no šīm dāmām?

Eiropas Cūkaudzētavu pārvaldnieka meita bija maza, apburoša būtne ar ugunīgiem matiem un spridzīgām, zilām acīm. Linkoins pagāja sāņus, un meitene tūlīt paziņoja, ka esot «veco labo laiku» pielūdzēja — tā viņa devēja laiku, kad Grehems bija iegrimis letarģiskajā miegā. Runādama viņa smaidīja un koķeti miedza acis.

—     Cik reižu esmu mēģinājusi, — viņa mēļoja, — iedomāties tos vecos romantiskos laikus. Jūs tos atceraties. Cik dīvaina un nemierpilna jums droši vien šķita šī pasaule! Esmu redzējusi tālaika fotogrāfijas un gleznas: nelielas mājiņas, kas celtas no apdedzinātu mālu ķieģeļiem un melnas no jūsu pavardu kvēpiem, dzelzceļa tilti, naivi sludinājumi, svarīgi, drūmi puritāņi jocīgos melnos svārkos un lielās cepurēs, dzelzs vilcieni uz dzelzs tiltiem, zirgi un ragulopi, pa ielām skrejoši pustraki suņi. Un te uzreiz jūs atrodaties mūsu pasaulē!

—   Mūsu pasaulē, — atkārtoja Grehems.

—   Atrauts no savas dzīves, no visa, kas jums tuvs un pazīstams.

—    Vecā dzīve nebija nekāda laimīgā, — sacīja Grehems. — Man nav žēl tās.

Meitene uzmeta viņam ātru mirkli un pēc īsa brītiņa līdzjūtīgi nopūtās.

—     Nav?

—    Nē, — Grehems apstiprinaja — Ta bija sīka, nožēlojama dzīvīte. Turpretī tagad .. . Mēs uzskatījām, ka mūsu pasaule ir pietiekami sarežģīta, apdzī

vota un civilizēta. Tagad, kaut gan esmu nodzīvojis šajā pasaulē tikai četras dienas, paraugoties atpakaļ uz savu laiku, es redzu, ka tas bijis nejēdzīgs, barbarisks laiks, pats modernās pasaules sākums. Jā, tikai sākums. Jūs neticēsiet, cik maz es zinu.

—   Jautājiet man, ko vien vēlaties, — smaidīdama sacīja meitene.

—   Tad pasakiet man, kas ir šie cilvēki. Pagaidām vēl es nevienu nepazīstu. Tas ir grūti aptverams. Vai tie ir kādi ģenerāļi?

—   Cepurēs un ar spalvām?

—   Nē jel, nē. Droši vien tie ir svarīgas amatpersonas. Kas ir tas iespaidīga izskata cilvēks?

—    Tas? Ļoti svarīga persona. Mordens, Pretžults Pilulu Sabiedrības galvenais direktors. Esmu dzirdējusi, ka reizumis viņa strādnieki diennaktī ražojot miriādu miriādu pilulu. Padomājiet — miriādu miri- ādu!

—    Miriādu miriādu .. . Tas nav nekāds brīnums, ka viņš tik lepni nolūkojas uz visiem, — teica Grehems. — Pilulas! Apbrīnojams laikmets! Bet tas purpura tērpā?

—    Ziniet, tas nepieder pie mūsu aprindām. Bet mums viņš patīk. Viņš tiešām ir gudrs un komisks. Viņš ir viens no Londonas universitātes medicīnas fakultātes vadītājiem. Visi mediķi, ziniet, valkā purpura tērpus. Bet ja jau nu cilvēkiem maksā par to, ka viņi kaut ko dara … — Un meitene iecietīgi pasmaidīja.

—    Vai te ir arī kāds no jūsu izcilajiem māksliniekiem vai autoriem?

—     Nav neviena autora. Tie pa lielākai daļai ir ērmoti cilvēki, kas iemīlējušies paši sevī. Un mūždien viņi strīdas! Daži no viņiem plēšas pat par vietu pie galda. Drausmīgi, vai ne? Bet Reisberijs, mūsu modē nākušais kapillotomists, jādomā, ir te. Viņš ir no Kapri.

—     Kapillotomists? … — novilka Grehems. —Ār atceros! Mākslinieks! Un tad?

—    Mums viņš ir jāsaudzē, — kā atvainodamās sacīja meitene. — Mūsu galvas taču ir viņa rokās. — Viņa pasmaidīja.

Grehems tikko atturējās no komplimenta, kuru viņa lūgti lūdza, taču viņa skatiens bija pietiekami daiļrunīgs.

—   Vai mākslas attīstība ir gājusi kopsolī ar visas civilizācijas attīstību? — viņš jautāja. — Vai varat nosaukt savus izcilākos gleznotājus?

Meitene paraudzījās uz Grehemu neizpratnē. Tad iesmējās.

—    Acumirkli, — viņa teica. — Jūs laikam domājat… — Meitene atkal iesmējās. — Jūs droši vien domājat tos lādzīgos savādniekus, kurus jūs augstu vērtējāt tādēļ, ka tie noklāja ar eļļas krāsām lielus audekla gabalus? Lielus taisnstūrus. Un laikabiedri lika šos audeklus apzeltītos rāmjos un kāra pie sienām savos kvadrātveida dzīvokļos. Mums tādu vairs nav. Cilvēkiem šīs mantas ir apnikušas līdz kaklam.

—    Bet ko tad jūs nodomājāt?

Viņa zīmīgi pielika pirkstu pie vaiga, kas liesmoja nepārprotamā sārtumā, un pasmaidījusi šķelmīgi palūkojās Grehemā.

—   Un te, — viņa piebilda, norādīdama uz savām skropstām.

Kādu brīdi Grehems bija neizpratnē. Tad atmiņā

piepeši atdzīvojās kaut kad redzētā glezna «Tēvocis Toms un atraitne». Viņam -kļuva neērti. Grehems juta, ka tūkstošiem acu pāru ziņkāri veras viņā.

—     Redzu, — viņš nevietā atbildēja un apmulsis novērsās no pievilcīgās kārdinātājas. Viņš paskati- " jās apkārt un pamanīja, ka visi izliekas neko neredzam. Viņš laikam pat pietvīka.

—    Kas sarunājas ar dāmu safrāna krāsas kleitā? — viņš jautāja, vairīdamies skatīties acīs meitenei.

Izrādījās, ka cilvēks, kas ieinteresējis Grehemu, ir viens no Amerikas teātru direktoriem un nule atgriezies no Meksikas. Viņa seja atgādināja Grehemam Kaligulas bisti. Otrs vīrietis, kas piesaistīja Grehema uzmanību, bija Melnā Darba priekšnieks. Šī nosaukuma jēga uzreiz nenogāja līdz Grehema apziņai, bet vēlāk viņš atkārtoja:

—   Melnā Darba priekšnieks?

Ne mazākā mērā nesamulsdama, meitene norādīja uz apburošu miniatūru sievieti un nosauca to par Londonas anglikāņu bīskapa blakus sievu. Viņa pat uzslavēja bīskapa drosmi, jo līdz šim garīdzniekiem vajadzējis ievērot monogāmiju.

—    Tas nav nedz dabiski, nedz pieklājīgi. Vai viņam būtu jāapspiež savas dabiskās vēlēšanās tādēļ vien, ka viņš ir garīdznieks? Starp citu, — meitene piemetināja, — vai jūs piederat pie anglikāņu baznīcas?

Grehemam jau bija uz mēles jautājums, ko nozīmē «blakus sieva», — acīmredzot tā bija eifemis- tiska frāze —, kad rosinošajā un saistošajā sarunā iejaucās Linkoins. šķērsojuši zāli, viņi piegāja pie gara auguma cilvēka aveņkrāsas apģērbā un divām valdzinošām būtnēm birmiešu (kā likās Grehemam)

tērpos. Sasveicinājies ar šīm kautrajam sievietem, viņš devās tālāk.

Iespaidu gūzma ieguva noteiktāku formu. Sākumā skats uz šo spožo sanāksmi bija pamodinājis Gre- hemā demokrātu, viņš izturējās pret visu naidīgi un izsmējīgi. Bet cilvēka dabā nav ilgi pretoties glaimiem. Drīz vien Grehems bija mūzikas, gaismas, krāsu rotaļas, vizošu roku un plecu, rokasspiedienu, smaidošu seju, tukšu pļāpu, komplimentu atmosfēras, uzmanības un godbijības varā. Uz laiku viņš aizmirsa pārdomas tur augšā. Viņš ļāva, lai iemantotās varas inde viņu pamazītēm apreibina; viņa izturēšanās kļuva brīva un karaliska, gaita drošāka, melnā mantija krita lejup cēlās krokās, balss skanēja skaļāk un tvirtāk. Galu galā šī pasaule bija interesanta un skaista.

Uz porcelāna tiltiņa pavīdēja un tūlīt arī pazuda pēc bēgšanas no Padomes nama mazajā istabiņā aiz teātra skatuves redzētās meitenes seja. Viņa nolūkojās Grehemā.

Sākumā Grehems neaptvēra, kur redzējis šo meiteni, tad atcerējās viņu saviļņojošo tikšanos. Bet apkārt virmojošā balles mūzika nomāca revolucionārā marša skaņas.

Sieviete, ar kuru viņš sarunājās, atkārtoja savu piezīmi, un tikai tad Grehems atsāka pārtraukto šķietami valdniecisko flirtu.

Viņu pārņēma nemiers, sajūta, kas pārauga neapmierinātībā. It kā viņam būtu izkritis no prāta kāds pienākums, kas paslīdējis garām šajā mirdzumā un spožumā. Apkārtējo sieviešu valdzinājums zuda. Grehems vairs mīklaini un neskaidri neatbildēja uz maskētajiem mīlestības apliecinājumiem, un viņa skatiens klīda pulī, cenšoties uzmeklēt meiteni, kas viņu bija tā satraukusi.

Kur viņš bija to redzejis?

Vienā no augšējām galerijām Grehems sarunājās ar kādu gaišacainu dāmu par idemitu; sarunas tematu bija izvēlējies Grehems. Viņš bija pārtraucis dāmas dedzīgos uzticības apliecinājumus ar lietišķu jautājumu. Viņš konstatēja, ka šai, tāpat kā daudzām citām jaunāko laiku sievietēm, šajā jautājumā ir mazāk sajēgas nekā valdzināšanas mākslā. Piepeši cauri tuvajai līganajai melodijai viņš it kā saklausīja revolucionāro dziesmu, vareno pacilājošo himnu, ko bija dzirdējis teātrī.

Tā, tagad viņš atcerējās!

Pacēlis galvu, Grehems ieraudzīja tādu kā iluminatoru, no kura bija nākusi skaņa, kabeļu mudžekli, gabaliņu zilas debess un ielās ņirbošas ugunis. Dziedāšana negaidot pārvērtās balsu dūkoņā. Tagad viņš izšķīra kustīgo platformu čīkstoņu un ļaužu čalas. Viņš neskaidri nojauta, ka ārpusē pie ēkas, kur uzjautrinās valdnieks, salasījies milzīgs pūlis.

Dziesma gan bija aprāvusies, atsākās balles mūzika, bet maršveida dziesmas motīvs joprojām skanēja Grehemam ausīs.

Gaišacainā dāma vēl juceklīgi klāstīja par idemitu, kad viņš atkal ieraudzīja teātrī redzēto meiteni. Viņa nāca tam pretī pa galeriju; Grehems ieraudzīja meiteni pirmais. Mugurā viņai bija spīdīga, pelēka kleita, mati ieskāva pieri kā tumšs mākonis. No apaļā cauruma krītošā aukstā gaisma apspīdēja skumīgus vaibstus.

Sieviete, kas nopūlējās ar idemitu, ievēroja, ka Grehema sejas izteiksme ir mainījusies, un izmantoja izdevību, lai pārtrauktu šo sarunu.

—   Vai nevēlaties iepazīties ar šo meiteni, ser? — viņa droši jautāja. — Tā ir Elena Votone, Ostroga radiniece. Viņa daudz ko zina. Viņa ir viens no nopietnākajiem cilvēkiem. Esmu pārliecināta, ka meitene jums patiks.

Drīz Grehems jau runāja ar meiteni, bet gaiš- acainā dāma bija aizspurgusi.

—  Es jūs atceros, — teica Grehems. — Jūs bijāt tai mazajā istabiņā. Kad visi dziedāja un sita ar kāju takti. Pirms es vēl nebiju izgājis zālē.

Meitenes sākotnējais mulsums bija pāri, un viņa mierīgi paskatījās uz Grehemu.

—    Tas bija brīnišķīgi, — viņa sacīja un pēc brītiņa piebilda: — Visa tauta bija gatava mirt par jums, ser. Cik daudz ļaužu tonakt aizgāja bojā jūsu dēļ!

Viņas vaigs staroja. Viņa ātri paraudzījās apkārt, vai kāds nedzird.

Galerijā parādījās Linkoins, viņš lēnām lauzās caur biezo pūli. Ieraudzījusi viņu, meitene pagriezās pret Grehemu un dedzīgi un paļāvīgi teica:

—    Ser, patlaban es nevaru izstāstīt jums visu. Vienkārši tauta ir ļoti nelaimīga. To apspiež, tai dara pāri.. . Neaizmirstiet cilvēkus, kas gāja nāvē, lai jūs varētu dzīvot.

—    Es nekā nezinu … — Grehems sāka.

—    Es nevaru tagad runāt.

Linkoins pienāca un paklanījās meitenei.

—    Kā jums patika jaunā pasaule, ser? — Linkoins smaidīdams jautāja, ar daudznozīmīgu žestu norādīdams uz spožo zāli. — Katrā ziņā jūs redzat, ka tā ir mainījusies.

—   Jā, — Grehems atbildēja, — ir mainījušies. Bet ne tik stipri.

—    Pagaidiet, kad tiksiet gaisā, — teica Linkoins.

—    Vējš ir rimies, un aeroplāns jau gaida jūs. Varēja redzēt, ka meitene iet projām. Grehems paskatījās uz viņu un jau grasījās kaut

ko jautāt, bet, pamanījis viņas sejā brīdinošu izteiksmi, paklanījās un piebiedrojās Linkolnam.

16

VIENPLĀKSNIS

Londonas aerodromi bija koncentrēti upes dienvidu krastā un izvietoti nepareizā puslokā. Tie bija sadalīti trijās grupās, pa divi katrā, un nosaukti seno piepilsētu vai ciemu vārdos: Rohemptona, Vimbldonas parks, Strīthema, Norvuda, Blekhīza vai Šūtershila. Aerodromi bija ierīkoti augstu pār pilsētas jumtiem. Katrs bija ap četri tūkstoši jardu garš un tūkstoš jardu plats, taisīts no alumīnija un dzelzs sakausējuma, kas arhitektūrā aizstāja dzelzi. To augšējos stāvus veidoja metāla fermas ar liftiem un kāpnēm. Pašā augšā atradās plašas platformas, kas bija paceļamas un pārvietojās pa slīpām sliedēm.

Grehems devās uz aerodromiem pa pilsētas ceļiem. Viņu pavadīja japānis Asano. Linkolnu bija aizsaucis Ostrogs, kam bija veicami administratīvi pienākumi. Pastiprināta vējdzinēju apsardzes nodaļa gaidīja valdnieku pie Pārvaldes ēkas un bija atbrīvojusi viņam vietu uz augšējās kustīgās platformas. Kaut gan Grehema brauciens uz aerodromiem bija negaidīts, viņam sekoja paprāvs pūlītis. Viņš dzirdēja, ka izkliedz viņa vārdu, redzēja, ka neskaitāmi vīrieši, sievietes un zilās drēbītēs ģērbti bērni žestikulēdami un klaigādami kāpj augšā uz centrālo ceļu. Grehems nesaprata, ko viņi kliedz. Viņu pārsteidza, ka pilsētas vienkāršie iedzīvotāji runā žargonā. Kad viņš beidzot bija augšā, sargi atradās sa- satraukta pūļa ielenkumā. Grehems manīja, ka daži mēģina piekļūt viņam klāt ar lūgumiem. Sargi lauza ceļu ar lielām grūtībām.

Uz rietumu skrejceļa gaidīja kāds vienplāksnis ar dežurējošo aeronautu. Tuvumā mehānisms vairs nelikās mazs. Plašajā aerodromā uz kustīgās platformas gulošais alumīnija skelets bija divdesmitton- nīgas jahtas lielumā. No mākslīgā stikla izgatavotās sānu plāksnes, kas bija savienotas un nostiprinātas ar metāla nerviem un atgādināja dzīsloto bites spārnu, meta ēnu uz vairāku simtu kvadrātmetru lielu laukumu. Pilota un pasažiera sēdekļi bija iekārti trosēs vidū starp korpusa balstiem un aizmugurē nostiprināti. Pasažieru krēslam priekšā bija vējstikls, bet sānos — metāla maikstis ar caurspīdīgu audumu starp tām. Ja bija vēlēšanās, sēdekli varēja pilnīgi noslēgt, bet Grehems alka uzzināt kaut ko jaunu, tādēļ lika atstāt to neaizsegtu. Aeronauts sēdēja aiz stikla, kas aizsargāja tā seju. Pasažieris varēja nostiprināt savu sēdekli nekustīgi — nolaižoties tas bija pat nepieciešams — vai arī pārvietoties tajā pa mazām sliedītēm uz mašīnas priekšgalu, kur atradās skapītis ar viņa bagāžu, drēbēm un provīziju; sliedītes kopā ar sēdekļiem līdzsvaroja lidaparāta centrālo daļu ar propelleri, kas atradās pakaļgalā.

Asano un viņa svīta bija gādājuši, lai pacelšanās laukums būtu brīvs. Pēc aeronauta norādījuma Grehems ieņēma savu vietu. Asano izlīda caur fizelāžas šķēršļiem un palika laukumā vicinām roku. Viņš it kā slīdēja atpakaļ uz labo pusi un nozuda.

Motors rūca, propelleri ātri griezās, laukums un tuvējās ēkas strauji slīdēja garām Grehema acu augstumā. Piepeši tas viss šķita gāžamies. Viņš instinktīvi ieķērās maikstēs abās pusēs sēdeklim. Viņš juta, ka ceļas augšup, un dzirdēja, kā gaiss atsitas pret vējstiklu. Propelleris virpuļoja spēcīgiem, ritmiskiem grūdieniem: viens, divi, trīs — pauze, viens, divi, trīs. Pilots uzmanīgi regulēja mehānismu. Mašīna sāka sīki vibrēt, un tā turpinājās visu lidojuma laiku. Pilsētas jumti mežonīgā ātrumā joņoja atpakaļ, strauji sarukdami. Grehems paskatījās vispirms uz pilotu, tad caur fizelāžu. Nekā satraucoša nebija — ātrs brauciens ar funikuleru izraisīja tādas pašas sajūtas. Grehems pazina Padomes namu un Haigeitridžu. Tad viņš palūkojās tieši lejup starp savām pēdām.

Viņu pārņēma fiziskas bailes, šaušalīga briesmu apziņa. Viņš krampjaini ieķērās trosēs. Kādu brīdi viņš kā hipnotizēts lūkojās lejup. Simts vai pat vairāk metru zemāk atradās viens no lielākajiem Londonas dienvidrietumu daļas vēj dzinējiem, bet aiz tā — ar melniem punktiņiem nosētais dienvidu aerodroms. Tas viss gruva kaut kur bezdibenī. Kādu brīdi Grehems juta vēlēšanos mesties lejup. Viņš sakoda zobus, ar visiem spēkiem piespieda sevi atraut acis no bezdibeņa, un paniskās bailes bija garām.

Grehems palika sakostiem zobiem un raudzījās debesīs. «Tuk, tuk, tuk,» pukstēja motors, «tuk, tuk, tuk.» Grehems stingri satvēra troses, palūkojās uz aeronautu un ieraudzīja smaidu viņa iedegušajā sejā. Viņš arī pasmaidīja — varbūt mazliet samāksloti.

— Sākumā ir drusku neparasta sajūta, — viņš uzsauca un atkal ieņēma cienīgu pozu. Taču viņš vairs neuzdrošinājās nolaist acis un skatījās pāri aero- nauta galvai uz zilajām debesīm pie apvāršņa. Viņš nespēja atgainīt domu par iespējamo katastrofu. Tuk, tuk, tuk … Ja nu šajā mašīnā iziet no ierindas kāda mazītiņa skrūvīte? Ja nu . .. Viņš mēģināja atkratīties no drūmajām domām, aizmirst briesmas. Bet lidmašīna cēlās aizvien augstāk un augstāk dzidrajā zilgmē.

Satraukums, kam par iemeslu bija bijusi karāšanās gaisā, pārgāja, nelāgās sajūtas izgaisa, un lidojums sāka likties patīkams. Viņš jau bija brīdināts par gaisa slimību. Taču viņš sajuta tikai pulsējošu kustību, vienplāksnim paceļoties pretī vājajai dienvidrietumu brīzei; šī kustība atgādināja kuģīša garenisko šūpošanos spirgtā vējā, bet viņš nebija slikts jūrnieks. Dzedrais retinātais gaiss, kas apņēma viņus aizvien vairāk, darīja vieglu un līksmu. Grehems ieraudzīja dzidras debesis virs spalvu mākoņiem. Piesardzīgi paraudzījies caur trosēm lejup, viņš redzēja baltvizošu putnu virteni. Iedrošināts paskatījies vēl zemāk, viņš pamanīja saules staros zeltaini mirdzošo vējdzinēju uzrauga Vārnu Ligzdu, kas kļuva mazāka un mazāka. Aizvēja pusē aiz zil- gās pakalnu līnijas pletās Londonas jumtu jūra. Tās tuvākā mala izdalījās pārsteidzoši kontrastaini un izgaisināja Grehema pēdējās bažas. Londonas robeža bija kā siena, kā trīs vai četrus simtus pēdu augsta krauja, ko vietvietām veidoja terases, kā fasāde ar sarežģītu rotājumu. Plašais priekšpilsētu loks, kas veidoja pakāpenisku pāreju no pilsētas uz laukiem un bija raksturīgs visām lielajām deviņpadsmitā gadsimta pilsētām, vairs neeksistēja. No tām pāri bija palikušas drupas, kurās kuploja vecie, kādreiz krāšņie dārzi, pa vidu brūnēja aramzemes ielāpi un stiepās mūžzaļo augu joslas. Tās bija ie- spraukušās pat starp māju atliekām. Lielākoties piepilsētas villu atliekas kā drupu rifi stāvēja ielu un ceļu malās; zaļajā un brūnajā līdzenumā tās izskatījās pēc salām, ko iedzīvotāji sen jau atstājuši un kas tomēr bijušas pārāk stipras, lai lauksaimniecības mašīnu masa nolīdzinātu tās ar zemi.

Augi nevaldāmi viļņoja ap neskaitāmām sagruvušām mājām un trieca pret pilsētas sienām kazenāju, aslapaino palmu, efeju, dipsaku un nezāļu bangas. Gan te, gan tur no Viktorijas laika grausta izslējās pa bezgaumīgam restorānam, ko ar pilsētu savienoja kabeļu ceļi. Šajā ziemas dienā tie šķita tukši. Tukši bija arī dārzi starp drupām. Pilsētas robeža izdalījās tikpat krasi kā tajos laikos, kad pilsētas vārtus vakarā aizslēdza un gar sienām ložņāja laupītāju bandas. No pusapaļas arkas apakšas pa idemita gultni tecēja ārā varena straume — tirdzniecības kanāls. Šī panorāma, kas pirmo reizi bija pavērusies Grehemam, ātri gaisa. Kad viņš beidzot atkal palūkojās lejup, viņš ieraudzīja Temzas ieleju ar dārzeņu, laukiem — neskaitāmiem īsiem, sarkanbrūniem taisnstūriem, kurus šķērsoja spožie kanalizācijas cauruļu pavedieni.

Satraukums pieauga un pārvērtās tādā kā ekstāzē. Grehems dziļi elpoja un skaļi smējās. Viņam gribējās kliegt. Šī vēlēšanās kļuva tik stipra, ka viņš vairs nespēja valdīties. Lidaparāts pagriezās uz dienvidiem. Viņi lidoja, gan strauji paceldamies augstāk, gan slīdēdami lejup. §ī slīdēšana bija patīkama. Propelleris pilnīgi apstājās. Ceļoties augstāk, Grehemu pārņēma lepnums, ka ir uzveikta stihija, laižoties zemāk cauri retinātajam gaisam, — ne ar ko nesalīdzināmas izjūtas. Viņam gribējās atstāt atmosfēras augšējos slāņus.

Kādu laiku Grehems uzmanīgi nolūkojās ainavā, kas zibenīgi drāzās uz ziemeļiem. Viņu gaužām priecēja detaļu skaidrība. Viņu pārsteidza nebeidzamās krāsmatas, kas bija palikušas pāri no agrāk bieži izvietotajām mājām, lauki bez viena koka, sagruvušās fermas un ciemi. Viņš gan bija par to jau dzirdējis, taču redzēt to bija kas cits. Viņš mēģināja atšķirt pazīstamas vietas šajā tukšajā bezdibenī, bet tagad, kad Temzas ieleja bija aiz muguras, tas bija grūti. Drīz viņi tomēr sasniedza smailus krīta uzkalnus, un pēc aizas kontūrām uzkalnu rietumgalā un pilsētiņas drupām abpus tās Grehems pazina Gildfordu-Hogsbeku. Orientējoties pēc tās, varēja atrast Leithilu, Olderšotas smilšaino līdzenumu un citas vietas. Apvidu šķērsoja Portsmu- tas idemita ceļš, pa kuru traucās sīksīki punktiņi. Tas gāja tieši pa kādreizējo dzelzceļa trasi. Vejas krasti bija noauguši ar biezāju.

Pa visu Dounsas augstieni, cik tālu cauri pelēcīgajai dūmakai vien varēja saredzēt, bija izkaisīti tik lieli vēj dzinēj i, ka grandiozākā pilsēta tiem līdzās izskatītos kā jaunākais brālis. Tie cēli griezās dienvidrietumu vējā. Šur un tur bija manāmi Britu Pārtikas Tresta aitu ganāmpulki, šur un tur kā melni plaiskumi kustējās gani zirgos. Tad zem vienplākšņa deguna iznira Vīldenheita, Haindheda, Pičhila un Leithila ar jaunu vējdzinēju rindu, kas šķita cenšamies atņemt vēju saviem līdzbrāļiem. Purpura viršus nomainīja dzeltenās irbulenes, tālāk divi jātnieki dzinās pakal melnu vēršu baram. Tas viss palika aiz muguras, saruka, zaudēja krāsu un pārvērtās par kustīgu plankumu, kas nozuda dūmakā.

Pie pašas auss iekliedzās ķīvīte. Tagad viņi lidoja pāri Dienviddaunsai, un Grehems pār plecu ieraudzīja virs Portsdaunhilas korēm Portsmutas ostas nocietinājumu robotos mūrus. Parādījās pietauvojušos kuģu kopa, kas atgādināja peldošu pilsētu, saules apspīdētās baltās, pundurīgās Nīdlas klintis un līča dzirkstošie ūdeņi. Viņi viens divi šķērsoja Solentas jūras šaurumu un atstāja aiz sevis Vaita salu; tad lejā izpletās jūra, vietām purpuraina no mākoņu ēnām, vietām pelēka, vietām spīdoša kā pulēts spogulis, bet vietām zilganzaļi ņirboša. Vaita sala kļuva mazāka un mazāka. Pēc dažām minūtēm no mākoņu grēdām atdalījās pelēka, miglaina josla; nolīkusi zemāk, tā kļuva par krasta līniju: tā bija saules apspīdētā, jaukā Ziemeļfrancijas piekraste. Josla kļuva platāka, krāsaināka un skaidrāk iezīmēta, bet Anglijas piekraste pretējā pusē izkusa tālē.

Pēc samērā neilga laika pie apvāršņa izauga Parīze, bet tā drīz nozuda, jo vienplāksnis pagriezās uz ziemeļiem. Grehems paguva saskatīt, ka Eifeļa tornis joprojām ir vecajā vietā un ka netālu no tā paceļas stalta celtne ar adatai līdzīgu smaili galā. Un, kaut gan sākumā Grehems nesaprata, ko tas nozīmē, viņš pamanīja arī dūmu seģeni. Aeronauts ieminējās kaut ko par «nemieriem uz apakšzemes ceļiem», bet Grehems nepievērsa uzmanību viņa vārdiem. Augstāk par vēj dzinējiem debesīs ietiecās minaretiem līdzīgi torņi un tievas smailes, un viņš saprata, ka Parīze pārspēj savu sāncensi vismaz skaistumā, kaut arī atpaliek no tās ar saviem izmēriem. Kaut kas bāli zils pacēlās no pilsētas un, pagrozījies kā vētras nesta sausa lapa, tuvojās viņiem, ātri kļūdams aizvien lielāks. Aeronauts kaut ko noteica.

—    Ko? — jautāja Grehems, negribīgi novērsdams acis no šī skata;

—     Aeroplāns, ser, — skaļi kliedza pilots, rādīdams ar pirkstu.

Vienplāksnis pacēlās augstāk un devās uz ziemeļiem. Aeroplāns ātri tuvojās. Vienplākšņa «tuk, tuk, tuk», kas iepriekš bija izklausījies tik spēcīgs, piepeši kļuva nožēlojams salīdzinājumā ar aeroplāna vareno rēkoņu. Cik liels izlikās šis briesmonis, cik ātrs un dižens! Tas palidoja garām tieši virs vienplākšņa, gluži kā dzīvs, ar plati izplestiem caurspīdīgiem plēves spārniem. Aizzibēja ievīstītu pasažieru rindas sēdekļos aiz stikla, baltā ģērbies pilots, kas pa kāpnēm rāpās pret vēju, milzīgā ātrumā darbojošies mehānismi, virpuļojošs propelleris un gigantiski spārni. Skats bija satriecošs. Pēc brīža aeroplāns bija garām.

Tikko manāmi šūpodamies vējā, aeroplāns pacēlās drusku augstāk. Tas kļuva mazāks un drīz pārvērtās par tumšu punktu, kas izkusa debesu zilgmē. Tas bija aeroplāns, kas kursēja starp Londonu un Parīzi. Jaukās dienās un mierīgos laikos tas veica četrus braucienus dienā.

Viņi lidoja pāri Lamanšam. Grehemam tagad šķita, ka gaužām lēni, salīdzinot ar aeroplānu. Pa kreisi blāvoja Bīčīheda.

—            Laižamies lejā! — uzsauca aeronauts. Viņa balss nozuda propellera sakultā gaisa kaukoņā.

—           Vēl ne, — smiedamies atteica Grehems. — Vēl nelaidīsimies. Es gribu tuvāk iepazīt šo mašīnu.

—    Es domāju … — sāka aeronauts.

—           Es gribu tuvāk iepazīt šo mašīnu, — Grehems atkārtoja. — Es eju pie jums, — viņš piebilda, piecēlās no sava sēdekļa un uzkāpa uz tiltiņa, kas bija nodalīts ar margām. Paspēris soli, viņš nobālēja un ieķērās margās. Vēl solis — un viņš bija blakus aeronautam. Viņš juta gaisa spiedienu pret saviem pleciem. Cepure bija norauta un aizkūleņojusi pa gaisu. Vējš, ticis pāri aizsargstiklam, purināja viņa matus. Aeronauts steigšus izlīdzināja vienplāksni.

—           Es gribu, lai jūs man visu to paskaidrotu, — teica Grehems. — Kas jādara, lai mašīna kustētos uz priekšu?

Aeronauts saminstinājās, tad atbildēja:

—    Tas ir ļoti sarežģīti, ser.

—    Nekas, — sauca Grehems, — nekas.

Brīdi aeronauts neko neatbildēja.

—    Gaiskuģniecība ir noslēpums . .. privilēģija . ..

—    Zinu. Bet es esmu Valdnieks un gribu zināt.

Grehems iesmējās, priecādamies, ka iekaros gaisa

telpu.

Vienplāksnis pagriezās uz rietumiem, un Grehemam sejā iesitās spirgta brāzma, kas saplivināja viņa apģērbu. Abi lūkojās viens otram acīs.

—    Ser, ir likums …

—            Kas neattiecas uz mani, — atteica Grehems. — Šķiet, jūs esat to aizmirsis.

Aeronauts ar acīm ieurbās viņa sejā.

—    Nē, — viņš sacīja, — neesmu aizmirsis, ser.

Bet zemes virsū, izņemot aeronautu, nav neviena cita, kas varētu vadīt mašīnu. Visi pārējie ir tikai pasažieri…

—           Kaut ko tamlīdzīgu esmu jau dzirdējis. Bet man par to nav daļas. Vai jūs zināt, kādēļ es nogulēju divsimt gadu? Lai lidotu!

—           Ser, — sacīja aeronauts, — likums … ja es pārkāpšu likumu . ..

Grehems neiecietīgi atmeta ar roku.

—     Ja jūs novērosiet mani…

—            Nē, — atbildēja Grehems, sašūpodamies un ciešāk ieķerdamies trosēs, tā ka lidaparāta pakaļgals nosvērās zemāk. — Man ar to nepietiek. Es gribu vadīt pats. Vadīt, kaut arī man būtu jāsasit lupatās mašīna! Jā! Es gribu. Es pārrāpšos pāri un apsēdīšos jums blakus. Turieties! Es gribu lidot pats, kaut tas maksātu man dzīvību. Tā būs atlīdzība par manu ilgo miegu. Un par daudz ko citu … Es kādreiz sapņoju lidot. Turiet līdzsvaru!

—    Simtiem spiegu novēro mani, ser!

Grehemam zuda pacietība. Tas nu bija par daudz!

Viņš nolamājās un pārkāpa pāri svirām. Vienplāksnis sašūpojās.

— Kas ir Pasaules Valdnieks? — Grehems jautāja. — Es vai jūsu korporācija? Noņemiet savas rokas no svirām un turiet ciet manas rokas. Tā. Un tagad parādiet, kas jādara, lai lidaparāts sāktu laisties lejā.

—     Ser … — sāka aeronauts.

—    Kas ir?

—Vai jūs mani aizstāvēsiet?

—  Ak dievs! Kā gan citādi! Kaut man būtu jāaizdedzina Londona. Nu!

Nomierinājis aeronautu, Grehems sāka savu pirmo gaiskuģniecības stundu.

—    Jūsu interesēs ir šā ceļojuma laikā, — viņš teica, skaļi iesmiedamies, jo gaiss iedarbojās uz viņu kā stiprs vīns, — iemācīt mani ātri un labi. Vai man jākustina šī svira? A .. . Tā! Hallo!

—     Atpakaļ, ser, atpakaļ!

—   Atpakaļ? Lai notiek. Viens, divi, trīs! Ak dievs! Tas ceļas augstāk! Tā tik ir dzīve!

Vienplāksnis sāka dejot un veidot visdažādākās figūras. Te tas aprakstīja spirāli ar ne vairāk kā simts jardu diametru, te rāvās augšup, lai nākamajā mirklī kā vanags kristu lejup, te, mezdams cilpas, atkal cēlās augstāk. Vienā no tādiem kritieniem vienplāksnis bezmaz uzdrāzās virsū kustīgam gaisa balonu parkam dienvidaustrumos un tikai pašā pēdējā mirklī apbrīnojami veikli pašāvās sānis. Ātrums, kustību vijīgums un retinātais gaiss reibināja Grehemu.

Beidzot negaidīts starpgadījums atskurbināja viņu un lika atcerēties uz zemes kūsājošo dzīvi ar tās neatrisināmajām problēmām. Viņi sajuta vieglu grūdienu, kaut kas paskrēja garām, un.Grehemam uzpilēja tāda kā lietus lāse. Apgriezies viņš ieraudzīja tieši aizmugurē virpuļojam baltu skrandu.

—   Kas tas tāds? — viņš jautāja. — Es nesaprotu.

Aeronauts atskatījās un saķēra sviru, jo viņi jau

krita lejup. Kad vienplākšņa gaita bija izlīdzināta, viņš dziļi ievilka elpu un, norādīdams uz baltumu apakšā, sacīja:

—    Tas bija gulbis.

—   Es to nepamanīju, — Grehems atteica.

Aeronauts neko neatbildēja, un Grehems ieraudzīja viņam uz pieres sviedru pērlītes.

Viņi lidoja horizontāli, kamēr Grehems aizkļuva atpakaļ vietā, kur viņu vairs nešauta vējš. Tad viņš ātri laidās lejup, propellerim bremzējot kritienu un pacelšanās laukumam kļūstot aizvien platākam. Šķita, ka saule, noslīgdama rietumos aiz krīta pakalniem, krīt reizē ar vienplāksni, atstādama debesīs zeltainu mirdzumu.

Drīz lejā kā sīkus raibumus varēja saskatīt cilvēkus. Grehems dzirdēja apsveikuma saucienu šalkoņu, kas izklausījās pēc viļņu čalas oļainā piekrastē, un redzēja, ka jumtus ap laukumu apsēduši cilvēki, kas līksmo par viņa laimīgo atgriešanos. Blīvajā, melnajā sagaidītāju masā ņirbēja neskaitāmas sejas, plivinājās balti lakatiņi un kustējās mājienam paceltas rokas.

17

TRĪS DIENAS

Linkoins gaidīja Grehemu telpā zem aerodroma. Acīmredzot viņu interesēja lidojuma detaļas, un viņš priecājās, dzirdot, ka Grehemam tā paticis lidot. Grehems rija gluži kā spārnos.

—    Man jāiemācās lidot, — viņš teica. — Man jāapgūst šī prasme. Man žēl visu to, kas nomiruši, neizbaudījuši lidošanas prieku. Cik tur augšā brīnišķīgs gaiss! Lidot — tā ir vislielākā bauda.

—     Gan jūs redzēsiet, ka mūsu jaunajā pasaulē baudu ir bez sava gala, — teica Linkoins. — Nezinu, kas jums ir padomā pašlaik. Mums ir mūzika, tā aizstāj romānus.

—    Pašlaik, — Grehems atbildēja, — mani saista aviācija. Ļaujiet man iepazīties ar to tuvāk. Jūsu aeronauts teica, ka pastāvot kaut kādi korporāciju likumi, kas ierobežo apmācīšanu.

—     Tas tiesa, — teica Linkoins, — bet jums . .. Ja tas jūs tā aizrauj, mēs varam padarīt jūs par īstu aeronautu kaut vai rīt.

Grehems ar prieku piekrita un sāka stāstīt savus iespaidus.

—    Bet kā ir ar darīšanām? — viņš piepeši iejautājās. — Kādā stāvoklī ir tās?

—    To jums rīt pastāstīs Ostrogs, — Linkoins negribīgi atbildēja. — Viss rit kā pa diedziņu. Revolūcija uzvar visā pasaulē. Protams, gadās arī aizķeršanās, taču jūsu valdīšana ir nodrošināta. Ja lieta ir Ostroga rokās, varat nebažīties.

—    Bet vai es nevaru kļūt, kā jūs sakāt, par īstu aeronautu jau šodien pat? — jautāja Grehems, staigādams pa telpu. — Tad rīt no rīta " es atkal varētu …

—    Manuprāt, tas ir iespējams, — domīgi teica Linkoins. — Pilnīgi iespējams. Jā, tas tiks izdarīts. — Viņš iesmējās. — Es jau gribēju piedāvāt jums šo un to laika pakavēšanai, bet jūs pats esat atradis sev nodarbošanos. Es no šejienes piezvanīšu Gaiskuģnie- cības Pārvaldei, un mēs atgriezīsimies jūsu mītnē Vējdzinēju Pārvaldē. Kamēr jūs pusdienosiet, aero- nauti pagūs salasīties. Bet varbūt jūs pēc pusdienām vēlētos . ..

Viņš nepabeidza.

—    Ko? — Grehems jautāja.

—    Mēs esam ataicinājuši dejotājus no Kapri te* ātra.

—    Es nevaru ciest baletu, — strupi atteica Grehems. — Nekad neesmu varējis ciest. To es negribu redzēt. Mūslaikos arī bija dejotāji. Vēl vairāk —• tie bija pat senajā Ēģiptē. Bet lidošana .. .

—   Jums taisnība, — Linkoins piekrita. — Lai gan mūsu dejotāji…

—    Viņi var pagaidīt, — Grehems viņu pārtrauca. — Viņi var pagaidīt. Es zinu. Es neesmu nekāds senais romietis. Gribu aprunāties ar speciālistiem par jūsu mašīnām. Mani interesē tehnika. Man nav vajadzīga izklaidēšanās.

—    Viss ir jūsu rīcībā, — teica Linkoins. — Ko vien jūs vēlaties, viss ir jūsu.

Ieradās Asano, un viņi stiprā apsardzībā pa pilsētas ceļiem atgriezās Grehema mītnē. Apsveikt viņu ar atgriešanos bija salasījies vēl lielāks pūlis nekā aizbraucot, un pūļa auri reizēm noslāpēja Linkolna atbildes uz Grehema nebeidzamajiem jautājumiem, kurus bija ierosinājis lidojums. Sākumā Grehems reaģēja uz sveicieniem ar paklanīšanos un žestiem, bet Linkoins brīdināja viņu, ka to var iztulkot kā nekorektu uzvedību. Grehemam jau sāka apnikt šie sveicieni, un viņš nelikās par tiem ne zinis.

Tiklīdz viņi bija atgriezušies, Asano devās meklēt kinematogrāfiskos ziņojumus par mašīnām, bet Linkoins nodeva tālāk Grehema rīkojumu sadabūt divu pēdējo gadsimtu visu iespējamo mašīnu modeļus, kas raksturotu tehnikas progresu. Dažas telegrāfa ierīces tā ieinteresēja Valdnieku, ka viņš aizmirsa pusdienas, ko bija pasniegušas skaistas un izveicīgas meitenes. Smēķēšanas netikums bija iznīdēts, bet, kad Grehems izteica vēlēšanos uzsmēķēt, tika nosūtīti pieprasījumi, un viņš vēl nebija beidzis pusdienot, kad no Florīdas pa pneimatisko pastu pienāca daži lieliski cigāri. Pēc tam ieradās aeronauti un inženieri ar jaunāko mašīnu modeļiem. Labu laiku Grehems aizrautīgi aplūkoja gudros aritmometrus, skaitītājus, būvniecības mašīnas, aušanas iekārtas, iekšdedzes dzinējus, labības un ūdens elevātorus, lopkautuvju mašīnas un pļaujmašīnas. Tas viss saistīja vairāk par bajadērām.

— Mēs esam bijuši mežoņi, — viņš vienā laidā atkārtoja, — mēs esam bijuši mežoņi. Mūsu laikmets ir akmens laikmets salīdzinājumā ar tagadējo … Kas vēl jums ir?

Ieradās psiholoģijas praktiķi, kas izdarīja dažus interesantus hipnozes eksperimentus. Grehems uzzināja tādus vārdus kā Milns Bremvels, Fehners, Libo, Viljams Džeims, Maijers un Garnejs; tie bija tādā godā, ka viņa laikabiedri būtu pārsteigti. Ļoti iecienīti bija daži psiholoģiskās iedarbības paņēmieni, kas bija izspieduši medicīnā daudzas zāles, antiseptiskus un anestezējošus līdzekļus; tos izmantoja gandrīz visi garīgā darba darītāji. Šķita, ka, pateicoties tieši šiem paņēmieniem, tā attīstījušās cilvēka spējas. Sarežģīti aprēķini, ko agrāk bija veikuši «dzīvie aritmometri», un hipnozes brīnumi tagad bija pieejami katram, kas izmantoja pieredzējuša hipnotizētāja pakalpojumus. Vecās eksaminēšanas metodes izglītībā jau sen bija aizstātas ar šiem paņēmieniem. Lai atkristu ilgie mācīšanās gadi, pāris nedēļās skolniekiem hipnozes seanss iedvesa nepieciešamās zināšanas, un pēc hipnozes viņi spēja pareizi atbildēt, jo zināšanas bija stabili palikušas atmiņā. Sevišķi sekmīgi metode tika pielietota matemātikā; negrozāmi stingri tā bija ieņēmusi vietu šahā un spēlēs, kas prasīja fizisko veiklību. Faktiski neviena mehāniska operācija vairs neprasīja prātu un ie- jūtu, tās visas tika veiktas ar nebijušu precizitāti. Strādnieku bērni no mazām dienām ar hipnozes palīdzību tika pārvērsti par apbrīnojami precīzām un uzticamām mašīnām, kas brīvas no jaunības jūsmas un ilgām. Aeronautu skolniekus, kam reiba galva, hipnoze bija atpestījusi no bailēm. Katrā ielā varēja atrast hipnotizētājus, kas bija gatavi nostiprināt cilvēkiem atmiņu. Šī metode nāca talkā, ja cilvēks gribēja paturēt prātā kādu vārdu, kādu garāku skaitli, dziesmu vai runu, un otrādi — palīdzējā aizmirst, ja bija vajadzība, vai arī iznīdēja jebkuru vēlēšanos; šī metode — īsta psihiskā ķirurģijā — bija lielā cieņā. Tā varēja aizmirst apvainojumus un pāridarījumus, atraitnes izdzēsa no atmiņas mirušos vīrus, nelaimīgi iemīlējušies atraisījās no savu jūtu žņaugiem. Iedvest vēlēšanos gan vēl nebija iespējams, un domu pārraide pagaidām atradās eksperimentu stadijā. Savas atziņas psihologi ilustrēja, izdarot pārsteidzošus pneimoniskus eksperimentus ar zilās drēbēs ģērbtu bālu bērna grupu.

Grehems kā jau agrāko laiku cilvēks hipnozei neuzticējās un nelāva atbrīvot savas smadzenes no daudziem aizspriedumiem. Lai kā Linkoins centās Grehemu pārliecināt, viņš palika pie sava, jo uzskatīja, ka ļauties hipnozei nozīmētu pakļaut savu personību svešai ietekmei, atteikties no gribas brīvības. Šajā brīnum jaukajā pasaulē viņš gribēja par katru cenu palikt tas, kas viņš bija.

Nākamā, aiznākamā un aizaiznākamā diena Grehemam pagāja šajās nodarbībās. Ik ritu viņš ļāvās aizraujošajam lidošanas priekam. Trešajā dienā viņš pārlidoja pāri Vidusfrancijai un redzēja sniegotos Alpus. Pēc sparīgajiem vingrinājumiem viņš saldi gulēja un gandrīz pilnīgi atlaba no anēmijas. Lai kur Grehems atradās, Linkoins gādāja, lai viņam būtu laika kavēkli. Grehemu iepazīstināja ar visiem jaunākajiem izgudrojumiem, līdz beidzot viņa zinātkāre bija pamatīgi notrulinājusies. Veselā ducī sējumu nebūtu bijis iespējams satilpināt visu viņam parādīto. Katru pēcpusdienu apmēram stundu viņš vingrinājās. Viņš sāka interesēties par apkārtējiem cilvēkiem. Sākumā viņi Grehemam likās neparasti un savādi; viņu aizskāra šo cilvēku aušīgie tērpi, viņu stāvokļa un manieru nesaderība ar viņa priekšstatiem par cēlumu. Bet drīz Grehems pats bija pārsteigts, cik ātri viņā izzudušas naidīgās jūtas, cik ātri viņš iedzīvojies pašreizējā situācijā un kā izbālējušas atmiņas par Viktorijas laikiem.

Sevišķi Grehemam patika Eiropas Cūkaudzētavu pārvaldnieka rudmatainā meita. Nākamajā dienā pēc pusdienām viņš iepazinās ar kādu jauno laiku balerīnu un bija sajūsmā par viņas mākslu. Un kur nu vēl hipnozes brīnumi! Trešajā dienā Linkoins ierosināja aizbraukt uz Baudu Pilsētu, bet šoreiz Grehems atteicās un noraidīja arī hipnotizētāju pakalpojumus viņa lidojumos. Visvairāk viņu saistīja Londona; viņam bija milzīgs prieks redzēt pazīstamas vietas, bet ārzemēs tas nebija iespējams.

— Te vai, pareizāk sakot, tur, simts pēdas zemāk, — viņš teica, — es parasti ēdu šniceli, kad studēju Londonas universitātē. Tur dzīli lejā bija Vaterlo stacija ar savu nogurdinošo burzmu. Bieži vien es stāvēju tur ar čemodānu rokā, pāri signāl- uguņu mežam raudzījos debesīs un man nebija ne jausmas, ka reiz es pastaigāšos simts jardu augstumā. Un tagad es tajās pašās debesīs, kas toreiz izskatījās pēc peleka dumu aizsega, riņķoju vien- plāksnī.

Grehemu tā aizrāva lidojumi, ka lielie politiskie notikumi ārpus viņa mītnes viņu tikpat kā neinteresēja. Katru dienu ieradās Ostrogs, Vadonis, liel- vezīrs, Grehema pils priekšnieks, lai miglainās frāzēs ziņotu par stāvokli: «galvaspilsētā zināmas grūtības, kas drīz tiks novērstas», «nelieli nemieri». Līdz Grehemam vairs neatskanēja revolucionāru himna; viņš nekad neuzzināja, ka pilsētas robežās tā ir aizliegta. Viņš aizmirsa, ko bija domājis toreiz Vārnu Ligzdā.

Piepeši Grehemam, kaut gan viņš bija aizrāvies ar Cūkaudzētavu pārvaldnieka meitu, ienāca prātā Elena Votone un dīvainā saruna ar viņu Vējdzinēju Pārvaldē. Viņa bija atstājusi stipru iespaidu uz Grehemu, kaut gan nebeidzamajā pārsteidzošo jaunumu plūsmā viņš nebija atradis vaļas brīdi, lai padomātu par šo meiteni. Tagad Grehema apziņā atdzīvojās viņas tēls. Grehems lauzīja galvu, ko varētu nozīmēt viņas puslīdz aizmirstās aprautās frāzes. Jo vairāk mazinājās viņa interese par mehāniku, jo dzīvākas viņam rādījās meitenes acis un domīgā seja.

18

GREHEMS ATCERAS

Beidzot Grehems sastapa meiteni mazajā galerijā, kas savienoja Vējdzinēju Pārvaldi ar viņa apartamentiem. Galerija bija gara un zema, ar daudzām nišām, kuru logi izgāja uz palmām piestādītu pagalmu. Viņš nejauši ieraudzīja to sēdam vienā no šīm nišām. Izdzirdējusi viņa soļus, meitene pagrieza galvu un nodrebēja. No sejas nozuda pēdējais sārtums. Viņa piecēlās, panācās viņam mazliet pretī, it kā gribētu, bet neuzdrīkstētos kaut ko teikt. Grehems apstājās un gaidīja. Viņš iedomājās, ka garais klusuma brīdis sasaistījis meitenei mēli un ka viņa droši vien gaidījusi viņu še, lai izrunātos.

—           Es sen gribēju redzēt jūs, — viņš teica. — Pirms dažām dienām jūs gribējāt man teikt kaut ko… jūs gribējāt man teikt kaut ko par tautu. Kas jums bija uz sirds?

Meitene skumji palūkojās uz Grehemu.

—   Jūs teicāt, ka tauta esot nelaimīga?

Meitene vilcinājās atbildēt.

—          Laikam tas jums izklausījās dīvaini, — beidzot viņa ierunājās.

—    Jā gan. Bez tam …

—   To es izteicu satraukumā.

—   Jā?

—    Tas arī ir viss.

Varēja redzēt, ka viņa šaubās. Viņa runāja ar piepūli.

—          Jūs esat aizmirsis … — viņa teica, dziļi ievilkusi elpu.

—   Ko?

—   Tautu …

—   Jūs tā domājat?

—    Jūs esat aizmirsis tautu.

Grehems paskatījās uz viņu jautājoši.

—           Jā, es zinu, ka esat pārsteigts. Jūs nesaprotat, kas jūs esat. Jūs nezināt visu, kas notiek.

—   Un kas tad notiek?

—   Jūs to nezināt.

—   Varbūt. Tad pasakiet man.

Meitene apņēmīgi pagriezās pret Grehemu.

—           To ļoti grūti izskaidrot. Esmu bieži domājusi par to, gribējusi pateikt un, lūk, nevaru. Man trūkst vārdu. Kas attiecas uz jums… Tas ir brīnums! Jūsu miegs, jūsu atmoda… Tam pat grūti noticēt. Vismaz man un visiem vienkāršajiem cilvēkiem. Jūs dzīvojāt, cietāt un nomirāt, bijāt vienkāršs pilsonis, tad pamodāties un kļuvāt gandrīz vai par visas pasaules valdnieku.

•— Pasaules Valdnieks … — Grehems atkārtoja. — Tā viņi man saka. Bet padomājiet, cik maz es zinu.

—    Pilsētas, tresti, Strādnieku Sabiedrība . ..

—           Virsvaldība, vara, kolonijas — spēks un slava. Jā, es dzirdēju, kā pūlis kliedz. Es zinu. Es esmu pavēlnieks, karalis, ja vēlaties. Bet Ostrogs — vadonis .. .

Viņš apklusa.

Meitene ziņkāri paskatījās uz viņu.

—    Nu un?

Grehems pasmaidīja.

—    Viņš vada visu.

—    No tā mums arī jābaidās.

Kādu brīdi viņa nebilda ne vārda.

—          Nē, — viņa klusi teica. — Jums ir jāuzņemas atbildība. Jā, jums ir jāuzņemas atbildība. Tauta cer uz jums.

Viņa pazemināja balsi.

—            Paklausieties! Paaudžu paaudzes ir gaidījušas jūsu atmodu, ir lūgušas, kaut jūs pamostos, jā, lūgušas.

Grehems gribēja atbildēt, bet noklusēja. Meitene šaubījās, un viņas vaigos atplaiksnījās sārtums.

—    Vai jūs zināt, ka laužu miriādēm jūs bijāt karalis Arturs, Barbarosa, karalis, kas atnāks īstajā brīdī kā glābējs?

—    Manuprāt, laužu iztēle . ..

—   Vai jūs neesat dzirdējis parunu «kad Gulošais mostas»? Kad jūs gulējāt nejūtīgs un nekustīgs, pie jums nāca tūkstošiem cilvēku. Tūkstošiem. Katra mēneša pirmajā dienā jūs ieģērba baltā tērpā un ļaudis gāja jums garām. Kad es biju maza meitenīte, es jūs redzēju tādu — ar baltu un rāmu seju,

Viņa pagriezās pret Grehemu un stingi lūkojās apgleznotajā sienā savā priekšā. Viņas balss aizlūza.

—     Kad es biju maza meitenīte, es bieži skatījos jūsu sejā … Tā man likās dievišķas pacietības apgarota. Lūk, ko mēs domājām par jums. Lūk, kāds jūs mums šķitāt.

Viņa pacēla pret viņu savas starojošās acis, viņas balss kļuva dzidra un skanīga.

—    Pilsētā, visā zemē miriādu miriādes vīriešu un sieviešu dīvainu gaidu pilni cer uz jums.

—   Tiešām?

—    Ostrogs … neviens … nevar jūs aizstāt,

Grehems pārsteigts lūkojās satrauktās meitenes

sejā. Sākumā šķita, ka viņa runā ar piepūli, bet tad pašas runa viņu aizrāva.

—    Vai jūs domājat, — meitene turpināja, —- ka jūs, kas tik sen pagātnē esat nodzīvojis īsu mūžu, jūs, kas bijāt iemidzis un pamodāties no sava brīnumainā miega, vai jūs domājat, ka pēc apbrīnas, godbijības un cerībām, ko puse pasaules saistījusi ar jums, jūs drīkstat nodzīvot vēl vienu īsu, nevērtīgu mūžu?… Ka varat novelt atbildību uz citu pleciem?

—   Es zinu, ka mana vara ir liela, — Grehems stostīgi atbildēja. — Tā šķiet liela. Bet vai tā ir īstenībā? Tas viss ir neticams kā sapnis. Vai mana vara ir reāla vai arī tie ir tikai lieli maldi?

—    Tā ir reāla, — teica meitene, — ja vien jūs uzdrošināsieties …

•— Bet galu galā mana vara, tāpat kā jebkura cita, ir ilūzija. Ļaužu prātos tā ir ilūzija.

—    Ja vien jūs uzdrošināsieties, — meitene atkārtoja.

—    Bet…

—    Kamēr vien ļaužu prātos dzīvos šī ilūzija, ļaužu masas sekos jums.

—    Bet es nekā nezinu. Lūk, kas man prātā. Es nezinu nekā. Visi šie padomnieki, Ostrogs… Viņi ir gudrāki un aukstasinīgāki, viņi zina tik daudz, katru sīkumu. Par kādiem nelaimīgajiem jūs runājat? Vai jūs domājat…

Viņš apklusa.

—   Es vēl esmu jauna, — atbildēja meitene, — bet pasaule man liekas neģēlību pilna. Pasaule kopš jūsu laikiem ir izmainījusies, stipri izmainījusies. Es lūdzu, kaut varētu satikt jūs un izstāstīt jums visu. Pasaule ir izmainījusies. It kā pasauli būtu pārņēmis vēzis, kas grauž to un saindē dzīvi. — Viņa pagrieza pret Grehemu savu kvēlojošo seju. —Jūsu laikos cilvēki bija brīvi. Jā, es esmu domājusi. Es nevarēju nedomāt, jo mana dzīve nav bijusi laimīga. Cilvēki ir zaudējuši brīvību, viņi vairs nav ne tik diži, ne tik labi kā jūsu laikos. Bet tas vēl nav viss. Šī pilsēta ir cietums. Tagad katra pilsēta ir cietums. Atslēgas ir Mamona rokās. Miriādes, neskaitāmas miriādes cilvēku mokās no šūpuļa līdz kapam. Vai tas ir taisnīgi? Vai tiešām tā būs vienmēr? Jā, daudz sliktāk nekā jūsu laikos. Visur bēdas un raizes. Jums apkārt viss ir pievilcīgs, bet turpat līdzās valda neaprakstāms trūkums un verdzība. Jā, nabagie to apzinās, viņi apzinās, ka cieš. Tie paši, kuri pirms dažām dienām jūsu dēļ gāja nāvē . . . Jūs esat viņiem parādā dzīvību.

■ — Jā, — klusi teica Grehems. — Jā, es esmu viņiem parādā dzīvību.

—    Jūsu laikos, — meitene turpināja, — pilsētu tirānija tikko sākās. Tā ir tirānija, īsta tirānija. Jūsu laikos lordu feodālās tirānijas vietā nāca bagātības tirānija. Puse zemeslodes iedzīvotāju vēl brīvi dzīvoja laukos. Tos vēl nebija aprijušas pilsētas. Esmu lasījusi vecās grāmatās — cik daudz cēluma bijis viņos! Vienkāršie cilvēki pazinuši mīlestību un pienākuma apziņu, daudz skaistu lietu! Un jūs, jūs taču esat tā laika cilvēks.

—   Tas nebija . . . Bet kāda tam nozīme. Vai tad tagad . ..? #

—   Peļņa un Baudu Pilsētas vai verdzība, mūžīga, pazemojoša verdzība.

—   Verdzība?

—    Jā, verdzība.

—   Jūs gribat teikt, ka ar cilvēkiem apietas kā ar nedzīvām būtnēm?

—   Vēl sliktāk. To es arī gribu jums darīt zināmu, tādēļ gribēju sastapt jūs. Es zinu, ka jūs neesat lietas kursā. Viņi to slēps no jums, viņi drīz vedīs jūs uz Baudu Pilsētu. Bet vai esat ievērojis vīriešus, sievietes un bērnus gaiši zilās audekla drēbēs, ar izdēdējušām, bālām sejām un gurdenām acīm?

—    Un ne vienu vien.

—    Tādus, kas runā rupjā žargonā?

—    Esmu dzirdējis.

—   Tie ir vergi, jūsu vergi. Tie ir jūsu Strādnieku Sabiedrības vergi.

—   Strādnieku Sabiedrība! … Tā kā pa ausu galam būtu dzirdēts. A, atceros! Es redzēju to, klīzdams pa pilsētu, kad bija iedegta iluminācija — milzīgas, gaiši zilas fasādes. Vai tiešām jūs domājat.. .?

—     Jā. Kā lai jums to izskaidro? Protams, zilā forma jūs pārsteidza. To valkā trešā dala mūsu iedzīvotāju, un viņu skaits kļūst ar katru dienu lielāks. Šī Strādnieku Sabiedrība ir neaptverami izaugusi.

—       Kas ir šī Strādnieku Sabiedrība? — Grehems jautāja.

—    Kā jūs vecos laikos rīkojāties ar badā mirstošiem ļaudīm?

—     Pastāvēja darba nami, ko uzturēja draudzes.

—    Darba nami! Par kaut ko tamlīdzīgu mums stāstīja. Vēstures stundās. Tagad es atceros. Strādnieku Sabiedrība ir izspiedusi darba namus. Tā radās pa daļai — varbūt jūs atceraties — no reliģiskas organizācijas, ko sauca par Pestīšanas armiju un kas pārvērtās par komerciālu iestādījumu. Pirmajā vietā bija labdarība. Tās mērķis bija glābt ļaudis no darba nama šausmām. Tā aktīvi aģitēja pret darba namiem. Tagad es atceros, ka tā bija viena no pirmajām organizācijām, ko savās rokās sagrāba jūsu Aizbildnības Padome. Tā nopirka Pestīšanas armiju un reorganizēja to. Sākotnējā iecere bija sagādāt darbu bada cietējiem un bezpajumtniekiem.

—    Tā, tā . ..

—   Tagad vairs nav ne darba namu, ne patversmju, ne labdarības iestāžu. Ir tikai šī iestāde. Tās kantori atrodami malu malās. Zilā krāsa ir šīs sabiedrības krāsa. Katram vīrietim, sievietei un bērnam, kas ir izbadējies un nonīcis un kam nav ne jumta virs galvas, ne draugu, ne kāda glābiņa, tam vai nu jālien sabiedrības nagos, vai jāmirst. Eitanāzija nav nabagiem, viņiem nav ko cerēt uz vieglu nāvi. Un jebkurā laikā dienu un nakti katrs atnācējs sabiedrībā var atrast ēdienu, pajumti un zilo formas tērpu; forma — tas ir pirmais noteikums, kas jāievēro iestājoties. Par to, ka sabiedrība dod dienu pajumti, tā prasa no strādnieka dienu darba. Kad tas padarīts, strādniekam vai strādniecei atdod apģērbu un viņš tiek izsviests uz ielas.

—   Vai patiešām?

—    Varbūt tas jums nemaz neizklausās briesmīgi. Jūsu laikos ļaudis mira badā uz ielām. Tas bija slikti. Bet viņi mira kā cilvēki. Turpretī šie ļaudis zilā … Ir tāds sakāmvārds: «Kā uzvilksi zilo, tā līdz kapa malai». Sabiedrība tirgojas ar viņu darbu un gādā, lai netrūktu darbaspēka. Ļaudis ierodas sabiedrībā izsalkuši un izmisuši, vienu diennakti ēd un guļ, tad dienu nostrādā, lai vakarā dotos atpakaļ tur, no kurienes nākuši. Ja strādāts labi, viņi saņem pensu. Ar to pietiek, lai aizietu uz teātri, lētu deju zāli un kinematogrāfu, paēstu pusdienas vai pārnakšņotu. Kamēr nauda nav iztērēta, viņi klīst pa pilsētu. Ubagot neļauj ielu policija. Un neviens jau arī nedod. Nākamajā un aiznākamajā dienā viņi atkal ierodas sabiedrībā, lai pārdotos tāpat kā iepriekšējo reizi. Galu galā viņu pašu drānas novalkājas vai lupatas kļūst tik netīras, ka viņi sāk kaunēties.

Tad viņi spiesti strādāt mēnešiem, lai nopelnītu jaunas drēbes. Sabiedrībā dzimst daudz bērnu. Mātēm par to jāatstrādā mēnesis, bet bērniem, kurus audzina un skolo līdz četrpadsmit gadu vecumam, — divi gadi. Ticiet man, šos bērnus audzina, lai viņi ietērptos zilajās formās. Tāda ir šī sabiedrība!

—    Tātad pilsētā nav nenodarbinātu strādnieku?

—   Neviena. Viņi vai nu valkā zilo formu, vai sēž cietumā. Mēs esam likvidējuši nenodarbinātību. Tas ir ierakstīts sabiedrības karogā.

—   Bet ja nu kāds nevēlas strādāt?

—    Vairums piekrīt. Sabiedrība ir visvarena. Ir dažādu grūtuma pakāpju darbi, var neizsniegt ēdienu, vīrietim vai sievietei, kas atteikusies strādāt, iezīmē īkšķi tā, lai šo cilvēku nepieņemtu neviens sabiedrības kantoris visā pasaulē. Bez tam, kur tāds nabags lai dējas? Brauciens uz Parīzi maksā divus lauvas. Nepaklausīgajiem ir cietumi, tumši, drausmīgi, kaut kur dziļi zemē. Pie mums nokļūst cietumā itin viegli.

—   Un trešā, daļa visu iedzīvotāju valkā zilos formas tērpus?

—    Pat vairāk nekā trešā daļa. Tie ir darbarūķi, kas dzīvo bez prieka un cerībām. Ausis viņiem pieskandinātas ar nostāstiem par Baudu Pilsētām, viņi paši ņirgājas par savu nožēlojamo stāvokli, par savu trūkumu un nedienām. Viņi ir pārāk nabadzīgi, lai meklētu glābiņu eitanāzijā, kas pieejama tikai bagātiem pašnāvniekiem. Visā pasaulē miljoni, neskaitāmi miljoni garīgi aprobežotu, sakropļotu cilvēku, kas nepazīst nekā cita kā vienīgi ierobežojumus un nepiepildītas vēlēšanās. Viņi piedzimst, nomokās un nomirst. Tādu jauno pasauli mēs esam uzcēluši.

Kādu laiku Grehems satriekts klusēja.

—    Bet nupat notika revolūcija, — viņš beidzot sacīja. — Viss mainīsies. Ostrogs .. .

—    Mēs ceram. Visa pasaule cer. Bet Ostrogs negrib neko darīt. Viņš ir politikānis. Viņam šķiet, ka viss ir tā, kā jābūt. Viņam par to nav nekādas daļas. Ostrogs uzskata,, ka tam tā jābūt. Visi bagātie, visi ietekmīgie, visi laimīgie ir vienis prātis ar viņu. Viņi izmanto ļaudis par savas politikas ieroci, dzīvo cepuri kuldami uz viņu nelaimes rēķina. Bet jūs . . . jūs esat atnācis no laimīgāka laikmeta, un ļaudis cer uz jums. Uz jums.

Grehems palūkojās uz meiteni. Viņas acīs mirdzēja asaras. Grehems jutās aizkustināts. Meitenes apgarotā skaistuma savaldzināts, viņš piemirsa šo pilsētu, cīņu un ļaužu masu.

—    Bet ko lai es daru? — viņš jautāja, nenovērsdams no meitenes acu.

—- Valdiet, — viņa atbildēja, pieliekdamās viņam tuvāk un pieklusinādama balsi. — Valdiet tā, kā nekad vēl nav valdīts, — lai cilvēki būtu apmierināti un laimīgi. Jūs varat valdīt, jums tas jādara. Tauta ir satraukta. Cilvēki visā pasaulē ir satraukti. Viņi gaida vienu pašu vārdu, vārdu no jūsu mutes, lai saceltos. Pat virsējie slāņi ir neapmierināti un kurn. Viņi nestāsta jums visu, kas notiek. Tauta vairs negrib nokļūt vergu jūgā, atsakās nodot ieročus. Ostrogs ir pamodinājis tautā kaut ko lielāku, nekā viņš cerēja, — viņš ir pamodinājis cerību.

Grehema sirds strauji pukstēja. Viņš centās iedziļināties meitenes vārdos.

—   Viņiem vajadzīgs tikai vadonis, — meitene turpināja.

—   Un pēc tam?

—    Jūs varat sagrābt visu pasauli.

Grehems sēdēja un neskatījās uz meiteni. Tad ierunājās:

—          Vecais sapnis, ko arī es kādreiz esmu lolojis, — sapnis par brīvību un laimi. Vai tas ir tikai sapnis? Vai var viens cilvēks . . . viens cilvēks .. .?

Viņa balss aprāvās.

—           Ne viens, bet visi. Dodiet tikai viņiem vadoni, kas ietērptu vārdos viņu apslēptās ilgas.

Grehems pašūpoja galvu. Kādu brīdi abi klusēja.

Piepeši viņš pacēla galvu un abu acis sastapās.

—          Man nav jūsu ticības, — Grehems teica. — Man nav jūsu jaunības. Šī vara mani nomāc. Nē, ļaujiet man runāt. Es gribētu — neteikšu, ka atdzemdināt taisnību, nē, tam man nepietiek spēka" —, es gribētu izdarīt cilvēkiem kaut ko labu. Es nevaru apsolīt zelta laikmetu, bet esmu stingri apņēmies valdīt pats. Jūsu vārdi atmodināja mani. . . Jums ir taisnība. Ostrogam jāzina sava vieta. Un es iemācīšos . . . Vienu es jums apsolu — verdzībai tiks darīts gals.

—   Un jus valdīsiet?

—    Jā. Ar vienu noteikumu …

—    Un tas būtu?

—    Ka jūs man palīdzēsiet.

—    Es? Jauna meitene?

—   Jā. Vai tad jūs neredzat, ka esmu pilnīgi viens?

Viņas acīs pavīdēja līdzcietība.

—           Nav vārdam vietas, ka esmu gatava palīdzēt jums, — viņa sacīja.

—    Es esmu ļoti nevarīgs.

—           Tēv un Valdniek, — teica meitene, — pasaule pieder jums.

Iestājās saspīlēts klusums, tad nozvanīja pulkste* nis. Grehems piecēlās.

—    Arī pašlaik mani gaida Ostrogs, — viņš teica. — Man viņš par daudz ko jāiztaujā. Es zinu gaužām maz. Var būt, ka es pats savām acīm redzēšu to, par ko jūs man stāstījāt. Un kad es atgriezīšos . . .

—    Es uzzināšu, kad jūs iesiet un kad nāksiet. Es jūs gaidīšu šajā pašā vietā.

Viņi viens otru jautājoši uzlūkoja, tad Grehems pagriezās, lai dotos uz Vējdzinēju Pārvaldi.

19

OSTROGA UZSKATI

Ostrogs jau bija ieradies un gaidīja Grehemu ar ziņojumu. Parasti Grehems bija centies pēc iespējas ātrāk pabeigt šo ceremoniju, lai nodotos gaiskuģ- niecībai, bet šodien viņš sāka uzdot īsus jautājumus. Viņu interesēja valsts lietas. Stāvokli ārlietās Ostrogs raksturoja kā spīdošu. Parīzē un Berlīnē gan notikuši nemieri, bet tā bijusi nejauša rīcība, nevis organizēta pretošanās.

—     Pēdējos gados, — Ostrogs paskaidroja, kad Grehems nemitējās jautāt, — Komūna atkal ir pacēlusi galvu. Tas arī bija par iemeslu nemieriem.

Kārtība šajās pilsētās tomēr esot atjaunota. Grehems, ko ziņojums rosināja uz pārdomām, jautāja, vai notikusi arī cīņa.

—     Neliela, — atteica Ostrogs. — Tikai vienā kvartāļā. Taču āfrikāņu agrārpolicijas — Apvienotajai Āfrikas Sabiedrībai ir lieliski apmācīta policija — senegāliešu divīzija bija gatavībā un aero- plāni tāpat. Mēs gaidījām nenozīmīgus nemierus

kontinenta pilsētās un Amerikā. Bet Amerikā viss ir mierīgi. Viņi ir apmierināti ar Padomes gāšanu. Tāds ir stāvoklis pašreiz.

—    Kādēļ jūs gaidījāt nemierus? — negaidot jautāja Grehems.

—    Ir daudz tādu, kas nav apmierināti ar sociālo iekārtu.

—     Ar Strādnieku Sabiedrību?

—    Jūs jau zināt? — drusku pārsteigts, atjautāja Ostrogs. — Jā. Nav apmierināti galvenokārt ar Strādnieku Sabiedrību. Mums uzvarēt palīdzēja šī neapmierinātība un jūsu atmoda.

—   Ak tā?

Ostrogs smaidīja. Viņš ņēmās skaidrot:

—    Mēs paši uzkurinājām viņos nemieru, mēs paši atdzīvinājām senseno sapni par vispārēju laimi: visi cilvēki ir vienlīdzīgi, visi ir laimīgi, nav greznības, kas būtu pieejama tikai nedaudziem… Šīs idejas bija nodotas aizmirstībai veselus divus gadsimtus. Vai jūs tās pazīstat? Mēs atdzīvinājām šīs nepiepildāmās idejas, lai gāztu Padomi. Bet tagad . . .

—    Kas tagad?

—    Mūsu revolūcija ir izdevusies, Padomes vairs nav, bet cilvēki, kurus mēs esam iekvēlinājuši, nespēj rimties. Diez vai ir gaidāma asinsizliešana . . . Mēs, pats par sevi saprotams, viņiem daudz ko apsolījām. Gluži neticami, cik spēcīgi un strauji atdzīvojušās un izplatījušās šīs sociālistiskās idejas. Pat mēs, kas esam sējuši šo sēklu, jūtamies pārsteigti. Parīzē, kā jau teicu, mums vajadzēja lūgt palīdzību no ārpuses.

—    Bet te?

—   Arī te rūgst nemiers. Masas negrib ķerties atkal pie darba. Notiek ģenerālstreiks. Puse fabriku ir tukšas, un ļaudis drūzmējas ielās. Viņi runā par Komūnu. Tie, kas ģērbušies zīdā un atlasā, baidās rādīties uz ielām. Zilie apģērbi gaida no jums visu ko .. . Taču jums nav ko uztraukties. Mēs esam iedarbinājuši Pļāpu Mašīnas, lai tās aicinātu ievērot kārtību un likumību. Mums stingri jātur groži, un tas ir viss.

Grehems iegrima pārdomās. Viņš gribēja parādīt savu stingrību, taču runāja savaldīgi:

—   Un pat aicinājāt palīgā nēģeru policistus.

—    Tie ir derīgi, — atteica Ostrogs. — Tie ir lieliski, uzticami dzīvnieki bez kripatiņas domu, kas saindē mūsu sabiedrību. Ja Padome būtu izmantojusi to kā ceļu policiju, sacelšanās iznākums varētu būt citāds. Protams, jābaidās ir vienīgi no dumpja un sa- botāžas. Tagad jums pašam ir spārni un jūs katrā laikā varat aizlidot uz Kapri, ja te izceļas nekārtības. Mūsu rokās ir visi galvenie pavedieni. Aeronauti ir privileģēti un bagāti; tā ir vissaliedētākā korporācija pasaulē, tāpat kā vējdzinēju inženieri. Mums pieder gaisa telpa, un kas ir gaisa telpas valdnieks, tas ir arī zemes valdnieks. Visas ietekmīgākās personas ir mūsu pusē. Viņiem nav vadoņu, ja neskaita nelielu slepenu organizāciju vadītājus. Šīs organizācijas mēs nodibinājām jau pirms jūsu atmodas. Taču tie ir intriganti un sentimentāli sapņotāji un ēdas savā starpā. Neviens no viņiem neder par vadoni. Vienīgās nepatikšanas varētu sagādāt slikti organizēta sacelšanās. Nav ko slēpt — tāda var notikt. Bet jums nav jāpārtrauc vingrinājumi gaisā. Tie laiki, kad tauta varēja taisīt revolūciju, ir pagājuši.

—    Varbūt, — piekrita Grehems, — varbūt tā ir.

Šī jūsu pasaule man ir pārsteigumu pilna. Manos laikos cilvēki sapņoja par brīnum jauku demokrātisku iekārtu, par laikiem, kad visi būs vienlīdzīgi un laimīgi.

Ostrogs cieši paskatījas uz viņu.

—    Demokrātijas dienas ir pagājušas, — viņš teica. — Uz visiem laikiem. Tās sākās Grieķijā jau tad, kad cilvēki vēl lietoja loku un bultas, un beidzās, kad parādījās regulārā armija, kad tautas masām pasaules konfliktos vairs nebija nozīmes, kad par izšķīrēju faktoru karā kļuva dārgie lielgabali, smagie bruņukuģi un stratēģiskie dzelzceļi. Mūsu laikmets ir kapitāla laikmets. Kapitāls tagad ir tik stiprs kā vēl nekad, tas valda uz zemes, ūdenī un gaisā. Viss spēks ir rokās tiem, kam pieder kapitāls. Par labu jums . . . Tādi ir fakti, un jums ar tiem jārēķinās. Pasaule pūlim! Valda pūlis! Jau jūsu laikos šis princips tika nosodīts un noraidīts. Šodien tam tic vienīgi naivais bara cilvēks, pūla cilvēks.

Grehems nesteidzās atbildēt. Viņš stāvēja, drūmās pārdomās iegrimis.

—    Jā, — Ostrogs turpināja, — vienkāršā cilvēka dienas ir pagājušas. Laukos cilvēki ir līdzīgi vai gandrīz līdzīgi cits citam. Agrākajai aristokrātijai piemita apšaubāms spēks un drosme. Tā bija patvaļīga. Tā ķildojās, rīkoja divkaujas, plītēja. Pirmā īstā, pirmā pastāvīgā aristokrātija parādījās līdz ar pilīm un bruņojumu un izzuda pēc tam, kad bija izgudrotas musketes. Tā bija otra aristokrātija. īstā. Pulvera un demokrātijas pastāvēšanas laiks bija pārejas posms vēstures gaitā. Vienkāršais cilvēks mūsu dienās ir nevarīgs radījums. Viņa izpratne nesniedzas līdz pilsētas pārvaldes mehānismam un sarežģītajai organizācijai.

—           Un tomēr, — ierunājās Grehems, — pastav kaut kas tāds, kas izraisa pretestību.

—           Gan jau jūs redzēsiet, — atbildēja Ostrogs, piespiesti smaidīdams, it kā gribētu atkratīties no šīs nepatīkamās sarunas. — Ticiet man, es velti nemodināšu spēku, kas varētu iznīcināt mani pašu.

—    Dīvaini, — noteica Grehems.

Ostrogs uzmanīgi palūkojās uz viņu.

—           Vai pasaulei katrā ziņā jāiet pa šo ceļu? — jautāja satrauktais Grehems. — Vai tiešām nav cita? Vai mūsu cerības ir bijušas veltas?

—           Ko jūs ar to gribat teikt? — jautāja Ostrogs. — Kādas cerības?

—          Es esmu demokrātijas laikmeta dēls. Un es atrodu aristokrātu tirāniju!

—    Bet jūs pats taču esat galvenais tirāns!

Grehems pašūpoja galvu.

—           Labi, — sacīja Ostrogs, — iztirzāsim jautājumu pēc būtības. Tā vienmēr ir bijis un būs. Aristokrātija, stiprākais uzvar, vājākais cieš un aiziet bojā, viss mainās uz labo pusi.

—    Aristokrātija! Bet cilvēki, kurus es satieku . . .

—          O, neba tie, — Ostrogs viņu pārtrauca. — Lielākā daļa viņu ir lemti iznīcībai. Netikums un bauda! Viņiem nav bērnu. Šis slānis izmirs. Pasaule virzās pa šo ceļu, atpakaļceļa nav. Pārmērības un eitanā- zija liesmās degošajiem baudas meklētājiem — lūk, rases uzlabošanas ceļš!

—          Jaukas izredzes, — teica Grehems. — Bet… — Viņš brīdi padomāja. — Bet ir vēl arī citi — pūlis, trūcīgo ļaužu masas. Vai arī tām lemts izmirt? Tas nenotiks. Masas cieš, un šīs ciešanas pat jūs …

Ostrogs nepacietīgi sakustejas, un( kad viņš ierunājās, viņa balss skanēja tikpat līdzeni kā iepriekš.

—     Neraizējieties par to, — viņš teica. — Vēl dažas dienas, un viss būs kārtībā. Pūlis ir milzīgs, stulbs dzīvnieks. Un kas par to, ja tas neaiziet bojā? Tādā gadījumā pūli var pieradināt un iejūgt. Man nepatīk verdziski pieglaimīgie. Pirms dažām dienām jūs dzirdējāt, kā šie ļaudis klaigā un dzied. Viņi domāja, ka dzied. Pajautājiet jebkuram, kad viņš būs nomierinājies, par ko viņš kliedzis, un viņš nevarēs jums atbildēt. Viņi domā, ka ir klieguši par jums, pauzdami savu lojalitāti un uzticību jums. .Vakar viņi bija gatavi saplosīt Padomi. Šodien viņi jau kurn par tiem, kas gāzuši Padomi.

—   Nē, nē, — iebilda Grehems, — viņi kliedza tādēļ, ka viņu dzīve ir drausmīga, ka tajā neiespīd ne prieka stariņš, tādēļ, ka viņi ticēja . . . viņi cerēja uz mani.

—     Uz ko tad viņi cerēja? Uz ko viņi cer tagad? Un kādas viņiem ir tiesības cerēt? Strādā viņi slikti, bet atalgojumu prasa par labu darbu. Uz ko vispār cer cilvēce? Uz to, ka vienā jaukā dienā parādīsies pārcilvēks, ka zemākie, vājākie un atpalikušākie vai nu tiks pakļauti, vai iznīcināti. Ja ne pakļauti, tad iznīcināti. Pasaulē nav vietas neliešiem, muļķiem un neirastēniķiem. Viņu pienākums cēls pienākums! — ir mirt. Mirt savas nepiemērotības dēļ! Ejot pa šo ceļu, zvērs kļuva par cilvēku, bet cilvēks paceļas uz augstākās attīstības pakāpes.

Ostrogs apdomājās, tad pagriezās pret Grehemu un turpināja:

—    Varu iedomāties, kā mūsu dižo pasauli uztver Viktorijas laika anglis. Jūs nožēlojat visas vecās valdīšanas formas: pasaulē vēl spokojas tautas pārstāvju palātas, padomes un dažnedažādas citas astoņpadsmitā gadsimta ākstības. Jūs šausmina mūsu Baudu Pilsētas. Es būtu padomājis par to vairāk, ja nebūtu tik aizņemts. Bet gan jūs pats visu redzēsiet. Tauta ir traka aiz skaudības, tā būs pilnīgi vienis prātis ar jums. Uz ielām jau pieprasa sagraut Baudu Pilsētas. Bet Baudu Pilsētas ir valsts attīrīšanas orgāni, kas gadu no gada uzsūc visus vārgos un samaitātos, visus miesaskārīgos un slinkos, visas pasaules padibenes, lai patīkami iznīcinātu. Viņi apmeklē šīs pilsētas, nosit tur savu laiku un nomirst, neatstādami pēcnācējus. Skaistās, samaitātās sievietes nomirst, neatstādamas bērnus, un tas nāk cilvēcei par labu. Ja tauta būtu gudrāka, tā neapskaustu bagātniekus par viņu nāvi. Un jūs gribētu atbrīvot strādniekus, kuriem nav ne kripatiņas smadzeņu, kurus mēs esam pārvērtuši par vergiem. Jūs gribat mēģināt viņu dzīvi padarīt vieglu un patīkamu. Bet viņi neko labāku nav pelnījuši. — Viņš pazemīgi pasmaidīja, tādējādi saniknodams Grehemu. — Jūs gribat būt gudrāks par mums. Man nav svešas šīs idejas: jaunības dienās es lasīju jūsu Šelliju un sapņoju par brīvību. Taču nav brīvības bez gudrības un pašsavaldīšanās. Brīvība ir mūsos, nevis ārpus mums. Tā atkarīga no paša cilvēka. Iedomājieties neiespējamo — ka šis zilā ģērbto, blaustīgo stulbeņu bars gūst virsroku pār mums. Kas notiks? Viņiem atradīsies citi saimnieki. Tik ilgi, kamēr ir aitas, daba pastāv uz to, ka jābūt arī plēsoņām. Attīstībā notiks aizkavēšanās par pāris simts gadiem, nekas vairāk. Aristokrātijas rašanās ir neizbēgama un droša. Par spīti cilvēces neprātībām galu galā radīsies pārcilvēks. Lai viņi saceļas, lai uzvar un nonāvē mani un tādus ka es. Vietā naks jauni valdnieki. Tas arī būs viss.

—    Brīnums gan, — īdzīgi noteica Grehems.

Kādu brīdi viņš stāvēja, nodūris acis.

—    Bet man jāredz tas viss pašam, — piepeši viņš teica tonī, kas nepieļāva iebildumus. — Tikai tad, kad būšu redzējis, es sapratīšu. Man ir, kā nākas, jāiepazīstas. Tieši to es gribēju pateikt jums, Ostrog. Es nevēlos būt Baudu Pilsētu Valdnieks, man nav nekādas patikas. Pietiekami daudz laika esmu izšķiedis lidojumiem un tamlīdzīgām lietām. Man jāredz, kā cilvēki dzīvo, kā ir attīstījusies dzīve. Tad es visā orientēšos labāk. Man jāzina, kā dzīvo vienkāršie cilvēki, galvenokārt strādnieki, — kā viņi strādā, precas, audzina bērnus, mirst.. .

—    To jūs uzzināsiet no mūsu reālistiskajiem romānistiem, — norūpējies sacīja Ostrogs.

—    Es gribu iepazīt īsto dzīvi, — teica Grehems.

—   Tas ir pagrūti, — Ostrogs atbildēja un iegrima domās. — Varbūt.. .

—    Es nebiju gaidījis .. .

—    Es domāju .. . Varbūt tas ir iespējams . .. Jūs vēlaties pabraukāt pa pilsētas ceļiem un paskatīties uz vienkāršajiem cilvēkiem?

Piepeši Ostrogs it kā izlēma kaut ko.

—    Jums jāpārģērbjas, — viņš teica. — Pilsēta ir stipri satraukta, un jūsu parādīšanās var būt par iemeslu nemieriem. Jūsu vēlēšanās pastaigāties pa pilsētu … Šī jūsu doma . . . kad tā apsveru, neliekas nepiepildāma. Tā ir iespējama. Ja vien tas interesē jūs. Bez šaubām, jūs esat Valdnieks. Ja vēlaties, varat iet jau no rīta. Uzvalku pastaigai sagatavos Asano. Viņš ies jums līdzi. Galu galā tā nav pelama doma.

—           Vai jums ir vēl kaut kas man ziņojams? — aizdomu urdīts, jautāja Grehems.

—          O nē, galīgi nekā! Domāju, ka savas prombūtnes laikā varat uzticēt visus pienākumus man, — smaidīdams teica Ostrogs. — Pat ja mums ir dažādi . ..

Grehems ar acīm ieurbās sarunu biedrā.

—           Vai nekādi sarežģījumi nav gaidāmi? — viņš negaidot jautāja.

—   Galvoju, ka ne.

—           Es domāju par nēģeru policistiem. Neticu, ka tautai būtu padomā kaut kas ļauns pret mani, un galu galā es esmu Valdnieks. Es nevēlos, ka uz Londonu izsauc āfrikāņu policiju. Varbūt tas ir novecojis aizspriedums, bet man ir savi uzskati par eiropiešiem un pakļautajām tautām. Pat Parīzē . . .

Ostrogs stāvēja un, saraucis uzacis, vēroja Grehemu.

—           Es nedomāju izsaukt uz Londonu nēģerus, — viņš lēni teica. — Bet ja .. .

—            Jūs nedrīkstat izsaukt uz Londonu bruņotos nēģerus, lai notiktu kas notikdams, — teica Grehems. — Šai ziņā es nepiekāpšos.

Ostrogs godbijīgi paklanījās.

20

PILSĒTAS CEĻOS

Tajā pašā naktī Grehems, pārģērbies Vējdzinēju Pārvaldes zemākā ierēdņa formā, kopā ar Asano, kam mugurā bija Strādnieku Sabiedrības zilā audekla forma, neviena nepamanīts, devās uz pilsētu, kur pirms dažām dienām bija maldījies tumsā. Tagad pilsēta bija gaismas pielieta un rosmīga, īsts dzīves mutulis. Par spīti revolucionārajiem uzplūdiem, par spīti vispārējai neapmierinātībai, kas vēstīja jaunu, vēl nesaudzīgāku cīņu, ļaudis bija aizņemti ar dažādiem komerciāliem pasākumiem. Grehems jau pazina jaunā laikmeta vērienu, taču tas, ko viņš ieraudzīja tagad, pārsteidza. Viņam pāri brāzās krāsu un spilgtu iespaidu straume.

Pirmo reizi šajās dienās Grehems tik tuvu saskārās ar jaunlaiku cilvēkiem. Viņš apjauta, ka viss iepriekš teātros un tirgos vērotais ir noticis samērā šaurās aprindās. Tagad viņš redzēja vakara steigā kūsājošo pilsētu, ļaudis, kas bija atgriezušies ikdienas dzīvē, jaunā laika ieražas.

Vispirms viņi nokļuva uz ielas, kuras pretī skrienošie ceļi bija pieblīvēti ar zilās formās ģērbtiem ļaudīm. Acīmredzot tā bija kaut kāda procesija, lai gan tās dalībnieki sēdēja. Viņi turēja melnus rupja auduma karogus ar sarkaniem burtiem. «Nost ar atbruņošanos!» vēstīja greizi uztrieptie burti. Ortogrāfija bija visraibākā. «Kādēļ mūs grib atbruņot?», «Nekādu atbruņošanos», «Nost ar atbruņošanos!» Revolucionāru himnai skanot un kaut kādiem ērmīgiem instrumentiem apdullinoši dārdot, garām aizplīvoja karogs pēc karoga, vesela karogu upe.

— Viņiem visiem ir jābūt darbā, — ierunājās Asano. — Pēdējās divās dienās viņi vai nu neko nav ēduši, vai arī ir zaguši ēdamo.

Asano pagriezās sāņus, lai izvairītos no blīva pūļa, kas blenza uz sēru procesiju: no slimnīcas uz kapiem tika vesti pirmās revolūcijas upuri — nāves pļaujā kritušās vārpas.

Šajā naktī gulēja retais, gandrīz visi atradās uz ielām. Grehemam apkārt viļņojās satraukts, nemitīgi mainīgs pūlis. Viņu apmulsināja un aizkustināja troksnis un kliedzieni, kas liecināja, ka nupat iedegusies sociāla cīņa. Itin visur izkārtie melnie karogi un rotājumi liecināja par viņa lielo popularitāti. Itin visur viņš dzirdēja rupjo žargonu, kādā apmainījās domām neizglītotie ļaudis, kuri nepazina fonogrāfu. Itin - visur atmosfērā strāvoja neapmierinātība ar atbruņošanu, ko viņš nebija ne nojautis Vējdzinēju Pārvaldes apartamentos. Grehems nosprieda, ka tūlīt pēc atgriešanās viņam par visu to jāaprunājas ar Ostrogu, pie tam daudz nopietnāk nekā līdz šim. Augu nakti, pat viņu ceļojuma pirmajās stundās, viscaur pilsētā valdošais sašutums un nemiers piesaistīja viņa uzmanību tā, ka traucēja saskatīt bezgala daudzās dīvainības, kuras citkārt"būtu viņu ieinteresējušas. Tādēļ viņa iespaidi bija saraustīti.

Neviena personība, lai cik stipra tā būtu, nespēj izvairīties no tik neparastu apstākļu iespaida. Dažbrīd Grehems pilnīgi aizmirsa revolucionāro kustību, to aizsedza citi notikumi. Elena bija pamodinājusi viņā interesi par sociālām problēmām, bet bija brīži, kad viņam meitene ir neienāca prātā. Reiz, piemēram, Grehems konstatēja, ka viņi atrodas reliģiskā kvartālā, jo labi nostādītais pilsētas transports, ko nodrošināja kustīgie ceļi, deva iespēju ērti nokļūt baznīcās un kapelās.

Grehema uzmanību piesaistīja kādas kristīgo sektas ēkas fasāde. Viņi sēdēja uz kāda augšējā ceļa platformas, kad šī fasāde iznira aiz pagrieziena un strauji tuvojās. No augšas līdz apakšai to klāja balti un zili uzraksti, bet fasādes vidū bija spilgti apgaismots ekrāns — uz tā rādīja reālistiskas ainas no Jaunās Derības — un gari, melni transparenti, kas liecināja, ka arī reliģija izmanto reklāmu. Grehems jau pazina fonētisko rakstību un lasīja šos uzrakstus, kas viņam likās gandrīz neticami zaimojoši: «Glābiņš ir trešajā stāvā, pagriezieties pa labi», «Atdodiet naudu savam Radītājam!», «Visātrākā apkalpošana Londonā, visizveicīgākie operatori! Nekavējieties!», «Ko Kristus teiktu Gulošajam?», «Godājiet mūsdienu svētos!», «Jūs varat būt kristietis, un tas tomēr netraucēs būt lietišķam», «Šodien sprediķo vislabākie bīskapi, cenas kā parasti», «Atri apmierinām aizņemtu cilvēku vajadzības».

—      Tas taču ir šausmīgi! — teica Grehems, kuru bija nomākusi šī apdullinoši kliedzošā veikalnieciskā dievbijība.

—      Kas ir šausmīgi? — jautāja viņa mazais virsnieks, acīmredzot veltīgi meklēdams šajā balagānā kaut ko neparastu.

—    Tas! Reliģijas būtība taču ir godbijība.

—    Ak tas, — Asano paskatījās uz Grehemu.

—    Vai tas jūs šokē? — viņš pārsteigts jautāja.

—     Jādomā gan. Es pavisam piemirsu. Mūslaikos konkurence ir tik stipra un cilvēki ir tik aizņemti, ka viņiem nav vaļas rūpēties par savām dvēselēm. — Viņš pasmaidīja. — Vecos laikos jums bija sestdienas un izbraucieni ārpus pilsētas. Lai gan esmu lasījis, ka svētdienas pēcpusdienās . . .

—         Bet tas, — teica Grehems, atskatīdamies uz zilajiem un baltajiem uzrakstiem, — var redzēt, pie jums ir parasts . . .

— Ir simtiem dažādu paņēmienu. Protams, ja sekta nereklamē sevi, tai nav ienākumu. Reliģija pa šo laiku ir izmainījusies. Tās ir augstāko slāņu sektas, kur viss kalpo apmeklētājam, — dārgais vīraks, individuālā pieeja un viss pārējais. Tās ir ārkārtīgi populāras un plaukstošas. Tās maksā desmitiem lauvu par šīm telpām Padomei, tas ir, jums, es gribēju teikt.

Grehemam vēl nebija īsta priekšstata par naudas sistēmu, un paziņojums par desmitiem lauvu viņu ieinteresēja. Tempļi ar uzbāzīgajām reklāmām un aicinājumiem atvirzījās otrā plānā. Asano pastāstīja, ka zelts un sudrabs naudas kalšanai vairs netiekot lietoti, ka kaltais zelts, kura kundzība bija sākusies Feniķijā, beidzot esot nogāzts no troņa. Pārmaiņas notikušas pamazām, bet strauji, izplatoties čeku sistēmai, kas jau deviņpadsmitajā gadsimtā praktiski gandrīz izspiedusi zeltu visos lielākajos darījumos. Parastās pilsētas tirdzniecības lietas, visi maksājumi kārtoti ar maziem brūniem, zaļiem un sarkaniem čekiem, kuros bijušas minētas- nelielas summas un uzrādītāja vārds. Asano bija daudz tādu čeku, un pie pirmās izdevības to saradās vēl vairāk. Tie bija iespiesti nevis uz viegli plīstoša papīra, bet gan uz puscaurspīdīga zīda auduma. Šķērsām pāri katram bija Grehema faksimils, un viņš pēc divsimt trim gadiem atkal ieraudzīja savu autogrāfu,

Apkārt nebija nekā ievērības cienīga, un Grehems domās atkal pievērsās jautājumam par atbruņošanos. Viņi pabrauca garām teozofistu templim, uz kura fasādes liesmojošie, nenormāli lielie burti solīja «BRĪNUMUS», un Nortumberlendas avēnijā ieraudzīja ēdnīcu. Tā Grehemu loti ieinteresēja.

Pateicoties Asano enerģijai un izmanībai, viņi varēja apskatīt šo vietu no mazas, slēgtas galerijas, kas bija rezervēta oficiantiem. Eku pildīja attāla klusināta taurēšana, svilpoņa un kliedzieni, no kuras Grehems sākumā nespēja uztvert atsevišķus vārdus, bet kas atgādināja to noslēpumaino balsi, ko viņš bija dzirdējis savas nakts pastaigas laikā, atkal iedegoties ugunīm.

Grehems jau bija pieradis pie ļaužu sablīvējumiem, taču šis skats piesaistīja viņa uzmanību ilgu laiku. Viņš vēroja lejā pusdienojošos cilvēkus, uzdeva daudzus jautājumus un uzklausīja izsmeļošas atbildes, līdz beidzot pilnīgi saprata, ko nozīmē šis vairāku tūkstošu cilvēku mielasts.

Grehems jau ne vienu reizi vien pārsteigts bija konstatējis, ka atsevišķu faktu nozīme viņam kļūst skaidra nevis uzreiz, bet gan tikai uzzinot vairākas mazāk svarīgas detaļas. Viņam līdz šim nebija ienācis prātā, ka bezgalīgi plašā, no laika maiņām pasargātā pilsēta, šīs zāles un ceļi ir izspieduši mājsaimniecību, ka tipiskā Viktorijas laika māja — maza ķieģeļu šūniņa ar virtuvi, veļas namiņu; dzīvojamām istabām un guļamistabu —, kas saglabājusies vienīgi drupās, izzudusi tāpat kā pītās cepures. Tagad viņš zināja, ka Londona ir nevis māju sakopojums, bet grandioza viesnīca, viesnīca ar tūkstošiem istabu, tūkstošiem restorānu, kapelu, teātru, tirgu, veikalu un sapulču zāļu un ka tas gandrīz viss pieder viņam. Ļaudīm bija savas guļamistabas, varbūt pat tīri un ar zināmu komfortu iekārtoti divistabu dzīvoklīši, bet, kas attiecās uz visu pārējo, viņi dzīvoja tāpat kā daudzi Viktorijas laika viesnīcu

iemītnieki: ēda, lasīja, domāja, spēlēja un sarunājās sabiedriskās telpās, strādāja pilsētas rūpniecības rajonos vai kārtoja darījumus tirdzniecības kvartālos.

Grehems saprata, ka tāda pilsētas attīstības gaita bijusi neizbēgama. Modernās pilsētas galvenā priekšrocība vienmēr ir bi jusi tās organizētība. Atsevišķu mājsaimniecību saplūšanu agrāk, viņa paaudzes laikā, bija kavējis galvenokārt ļaužu zemais kultūras līmenis, stingrais barbariskais lepnums, kaislības, aizspriedumi, greizsirdība, sāncensības gars un vidējo un zemāko slāņu apspiestība, kas bija padarījusi nepieciešamu pat tuvu mājsaimniecību nošķirtību. Bet jau toreiz bija vērojams straujš progress šajā virzienā. Trīsdesmit gadu garajā mūžā Grehems bija pieredzējis iesakņojamies paradumu ēst ārpus mājas; zirgu steliņģiem līdzīgās kafejnīcas atdeva vietu plašiem un vienmēr pārpildītiem restorāniem, sāka dibināties sieviešu klubi, saradās aizvien vairāk lasītavu, atpūtas vietu un bibliotēku, kas liecināja par ļaužu pieaugošo tieksmi pēc plašiem sabiedriskajiem kontaktiem. Tagad šie ziedi deva bagātus augļus. Individuālā noslēgtā mājsaimniecība savu mūžu bija nodzīvojusi.

Ļaudis lejā, kā viņš uzzināja, piederēja pie vidējā slāņa, kas stāvēja mazliet augstāk par zilajās formās ģērbtajiem strādniekiem, un Viktorijas laikā bija tā ieraduši ēdienreizēs nošķirties vientulībā, ka, ja viņiem gadījās pusdienot sabiedrībā, viņi mēdza slēpt savu apmulsumu zem rupju joku vai uzkrītoši kareivīgas uzvedības maskas. Bet šiem raibi un viegli ģērbtajiem ļaudīm, kaut gan viņi bija rosīgi, kustīgi un nerunīgi, piemita izkoptas manieres un viņi izturējās cits pret citu pavisam nepiespiesti.

Grehems ievēroja kaut ko zīmīgu: galdi, cik tālu vien viņš varēja saredzēt, bija un palika tik tīri, ka prieks. Nebija nekārtības, visur izkaisītu dru- paču, gaļas vai mērces atstātu traipu, izlietu dzērienu un no vietas nobīdītu puķupodu, kas bija raksturīgi Viktorijas laika vētrainajam progresam. Galda servējums bija stipri mainījies. Nebija ne rotājumu, ne ziedu, ne galdautu. Grehemam paskaidroja, ka galda virsa taisīta no cieta materiāla, kas atgādināja atlasu. Šī imitācija bija izraibināta ar acij tīkamām reklāmām.

Iedobumā pretī katram pusdienotājam atradās porcelāna un metāla aparāts, uz galda — viens vienīgs balts porcelāna šķīvis; nospiežot pogu, pusdie- notājs pats palaida karsto un auksto ūdeni un pats nomazgāja trauku, kā arī 110 balta metāla gatavoto, skaisto nazi, dakšiņu un karoti.

Zupu un mākslīgo ķīmisko vīnu, kas bija ikdienišķs dzēriens, tāpat dabūja, piespiežot pogu, bet ēdieni automātiski virzījās pa galdu gaumīgos traukos pa sudraba sliedītēm. Pusdienotājs apturēja vajadzīgo ēdienu un ņēma, cik gribēja. Ļaudis ienāca pa nelielām durvīm galda vienā galā un izgāja otrā galā. Grehems konstatēja šajos cilvēkos loti stipru demokrātijas, panīkumu un sulainisku dvēseļu šķebinošo lepnību, kuras dēļ cilvēki kaunas pakalpot cits citam. Šie sīkumi Grehemu tā aizrāva, ka viņš tikai pie izejas pamanīja milzīgās paziņojumu dio- rāmas, kuras majestātiski slīdēja pa sienu un ieteica vislabākās preces.

Atstājuši ēdnīcu, viņi nonāca pārpildītā zālē, un te Grehems atrada neizdibināmā trokšņa cēloni. Viņi apstājās pie griežamām durvīm, kur tika maksāts par pusdienām.

Grehems izdzirdēja skaļu svilpienu, bet pēc tam griezīgu balsi:

«Pasaules Valdnieks guļ mierīgi un jūtas lieliski. Mūža atlikušo daļu viņš nolēmis veltīt gaiskuģnie- cībai. Viņš apgalvo, ka skaistākas par mūsu sievietēm viņš nav redzējis. Hallo! Klausieties! Mūsu apbrīnojamā civilizācija viņu pārsteidz. Bezgala pārsteidz. Hallo! Viņš tic vadonim Ostrogam, pilnīgi paļaujas uz vadoni Ostrogu. Ostrogs būs viņa galvenais ministrs. Ir nolemts atlaist augstākos ierēdņus. Visa vadība būs Ostroga rokās! Padomnieki tiks ieslodzīti cietumā Padomes namā.»

Jau pēc pirmā teikuma Grehems apstājās un, pacēlis acis, ieraudzīja tauri, kas izgrūda šos brēcienus. Tā bija Galvenā Jaunumu Mašīna. Kādu brīdi likās, ka tā atvelk elpu, un tās cilindriskais ķermenis ritmiski drebēja. Tad taure atkal sāka rēkt:

«Hallo, hallo! Parīzē valda miers. Jebkura pretošanās ir apspiesta. Hallo! Melnā policija ieņēmusi visas svarīgākās pozīcijas pilsētā. Tā cīnījās drošsirdīgi, dziedādama dziesmas, ko par godu tās senčiem sacerējis dzejnieks Kiplings. Divas vai trīs reizes tā kļuva nevaldāma, spīdzināja un sakropļoja ievainotos* insurgentus, vīriešus un sievietes. Morāle — nedumpojieties. Hallo, hallo! Viņi ir lieliski puiši. Lieliski, drosmīgi puiši. Lai tā ir mācība mūsu pilsētas nepaklausīgajiem nekārtību rīkotājiem, zemes mēsliem! Hallo, hallo! …»

Balss apklusa. Pūlī atskanēja dobja neapmierinātības murdoņa.

—    Nolādētie nēģeri! — netālu kāds nokliedzās. — Vai tiešām to dara Valdnieks, brāli?

—   Melnā policija! — paspruka Grehemam. — Ko tas nozīmē? Jūs gribat teikt…

Asano satvēra Grehemu aiz rokas un brīdinoši paskatījās uz viņu. Nepatīkamā, spiedzīgā balsī ierunājās cita mašīna:

«Jahaha, jahaha! Klausieties dzīvo avīzi! Dzīvo avīzi! Jaha! Šausmīga vardarbība Parīzē. Jahaha! Melnā policija tā saniknojusi parīziešus, ka viņi ir gatavi to iznīcināt. Baigas represijas. Ir atgriezušies barbaru laiki. Asinis! Asinis! Jaha!»

Mežonīgi ieaurojās tuvākā Pļāpu Mašīna.

«Hallo! Hallo!» tā iesāka, ar saviem rēcieniem noslāpēdama pēdējos vārdus, tad nedaudz mierīgāk sāka stāstīt par nekārtību izraisītajām šausmām. «Likumība un kārtība ir jāatjauno.»

—    Bet… — Grehems iesāka.

—   Neizjautājiet mani te, — atteica Asano, — citādi varat iekulties nepatikšanās.

—  Tad iesim projām, — ierosināja Grehems. — Es gribu zināt kaut ko vairāk.

Kopā ar savu pavadoni lauzdamies cauri satrauktajam pūlim, Grehems tagad tā īsti noskatīja, cik plaša ir šī zāle. Te varēja būt ap tūkstoš lielu un mazu skaļruņu, kas gaudoja, ķērca, brēca un trieca, un pie katra stāvēja satrauktu klausītāju pūlītis, lielāko tiesu zilās formās. Te bija visdažādāko izmēru mašīnas, sākot ar mazajiem tenku mehānismiem, kas sarkastiski klukstēja nostūros, un beidzot ar piecdesmit pēdu augsto gigantu, kas bija uzrēcis Grehemam.

Zālē nebija vietas, kur ābolam nokrist, jo visus interesēja notikumu gaita Parīzē. Acīmredzot cīņa tur bija sīvāka, nekā bija iztēlojis Ostrogs. Visas mašīnas stāstīja par to un pūlis zumēja kā spiets, atkārtojot atsevišķas frāzes: ,«Linčot policijul», «Dzīvas sadedzinātas sievietes»., «Šausmas!».

—      Vai tiešām Valdnieks to pieļauj? — jautāja kāds pavisam tuvu.— Tad tā viņš sāk valdīt!

—      Tad tā viņš sāk valdīt? Vēl ilgi pēc tam, kad viņi bija izgājuši no zāles, Grehemu vajāja mašīnu auri, svilpieni un brēcieni: «Hallo, hallo! Jahaha! Jaha! Jah! Jaha!» Tad tā viņš sāk valdīt?

Kad viņi bija nokļuvuši uz kustīgajiem ceļiem, Grehems sāka izvaicāt Asano par cīņu Parīzē.

—     Kā ir ar atbruņošanos? Kas viņus satrauc? Ko tas viss nozīmē?

Asano gribēja pārliecināt viņu, ka viss ir kārtībā.

—    Bet šīs zvērības?

—      Nevar pagatavot omleti, — atbildēja Asano, — nesasitot olas. Tie ir rupji ļautiņi, nekas vairāk. Un tikai vienā pilsētas daļā. Visur citur ir mierīgi. Parīzes strādnieki ir vismežonīgākie, ja neskaita mūsējos.

—    Ko? Londonas strādniekus?

—   Nē, japāņu. Viņi jātur grožos.

—    Bet sadedzināt dzīvas sievietes!

—      Komūna! — sacīja Asano. — Viņi grib jūs aplaupīt. Viņi grib likvidēt īpašumu un nodot pasauli pūļa varā. Jūs esat Valdnieks, pasaule pieder jums. Bet te nevēlas Komūnu. Te nav vajadzīga melnā policija. Viņiem ir visādi izrādīta pretimnākšana. Uz-, Parīzi tika izsaukti viņu pašu nēģeri, franču valodā runājošie nēģeri — daži senegāliešu pulki un nē-; ģeri no Timbuktu.

—     Pulki? — jautāja Grehems. — Es domāju, ka tikai viens .

—     Nē, — Asano atbildēja un paskatījās uz Grehemu. — Tur ir vairāki. -

Grehems jutās pārsteigts.

—   Es nedomāju … — viņš sāka un aprāvās. Viņš mainīja tēmu un sāka izvaicāt par Pļāpu Mašīnām. Sapulcējušies ļaudis lielāko tiesu bija ģērbti novalkātās vai pat noskrandušās drēbēs. Grehemam tika paskaidrots, ka augstākās sabiedrības pārstāvjiem gandrīz katrā telpā ir iekārtotas Pļāpu Mašīnas, kuras iedarbina, nospiežot sviru. īrnieks ar kabeļa palīdzību var savienoties ar jebkuru no lielajiem Jaunumu Sindikātiem. Grehems jautāja, kādēļ šo mašīnu nav viņa apartamentos. Asano apjuka.

—   Es nekad neesmu par to domājis, — viņš sacīja. — Ostrogs droši vien licis tās aizvākt.

—    Kādēļ? — izsaucās Grehems.

—    Varbūt viņš domāja, ka tās jūs traucēs.

—   Tās jāatliek vietā, tiklīdz mēs būsim atgriezušies, — Grehems teica pēc īsa pārdomu brīža.

Viņam bija grūti saprast, ka šī jaunumu istaba un ēdamzāle nav nekādi centri un ka tādu visā pilsētā ir bez sava gala. Bet, naktī klaiņājot pa pilsētu, viņš ne vienu reizi vien dzirdēja vadoņa Ostroga skaļruņu aurus «Hallo, halo!» vai galveno sāncenšu spiedzīgo «Jahaha! Jaha! Jah! Klausieties dzīvo avīzi!»

Visur varēja redzēt mazbērnu novietnes, tādas pašas, kādas viņam jau bija rādītas. Viņi uzbrauca tur ar liftu un pa stikla tiltiņu gāja augšā pāri ēdamzālei. Pie ieejas Asano vajadzēja uzrādīt caurlaidi ar Grehema parakstu. Viņiem līdzi tūlīt norīkoja pavadoni violetā tērpā ar zelta sprādzi — praktizējoša ārsta zīmi. Pēc šā cilvēka izturēšanās Grehems secinaj^, ka viņš ir pazīts, un bez kautrēšanās sāka izprašņāt par šīs iestādes uzbūvi.

Abās pusēs gaitenim, kas bija izklāts ar celiņiem, lai klusinātu solus, bija nelielas, šauras durvis, kas atsauca atmiņā Viktorijas laika cietuma vieninieku kameras. Durvju augšējā daja bija no tā paša zaļganā, caurspīdīgā materiāla, ko viņš bija redzējis pēc atmodas. Katrā kamerā mazā vates ligzdiņā gulēja pa zīdainim; tos bija grūti saskaitīt. Sarežģīts aparāts regulēja temperatūru un gaisa mitrumu un zvanīja uz centrālo pārvaldi par visniecīgākajām atvirzēm no normas. Šāda novietņu sistēma bija gandrīz pilnīgi izspiedusi riskanto vecmodīgo zīdīšanu. Pavadonis pievērsa Grehema uzmanību mehāniskajām barotājām ar apbrīnojami dabiski veidotām rokām, pleciem un krūtīm, dabisku izrunu un miesas krāsu, bet vara trijkājiem kāju vietā un plakanu disku sejas vietā. Uz šā diska bija uzlīmēti mātēm nepieciešamie paziņojumi.

No visiem šīs nakts brīnumiem Grehemu visvairāk pārsteidza šīs novietnes. Viņu atbaidīja vientuļās, bez glāsta un maiguma atstātās mazās, sārtās radī- biņas_ar kuslajiem loceklīšiem, kas nevarīgi kustējās. Ārsts bija citās domās. Viņa rīcībā esošā statistika neapstrīdami pierādīja, ka Viktorijas laikā visbīstamākais bērna dzīvē bijis zīdīšanas posms un ka mirstība bijusi briesmīga. Turpretī šī sabiedrība, Starptautiskais Mazbērnu Novietņu Sindikāts, zaudējot ne vairāk par vienu procentu no tā apgādībā nodotajiem mazuļiem. Tomēr pat šis skaitlis nespēja pārliecināt Grehemu.

Vienā no gaiteņiem viņš ieraudzīja kādu jaunu pāri zilos apģērbos stāvam pie caurspīdīgas šķērssienas, lūkojamies uz savu pirmdzimto un histēriski smejamies. Grehema sejā laikam atspoguļojās domas par viņiem, jo abi jaunie mitējās smieties un izskatījās nokaunējušies. Šis nelielais starpgadījums vēl vairāk akcentēja bezdibeni, kas viņu šķīra no jaunā laikmeta. Apmulsis un nomākts viņš sekoja saviem pavadoņiem uz istabām, kur bērni mācījās rāpot, un uz bērnudārzu. Neskaitāmās rotaļu istabas bija tumšas! Tātad bērni pa vecam naktīs guļ. Ejot cauri šīm istabām, vir^nieciņš pievērsa Grehema uzmanību rotaļlietām, kurās tālāk attīstītas jūsmīgā sentimentālista Frebela idejas. Te bija arī aukles, taču daudz ko darīja mašīnas, kas dziedāja, dejoja un aijāja.

Grehemam gluži viss vēl nebija skaidrs.

—    Cik daudz bāreņu! — viņš līdzcietīgi sacīja, atkal kļūdīdamies, un viņam otru reizi teica, ka tie nav bāreņi.

Tiklīdz viņi bija izgājuši no mazbērnu novietnēm, Grehems sašutis sāka runāt par mazuļiem, kurus audzina inkubatoros.

—    Vai tad mātes jūtas ir atmirušas? — viņš jautāja. — Vai tās bija neīstas jūtas? Nē, tas bija instinkts. Tas liekas tik pretdabiski, pat pretīgi.

—     No šejienes mēs iesim uz deju zāli, viņu pārtrauca Asano. — Tā droši vien ir pārpildīta. Par spīti politiskajiem nemieriem tā būs pilna. Sievietes sevišķi neinteresējas par politiku, ja neskaita dažus izņēmumus. Jūs redzēsiet mātes — lielākā daļa jauno sieviešu Londonā ir mātes. Mūsu ģimenēs parasti ir viens bērns; tas ir dzīvotspējas pierādījums. Dažiem vidējo slāņu pārstāvjiem ir vairāk par vienu bērnu. Citādi ir Strādnieku Sabiedrībā. Tie pazīst mātes jūtas. Viņi ļoti lepojas ar saviem bērniem un bieži nāk tos apraudzīt.

—    Tātad jūs uzskatāt, ka zemeslodes iedzīvotāju skaits…

—    Samazinās? Jā gan. Tas neattiecas vienīgi uz Strādnieku Sabiedrības cilvēkiem. Par spīti zinātnieku brīdinājumiem viņi ir tik vieglprātīgi…

Piepeši viņi saklausīja deju mūziku, un pa eju, kurai viņi ieslīpi tuvojās un gar kuras malām slējās greznas kolonas, laikam no tīra ametista, nāca līksmi smejošu un klaigājošu laužu bars. Grehems redzēja sprogotus matus un laimīgas, izkrāsotas sejas.

—  Gan jūs pārliecināsieties, — vāri pasmaidīdams, teica Asano, — ka pasaule ir kļuvusi citāda. Tūlīt jūs redzēsiet jaunā laikmeta mātes. Nāciet šurp. Jūs tās redzēsiet pavisam drīz.

Viņi uzbrauca augšā ar liftu, tad pārkāpa lēnākā. Mūzika kļuva aizvien skaļāka, un, braukdami tās pavadījumā, viņi dzirdēja dejotāju kāju dimdoņu. Pie griežamajām durvīm viņi samaksāja un uzkāpa plašā galerijā, kas atradās augstāk par deju zāli, par šo skaņu un gaismas burvību.

—   Te, — sacīja Asano, ir mazuļu tēvi un mātes.

Zāle nebija rotāta tik grezni kā Atlanta zāle, bet

ar saviem izmēriem pārspēja visas telpas, kādas vien Grehems bija redzējis. Skaistās, baltās kariatīdes, kas balstīja galerijas, vēlreiz atgādināja viņam skulptūras atdzimšanu jaunajā laikmetā; to augumi bija izliekušies kā dzīvi, sejas rotāja smaids. No kurienes nāca mūzika, nebija redzams, spožā, gludā grīda bija nosēta ar dejojošiem pāriem.

—    Palūkojieties uz viņām, — teica mazais pavadonis. .— Kā redzat, viņas maz domā par mātes pienākumiem.

Galerija, kurā viņi stāvēja, stiepās virs ekrāna, kas atdalīja deju zāli no otras, ārējās zāles; aiz tās arkām varēja redzēt pilsētas ceļu kustīgās platformas:

Šajā ārējā zālē bija sapulcējušies pieticīgāk ģērbušies ļaudis, lielākā dala zilajās Strādnieku Sabiedrības formās, kuras Grehems tagad labi pazina. Būdami pārāk trūcīgi, lai pa grozāmajām durvīm iekļūtu ballē, viņi tomēr nespēja atturēties, neklausījušies valdzinošo mūziku. Daži pat bija izbrīvējuši sev vietu un, skrandas plivinādami, dejoja. Pie tam viņi izkliedza rupjus jokus, kurus Grehems nesaprata. Kāds sāka svilpot revolucionāru himnas piedziedājumu, bet tad spēji apklusa. Stūrī bija tumšs, un Grehems neko neredzēja. Viņš atkal pagriezās pret zāli. Virs kariatīdēm pacēlās marmora bistes: tie bija cilvēki, kurus jaunais laikmets acīmredzot atzina par saviem garīgajiem tēviem un pionieriem.

Lielākā daļa vārdu Grehemam bija sveši, viņš pazina tikai Grantu Allenu, Legaljenu, Nīcši, Šellijuun Godvinu. Melnais drapējums ar daiļrunīgajiem izteicieniem vēl vairāk izcēla milzīgo uzrakstu, kas izķēmoja zāles augšējo daļu un vēstīja, ka «Atmodas svētki» rit pilnā sparā.

— Miriādes ļaužu ir atstājuši darbu un svin jūsu atmodu, izņemot streikojošos strādniekus, — paskaidroja Asano. — Šie ļaudis vienmēr ir gatavi svinēt svētkus.

Grehems piegāja pie margām, noliecās pāri un vēroja dejotājus. Atskaitot dažus stūros maigi dūdo- šus pārīšus, galerijā nebija neviena cita kā tikai Grehems un viņa pavadonis. No lejas uzvēdīja silts smaržu un izgarojumu vilnis. Kā vīrieši, tā sievietes bija viegli ģērbti, ar atkailinātām rokām un atsegtiem kakliem, jo visa pilsēta bija pasargāta no aukstuma. Daudziem vīriešiem mati bija sievišķīgi sasprogoti, sejas visiem gludi noskūtas, vaigi pietvīkuši vai nokrāsoti. Daudzas sievietes bija ļoti skaistas un ģērbušās izsmalcināti koķeti. Cilvēki dejoja aizrautīgi, ar puspievērtām acīm.

—    Kas tie ir par cilvēkiem? — jautāja Grehems.

—    Strādnieki, privileģētie strādnieki. Jūs tos sauktu par vidējo slāni. Neatkarīgie tirgotāji sen jau izzuduši, bet tie ir tirdzniecības kalpotāji, tehniķi, visādu specialitāšu inženieri. Šodien ir svētki, un visas deju zāles pilsētā būs pārpildītas, tāpat arī reliģiskās iestādes.

—    Bet sievietes?

—     Arī strādā. Sievietes veic tūkstošiem dažādu darbu. Jūsu dienās sievietes tikai sāka patstāvīgi strādāt. Tagad vairums sieviešu ir neatkarīgas. Gandrīz visas tā vai citādi ir precējušās — mums ir dažādas laulības formas —, līdz ar to viņām ir vairāk naudas un iespēju izklaidēties.

—    Redzu, — teica Grehems, skatīdamies uz pie- sārtušajām sejām, kas griezās dejas mutulī, un vēl joprojām nevarēdams aizmirst sārtās, nevarīgās ra- dībiņas. — Un tās ir … mātes?

—    Pa lielākajai daļai.

—    Jo vairāk es redzu, jo sarežģītākas man šķiet jūsu problēmas. Tas, piemēram, man ir jaunums, tāpat kā vēstis no Parīzes.

Pēc brīža viņš turpināja:

—    Tās ir mātes. Kādreiz es, cerams, apgūšu modernos uzskatus. Man ir veci aizspriedumi, kas balstās uz savu laiku nodzīvojušām vajadzībām. Mūsu laikos sievietes ne vien dzemdēja bērnus, bet arī rūpējās par tiem, ziedoja sevi tiem, audzināja tos: par savu tikumisko un prāta audzināšanu bērns bija pateicību parādā mātei. Vai arī neieguva neko. Tiesa, jāpiebilst, ka tādus bērnus varēja saskaitīt uz pirkstiem. Šodien acīmredzot nav nekādas vajadzības pēc mātes gādības, bērni izaug kā tauriņi. Tas ir labi, taču toreiz bija ideāls — nopietna, pacietīga sieviete, klusa un mierīga mājsaimniece, māte. Mīlestība pret viņu bija kaut kas līdzīgs dievināšanai …

Viņš apklusa, tad atkārtoja:

—     Kaut kas līdzīgs dievināšanai.

—      Ideāli mainās, — piezīmēja Asano, — atkarībā no tā, kā mainās vajadzības.

Grehems it kā pamodās no neilgām pārdomām, un Asano atkārtoja teikto. Grehems atgriezās īstenībā.

—      Es redzu, ka tas tiešām ir prātīgi. Atturība, mērenība, nosvērtība un pašaizliedzība bija nepieciešamas barbarisma laikmetā, kad dzīve ik uz soļa bija briesmu pilna. Drosme bija cilvēka nodeva neuzvarētai dabai. Bet tagad cilvēks ir pakļāvis dabu saviem praktiskajiem nolūkiem, politiku nosaka vadītāji ar melnās policijas palīdzību un ļaudis līksmojas.

Grehems atkal paskatījās uz dejotājiem.

—    Līksmojas … — viņš atkārtoja.

—    Arī viņiem gadās grūti brīži, — domīgi noteica mazais pavadonis.

—     Viņi visi izskatās jauni. Es laikam esmu te visvecākais. Savā laikā es biju cilvēks vidējos gados.

—    Viņi ir jauni. Mūsu pilsētās šīs šķiras pārstāvju vidū vecu cilvēku ir maz.

—   Kāpēc?

—     Veciem cilvēkiem mūsdienās nav sevišķi salda dzīve, ja viņi nespēj algot mīļākās un kalpones. Pie mums pastāv tā saucamā eitanāzija.

—     A, eitanctzSja! — teica Grehems. — Vieglā nāve?

—    Jā, vieglā nāve. Tas ir pēdējais iepriecinājums. Eitanāzijas Sabiedrība to veic lieliski. Cilvēks iemaksā zināmu summu — tas ir diezgan dārgi —, dodas uz kādu Baudu Pilsētu un atgriežas no turienes izsūkts un slims, pagalam slims.

—    Es vēl daudz ko neizprotu, — teica Grehems. — Bet visā tajā ir sava loģika. Mūsu stingro tikumu un bargo ierobežojumu bruņas bija briesmu un nedrošības sekas. Bet stoiķi un puritāņi jau manā laikā bija retums. Agrāk cilvēks vairījās no ciešanām, tagad alkst baudu. Tā ir tā starpība. Civilizācija ir novērsusi ciešanas un briesmas, vismaz pārtikušiem ļaudīm. Bet tagad nozīme ir tikai pārtikušiem ļaudīm. Es esmu nogulējis divsimt gadu.

Atspiedušies pret margām, viņi kādu brīdi vēroja dejas sarežģītās figūras. Skats bija patiešām lielisks.

—    Dieva vārds, — pēkšņi sacīja Grehems, — labāk es kā ievainots sargkareivis nosalstu sniegā nekā kļūstu par vienu no šiem izkrāsotajiem muļķiem!

—    Sniegā jūs varbūt domātu savādāk, — atteica Asano.

—    Es neesmu pietiekami civilizēts, — sacīja Grehems, neklausīdamies viņā. — Tā ir mana nelaime. Es esmu akmens laikmeta mežonis. Šo cilvēku dusmu, baiļu un neapmierinātības avots ir izsīcis un sauss, šis laikmets padarījis viņus bezrūpīgus un jautrus. Jums jāsamierinās ar manu deviņpadsmitā gadsimta cilvēka sašutumu un nepatiku. Šie ļaudis, jūs teicāt, esot privileģēti strādnieki, un, kamēr viņi dejo, citi Parīzē cīnās un mirst, lai viņi varētu dejot.

Asano viegli pasmaidīja un teica:

—   Par to mirst arī Londonā.

Iestājās klusums.

—   Kur viņi gul? — jautāja Grehems.

—    Augšā un apakšā ir īstas migas.

—           Un kur viņi strādā? Maz prieka no tādas dzīves.

—          Šonakt jūs reti kādu redzēsiet strādājam. Puse strādnieku vai nu slaistās, vai ir apbruņoti. Pārējie svin svētkus. Bet, ja vēlaties, aiziesim apskatīt darba vietas.

Kādu laiku noraudzījies uz dejotājiem, Grehems pagriezās pret pavadoni.

—          Es gribu redzēt strādniekus. Pietiekami daudz esmu te jau redzējis.

Asano veda viņu pa galeriju pāri deju zālei uz eju, no kurienes vilka svaigāks, vēsāks gaiss. Asano paskatījās uz šo eju, apstājās un smaidot uzrunāja Grehemu:

—           Ser, te jūs beidzot ieraudzīsiet kaut ko pazīstamu. Bez tam… Nē, neteikšu jums neko vairāk. Iesim!

Viņi gāja tālāk pa slēgtu aukstu gaiteni. Pēc solu dipoņas Grehems uzminēja, ka tas ir tilts. Viņi nonāca apaļā stikla galerijā, bet pēc tam — apaļā istabā, kas Grehemam šķita pazīstama, kaut gan viņš nevarēja, atcerēties, kad būtu te bijis. Te stāvēja pieslienamās kāpnes, un viņi nokļuva augstā, tumšā un saltā telpā ar citām, gandrīz vertikālām, kāpnēm. Grehems vēl nevarēja atcerēties.

Pašā augšā, ieraudzījis pazīstamus metāla režģus, viņš saprata. Viņš atradās Svētā Pāvila katedrāles kupolā. Pati katedrāle slēpās tumsas dzelmē, ne- \pardaudz izsliedama pār pilsētu kupolu, kas eļļaini spīdēja tālu uguņu gaismā.

Cauri režģiem viņš palūkojās uz vēju izslaucītajām ziemeļu debesīm un ieraudzīja tos pašus pazīstamos zvaigznājus. Rietumos mirdzēja Kapella, Vega vēl tikai ausa, un septiņi spožie Lielo Greizo Ratu punkti joprojām cēli griezās ap polu.

Šīs zvaigznes viņš redzēja no mākoņiem tīrajās debesīs. Rietumos un dienvidos tās aizsedza lielās, apaļās, darbojošos vējdzinēju ēnas, tā ka pazuda pat apgaismotais Padomes nams. Dienvidrietumos aiz vadu ornamenta un gaismas zibšņiem kā bāls spoks slējās Orions. Zvani un sirēnas kaukoņa aerodromā liecināja, ka aeroplāni ir gatavi pacelties gaisā. Kādu brīdi Grehems skatījās uz aerodroma ugunīm, tad atkal pievērsās zvaigznēm. Viņš ilgi klusēja, līdz beidzot, tumsā smaidot, sacīja:

— Tas ir visdīvainākais. Es atkal stāvu uz Svētā Pāvila kupola un raugos pazīstamajās mēmajās zvaigznēs!

Tālāk Asano pa labirintiem veda Grehemu uz darījumu un tirdzniecības kvartāliem, kur tika laimēts un zaudēts. Grehems ieraudzīja daudz augstu zāļu, kuras ieskāva galeriju rinda pēc galeriju rindas ar tūkstošiem kantoru, veselu tiltu, ietvju, gaisa sliežu, trapeču un kabeļu mudžekli. Te spēcīgāk nekā jebkur citur pulsēja drudžaini strauja dzīve. Visur ņirbēja kliedzošas reklāmas, galva reiba no gaismas un krāsām. Pļāpu Mašīnas pildīja gaisu ar nenogurstošu tarkšķēšanu rupjā žargonā: «Turi acis vaļā un nepaej garām!», «Netūļājies, grāb zeltu!», «Hei, klausieties!».

Visur drūzmējās satraukti ļaudis, kas taisīja mahinācijas. Grehemam paskaidroja, ka pašreiz te esot samērā tukšs, ka pēdējo dienu politiskie nemieri samazinājuši komercdarījumu skaitu līdz nepieredzētam minimumam. Kādā lielā zālē bija izvietoti gari ruletes galdi, pie katra, acis nenolaižot, klusi stāvēja laužu pulciņš; citā zālē vārījās kā pie Bābeles mūriem — sievietes ar bālām sejām un vīrieši ar pietvīkušiem kakliem pirka un pārdeva kāda fiktīva pasākuma akcijas; ik pēc piecām minūtēm šis pasākums ienesa desmit procentu dividendes un ar loterijas riteņa palīdzību dzēsa dalu savu akciju.

Sajās operācijās tika ieguldīts tik daudz enerģijas, ka likās — tūlīt, tūlīt sāksies vardarbība. Grehems pamanīja lielu pūli un tā vidū divus godājamus komersantus, kas nikni lamājās un bija gatavi ķerties viens otram pie rīkles. Tātad dzīvē bija palicis vēl kaut kas, par ko cīnīties. Tālāk Grehemu pārsteidza aizraujoša reklāma, kas dega asinssarka- niem liesmu burtiem, no kuriem katrs biia divu vīru augstumā. «MES GARANTĒJAM SAIMNIEKU. MES GARANTĒJAM SAIMNIEKU.»

—    Kādu saimnieku? — viņš jautāja.

—   Jūs.

—    Kādēļ tad mani garantē?

—    Vai tad jūsu laikā nebija garantijas?

Grehems apdomāja.

—    Apdrošināšana?

—     Nu jā, apdrošināšana. Tā to sauca agrāk. Viņi apdrošina jūsu dzīvību. Daudzi izpērk polises, uz jums tiek liktas miriādes lauvu. Pēc tam citi pērk vekseļus. To dara ar katru pazīstamu cilvēku. Paskatieties!

Ar rēkoņu uzbangoja pūlis, un Grehema acu priekšā uz liela, melna ekrāna ar vēl lielākiem kvē

lojošiem purpura burtiem iedegās uzraksts: «Gadā pieci procenti rentes par Saimnieku.» Ļaudis sāka aurot vēl stiprāk, aizelsušies, ar izvalbītām acīm, ar alkatīgi savilktiem pirkstiem grābdami gaisu, garām aizdrāzās vairāki cilvēki. Pie šaurās ieejas sākās spiešanās.

Asano uz ātru roku aplēsa.

—    Gadā septiņpadsmit procentu no simta. Viņi nemaksātu tik daudz, ja ieraudzītu jūs tagad, ser. Bet viņi nezina. Līdz šim par jums saņemtie procenti bija drošs ieguldījums, bet tagad tā, protams, ir azarta spēle, nekas vairāk. Tā varbūt ir bezcerīga ūtrupe. Šaubos, vai cilvēki dabūs savu naudu.

Rentes kārotāju pūlis ap viņiem kļuva tik biezs, ka viņi nevarēja pakustēties ne uz priekšu, ne atpakaļ. Grehems ievēroja spekulantu vidū daudz sieviešu un atcerējās Asano vārdus par skaistā dzimuma ekonomisko neatkarību." Ļaužu biežņā viņas jutās gluži omulīgi un, kā Grehems dabūja izjust pats uz savas ādas, ar elkoņiem darbojās apskaužami veikli. Kāda sproggalvaina dāma, iežņaugta pūļa skavās pāris soļus tālāk, kā pazīdama cieši pa- vēfās Grehemā, tad izlauzās tuvāk, it kā nevilšus pagrūda Grehemu ar plecu un ar skatienu, kas bija tikpat vecs kā Haldeja, lika saprast, ka viņš tai patīk. Tad starp viņiem iespraucās garš baltbārdains vecis, nosvīdis līdz matu galiem, savā ārprātīgajā skrējienā neredzēdams uz.pasaules neko citu kā vien vilincši spožo ēsmu «Gadā pieci procenti rentes . ..».

—    Iesim prom no šejienes, — Grehems teica Asano. — Ne jau tādēļ es iznācu pastaigā pa pilsētu. Parādiet man strādniekus. Es gribu redzēt cilvēkus zilajos formas tērpos. Šie vājprātīgie parazīti…

Tad laužu masas saspieda Grehemu kā knaiblēs.

21 PAZEME

No tirdzniecības kvartāla viņš pa kustīgajiem ceļiem devās uz pilsētas nomaļāko daļu, kur bija koncentrētas fabrikas. Platformas divas reizes šķērsoja Temzu un iebrauca platā viaduktā, kas veda pāri vienam no ziemeļu ceļiem. Iespaidi no abiem pārbraucieniem bija acumirklīgi, bet spilgti. Melna jūras ūdens lente vizēdama stiepās garām namiem un izzuda tumsā, kam cauri spīdēja retas ugunis. Zilās formās ģērbtu cilvēku vadītas, uz jūru peldēja virkne melnu liellaivu. Ceļš likās garš, ļoti plats un augsts tunelis, pa kuru bez trokšņa un ātri kustējās mašīnas ar lieliem riteņiem. Arī te pārsvarā bija Strādnieku Sabiedrības zilā forma. Grehemu visvairāk pārsteidza dubultplatformu līganās kustības un milzīgo pneimatisko veseru apmēri un vieglums salīdzinājumā ar vagoniem. Uzmanību piesaistīja šaurs un ļoti augsts vagons ar gareniskiem metāla šķēršļiem, uz kuriem bija sakārts simtiem nokautu aitu. Negaidot skatu aizsedza arkas mala.

Viņi nokāpa no ceļa un ar liftu nobrauca slīpā ejā, kur pārsēdās citā liftā. Te bija pavisam citādi. Pazuda pat arhitektūras rotājumi, mazāk intensīvs kļuva apgaimojums, bet ēkas kļuva jo masīvākas, jo tuvāk nāca fabriku kvartāli. Un visur — putekļainajās podnieku darbnīcās, pie laukšpata maļama- jām dzirnavām, tēraudlietuvēs un starp kvēlojošajiem izkausēta idemita ezeriem — visur vīriešiem, sievietēm un bērniem mugurā bija zilās formas.

Daudzās no šīm lielajām,. putekļainajām galerijām mēmās rindās stāvēja mašīnas, neskaitāmas izdzēstas krāsnis liecināja par streiku, bet, ja ari kāds zilā formā ģērbies strādnieks kaut kur kustējās, tad gausi un negribīgi. Zilo formu nevalkāja vienīgi uzraugi un darba policija, kam bija oranži formas tērpi. Grehems nupat bija vērojis dejotāju piesār- tušās sejas un tirdzniecības kvartāla drudžaino skubu un tagad nevarēja neredzēt daudzu strādnieku iekritušos vaigus, vājos muskuļus un gurdenās acis. Tie, kurus viņš redzēja strādājam, bija fiziski daudz vārgāki par košākās krāsās ģērbtajiem inženieriem un meistariem, kas šos darbus vadīja. Veco, Viktorijas laiku druknie strādnieki bija izmiruši līdz ar darba zirgiem; viņu dārgo muskuļu vietā bija stājušās izveicīgas mašīnas. Jaunie strādnieki, tiklab vīrieši, kā sievietes, īstenībā bija mašīnu vadītāji, barotāji, apkalpotāji un pavadoņi vai mākslinieki, protams, pret savu gribu.

Sievietes salīdzinājumā ar tām, kuras Grehemam bija palikušas atmiņā, bija neizskatīgas un ar plakanām krūtīm. Divsimt gadu ilgā puritāniskās reliģijas un morāles ierobežojumu pārkāpšana un divsimt gadu ilgā dzīve pilsētā bija atņēmusi šīm neskaitāmajām zilās formās ģērbtajām sievietēm skaistumu un spēku. Būt fiziski daiļai vai apdāvinātai, būt pievilcīgai un neparastai bija nozīmējis un vēl šobaltdien nozīmēja atbrīvoties no darba verdzības, nokļūt Baudu Pilsētā ar tās spožumu un priekiem un visbeidzot — iemantot eitanāziju un mieru. Diez vai cilvēki, kas saņēma tik skopu gara barību, spēja pretoties šādiem kārdinājumiem. Grehema laikā vēl jaunajās pilsētās nesen saplūdušie strādnieki bija veidojuši raibu masu, kurā bija dzīvi tradicionālie priekšstati par godu un augstu morāli; tagad

pastāvēja šķira ar savām morālajām un fiziskajām īpašībām un pat ar savu žargonu.

Viņi laidās aizvien zemāk un zemāk, tuvāk fabriku kvartāliem. Drīz- viņi atradās zem viena no kustīgajiem ceļiem un ieraudzīja augšā pa sliedēm skrienam platformas un baltas gaismas josliņas starp sliedēm. Fabrikas, kuras nestrādāja, bija trūcīgi apgaismotas. Grehemam fabrikas un to milzīgo mašīnu salas šķita tumsas autā tītas, un pat tur, kur ritēja darbs, apgaismojums bija daudz vājāks nekā pilsētā.

Aiz ugunīgajiem idemita ezeriem atradās juvelieru darbnīcas, un tikai pēc tam, kad bija uzrādīta caurlaide, viņi nokļuva galerijās. Tās bija augstas, tumšas un diezgan vēsas. Pirmajā daži cilvēki gatavoja filigrānus zelta izstrādājumus. Katrs sēdēja uz maza soliņa, pie kura dega neliela aizklāta lampiņa. Visdīvaināko iespaidu atstāja spoži apgaismotie veiklie pirksti, kas naski cilāja spīdošas zelta rotas lietas, un sasprindzinātās, ēnā paslēptās spokainās sejas.

Darbs tika veikts lieliski, bet bez mākslinieciskiem paraugiem un zīmējumiem, jo tie galvenokārt bija sarežģīti ornamenti vai ģeometriskas figūras. Šie strādnieki bija vienkāršos, baltos tērpos bez kabatām un piedurknēm. Viņi uzvilka tos, ieradušies darbā, un novilka un pārbaudīja darba dienas beigās, pirms iziešanas no Sabiedrības telpām. Par spīti piesardzībai, kā pusbalsī pastāstīja policists, Sabiedrību nereti apzogot.

Otrā pusē bija galerija, kur sievietes slīpēja un kausēja mākslīgos rubīnus, vēl tālāk vīrieši un sievietes gatavoja vara plāksnes, kuras pēc tam pārlēja ar emalju. Daudziem no šiem strādniekiem bija zilgani baltas lūpas un nāsis, tāpēc ka viņi cieta no slimības, kam par iemeslu bija darbs ar purpura emalju, kas bija sevišķi modē. Asano atvainojās Grehemam par atbaidošo skatu, bet šis ceļš esot ērtāks.

—    Tieši to es gribēju redzēt, — atbildēja Grehems, ieraudzījis sevišķi izķēmotu seju un apstādamies, — tieši to.

—    Viņa pati ir vainīga, — piezīmēja Asano.

Grehems noskaitās.

—     Bet, ser, mēs nemaz nevaram pagatavot šīs lietas bez purpura, — iebilda Asano. — Jūsu laikos cilvēki varēja nēsāt rupjus izstrādājumus, viņi bija tuvāk barbarismam par divsimt gadiem.

Viņi devās tālāk pa vienu no emaljas izstrādājumu fabrikas zemajām galerijām un nonāca līdz stipri izliektam tiltam. Palūkojies pāri margām, Grehems ieraudzīja piestātni zem neparasti lielām arkām. Pašreiz no trim miltainos putekļos tītām liellaivām milzums kāsējošu krāvēju ar ķerrām dzina krastā samaltu laukšpatu; putekļi piepildīja visu apkārtni ar smacējošu miglu, un pat elektriskā gaisma šķita dzeltenīga. Strādnieku neskaidrās ēnas kustējās viņiem pie kājām un lēkāja uz garās, baltās sienas. Laiku pa laikam te viens, te otrs apstājās, lai izklepotos.

Akmens būvju milzīgā, rēgainā blīva, kas slējās virs tintes melnā ūdens, atgādināja Grehemam daudzos ceļus, galerijas un liftus, kas veidoja stāvu pēc stāva starp viņu un debesīm. Ļaudis klusēdami strādāja divu Sabiedrības policistu uzraudzībā; uz dēļiem dobji dunēja strādnieku soļi.

Tumsā kāds uzņēma dziesmu.

—    Klusu! — uzkliedza viens no policistiem, bet viņam neklausīja, un visi balti apputējušie strādnieki izaicinoši pievienojās revolucionāru himnas piedziedājumam. Tagad soļi uz dēļiem dimdēja dziesmas taktī: tram, tram, tram! Policists, kurš bija pavēlējis apklust, uzmeta skatienu savam biedram, un Grehems pamanīja, ka tas parausta plecus. Viņš vairs nemēģināja pārtraukt dziedāšanu.

Tā viņi gāja cauri fabrikām un darbnīcām un redzēja daudz smaga un drūma. Pēc šīs ekskursijas Grehema dvēselē palika neskaidru atmiņu mainīgās ainas: putekļu mākoņos gaistošas pārpildītas zāles, garas steļļu rindas, štancēšanas mehānismu smagie triecieni, siksnu un armatūras švīkstoņa un klau- dzoņa, vāji apgaismotas pazemes naktsmītņu ailes, tālumā izgaistošas uguņu virtenes. Vienā vietā oda pēc miecvielām, otrā elpu aizcirta alus darītavas smaka, citur smirdēja kaut kas nenosakāms. Visur rēgojās tik masīvas kolonas un arkas, kādas Grehemam savu mūžu nebija nācies redzēt. Resnu gluda, spīdoša betona titānu plecus ar savu svaru lieca pasaules pilsēta, kas ar savu sarežģītību nospieda miljoniem mazasinīgu iedzīvotāju. Un visur acu priekšā bija bālas sejas, kusli locekļi, kroplība un deģenerācija.

Garajā un nomācošajā ceļojumā pa šīm vietām Grehems trīs reizes dzirdēja revolucionāru himnu. Kādas ejas galā gāja vaļā kautiņš: šie vergi bija sagrābuši maizi pirms darba beigām. Grehems jau tuvojās kustīgajiem ceļiem, kad sastapa zilās formās ģērbtus bērnus, kas skrēja pa šķērseju, un, ieraudzījis ar rundziņām bruņotu Darba Policijas nodaļu steidzamies uz vietu, kur bija izcēlušās kaut kādas nekārtības, tūlīt saprata panikas cēloni. Tālumā dzirdēja troksni. Lielākā daļa cilvēku tomēr negribīgi turpināja strādāt. Visi, kam vēl nebija sveša cilvē- čība, tonakt atradās augšā ielās, sauca savu valdnieku un draudīgi vicināja ieročus.

Viņi iznāca no pazemes un kā pusakli uzkāpa uz platformas. Drīz viņi izdzirdēja attālu Centrālā Informācijas Biroja skaļruņu brēkšanu un riešanu, uz platformām parādījās skrejoši cilvēki, atskanēja kliedzieni un vaimanas. Garām aizskrēja sieviete ar šausmās nobālušu seju, pēc tam, izmisīgi kliegdama, vēl viena.

—      Kas noticis? — neizpratnē jautāja Grehems, nesaprazdams žargonu. Beidzot viņš izdzirdēja angļu valodā to, ko cits citam sauca vīrieši, ko pārbīlī kliedza sievietes un kas aizbrāza pār pilsētu kā tuvu negaisu vēstījoša ledaina un negaidīta pūsma:

—     Ostrogs izsaucis uz Londonu melno policiju! No Dienvidāfrikas ierodas melnā policija! … Melnā policija! … Melnā policija!

Asano nobālēja un likās pārsteigts. Viņš nedroši paskatījās uz Grehemu un teica Grehemam to, ko viņš jau zināja.

—    Bet kā viņi to uzostījuši? — Asano brīnījās.

Kāds kliedza:

—    Visi beidziet darbu! Visi beidziet darbu!

Melnīgsnējs kuprainis ērmotā zaļā un zelta apģērbā nāca pa platformu viņam pretī un labā angļu valodā sauca:

—     Tas ir Ostroga pirksts! Ostrogs ir nelietis! Valdnieks ir piekrāpts.

Kuprainis čerkstēja, un no viņa pāršķiebtās mutes tecēja tieva slienu strūkliņa. Viņš šausmās kliedza, kā melnā policija izrīkojusies Parīzē, un aizskrēja tālāk, atkārtodams:

—    Ostrogs ir nelietis!

Grehems apstājās, un kādu brīdi viņam šķita, ka tas atkal ir sapnis. Viņš paskatījās uz augšu — uz abām pusēm zilgajā miglā virs laternām izgaistošajos namos un uz leju — uz ātrajām platformu rindām un skrejošajiem, satrauktajiem cilvēkiem.

—           Valdnieks ir piekrāpts! — viņi kliedza. — Valdnieks ir piekrāpts!

Piepeši viņam kļuva skaidra situācija. Sirds sāka strauji un smagi pukstēt.

—           Tas brīdis nu ir klāt, — viņš sacīja. — Man vajadzēja to paredzēt. Stunda ir situsi!

Grehema domas drudžaini darbojās.

—    Kas jādara man?

—    Jāatgriežas Padomes namā, — teica Asano.

—    Kādēļ es nevarētu aicināt… Ļaudis taču te ir.

—          Jūs zaudēsiet laiku. Viņi neticēs, ka tas esat jūs. Bet viņi sapulcēsies pie Padomes nama. Tur jūs atradīsiet viņu vadoņus. Jums jābūt tur — ar viņiem.

—    Bet varbūt tās ir tikai baumas?

—    Izklausās pēc patiesības, — teica Asano.

—    Pagaidīsim faktus.

Asano paraustīja plecus.

—           Labāk iesim uz Padomes namu, — viņš ierosināja. — Viņi visi gāžas turp. Caur drupām mēs jau vairs netiksim.

Grehems šaubpilns paraudzījās Asano un sekoja viņam.

Viņi uzkāpa uz ātrgaitas platformas, un tur Asano uzrunāja kādu strādnieku. Tas atbildēja viņam rupjā vienkāršo ļaužu žargonā.

—    Ko viņš saka? — jautāja Grehems.

—           Viņš zina maz, bet teica, ka melnajai policijai vajadzējis ierasties negaidīti, bet kāds no Vējdzinēju Pārvaldes to izpaudis. Viņš teica, ka tā, esot bijusi meitene.

—   Meitene? Vai patiešām .. .

—     Viņš teica, ka meitene, bet nezinot, kas viņa esot. Viņa iznākusi no Padomes nama un izstāstījusi to drupās strādājošajiem.

Atskanēja vēl kāds kliedziens, un panika norima. Kliedziens aizdrāzās pa ielu kā vēja brāzma.

—     Visi savos posteņos! Visi savos posteņos! Katrs dabūs ieroci! Katrs savā postenī!

22

CĪŅA PADOMES NAMĀ

Steigdamies uz drupām pie Padomes nama, Asano un Grehems visur vēroja pieaugam tautas satraukumu.

—    Visi savos posteņos! Visi savos posteņos!

Zilās formās ģērbušies vīrieši un sievietes ar

skubu kāpa augšup no pazemes fabrikām. Vienā vietā Grehems redzēja revolucionārās komitejas arsenālu, ko bija apsēdis klaigājošu ļaužu bars, citā vietā — dažus ienīstajās dzeltenajās formās ģērbtus policistus, kuri, glābdamies no pūļa, pa kaklu, pa galvu uzlēca uz pretējā virzienā slīdošas platformas.

Valdības ēku tuvumā kliedzieni «Visi savos posteņos!» pārauga nebeidzamā rēkoņā. Atsevišķi kliedzieni nebija izšķirami.

—     Ostrogs ir piekrāpis jūs! — kāds aizsmakušā balsī auroja Grehemam pie pašas auss, un šie vārdi vairs neatstājās no Grehema. Šis cilvēks stāvēja blakus Grehemam un Asano uz ātrgaitas platformas un kaut ko kliedza cilvēkiem uz zemākajām platformām. Reizēm šīs frāzes vietā viņš izkliedza nesaprotamas pavēles. Tad viņš nolēca no platformas un pazuda.

Grehemam ausis džinkstēja no šī kliedziena. Viņam nebija nekādu noteiktu plānu. Viņš gribēja uzrunāt pūli no kāda paaugstinājuma, izrēķināties ar Ostrogu. Viņā virda dusmas, muskuli saspringa no uztraukuma, pirksti savilkās dūrēs, lūpas bija sakniebtās.

Tikt uz Padomes namu pāri drupām bija neiespējami, bet Asano izveda Grehemu caur galveno pasta pārvaldi. Pārvalde bija atvērta, bet zilās formās ģērbtie pastnieki vai nu negribīgi strādāja, vai stāvēja zem galeriju arkām, nolūkodamies uz ļaužu pārpilnajām ielām.

— Katrs savā postenī! Katrs savā postenī!

Te Grehems, paklausot Asano padomam, pateica, kas viņš ir.

Uz Padomes namu viņi pārbrauca ar trosē paka- rinātu kabīnīti. Neilgajā laikā pēc padomnieku kapitulācijas drupas bija pārveidojušās. No pārplīsušajām caurulēm plūstošās jūras ūdens kaskādes bija iegrožotas un savaldītas, pāri galvām stiepās uz viegliem stabiem balstīts pagaidu ūdensvads. Kā mežģines debesis aizsedza atjaunotie kabeļi un vadi, kas bija nepieciešami Padomes namam, un pa kreisi no baltās ēkas, kur pilnā sparā strādāja celtņi un būvmašīnas, auga jauns korpuss.

Kustīgie ceļi arī bija atjaunoti, kaut gan pagaidām vēl atradās zem klajas debess. Šos ceļus Grehems bija redzējis no mazā balkoniņa pēc atmodas, pirms nepilnām deviņām dienām, un zāle, kur viņš bija gulējis letarģiskajā miegā, bija pārvērtusies bezveidīgu akmens šķembu kaudzē.

Jau bija liela diena un spoži spīdēja saule. Ātrie ceļi nesa ārā no zilas elektriskās gaismas piespīdē- tām alām milzumu laužu, kas saplūda kopā drupās. Gaiss vibrēja no kliedzieniem, un visi spiedās tuvāk centrālajai ēkai. Grehems šajā nekārtīgajā masā tomēr pamanīja dažas disciplinētības iezīmes. Un šajā haosā bija dzirdams aicinājums:

—    Visi savos posteņos! Katrs savā postenī!

Kabelis noveda viņus kādā telpā, un Grehems uzreiz pazina Atlanta zāles vestibilu virs galerijas, pa kuru viņš stundu pēc savas atmodas bija gājis ar Hovardu, lai pa»rādītos vairs neesošajai Padomei. Tagad te atradās tikai divi kabeļa dežuranti. Viņi bija bezgala pārsteigti, ieraugot, ka cilvēks, kas izkāpj no kabīnes, ir Gulošais.

—    Kur ir Ostrogs? — Grehems noprasīja. — Man uz karstām pēdām jāsatiek Ostrogs. Viņš ir pievīlis mani. Esmu atgriezies, lai atņemtu viņam varu.

Negaidīdams Asano, Grehems šķērsoja telpu, stūrī mazliet pakapies, atrāva aizkaru un atradās aci pret aci ar nerimtīgi strādājošo titānu.

Zāle bija tukša. Tā izskatījās stipri savādāk nekā tajā dienā, kad Grehems bija redzējis to pirmo reizi. Sacelšanās laikā zāle bija pamatīgi cietusi. Pa labi no milzīgās statujas sienas augšējā dala bija sagrauta gandrīz divsimt pēdu garumā, un caurums bija aizpildīts ar tādu pašu stiklveida masu, kādu Grehems ieraudzīja pamodies. Tas apslāpēja, taču nebūt neapklusināja pilnīgi pūla šalkoņu ārpusē. Izklausījās, ka visu laiku tiek atkārtots viens vārds: «Posteņos! Posteņos! Posteņos!» Stiklam cauri rēgojās sijas un metāla sastatņu balsti, kas tika gan pacelti, gan nolaisti atkarībā no tā, kā vajadzēja daudzajiem strādniekiem. Uz šī zaļganā fona izcēlās būvmašīna, kas laiski snaikstīja tievas, sarkanas metāla rokas. Uz mašīnas stāvēja strādnieki un noskatījās uz pūli. Grehems uz brīdi piestāja, un Asano panāca viņu.

—           Ostrogs ir tur, valdes kancelejā, — Asano teica. Mazā cilvēciņa seja bija kjuvusi zilganbāla, un viņš pētījoši palūkojās uz Grehemu.

Viņi nebija paguvuši noiet ne desmit soļus, kad panelis sienā pa kreisi no Atlanta pacēlās un no turienes Linkolna un divu melnā un dzeltenā ģērbtu nēģeru pavadībā iznāca Ostrogs. Likās, ka viņi dodas uz pretējo stūri, kur bija pacēlies otrs panelis.

—• Ostrog! — Grehems uzsauca, un, izdzirdējuši viņa balsi, visi četri pārsteigti atskatījās.

Ostrogs kaut ko pateica Linkolnam un pienāca klāt Grehemam.

Grehems ierunājās pirmais. Viņa balss bija asa un pavēloša.

—           Ko es dzirdu? — viņš jautāja. — Jūs aicinot šurp nēģerus, lai turētu paklausībā tautu?

—           Tas ir nepieciešams, — atbildēja Ostrogs. — Pēc revolūcijas viņi izlaižas ar katru dienu vairāk un vairāk. Es pārāk zemu novērtēju …

—    Tātad šī velna policija ir jau ceļā?

—           Jādomā gan. Jūs taču redzējāt, kas notiek pilsētā?

—           Nav nekāds brīnums! Bet jūs taču man apsolījāt … Jūs esat uzņēmies pārāk daudz, Ostrog.

Ostrogs neko neatbildēja, bet pienāca tuvāk.

—           Šie melnie nedrīkst parādīties Londonā, — teica Grehems. — Es esmu Valdnieks, un es to nepieļaušu.

Ostrogs paskatījās uz Linkolnu, kurš ar abiem pavadoņiem pienāca klāt.

—    Kādēļ ne? — jautāja Ostrogs.

—    Baltajiem pašiem jābūt noteicējiem. Bez tam . ..

—    Melnie ir tikai rīks.

—           Tas nav svarīgi. Es esmu Valdnieks un gribu rīkoties pats. Un es jums saku, ka melnā policija nedrīkst te ierasties.

—    Tauta …

—    Es ticu tautai.

—           Tādēļ, ka jūs esat anahronisms. Jūs esat pagātnes cilvēks, nejaušība. Varbūt jums pieder pasaule vārda pēc, bet Valdnieks jūs nespējat būt. Jūs pārāk maz zināt, lai būtu Valdnieks.

Ostrogs paskatījās uz Linkolnu.

—           Tagad es zinu, ko jūs domājat un ko esat nolēmis darīt. Kamēr nav par vēlu, brīdinu jūs. Jūs sapņojat par cilvēku vienlīdzību, par sociālistisku iekārtu! Jūsos ir dzīvi šie novazātie deviņpadsmitā gadsimta sapņi, un jūs gribat vadīt jauno gadsimtu, kuru jūs nesaprotat!

—           Paklausieties! — teica Grehems. — Jūs dzirdat — tas skan kā bangas. Nevis balsis, bet viena balss. Vai jūs to saprotat?

—    Mēs viņiem to iemācījām, — atbildēja Ostrogs.

—           Varbūt. Bet vai jūs varat iemācīt viņiem aizmirst to? Taču gana runāts! Melnā policija nedrīkst te ierasties!

Brīdi klusējis, Ostrogs ielūkojās Grehemam acīs.

—    Un tomēr tā ieradīsies! — viņš paziņoja.

—    Es aizliedzu!

—   Tā jau ir izsaukta.

—    Es to nevēlos.

—           Nē! — atcirta Ostrogs. — Diemžēl, man jārīkojas tāpat, kā rīkojās Padome… Jūsu pašu labā jūs nedrīkstat nostāties dumpinieku pusē. Un tagad,

kad jūs esat še… Jūs darījāt ļoti labi atgriezdamies.

Linkoins uzlika Grehemam roku uz pleca. Piepeši Grehems atskārta, cik aušīgi rīkojies, atgriezdamies Padomes namā. Viņš pagriezās pret aizkaru, kas atdalīja zāli no vestibila. Asano aizturēja viņu. Linkoins sagrāba Grehemu aiz drēbēm.

Grehems pagriezās un iesita Linkolnam pa seju, bet nēģeris tūlīt sagrāba viņu aiz apkakles un piedurknes. Ar stirkšķi pārplīstot piedurknei, Grehems izrāvās, bet otrs nēģeris aizlika viņam priekšā kāju. Viņš smagi nolikās uz grīdas un lūkojās zāles augstajos griestos.

Tad viņš iekliedzās, apvēlās, sakampa viena pavadoņa kāju, nogāza viņu zemē un pielēca kājās.

Grehemam pieskrēja klāt Linkoins, bet, saņēmis belzienu pa žokli, saļima. Grehems grīļodamies paspēra divus soļus. Tad Ostrogs sagrāba viņu aiz rīkles un nogāza augšpēdu zemē. Grehema rokas bija piespiestas pie grīdas. Velti izmēģinājies tikt vaļā, viņš palika guļam un skatījās uz smagi elsojošo Ostrogu.

— Jūs… esat… apcietināts… — izdvesa Ostrogs. — Jūs … rīkojāties muļķīgi… nākdams atpakaļ.

Grehems pagrieza galvu un pa zaļgano logu zāles sienā ieraudzīja, ka strādnieki pie ceļamkrāniem satraukti kaut ko skaidro pūlim lejā. Tātad viņi ir redzējuši!

Ostrogs paskatījās uz to pašu pusi. Viņš kaut ko uzsauca Linkolnam, bet tas nekustējās. Ciļņos virs Atlanta ietriecās lode. Dubultstikis caurumā sašķīda, izveidojušās spraugas malas kļuva tumšas, ieliecās.

izpletās, un Padomes telpā ieplūda āra gaisa šalts. Tai līdzi ielauzās kliedzieni no drupām: «Glābiet Valdnieku!», «Ko viņi dara ar Valdnieku?», «Valdnieks ir nodots!».

Tad Grehems, manīdams, ka Ostroga uzmanība ir novērsta un viņa tvēriens kļuvis vaļīgāks, atbrīvoja rokas un uzrāvās ceļos. Mirkli vēlāk Ostrogs bija nogāzts uz muguras un Grehems bija sagrābis viņu aiz rīkles. Ostroga roka tvarstīja viņa zīda apkakli.

Bet pie viņiem no estrādes jau steidzas cilvēki, kuru nodomu Grehems uzreiz neizprata. Pazibēja cilvēks, kas skrēja pie vestibila priekškara, tad Ostrogs izslīdēja Grehemam 110 rokām, bet atnākušie metās viņam virsū. Viņi sagrāba to, Grehemam par lielu brīnumu paklausīdami Ostroga pavēlēm.

Viņu vilka vairākus jardus, iekams viņš atskārta, ka tie nav draugi un ka viņu stiepj pie sienā atvērtām durvīm. Grehems atspērās, krita zemē un skali sauca palīgā. Šoreiz viņa kliedzieni nepalika bez atbildes.

Rokas, kuras turēja viņu aiz apkakles, atspringa, un cauruma apakšējā stūrī, kliegdami un ieročus vicinādami, parādījās vairāki stāvi. Viņi pa caurumu ielēca gaišajā galerijā, kas veda uz Klusajām Istabām. Viņi paskrēja Grehemam tik tuvu garām, ka viņš varēja saskatīt ieročus tiem rokās. Ostrogs kaut ko sauca cilvēkiem, kas turēja Grehemu, un viņš no visa spēka pretojās, neļaujot vilkt sevi uz caurumu.

— Viņi nevar nokāpt lejā! — elsodams kliedza Ostrogs. — Viņi neuzdrošināsies šaut. Viss kārtībā. Mēs viņu izglābsim no tiem!

Grehemam šķita, ka šī apkaunojošā cīņa velkas diezgan ilgi. Viņa apģērbs bija saplēsts, viena roka samīta. Viņš dzirdēja savu piekritēju kliedzienus un pat šāvienus. Viņš juta, ka spēki izsīkst un ka pretoties ir bezjēdzīgi. Palīdzība kā nenāca, tā nenāca, un melnais caurums neatvairāmi tuvojās kā plati atvāzta rīkle.

Pēkšņi žņaugi atlaidās, un Grehems piecēlās. Viņš redzēja attālināmies Ostroga sirmo galvu un manīja, ka viņu vairs netur. Viņš pagriezās un sadūrās ar melnā ģērbtu cilvēku. Pavisam tuvu nosprakšķēja zaļais ierocis, sejā iesitās kodīgu dūmu strūkla, un nozibēja tērauda asmenis. Milzīgā istaba sāka griezties ap viņu.

Dažus jardus no viņa gaiši zilā ģērbts cilvēks nodūra vienu no dzeltenajiem policistiem. Tad kāds viņu atkal saķēra.

Tagad Grehemu rāva uz visām pasēm. Ļaudis viņam laikam kaut ko kliedza. Viņš centās, bet nevarēja saprast. Kāds apķēra Grehema kājas un ar varu pacēla viņu. Beidzot viņš saprata un vairs nepretojās. Viņu pacēla uz pleciem un nesa. Atskanēja ļaužu tūkstošu kliedzieni.

Viņš redzēja, ka zilā un melnā ģērbti ļaudis vajā ostrogiešus un šauj. Pacelts uz pleciem, viņš redzēja visu zāles dalu Atlanta priekšā un saprata, ka viņu nes uz paaugstinājumu zāles vidū. No zāles otras malas pretī jau skrēja ļaudis. Visi skatījās uz Grehemu un klaigāja.

Viņš drīz ievēroja, ka ap viņu ir it kā miesassargi. Visaktīvākie deva pavēles. Netālu kāds dzeltenā ģērbies melnūsains vīrs, kurš bija redzēts starp Grehema apsveicējiem teātrī, skaļā balsī izrīkoja citus. Zāle bija jau tik pārpildīta, ka ābolam nebūtu

kur nokrist, mazā metāla galerija aurojošu ļaužu pilna, priekškars zāles galā norauts, un arī vestibilā drūzmējās ļaudis. Apdullinošajā troksnī Grehemam blakus stāvošais cilvēks tikko sadzirdēja viņa jautājumu:

—    Kur palicis Ostrogs?

Jautātais pāri galvām norādīja uz zāles zemākajiem caurumiem pretējā pusē. Paneļi bija vaļā, un zilā ģērbušies apbruņoti vīri ar platām jostām ap vidu nozuda istabās un gaiteņos otrpus paneļiem. Grehemam izklausījās, it kā šautu. Viņu nesa pāri lielajai zālei uz caurumu blakus izlauzumam.

Viņš ievēroja, ka daži cenšas ievērot disciplīnu, attur pūli un lauž ceļu. Izkļuvis no zāles, viņš ieraudzīja savā priekšā jaunu, neapdarinātu sienu un virs tās zilas debesis. Grehemu nolaida zemē; kāds saņēma viņu aiz rokas un veda. Līdzās nāca ūsainis dzeltenajā apģērbā. Viņu veda pa šaurām akmens kāpnēm, pāri galvai slējās sarkani krāni, sviras un milzīgas būvmašīnas daļas.

Tad Grehems bija kāpņu augšgalā. Tālāk viņš soļoja pa šauru galeriju ar margām, un piepeši viņa priekšā pavērās drupu amfiteātris.

—    Valdnieks ir ar mums. Valdnieks! Valdnieks!

Gaviles aizdrāzās pāri galvu jūrai kā bangas, atsitās pret drupu klintīm un vēlās atpakaļ kā atbalss:

—    Valdnieks ir mūsu pusē!

Grehems pamanīja, ka viņš stāv uz mazas metāla pagaidu platformas, kas veido daļu no milzīgā topošā Padomes- nama sastatnēm. Cik tālu vien sniedza skatiens, drupās kustējās ļaužu masas; šur un tur plīvoja revolucionāro biedrību melnie karogi, kas liecināja par zināmu organizētību šajā haosā. Stāvās

kāpnes, sienas un sastatnes, pa kurām viņu atbrīvotāji bija nokļuvuši līdz caurumam Atlanta zālē, bija sētin nosētas ar ļaudīm, un pie kolonām un izciļņiem karājās mazas, melnas, enerģiskas figūriņas, kas centās aizraut līdzi blīvo masu. Aizmugurē vairāki vīri pašā sastatņu augšā pūlējās nostiprināt milzīgu, melnu karogu. Pa caurumu sienā Grehems varēja redzēt satraukto pūli Atlanta zālē. Tālie aerodromi dienvidos neparasti dzidrajā gaisā bija pavisam labi saskatāmi. No centrālā skrejceļa pacēlās vientuļš vienplāksnis, varbūt lai sagaidītu šurp lidojošos aeroplānus.

— Kas noticis ar Ostrogu? — Grehems jautāja un šajā brīdī ieraudzīja, ka visu skatieni pievērsti Padomes nama jumtam. Arī viņš paraudzījās turp. Sākumā neredzēja neko vairāk kā izrobotu sienas stūri, kas asi iezīmējās pret debesīm. Tad viņš sāka paēnā izšķirt kādu istabu un pārsteigts pazina sava nesenā cietuma zaļo un balto krāsojumu. Dodoties uz pašu drupu malu, šo atklāto istabu ātri šķērsoja mazs, balts stāvs, ko pavadīja divi mazāki, ģērbušies melnā un dzeltenā. Kāds turpat tuvumā iekliedzās: «Ostrogsf» — un Grehems pagriezās, lai pajautātu, bet nepaguva. Kāds viņam blakus satraukti izsaucās un rādīja kaut ko ar tievu pirkstu. Un, rau, no skrejceļa bija pacēlies vienplāksnis un lidoja viņiem tieši virsū. Ātrais lidojums piesaistīja Grehema uzmanību.

Vienplāksnis strauji kļuva aizvien lielāks, līdz, pārlidojis pāri drupu attālākajai malai, parādījās pūlim. Tas nolaidās zemāk, bet pie Padomes nama pacēlās augstāk. Vienplāksnis šķita trausls un caurspīdīgs, un cauri tā ribām bija redzams pilots. Tad tas nozuda aiz drupu līnijas.

Grehems pievērsa uzmanību Ostrogam. Tas rādīja kaut kādas zīmes, un viņa pavadoņi ar skubu lauza sienu blakus viņam. Vienplāksnis no jauna parādījās tālumā, apmeta platu loku un palēnināja gaitu.

Cilvēks dzeltenā iekliedzās:

— Ko viņi vilcinās? Ko cilvēki vēl vilcinās? Kādēļ Ostrogs ir atstāts? Kādēļ viņš nav arestēts? Viņi to paņems … vienplāksnis to paņems! Ai!

Kā šī izsauciena atbalss drupās atskanēja kliedzieni. Pāri bezdibenim līdz Grehemam atnāca zaļo ieroču spraksti, un, palūkojies lejup, viņš ieraudzīja daudz melnos un dzeltenos formas tērpos ģērbtu cilvēku skrienam pa vienu no atklātajām galerijām zem izciļņa, uz kura stāvēja Ostrogs. Skriedami viņi šāva uz neredzamajiem pretiniekiem. Tad parādījās gaiši zilā ģērbti vajātāji. Sīkās cīnītāju figūriņas atstāja dīvainu iespaidu; no tālienes tās izskatījās pēc spēļu zaldātiņiem.

Šajā atvērtajā ēkā cīņa starp mēbelēm un gaiteņos atgādināja teātra izrādi. Tas viss notika varbūt divsimt jardu no viņa un piecdesmit pēdu augstumā virs pūļa. Melni dzeltenie, paskrēja zem arkas, pagriezās un izšāva zalvi. Viens no zilajiem vajātājiem, kas skrēja pa priekšu, pie pašas cauruma malas savēcināja rokas un sagrīļojās. Grehemam šķita, ka mirkli tas vēl turas uz malas, tad zilais gāzās lejup. Viņš atsitās pret stūri un, vairākas reizes apmetis gaisā kūleni, nozuda aiz būvmašīnas sarkanā krāna.

Pēkšņi sauli aizsedza kāda ēna. Viņš pacēla galvu, taču debesis bija tīras. Grehems saprata, ka tur aizlidojis vienplāksnis. Ostrogs bija kā ūdenī iekritis. Cilvēks dzeltenā izlauzās priekšā un satraukts sauca:

— Viņi laižas lejā! Viņi laižas lejā! Sakiet ļaudīm, lai šauj uz viņu! Sakiet, lai šauj uz viņu!

Grehems nesaprata. Viņš tikai dzirdēja citus skali atkārtojam šo mīklaino pavēli.

Piepeši virs drupām parādījās vienplākšņa deguns, un lidaparāts spēji apstājās. Grehems aptvēra, ka vienplāksnis nolaidies, lai paķertu Ostrogu. Augšup cēlās zilgani dūmi, un viņš noprata, ka no apakšas šauj uz vienplāksni.

Kāds cilvēks blakus piekrītoši nokrekšķināja. Zilie bija sasnieguši arku, ko pirms īsa brīža bija aizstāvējuši melni dzeltenie, un kā nebeidzama straume ielauzās atvērtajā ieejā.

Vienplāksnis noslīdēja no Padomes nama sienas un krita lejup kā bezdelīga. Tas krita četrdesmit piecu grādu leņķī tik stāvus, ka Grehemam un droši vien arī visiem pārējiem tur lejā likās, ka tas vairs nepacelsies.

Vienplāksnis palidoja garām tik tuvu, ka Grehems saskatīja sēdeklī ieķērušos Ostrogu ar plīvojošiem sirmiem matiem. Bālais aeronauts spieda visas sviras, lai -uzrautu vienplāksni augšā. Viņš dzirdēja nobažījušos laužu kliedzienus.

Grehems pieķērās pie margām un smagi elpoja. Sekunde šķita mūžību gara. Vienplākšņa apakšējais spārns tikko neskāra cilvēkus, kuri kliedza un grūstīja cits citu.

Tad vienplāksnis pacēlās.

Sākumā radās iespaids, ka tas netiks pāri pretējai sienai, tad — ka tas aizķers vēj dzinējus.

Taču vienplāksnis sasvēries lidoja tālāk un tālāk.

Kad pūlis saprata, ka Ostrogs aizbēdzis, saspriegtās gaidas nomainīja dusmu uzplūdi. Ar novēlojušos sparu ļaudis atsāka šaušanu, līdz atsevišķu -šāvienu sprakšķi saplūda vienlaidu dunoņā, gaiss kļuva zils no dūmiem un sāka ost pēc deguma.

Par vēlu! Lidaparāts kjuva aizvien mazāks un mazāks un, apliecis slaidu loku, nolaidās laukumā, no kura nesen bija pacēlies. Ostrogs bija aizbēdzis.

Pūlis ilgi kurnēja, tad visu uzmanība tika atkal pievērsta Grehemam, kas stāvēja pašā sastatņu augšā. Viņš redzēja visu sejas pagriežamies pret viņu, dzirdēja gaviles par viņa izglābšanu. Kā spirgts vējš pāri šai viļņojošajai dzīvajai jūrai aiz- brāzās revolucionāru himna.

Tuvākie apsveica viņu. Cilvēks dzeltenā apģērbā lūkojās uz Grehemu starojošām acīm. Himna pieņēmās spēkā: tram, tram, tram, tram! …

Grehems uzreiz neaptvēra, ka viņa stāvoklis ir izmainījies. Ostrogs, kopā ar kuru viņš bija skatījies uz kliedzošo pūli, tagad atradās tālu projām un bija viņa ienaidnieks. Nebija vairs neviena, kas varētu valdīt viņa vietā. Pat tie, kas stāvēja apkārt viņam, pūļa vadoņi un organizētāji, skatījās uz viņu, gaidīja, ko viņš darīs, kādus rīkojumus dos. Viņš bija īsts valdnieks. Marionetes loma bija izspēlēta.

Grehems bija gatavs darīt visu, ko no viņa gaidīja. Viņa nervi un muskuļi drebēja, domās jautās neliels apjukums, taču viņš nemanīja nedz baiļu, nedz dusmu. Tikai samītā roka pulsēja un bija karsta. Grehemu mazliet nervozēja neziņa, kā izturēties. No bailēm nebija ne miņas, bet Grehems bažījās, ka tikai viņu nenotur par nobijušos. Senāk viņš ne vienu reizi vien bija izjutis satraukumu sporta spēļu laikā. Viņš alka darboties, viņš saprata, ka nav ko lauzīt galvu par grandiozo cīņu, kas risi-. nās ap viņu, jo tas paralizētu viņa gribu.

Tur aiz zilajiem kvadrātiem, aiz aerodromiem bija Ostrogs; viņš, kas bija tik nenoteikts un nedrošs, cīnīsies pret tik pārliecināto un enerģisko Ostrogu, par visas pasaules nākotni.

23

GREHEMS SAKA SAVU VĀRDU

Kādu laiku Pasaules Valdnieks neparko netika galā ar savām domām. Likās, ka pat griba nav viņa paša, un jebkura rīcība viņu pārsteidza un šķita esam tikai dīvainu ārējo iespaidu atbalss. Trīs lietas gan bija skaidras: drīz būs klāt melnā policija, tautu par tās ierašanos brīdinājusi Elena Votone un viņš bija Pasaules Valdnieks. Šīs trīs domas cīnījās viņa apziņā. Tās nedeva miera ne pārpildītajās zālēs, ne istabās, kur apspriedās vadoņi, ne kinematogrāfu un telefona telpās, ne pie logiem, pa kuriem varēja redzēt mutuļojam ļaužu jūru. Dzeltenā ģērbtais vīrs un tie, kurus Grehems uzskatīja par vadoņiem, it kā rāva viņu sev līdzi, it kā klausīja viņam — grūti bija spriest. Varbūt viņi darīja kā vienu, tā otru. Varbūt viņus visus dzina kāds neredzams spēks. Grehems izlēma, ka uzrunās pasaules tautas, un sāka apdomāt dažas spārnotas frāzes, ku-r ras derētu pateikt. Viņš atradās blakus cilvēkam dzeltenā, un abi kopā iegāja nelielā istabiņā, no kuras vajadzēja pasludināt uzsaukumu.

Šī istabiņa bija iekārtota atbilstoši jaunajam stilam. No augšas kā spilgts, ovāls plankums krita elektriskā gaisma. Telpas pārējā daļa slēpās ēnā, dubultdurvis, pa kurām viņš bija ienācis, neielaida ne skaņas no trokšņainās Atlanta zāles. Grehemu pārsteidza durvju dobjā dunoņa, tām aizveroties, pēkšņais klusums pēc nemierā pavadītajām stundām, mirgojošais gaismas aplis un puskrēslā stāvošo pavadoņu čuksti un ātrās, nedzirdamās kustības. Fonogrāfu milzu ausis gatavojās uztvert viņa vārdus, lielas fotokameras melnās acis gaidīja, kad viņš sāks, bāli vizēja metāla vadi un spoles, un augšā kaut kas vienmuļi dūca. Viņš iegāja apgaismotajā centrā, un melnā ēna saruka un kā neliels plankums palika guļot viņam pie kājām.

Grehems jau bija pārdomājis, ko teiks. Taču šādu klusumu, vientulību, atrautību no pūļa, kas bija viņu iekvēlinājis, šādu noklausīšanās un noskatīšanās mašīnu auditoriju viņš gan nebija gaidījis. Viņš nejuta vairs nekāda atbalsta, un viņam šķita, ka viņš piepeši palicis viens ar savām domām. Noskaņojums acumirklī mainījās. Tagad viņš baiļojās, ka nespēs izteikt savas domas, baiļojās kļūt teatrāls, baiļojās, vai neaizlūzīs balss un vai pietiks attapības. Viņš lūdzoši pamāja cilvēkam dzeltenā.

—   Vēl acumirkli, — viņš sacīja. — Man jāsagatavojas. Nebiju gaidījis, ka tā būs. Man vēlreiz jāpārdomā, ko teikt.

Kamēr Grehems stāvēja neziņā, ieradās satraukts kurjers ar vēsti, ka pirmie aeroplāni jau pārlidojuši pāri Madridei.

—  Bet kādas vēstis saņemtas no aerodromiem? — Grehems jautāja.

—    Dienvidrietumu rajonu ļaudis ir gatavi.

—    Gatavi!

Viņš nepacietīgi pagriezās pret aparāta spīdošajām lēcām.

—    Es domāju, ka teikšu nelielu runu. Ja es zinātu, kas jāsaka! Aeroplāni pie Madrides! Droši vien tie izlidojuši ātrāk par galvenajiem gaisa spēkiem. Starp citu, vai nav vienalga, vai es norunāšu labi vai slikti? — viņš noteica un manīja, ka gaisma kļūst spilgtāka.

Viņam jau bija gatavas dažas vispārējas frāzes par demokrātiju, kad pēkšņi uzmācās šaubas. Viņa ticība savai varonībai, savam aicinājumam bija sašķobījusies, paļāvība izkūpējusi. Viņam šķita pilnīgi skaidrs, ka sacelšanās pret Ostrogu ir bijusi pāragra un lemta neveiksmei, tā bijusi kaismīga, bet bezmērķīga cīņa ar nenovēršamo. Viņš domāja par aeroplānu ātro, liktenīgo lidojumu un bija pārsteigts, ka redz notikumus citādā gaismā. Viņš šaubījās, tad apņēmīgi atraisījās no šaubām, nolemdams cīnīties līdz galam, lai maksātu ko maksādams. Un tomēr piemēroti vārdi kā neradās, tā neradās. Grehems stāvēja neziņā, ar drebošām lūpām un jau gribēja 'atvainoties par savu samulsumu, kad kļuva dzirdami kliedzieni un soli.

—    Pagaidiet! — kāds sauca, un durvis atvērās.

Grehems pagriezās, un gaisma padzisa.

Atvērtajās durvīs viņš ieraudzīja tuvojamies mei-

tenīgu stāvu. Sirds iepukstējās straujāk. Tā bija Elena Votone. Dzeltenā ģērbtais cilvēks, kas bija stāvējis ēnā, ienāca gaismas lokā.

—    Šī ir tā meitene, kas paziņoja par Ostroga nodevību, — viņš sacīja.

Elena rāmi ienāca un palika klusi stāvam, it kā negribētu pārtraukt Grehema runu. Taču viņa šaubas un jautājumi bija izgaisuši jau pirms meitenes ienākšanas. Viņš atcerējās visu, ko bija gribējis teikt. Viņš nostājās pret kameru, un gaisma apkārt iedegās spožāk.

Pagriezies pret Elenu, viņš stomīgi teica:

—   Jūs palīdzējāt man… palīdzējāt man loti daudz … Tas ir ļoti grūti.

Brīdi Grehems klusēja, tad uzrunāja tautas masas, kas skatījās uz viņu ar šīm ērmotajām melnajām acīm. Sāka viņš lēni:

—   Jaunā laikmeta vīrieši un sievietes! Jūs esat cēlušies cīņai par cilvēci… Mūs negaida viegla uzvara.

Grehems apklusa, meklēdams vārdus. Viņš no visas sirds vēlējās, kaut prastu tekoši runāt.

—    Šī nakts ir sākums, — viņš teica. — Gaidāmā cīņa, šīs nakts cīņa ir tikai sākums. Varbūt jums vajadzēs cīnīties visu mūžu. Bet nenokariet galvas pat tad, ja es būšu uzvarēts, ja es būšu galīgi salauzts. Var gadīties, ka mani salauž.

Viņam pietrūka vārdu. Viņš apstājās un sāka atkārtot nenoteiktas frāzes, līdz atguva runasspēju. No teiktā daudz kas bija tikai vecu laiku sociālistisko ideju vispārējs izklāsts, bet viņa balsī skanošā pārliecība darīja tās dzīvas. Viņš stāstīja par pagātni jaunā laikmeta cilvēkiem, blakus stāvošajai meitenei.

—    Esmu atnācis pie jums no pagātnes, ar atmiņām par laikmetu, kas dzīvoja cerībās. Mans laikmets bija sapņu un spārnotu cerību laikmets. Mēs darījām galu verdzībai visā pasaulē. Mēs visā pasaulē viesām cerību, ka izzudīs kari, ka visi vīrieši un sievietes būs brīvi un sāksies mierīga, skaista dzīve … Tā mēs kādreiz cerējām. Vai šīs cerības ir piepildījušās? Kas noticis divsimt gados? Milzu pilsētas, varena tehnika, kolektīvā darba dižums pārspēj mūsu sapņus. Mēs netiecāmies pēc tā, bet tas ir atnācis. Bet kā ir ar mazajām būtnēm? kas rada šo lielo dzīvi? Kā dzīvo vienkāršie cilvēki? Kā vienmēr — rūpesti un darbs, nožēlojama eksistence, nepiepildīti sapņi, alkas pēc varas, alkas pēc bagātības, neprāts un spēku izšķiešana. Vecie ideāli ir miruši vai mainījušies, jaunie … Vai vispār pastāv jauni ideāli?

Tuvāku mīlestība un žēlsirdība, skaistums un skaistuma mīlestība, darbs sviedriem vaigā un uzupurēšanās. Esiet tikpat pašaizliedzīgi kā Kristus, kas lāva sevi sist krustā! Nav svarīgi, vai jūs to saprotat. Nav svarīgi, ka jums neizdodas. Jūs zināt, jūs ar sirdi to zināt. Tas nav solījums, tā nav garantija — tas ir ideāls.

Grehems juta, ka sāk ticēt tam, kam tā bija gribējis ticēt. Viņš runāja ātri, saraustītiem, nepilnīgiem teikumiem, ielikdams savos vārdos visu jaunā ideāla iedvesto degsmi un pārliecības spēku. Viņš runāja par pašaizliedzības cēlumu, par savu ticību tam, ka cilvēce, kuras sastāvdaļa mēs esam, dzīvos mūžīgi. Grehema balss cēlās un plaka, aparāti dūca, ēnā stāvošie cilvēki klausījās viņā .. .

Klusās klausītājas tuvums iedvesmoja Grehemu. Šajās svinīgajās minūtēs viņš bija kā spārnots, viņš nešaubījās par savu varonību un saviem varonīgajiem vārdiem, un viņa valoda plūda brīvi. Viņa daiļrunība bija atraisījusies. Noslēgumā Grehems teica:

— Un tagad es darīšu jums zināmu savu gribu. Visu, kas man pieder, es atdodu pasaules tautām. Jums visiem. Atdodu jums visu to un pats sevi. Lai notiek dieva griba — es dzīvošu jūsu dēl un miršu jūsu dēļ!

Viņš beidza un ieraudzīja meitenes sejā atspoguļojamies paša iedvesmu. Viņu acis sastapās; viņas acīs mirdzēja entuziasma asaras.

—          Es zināju, — viņa čukstēja. — Pasaules tēvs … Valdnieks! Es zināju, ka jūs tā teiksiet…

—          Es teicu to, ko varēju, — Grehems lēni sacīja un paspieda viņas izstieptās rokas.

24

AEROPLĀNI TUVOJAS

Nemanot pienāca cilvēks dzeltenā. Viņš pavēstīja, ka dienvidrietumu rajoni jau sākuši sacelšanos.

—           Es negaidīju, ka tas būs tik drīzi, — viņš sauca. — Viņi paveikuši brīnumlietas. Sakiet kādu vārdu, lai viņus uzmundrinātu.

Grehems «izklaidīgi paskatījās uz viņu. Tad viņš atkal atcerējās aerodromus.

—           Jā, — viņš teica, — tas ir labi, tas ir labi… — Un, apdomājis ziņojumu, piebilda: — Pasakiet viņiem: «Labi nostrādāts, Dienvidrietumi!»

Grehems atkal paraudzījās uz Elenu Votoni. Viņa seja pauda iekšēju cīņu.

—          Mums jāieņem aerodromi, — viņš paskaidroja. — Ja mēs to neizdarīsim, viņi izsēdinās melno policiju. Mums par katru cenu tas jānovērš.

Taču, izrunājot šos vārdus, Grehems aptvēra, ka tas nav tas, ko viņš gribējis teikt. Viņš saskatīja

mazu izbrīnu meitenes acīs. Viņa sāka kaut ko runāt, bet griezīgs zvans apslāpēja viņas balsi.

Grehemam ienāca prātā, ka viņa gaida, lai viņš ved tautu kaujā, un ka tas viņam jādara. Viņš griezās pie cilvēka dzeltenā, bet runāja tikai ar Votoni un atbildi izlasīja viņas acīs.

—    Te es nedaru nekā, — viņš teica.

—    Tas nav iespējams! — protestēja cilvēks dzeltenā. — Tā ir nevis cīņa, bet slaktiņš. Jūsu vieta ir te.

Viņš sīki izklāstīja, kālab tas nav iespējams, un norādīja uz istabu, kur Grehemam būtu jānogaida, jo citas izejas neesot.

—   Mums jāzina, kur jūs atrodaties. Kuru katru mirkli var sākties krīze, un tad būs nepieciešama jūsu klātbūtne un lēmums.

Grehems iztēlojās dramatisko cīņu drupās. Bet no šejienes viņš neredzēs kaujas lauku. Te būs jānīkst vienam neziņā. Tikai pēcpusdienā viņu informēja par neredzamo un nedzirdamo kauju četras jūdzes no viņa, pie Rohemptonas aerodroma. Tā bijusi savāda, nepiedzīvota kauja, kas sastāvējusi no simtiem tūkstošu sīku sadursmju, kauja ceļu un kanālu mudžeklī, tālu no saules gaismas, elektriskajā apgaismojumā. Kara mākslā neizveicīgās tautas masas, kas līdz šim bija tikai klausījušas pavēlēm, masas, ko bija notrulinājis spaidu darbs un izsūkusi divus gadsimtus ilgā verdzība, bija cīnījušās ar privilēģiju demoralizēto un izvirtušo aristokrātiju. Ne vieniem, ne otriem nebija ne artilērijas, ne kādu citu ieroču, ja neskaita zaļās metāla kara- bīnes, kas bija slepeni saražotas un milzīgos kvantumos negaidot izdalītas, Ostrogam saceļoties pret Padomi. Daži prata apieties ar šo ieroci, daudzi savu mūžu nebija šāvuši vai ari tiem trūka munīcijas. Karu vēsturē nebija pieredzēta nekārtīgāka šaušana. Tā bija diletantu kauja, šaušalīgs kara eksperiments, bruņotu dumpinieku savstarpēja apslaktēšanās. Tās dalībniekus dzina uz priekšu vārdi, trauksmaina dziesma un masas spēka apziņa; vienlīdz nepieredzējušie pretinieki cīnījās šķērsielās, sabojātos liftos, no asinīm slidenās galerijās, dūmu pilnās zālēs, zem aerodromiem un, kad atkāpšanās ceļš bija nogriezts, iepazina senlaiku kara šausmas. Augšā uz jumtiem pret debesīm izcēlās dažu snaiperu stāvi un tvaika mutuļi, kas pievakarē sabiezēja un kļuva skaidri saredzami. Ostroga rīcībā acīmredzot nebija bumbu, un lidaparāti sākumā kaujā nepiedalījās. Pie tīrajām debesīm nepeldēja ne mazākais mākonītis. Tās it kā gaidīja, kad atlidos aeroplāni.

Par to tuvošanos ziņoja te no vienas, te no otras Spānijas pilsētas, beidzot arī no Francijas. Taču par jaunajiem lielgabaliem, kas pēc Ostroga pavēles bija izlieti un paslēpti pilsētā, Grehems neko neuzzināja, lai kā pūlējās, tāpat arī par kaujām pie aerodromiem. Strādnieku Sabiedrības sekcijas cita pēc citas ziņoja, ka dodas kaujā, un nozuda asiņainajos labirintos. Kas tur notika? Pat rosīgie rajonu vadoņi nezināja. Kaut gan klaudzēja durvis, nāca un gāja kurjeri, zvanīja un tarkšķēja aparāti, Grehems jutās vientuļš un nīka bezdarbībā.

Šī vientulība viņam likās savādākais un negaidītākais no visa, kas bija noticis pēc viņa atmodas. Tā līdzinājās pasīvajam stāvoklim, kādā cilvēku ieaijā miegs. Satraukums, grandiozā cīņa par pasauli starp Ostrogu un viņu — un šī mazā klusā istabiņa ar uztvērējiem, zvaniem un sasisto spoguli!

Aizvērās durvis, un Grehems ar Elenu palika divatā, šķietami atšķirti no šīs nepieredzētās pasaules vētras, kas strāvoja ārā, domādami tikai viens par otru. Tad atkal atvērās durvis, ielaizdamas kurjerus, vai skarbi noskanēja zvans, it kā viesuļvētra būtu atgrūdusi logu gaišā mājā. Steiga, nemiers un cīņas atmosfēra iedrāzās un pārņēma viņus. Viņi vairs nebija nekas cits kā notikumu vērotāji. Viņi kļuva nereāli pat paši sev, personības miniatūrā, neizsakāmi maziņi, un vienīgā realitāte bija pilsēta, kas tur drebēja un rēca, izmisīgi aizstāvēdamās, un bez tam vēl aeroplāni, kas viņiem nepielūdzami tuvojās pāri pasaules apaļajam plecam.

Piepeši ārpusē sacēlās troksnis, cilvēki skraidīja un kliedza. Meitene ieklausījās, nespēdama ticēt savām ausīm.

Metāliskas balsis kliedza: «Uzvara!» Jā, tā bija uzvara!

. Atrāvis portjeras, istabā iedrāzās cilvēks dzeltenā, izspūris, un satraukumā drebošs.

—    Uzvara! — viņš sauca. — Uzvara! Tauta uzvar! Ostroga piekritēji ir sakauti.

Meitene piecēlās.

—    Uzvara?

—   Kas noticis? — jautāja Grehems. — Sakiet! Kas?

—    Mēs padzinām viņus no apakšējām galerijām Norvudā, Strīthema deg pilnās liesmās, un Ro- hemptona ir mūsu. Mūsu Bez tam mēs sagrābām tur vienplāksni.

Atskanēja zvans. No rajonu vadītāju istabas iznāca satraukts sirms cilvēks.

—           Viss pagalam! — viņš teica. — Kāda nozīme tam, ka Rohemptona ir mūsu rokās? Aeroplāni jau pie Buloņas!

—           Lamanša kanāls… — teica cilvēks dzeltenā un ātri aplēsa.\uc1— Pēc pusstundas …

—           Viņu rokās vēl ir trīs aerodromi, — teica sirmais.

—    Bet lielgabali? — jautāja Grehems.

—    Pusstundā mēs nevaram tos uzstādīt.

—    Tātad tie ir atrasti?

—    Par vēlu, — atteica sirmgalvis.

—           Kaut mēs varētu aizkavēt viņus stundu! — iesaucās cilvēks dzeltenā.

—           Tagad vairs nekas nespēj viņus aizkavēt, — sacīja vecais vīrs. — Pirmajā eskadriļā viņiem ir pie simts aeroplānu.

—    Aizkavēt stundu? — Grehems pārjautāja.

—           Padomā tik! — teica rajona vadītājs. — Tagad mēs esam dabūjuši lielgabalus. Padomā tik… Ja mēs varētu novietot tos uz jumtiem …

—           Cik daudz laika tas prasītu? — iejautājās Grehems.

—    Ne mazāk kā stundu.

—    Par vēlu, — atkārtoja sirmgalvis, — par vēlu.

—           Vai tiešām par vēlu? — jautāja Grehems. — Vēl tagad … Vienu stundu!

Piepeši viņam uzausa doma. Viņš centās runāt mierīgi, taču seja viņam bija bāla.

—           Ir vēl viena iespēja. Jūs teicāt, ka ir sagrābts vienplāksnis?

—    Rohemptonas aerodromā, ser.

—    Bojāts?

—          Nē. Stāv šķērsam uz sliedēm. To varētu nostādīt, kā vajag, pavisam viegli, bet mums nav aeronauta … /

Grehems paskatījās uz abiem vīriešiem, tad uz meiteni un pēc garākas pauzes ierunājās:

—    Mums nav aeronauta?

—    Neviena.

Viņš apsviedās pret Elenu. Viņš bija izlēmis.

—    Tas jādara man.

—    Kas?

—    Jāiet uz aerodromu, pie vienplākšņa.

—    Ko jūs gribat darīt?

—          Es esmu aeronauts. Galu galā šo laiku es neesmu zaudējis veltīgi.

Viņš pagriezās pret veco vīru dzeltenā.

—    Sakiet, lai nostāda vienplāksni.

Sirmgalvis vilcinājās.

—    Kas jums prātā? — izsaucās Elena.

—    Šis vienplāksnis … tā ir izdevība . ..

—   Vai tiešām jūs gribat…?

—           Cīnīties, jā. Cīnīties gaisā. Es par to esmu jau domājis. Liels aeroplāns ir neveikls. Drosmīgs cilvēks …

—           Bet nekas tamlīdzīgs līdz šim … — iesāka cilvēks dzeltenā.

—          Līdz šim nebija vajadzības. Tagad ir radusies izdevība. Sakiet viņiem … nododiet viņiem manu pavēli: lai nostāda vienplāksni uz sliedēm. Es zinu, kas man jādara. Tagad es saprotu, kādēļ esmu te!

Vecais vīrs jautājoši palūkojās uz cilvēku dzeltenā, pamāja ar galvu un izsteidzās ārā.

Elena pienāca Grehemam klāt. Viņas vaigs bija bāls.

—   Ser… Ķā jūs viens cīnīsieties? Jūs taču nogalinās!

—   Varbūt. Bet, ja to nedarīs… vai spiedīs darīt kādu citu … \par—    Jūs nogaliriās, — meitene atkārtoja.

—    Es savu vārcļu esmu teicis! Vai tad jūs nesaprotat, ka tas vari izglābt Londonu?

Grehems apklusa, nespēdams runāt tālāk, tad enerģiski novēcināja roku.

Viņi klusēdami raudzījās vieņs otrā. Viņi neap- kampās un neteica atvadu vārdus. Domu par mīlestību bija nostūmusi malā nepieciešamība rīkoties. Meitenes seja pauda izbailes un piekrišanu. Tikko uztverama rokas kustība apstiprināja Grehema izvēli.

Viņš pagriezās pret cilvēku dzeltenā.

—    Esmu gatavs, — viņš teica.

25

AEROPLĀNI IR KLĀT

Divi vīri gaiši zilās formās gulēja ieņemtā Ro- hemptonas aerodroma drupās, turēdami karabīnes un ielūkodamies tālumā tumstošajā aerodromā, ko sauca par Vimbldonas parku. Šad un tad viņi pārmija pa vārdam. Viņi runāja savas šķiras un laikmeta izkropļotajā angļu valodā. Ostrogiešu uguns bija noklususi un izbeigusies pavisam, un ienaidnieks reti kad parādījās. Tomēr dažbrīd varēja dzirdēt, kā turpinās kauja dziļi lejā, aerodroma pazemes galerijās, cīņas troksnis jaucās ar revolucionāru ne- , kārtīgo šaudīšanos. Viens no vīriem stāstīja otram, ka, slēpdamies aiz sijām, zadzies k^ds cilvēks un viņš to ar trāpīgu šāvienu noguldījis.

—     Viņš vēl tagad tur guļ, — teic^ šāvējs. — Vai redzi to plankumiņu? Tur starp tām sijām.

Dažus jardus no viņiem uz muguras gulēja beigts ārzemnieks. Viņa zilajā blūzē biji redzams apgruz- dējis caurumiņš no lodes, kas bija trāpījusi krūtīs. Blakus sēdēja ievainotais ar pārsietu kāju un truli skatījās, kā gruzd blūze. Viņiem aiz muguras šķērsām pāri platformai gulēja sagrābtais vienplāksnis.

—    Šobrīd es viņu neredzu, — kā kaitinot teica otrs vīrs.

Šāvējs apvainojās un visā nopietnībā ņēmās skaidrot. Piepeši no apakšējās platformas atskanēja kliedzieni.

—      Kas tur notiek? — viņš iesaucās un, paslējies uz elkoņa, lūkojās uz Ičāpņu laukumiņu platformas vidū. Milzums cilvēku zilos apģērbos kāpa augšā un barā devās pie vienplākšņa.

—      Ko tie muļķi te meklē? — pikti iesaucās viens vīrs. — Tikai mīcās un traucē šaut. Ko viņiem vajag?

—    Tss… Viņi kaut ko kliedz.

Abi ieklausījās. Pūlis bija ielencis vienplāksni. Trīs rajonu vadītāji, kurus varēja pazīt pec melnajām mantijām un nozīmēm, ierāpās vienplāksni un pakāpās augstāk. Pārējie saklupa apkārt lidaparātam kā melns. Viens no vīriem uzrausās uz ceļgala.

—    Viņi liek to uz sliedēm … kā tad.

Viņš piecēlās kājās, viņa biedrs tāpat.

—      Kāda velna pēc? — viņš iesaucās. — Mums taču nav aeronautu!

—    Bet viņi gatavo to lidojumam.

Viņš paraudzījās uz savu ieroci, uz ņudzošo pūli, tad pagriezāš^pret ievainoto.

—    Pieskati šito, draugs, — viņš teica, sniegdams ievainotajam savu karabīni un patronu jostu, un mirkli vēlāk jau drāzās pie vienplākšņa. Krietnu ceturtdaļstundu • viņš noņēmās melnās miesās, kliegdams un skubinādams biedrus, un, kad darbs bija pabeigts, kopā ar citiem skali priecājās par to. Viņš bija uzzinājis to, ko pilsētā jau zināja katrs, — ka Valdnieks, lai cik maz viņš sajēdz no lidošanas, ir nolēmis pats lidot ar šo mašīnu un nāk šurp pārbaudīt, neļaudams-nevienam citam sevi aizstāt.

«Tas, kurš dodas vislielākajās briesmās, tas, kurš uzņemas vissmagāko nastu, ir īstais valdnieks,» tā esot teicis Valdnieks.

Šāvējs kliedza pilnā rīklē, un pa viņa sabužināto matu galiem pilēja sviedru lāses. Tālumā atskanēja pūļa rēkoņa un uzviļņoja spēkā pieaugošas revolucionārās himnas skaņas. Ļaudis pašķīrās, un viņš ieraudzīja uz kāpnēm dzīvu straumi.

—   Valdnieks nāk! — ļaudis kliedza. — Valdnieks nāk!

Spiešanās apkārt kļuva vēl mežonīgāka. Viņš centās izlauzies tuvāk ieejai centrālajā tunelī.

—    Valdnieks nāk! . .. Valdnieks, Gulošais! … Dievs un pavēlnieks! — auroja pūlis.

Piepeši parādījās revolucionārās gvardes melnie formas tērpi, un šāvējs pirmo un pēdējo reizi mūžā ieraudzīja tuvumā Grehemu. Tas bija garš, melnīgsnējs cilvēks plīvojošā, melnā mantijā, ar bālu, enerģisku seju un sasprindzinātu skatienu, cilvēks, kurš ne ko redzēja, ne dzirdēja un gāja, nogrimis savās domās …

Šāvējam uz laiku laikiem palika prātā Grehema seja, kurā nebija ne asins lāsītes. Pēc mirkļa viņš jau bija garām un pazudis pūlī. Kāds noraudājies pusaudzis uzgrūdās virsū šāvējam un, izmisīgi spiezdamies tuvāk kāpnēm, brēca:

— Atbrīvojiet ceļu, nejēgas!

Skarbs zvans deva pūlim signālu atbrīvot skrejceļu.

Grehems piegāja pie vienplākšņa un nostājās tā pieliektā spārna ēnā. Apkārtējie gribēja viņu pavadīt, bet viņš ar rokas mājienu tos atturēja. Viņš mēģināja atcerēties, kā jāiedarbina mašīna. Zvans skanēja aizvien skaļāk un skaļāk, un pūlis sāka steigšus atkāpties. Cilvēks dzeltenā palīdzēja Grehemam iekāpt mašīnā. Viņš iesvempās aeronauta sēdeklī un ar gudru ziņu rūpīgi piesprādzējās. Bet kas tad tas? Cilvēks dzeltenā rādīja viņam uz diviem maziem lidaparātiem, kas pacēlās gaisā pilsētas dienvidu daļā. Nebija nekādu šaubu, ka tie lido pretī ienaidnieka aeroplāniem.

Visgrūtākais bija pacelties gaisā. Viņam kaut ko sauca, kaut ko jautāja, viņu brīdināja. Viņš gribēja domāt tikai par mašīnu, visos sīkumos atcerēties savus nesenos vingrinājumus. Viņš atmeta ar roku un ieraudzīja, ka cilvēks dzeltenā izslīd caur vienplākšņa ribām, iejūk pūlī un tas, paklausot viņa žestam, atkāpjas aiz spārnu līnijas.

Brīdi viņš sēdēja nekustēdamies, aplūkodams sviras, ratu, kas iedarbināja motoru, un visu sarežģīto mehānismu, par kuru viņš zināja gaužām maz. Acīs iekrita līmeņrādis ar gaisa pūslīti tieši pretī, viņš kaut ko atcerējās un vairākas sekundes noņēmās, lai dabūtu mašīnu uz priekšu, līdz pūslītis apstājās caurulītes centrā. Viņš pamanīja, ka pūlis ir apklusis, acīmredzot vēroja viņu. Stienī viņam virs galvas ietriecās lode. Kas šāva? Vai ceļš bija brīvs? Viņš piecēlās, lai paskatītos, un atkal apsēdās!

Pēc mirkļa propelleris jau griezās un lidaparāts slīdēja pa sliedēm. Grehems satvēra stūri un padeva mašīnu atpakaļ, lai paceltu priekšgalu. Pūlis iekliedzās. Grehems juta mašīnu drebam, un kliedzienus ātri nomainīja klusums. Vējš svilpa gar stiklu, un zeme sāka ļoti ātri attālināties.

Tuk, tuk, tuk! Tuk, tuk, tuk! Grehems cēlās aizvien augstāk. Viņš pabrīnījās, ka nejūt nekādu satraukumu un rīkojas tik aukstasinīgi. Viņš parāva vienplākšņa priekšgalu mazliet augstāk, atvēra vārstuli kreisajā spārnā un, apmetis līkumu, pacēlās vēl augstāk. Viņš mierīgi paskatījās uz leju, tad uz augšu. Laizdamies lejup, viņam ceļu asā leņķī šķērsoja kāds no Ostroga vienplākšņiem. Tā sīciņie aeronauti lūkojās uz Grehemu. Kas viņiem bija padomā? Grehema domas sāka darboties enerģiskāk. Viens no aeronautiem pacēla ieroci, citādi nevarēja būt, ka gatavojās šaut. Kādu rīcību tie gaidīja no viņa? Piepeši viņš saprata to taktiku un izlēma, īslaicīgā apātija izgaisa. Viņš atvēra vēl divus vārstuļus kreisajā spārnā, aprakstīja loku un, aizvēris vārstuļus, metās virsū ienaidniekam, slēpdamies no tā šāvieniem aiz lidaparāta priekšējās daļas un vējstikla. Tas pagriezās sāņus, it kā dotu ceļu. Grehems pacēlās augstāk.

Tuk, tuk, tuk! … Pauze. Tuk, tuk, tuk! … Grehems sakoda zobus, viņa seju izķēmoja grimase. Brīkš! Viņš bija uztriecies virsū ienaidnieka lidaparātam! Viņš bija no augšas skāris tā tuvāko spārnu. Likās, ka tas no trieciena kļūst platāks, tad tas nozuda skatienam.

Grehems juta, ka viņa vienplākšņa priekšgals nosveras uz leju, viņa rokas satvēra sviras, cenšoties izlīdzināt mašīnu. Grehems juta, ka tas viņam ir izdevies, un mirkli šķita, ka viņš guļ uz muguras. Mašīna svaidījās tā, it kā dejotu uz vietas. No visa spēka sagrābis sviras, Grehems ar pārcilvēcisku piepūli beidzot piespieda mašīnu lidot uz priekšu. Vienplāksnis cēlāk augstāk, bet ne vairs tik stāvus. Atvilcis elpu, Grehems atkal iegūlās svirās. Apkārt kaucii vējš. Vēl neliela piepūle, un vienplāksnis izlīdzināja gaitu. Tagad varēja uzelpot. Grehems pirmo reizi palūkojās, kas noticis ar viņa pretiniekiem. Uzgrieza muguru svirām un skatījās. Viņam šķita, ka ienaidnieki ir iznīcināti. Tad Grehems ieraudzīja starp diviem aerodromiem austrumos aizu, un tajā kaut kas ātri krita gluži kā sešu pensu monēta.

Sākumā viņš nesaprata, bet tad viņu pārņēma nevaldāms prieks. Viņš pilnā balsī iegavilējās un sāka celties aizvien augstāk debesīs. Tuk, tuk, tuk! … Pauze. Tuk, tuk, tuk! … «Bet kur otrs?» Grehemam pazibēja prātā. «Viņi arī…» Viņš paskatījās apkārt, baidīdamies, vai otra mašīna nav pacēlusies virs viņa, bet drīz pamanīja, ka tā nolaidusies Norvu- das aerodromā. Viņi bija sagatavojušies šaut. Riskēt un sadragātiem gāzties no divtūkstoš pēdu augstuma šolaiku cilvēkiem acīmredzot pietrūka drosmes …

Grehems aplieca vēl pāris lokus, tad, strauji samazinājis augstumu, lidoja uz austrumu aerodromu. Tuk, tuk, tuk … Tuk, tuk, tuk … Krēsla ātri kļuva dziļāka, dūmi, kas biezi un melni bija cēlušies pār Strīthemas aerodromu, bija pārvērtušies par liesmu stabu, un kustīgo ceļu vijumi, caurspīdīgie jumti, kupoli un aizas starp ēkām maigi laistījās elektriska jā gaismā, kas pamazām pieveica dienas gaismu. Trīs nozīmīgākie aerodromi, kas atradās Ostroga piekritēju rokās, — Vimbldonas parku bija padarījusi nelietojamu apšaude no Rohemptonas, un Strīt- hema liesmoja kā lāpa — bija iedeguši signālugunis aeroplāniem. Laizdamies pāri Rohemptonai, Grehems redzēja apakšā melnu laužu masu. Viņu sasniedza līksmi kliedzieni, un gaisā spindza lodes, kas nāca no Vimbldonas parka. Pacēlies augstāk, Grehems lidoja pāri Serejas pakalniem. Uzpūta dienvidrietumu vējš, un Grehems, kā bija mācīts, pacēla rietumu spārnu, lai sasniegtu retināta gaisa slāņus. Tuk, tuk, tuk …

Mašīnai ritmiski pulsējot, viņš cēlās augstāk un augstāk, līdz zeme kļuva zila un neskaidra, bet Londona pārvērtās par miniatūru karti ar ugunīgiem punktiņiem, par mazu pilsētas modeli gandrīz pašā debess malā. Dienvidrietumos pār pasauli jumās safīra debesis, un, jo augstāk Grehems cēlās, jo vairāk zvaigžņu iemirdzējās.

Bet kas tas? Dienvidos tālu lejā parādījās divi spīdoši punkti, kas ātri tuvojās. Tiem pievienojās vēl divi, vesela zibenīgi joņojošu rēgu eskadriļa. Grehems sāka skaitīt. To bija divdesmit četri. Pirmā eskadriļa bija klāt! Aiz tās parādījās otra, vēl lielāka.

Grehems apmeta pusloku, raudzīdamies uz tuvojošos eskadriļu. Tā bija izkārtojusies ķīļveida ierindā, veidodama ne pārāk augstu virs zemes gigantisku mirgojošu rēgu trīsstūri. Viņš veicīgi aplēsa eskadriļas ātrumu un pagrieza mazo riteni, kas lika mašīnai traukties uz priekšu. Viņš nospieda sviru, un mašīna mitējās pukstēt. Tā sāka krist lejup, krist aizvien ātrāk un ātrāk. Grehems tēmēja tieši uz ķīļa virsotni. Viņš šķēla gaisu, svilpdams kā akmens. Sekundi vēlāk viņš ietriecās vadošajā aero- plānā.

Neviens no melnādainajiem pasažieriem nemanīja draudošās briesmas, nevienam ne prātā nenāca, ka viņiem no debesīm varētu uzklupt vanags. Tie, kurus nemocīja gaisa slimība, kaklus izstiepuši, raudzījās uz neaizsargāto pilsētu, kas iznira no dūmakas, uz bagāto un lielisko pilsētu, ko Ostrogs bija atdevis viņu paklausīgo muskuļu varā. Baltie zobi zibēja, un melnās sejas spīdēja. Viņi bija dzirdējuši par Parīzi. Viņi jau zināja, ka drīkstēs izrēķināties ar «baltajiem pabirām».

Piepeši Grehems taranēja viņus.

Viņš bija tēmējis aeroplāna korpusā, bet pašā pēdējā mirklī prātā bija iešāvies vēl kas labāks. Viņš apsviedās un ar ieskrējienu ietriecās labajā spārnā. Vienplāksni atsvieda atpakaļ. Tā priekšgals noslīdēja pa aeroplāna gludo virsmu. Grehems matīja drāžamies šurp milzīgu mašīnu un aizraujam līdzi viņa vienplāksni un mirkli, kas šķita mūžību garš, nesaprata, kas noticis. Viņš izdzirdēja tūkstošbalsīga pūļa kliegšanu un ieraudzīja, ka viņa lidaparāts balansē uz gigantiska aeroplāna spārna malas un pamazītēm slīd lejup. Palūkojies pār plecu, Grehems redzēja aeroplāna korpusu un pretējo spārnu slejamies uz augšu. Gar acīm aizzibēja sēdekļu rindas, pārbiedētās sejas un trosēs krampjaini ieķērušās rokas. Otrā spārnā bija atvērti vārstuļi — aeronauts centās izlīdzināt mašīnu. Otrs aeroplāns cēlās stāvus gaisā, lai izvairītos no atvara, ko bija sagriezis viņa krītošais biedrs. Platie spārni rautin rāvās augšup. Grehems juta, ka vienplāksnis ir atkal brīvs, bet baismā ierīce apgriezušies karājās par viņu kā slīpa siena.

Viņš uzreiz neaptvēra, ka salauzis aeroplāna spārnu un noslīdējis no tā, tikai attapa, ka krīt, strauji tuvodamies zemei. Ko viņš bija izdarījis? Sirds pukstēja kā motors, un dažus bīstamus brīžus rokas viņam bija paralizētas, tā ka nejaudāja pakustināt sviras. Viņš rāva sviras, lai triektu mašīnu uz priekšu, pāris sekundes cīkstējās ar tās smagumu, kamēr piespieda to izlīdzināt gaitu, lidot gandrīz horizontāli, un tad iedarbināja motoru.

Viņš pameta skatienu uz augšu un ieraudzīja divus aeroplānus lidojam virs viņa, palūkojās atpakaļ un ieraudzīja eskadriļu izklīstam uz visām pusēm; taranētais aeroplāns gāzās ar degunu pa priekšu lejup un kā milzīgs asmenis ietriecās vējdzinēju riteņos.

Grehems nolaida priekšgalu un atkal palūkojās apkārt, nelikdamies ne zinis, kurp lido. Viņš redzēja, kā pajūk vējdzinēju spārni, kā milzīgā mašīna ieurbjas zemē, kā kritiena spēks sakropļo tās korpusu un sadragātais lidaparāts apsviežas ar riteņiem gaisā. Tad no drupu kaudzes izšāvās tieva baltas liesmas mēlīte. Tajā pašā brīdī Grehems pamanīja, ka viņam virsū drāžas otrs briesmonis. Viņš pacēlās augstāk, lai izvairītos no uzbrukuma — ja tas būtu uzbrukums. Aeroplāns kā viesulis aizjoņoja garām zemāk; tuvu izveidojies virpulis tikko neapgāza vienplāksni.

Vēl trīs citi aeroplāni drāzās virsū Grehemam, un viņš saprata, ka viņam tie jātaranē no augšas. Aeroplāni, šķiet, baidījās no viņa un meta lielus lokus. Tie lidoja virs un zem viņa, garām uz austrumiem un rietumiem. Tālu rietumpusē dzirdēja sprādzienu un debesīs uzvijās divas liesmu astes. Tālu dienvidpusē varēja redzēt tuvojamies otru eskadriļu. Grehems šāvās stāvus augšup. Tagad visi aeroplāni bija zem viņa, taču Grehems šaubījās, vai augstums ir pietiekams, un vilcinājās uzbrukt. Tad viņš metās virsū otram upurim, un tajā sēdošie kareivji redzēja viņa tuvošanos. Lielā mašīna sasvērās uz sāniem, un no bailēm prātu zaudējušie pasažieri skrēja uz priekšgalu pēc ieročiem. Nospindza lodes, un biezais aizsargstikls Grehema sēdekļa priekšā pārplīsa. Aeroplāns samazināja ātrumu un sāka laisties zemāk, lai izvairītos no sadursmes, taču nolaidās pārāk zemu. Grehems laikus pamanīja pretī skrienošos vēj- dzinējus uz Bromlejas pakalniem un, izvairījies no tiem, pacēlās augstāk, bet aeroplāns, ko viņš bija vajājis, iedrāzās vējdzinējos. Tā pasažieru balsis saplūda izmisuma kliedzienā. Likās, ka milzīgā mašīna kādu brīdi paliek karājamies starp salauztajiem spārniem, tad tā sašķīda gabalu gabalos. Lidoja milzu šķēpeles, motori sajuka līdzīgi saspiestam gliemežvākam. Pret tumstošajām debesīm uzšāvās žilbinoša' liesma.

— Divi! — Grehems iesaucās, izdzirdējis nogran- dam sprādzienu, un gatavojās taranēt atkal.

Tagad viņu bija pilnīgi pārņēmis cīņas gars. Viņš vairs nešaubījās par cilvēces gaišo nākotni, par savu aicinājumu. Viņš cīnījās un jutās sava spēka apziņas ielīksmots. Aeroplāni izklīda uz visām pusēm, lai izvairītos no viņa, un, kad tie lidoja garām, viņš dzirdēja kliedzienus to pilnajās pasažieru telpās. Viņš izvēlējās trešo upuri, zibenīgi uzbruka un ķēra tā spārnu. Mezdamies sānis, pretinieks sašķīda pret kādu Londonas sienas izcilni. Pēc šīs sadursmes Grehems nolaidās tik tuvu gar zemi, ka pamanīja pat izbiedētu zaķi, kas šāvās augšā uzkalnā. Viņš spēji pacēlās gaisā un lidoja pāri Londonas dienvidu daļai. Debesīs nevienas citas mašīnas nebija. Pa labi ostrogieši satraukti laida švirkstošas signālraķetes. Kaut kur dienvidos dega vairāki gaisakuģi, kas bija cietuši katastrofu, uz austrumiem, rietumiem un ziemeļiem tie bēga no viņa. Tie izklīda uz visām pusēm, jo nedrīkstēja vairs te palikt. Pašreizējā sajukumā jebkurš mēģinājums iesaistīties gaisa kaujā nozīmētu šausmīgu katastrofu.

Grehems divsimt pēdu augstumā aizlidoja pāri Rohemptonas aerodromam. Tas bija melns no cilvēkiem, kas gavilēja kā neprātīgi. Bet kādēļ Vimbldonas parkā ir tikpat daudz cilvēku un tāds pats troksnis? Pārējos trīs aerodromus aizsedza liesmas un dūmi, kas cēlās no Strīthemas.

Grehems apmeta līkumu un pacēlās augstāk, lai apskatītos, kas notiek šajos aerodromos un ziemeļu kvartālos. Vispirms no dūmiem iznira apgaismotie Šūtershilas kvadrāti, kur no aeroplāniem kāpa ārā nēģeri. Tad parādījās Blekhīza un dūmu mākoņos kļuva saredzama Norvuda. Blekhīzā nebija nolaidies neviens aeroplāns. Norvuda čumēja un mudžēja no satraukuma pārņemtiem ļaudīm. Kādēļ? Piepeši Grehems saprata. Izmisīgā aerodromu aizstāvēšana bija beigusies, un ļaudis drāzās uz pazemes ceļiem, kas veda uz šiem pēdējiem Ostroga cietokšņiem. Tad no Londonas ziemeļu nomales līdz viņam triumfējoši atviļņoja uzvaras salūts — smagi nograndīja lielgabals. Grehemam nodrebēja lūpas, seju apstaroja saviļņojums. Ar pilnu krūti ieelpojis, viņš sauca tukšajās debesīs:

— Viņi uzvari Tauta uzvar!

Kā atbildot viņa kliedzienam, nograndīja otrs sā- viens. Blekhlzā stāvošais vienplāksnis slīdēja pa platformu un pacēlās gaisā. Pagriezies uz dienvidiem, tas lidoja projām.

Acumirkli Grehems aptvēra, ko tas nozīmē. Ostrogs glābās bēgot! Grehems iekliedzās un dzinās pakal. Atri uzņēmis augstumu, viņš metās virsū ienaidniekam. Otrs lidaparāts, viņam tuvojoties, pacēlās augstāk, un Grehemam neizdevās uzbrukums.

Ostroga vienplāksnis aizzibēja garām, un Grehems šāvās lejup.

Viņu pārņēma neaprakstāmas dusmas. Viņš pagriezās atpakaļ un, lokus mezdams, sāka celties augstāk. Ostroga vienplāksnis spirālveidīgi lidoja pa priekšu. Grehems lidoja tam tieši virsū, tad lika mašīnai kā bultai šauties lejup un — atkal garām! Viņš paguva saskatīt Ostroga aeronauta pašpārliecināto un mierīgo seju, bet paša Ostroga seja pauda drūmu apņēmību. Ostrogs stīvi raudzījās uz otru pusi -— uz dienvidiem. Grehemam sanāca uz sevi dusmas par nemākulību. Lejā redzēja Kroidonas pakalnus. Viņš pacēlās augstāk un vēlreiz apsteidza savus ienaidniekus.

Grehems palūkojās pār plecu, un viņa uzmanību piesaistīja kaut kas cits. Likās, ka austrumu aerodroms Šūtershilā atraujas no zemes; vispirms noplaiksni jās liesma, kas pārvērtās garā, pelēkā dūmu vērpetē, tad aerodroms eksplodēja, Dūmi, kuru aprises atgādināja kapuci, kādu laiku karājās gaisā nekustīgi, it kā kratītu nost no pleciem milzīgus metāla bluķus, tad dūmu kamols sāka šķetināties vaļā. Tauta bija uzspridzinājusi aerodromu ar visiem aeroplāniem! Tūlīt liesmas un dūmi pārņēma arī Norvudas aerodromu. Grehema vienplāksni- satricināja un pasvieda uz augšu un sāņus pirmā sprādziena vilnis.

Vienplāksnis sāka krist ar degunu uz leju, un šķita, ka tas kuru katru bridi var apmesties otrādi. Stāvēdams pie aizsargstikla, Grehems no visa spēka spieda sviru. Tad mašīnu pagrūda sāņus otra sprādziena vilnis. Grehems ieķērās trosēs, starp kurām, traukdamies augšup, svilpoja vējš. Likās, ka viņš pavisam nekustīgi karājas gaisā, tikai vējš svilpodams skrien garām. Taču visa pasaule virpuļoja ap viņu — aizvien straujāk un straujāk. Grehems atskārta, ka krīt. Nebija vairs ne mazāko šaubu, ka viņš krīt. Viņam bija baisi palūkoties lejup.

Ar neticamu ātrumu atmiņā uzplaiksnīja viss, kas bija noticis pēc viņa atmodas: šaubu dienas, valdīšanas dienas un visbeidzot — Ostroga pārdomātā nodevība.

Grehemam viss šķita kā sapnis. Kas viņš ir? Kādēļ viņš tik stingri turas trosēs? Kādēļ nelaižas vaļā? Kritiens pārraus bezgalīgo sapņu pavedienu, un viņš pamodīsies …

Domas skrēja aizvien zibenīgāk. Viņš brīnījās, kādēļ vairs nemūžam neredzēs Elenu. Cik aplami, ka viņš to nekad neredzēs!

Grehems gan nespēja skatīties uz zemi, tomēr juta, ka tā ir pavisam tuvu.

Tad nāca trieciens, nobrīkšķēja lidaparāta šķērši un balsti.

SATURS

Jauna tikšanās ar Herbertu Džordžu Velsu 5

KAD GULOŠAIS MOSTAS

1.  Bezmiegs………………………………………………………. 227

2.   Letarģija……………………………………………………….. 236

3.  Atmoda………………………………………………………… 244

4.   Sacelšanās duna…………………………………………….. 248

5.   Kustīgās ielas………………………………………………… 263

6.   Atlanta zāle…………………………………………………… 268

7.   Klusajās Istabās…………………………………………….. 277

8.   Jumti……………………………………………………………. 290

9.   Tauta izgājusi ielās…………………………………………. 303

10.  Cīņa tumsā………………………………………………….. 310

11.  Vecais viszinis…………………………………………….. 321

12.  Ostrogs………………………………………… . . 335

13.  Vecās iekārtas gals……………………………………….. 351

14.  Skats no Vārnu Ligzdas…………………………………. 355

15.  Prominenti ļaudis…………………………………………. 362

16.  Vienplāksnis……………………………………………….. 375

17.  Trīs dienas………………………………………………….. 386

18.  Grehems atceras…………………………………………… 392

19.  Ostroga uzskati…………………………………………….. 403

20.  Pilsētas ceļos……………………………………………….. 411

21.  Pazemē……………………………………………………….. 434

22.  Cīņa Padomes namā……………………………………… 459

23.  Grehems saka savu vārdu …. 454

24.  Aeroplāni tuvojas…………………………………………. 459

25.  Aeroplāni ir klāt…………………………………………… 465

Герберт Уэллс ВОЙНА МИРОВ КОГДА СПЯЩИИ ПРОСНЕТСЯ

. Herberts Velss  KAD GULOSAIS MOSTAS

Redaktors O. Jansons. Māksi, redaktors G. Krutojs. Tehniskā redaktore M. Andersone. Korektore

L. Brahmane. Nodota salikšanai 1969. g. 26. decembrī. Parakstīta iespiešanai 1970. g. 26. februāri. Papīra formāts 70X IOO'/m- 15 fiz. iespiedi.; 21 uzsk. iespiedi.; 19,08 izdevn. I. Metiens 30 000 eks. Maksā 1 rbl. 5 kap. Izdevniecība cZinātne» Rīga, Turgeņeva Ielā 19. Iespiesta Latvijas PSR Ministru Padomes Preses komitejas I. tipogrāfijā «Cīņa» Rīgā, Blaumaņa ielā 38/40. Pašūt. Nr. 2789.

Izdota saskaņā ar Latvijas PSR Zinātņu akadēmijas Redakciju un izdevumu padomes lēmumu

Paskaidrojumi

[1] rips van vinkls — amerikāņu rakstnieka V. Irvinga (1783—1859) tāda paša nosaukuma noveles varonis, kas nogulēja divdesmit gadu.

16-278S

[2] valsts apvērsums. (Franču val.)

[3] pidžins — angļu žargons Tālajos Austrumos, kas sajaukts ar ķīniešu, malajiešu, portugāļu u. c. vārdiem.

[4] Šīs nodalās uzrakstītas piecpadsmit gadu pirfns pirmās gaisa kaujas un vienpadsmit gadu pirms aeroplāna pacelšanās gaisā.

Content

KAD GULOŠAIS MOSTAS

1 BEZMIEGS

2 LETARĢIJA

3 ATMODA

4 SACELŠANĀS DUNA

5 KUSTĪGAS IELAS

6 ATLANTA ZĀLE

7 KLUSAJĀS ISTABĀS

8 JUMTI

9 TAUTA IZGĀJUSI IELĀS

10 CĪŅA TUMSĀ

11 VECAIS VISZINIS

12 OSTROGS

13 VECĀS IEKĀRTAS GALS

14 SKATS NO VĀRNU LIGZDAS

15 PROMINENTI ĻAUDIS

16 VIENPLĀKSNIS

17 TRĪS DIENAS

18 GREHEMS ATCERAS

19 OSTROGA UZSKATI

20 PILSĒTAS CEĻOS

21 PAZEME

22 CĪŅA PADOMES NAMĀ

23 GREHEMS SAKA SAVU VĀRDU

24 AEROPLĀNI TUVOJAS

25 AEROPLĀNI IR KLĀT

SATURS

Paskaidrojumi